
Κ΄ ΠΕΡΙΟΔΟΣ 
ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ
ΣΥΝΟΔΟΣ Γ΄
ΣΥΝΕΔΡΙΑΣΗ ΡΟΕ΄
Παρασκευή 31 Ιουλίου 2026

Αθήνα, σήμερα στις 31 Ιουλίου 2026, ημέρα Παρασκευή και ώρα 09.01΄   συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
[bookmark: _Hlk227914319]ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, αρχίζει η συνεδρίαση. 
Παρακαλείται ο κύριος Γραμματέας να ανακοινώσει τις αναφορές προς το Σώμα. 
(Ανακοινώνονται προς το Σώμα από τον κ. Κομνηνό Δελβερούδη, Βουλευτή Πιερίας, τα ακόλουθα: 
Ο Βουλευτής Έβρου της  K.O. «ΝΕΑ ΔΗΜΟΚΡΑΤΙΑ» κ. Αναστάσιος (Τάσος) Δημοσχάκης κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία ο ΤΟΕΒ Φερών - Πέπλου του Νομού Έβρου με επιστολή του διεκδικεί την ένταξη και χρηματοδότηση κρίσιμων μελετών, όπως το υποβληθέν «Αρδευτικό έργο υπολοίπου Φερών, Δορίσκου, Μοναστηρακίου και Λουτρών» και έργων υπογειοποίησης δικτύων, στο εν λόγω Υπουργείο, με στόχο τη μείωση του ενεργειακού κόστους και τον εκσυγχρονισμό των υποδομών.
Ο Βουλευτής Κυκλάδων της K.O. «ΝΕΑ ΔΗΜΟΚΡΑΤΙΑ» κ. Μάρκος Καφούρος κατέθεσε αναφορά προς τον Υφυπουργό στον Πρωθυπουργό και Κυβερνητικό Εκπρόσωπο κ. Παύλο Μαρινάκη και τους Υπουργούς, Εργασίας & Κοινωνικής Ασφάλισης και Εθνικής Οικονομίας & Οικονομικών, με την οποία η Paros Media Group με επιστολή της διαβιβάζει υπόμνημα της Ένωσης Ιδιοκτητών Επαρχιακού Τύπου και ζητά τη στήριξη των αιτημάτων που περιλαμβάνονται σε αυτό.
Ο Βουλευτής Ιωαννίνων της K.O. «ΝΕΑ ΔΗΜΟΚΡΑΤΙΑ» κ. Γεώργιος Αμυράς κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία το Δημοτικό Συμβούλιο του Δήμου Ζίτσας της Περιφερειακής Ενότητας Ιωαννίνων, εξέδωσε ομόφωνο ψήφισμα με το οποίο απαιτεί την άμεση ανάκληση υπουργικής απόφασης, η οποία προβλέπει τη συγχώνευση και απορρόφηση της ΣΑΕΚ Ζίτσας από τη ΣΑΕΚ Ιωαννίνων.
Η Βουλευτής Εύβοιας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αικατερίνη Καζάνη κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία ο Σύλλογος Γονέων και Κηδεμόνων του Δημοτικού Σχολείου Οξυλίθου και άλλοι φορείς του Νομού Εύβοιας με υπόμνημά τους αναφέρονται στην απόφαση υποβάθμισης του Δημοτικού Σχολείου Οξυλίθου από τριθέσιο σε διθέσιο, για το σχολικό έτος 2026-2027 και ζητούν την άμεση επανεξέταση της απόφασης, την πλήρη αιτιολόγησή της και τη διατήρηση της σχολικής μονάδας ως έχει. 
Ο Βουλευτής Χαλκιδικής της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Απόστολος Πάνας κατέθεσε αναφορά προς τον Υπουργό Περιβάλλοντος & Ενέργειας, με την οποία το Δημοτικό Συμβούλιο του Δήμου Πολυγύρου του Νομού Χαλκιδικής με ομόφωνο ψήφισμά του επισημαίνει την αντίθεση των Δημάρχων της Περιφερειακής Ενότητας Χαλκιδικής, για την υποχρεωτική μεταφορά των υπηρεσιών ύδρευσης, αποχέτευσης και άρδευσης στην ΕΥΑΘ ΑΕ..
Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές, Μαγνησίας κ. Κωνσταντίνος Βασίλειος Μεταξάς, Ιωαννίνων κ. Νικόλαος (Πάκος) Έξαρχος, Β3΄ Νότιου Τομέα Αθηνών κ. Χρήστος Κατσώτης και Β΄ Θεσσαλονίκης κ. Λεωνίδας Στολτίδης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κατέθεσαν αναφορά προς τους Υπουργούς, Περιβάλλοντος & Ενέργειας, Εργασίας & Κοινωνικής Ασφάλισης και Εσωτερικών, με την οποία το Εργατοϋπαλληλικό Κέντρο του Νομού Λάρισας με Δελτίο Τύπου ζητά να παρθούν μέτρα υγιεινής και ασφάλειας, με αφορμή τη φωτιά που ξέσπασε σε επιχείρηση ανακύκλωσης στη Λάρισα.
Η Ε΄ Αντιπρόεδρος της Βουλής και Βουλευτής Άρτας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Όλγα Γεροβασίλη κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία η Σύγκλητος του Πανεπιστημίου Ιωαννίνων με επιστολή της ενέκρινε ομόφωνα το Πρόγραμμα Παιδαγωγικής και Διδακτικής Επάρκειας και τη χορήγηση σχετικής βεβαίωσης για τους αποφοίτους του τεχνολογικού τομέα με αναδρομική ισχύ και ζητά από το αρμόδιο υπουργείο να προβεί άμεσα σε σχετική ρύθμιση, ώστε οι υπηρεσίες να μπορούν να λάβουν υπ’ όψιν τις σχετικές βεβαιώσεις, χωρίς να στερηθούν οι υποψήφιοι την αντίστοιχη μοριοδότησή τους.
Ο Βουλευτής Επικρατείας της Κ.Ο. «ΝΙΚΗ» κ. Αθανάσιος Ρακοβαλής κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία η Ανώτατη Συνομοσπονδία Πολυτέκνων Ελλάδος με επιστολή εκφράζει τον έντονο προβληματισμό της για τη συνεχιζόμενη δημογραφική συρρίκνωση του μαθητικού πληθυσμού και προτείνει τη θεσμοθέτηση ειδικής κατηγορίας πολυτέκνων στις προσλήψεις εκπαιδευτικών αντίστοιχης με εκείνη που εφαρμόζεται στο υπόλοιπο Δημόσιο.
Ο ανεξάρτητος Βουλευτής Αργολίδας κ. Γεώργιος Γαβρήλος κατέθεσε αναφορά προς τους Υπουργούς, Εργασίας & Κοινωνικής Ασφάλισης και Εθνικής Οικονομίας & Οικονομικών, με την οποία το Ενιαίο Δίκτυο Συνταξιούχων με Δελτίο Τύπου χαρακτηρίζει «κουτσουρεμένη» τη νέα κυβερνητική ρύθμιση για τις συντάξεις χηρείας, επισημαίνοντας την απουσία αναδρομικής επιστροφής περικοπών και τη διατήρηση αδικιών.) 


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
 Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας «Επέκταση αρμοδιοτήτων της Εταιρείας Υδρεύσεως και Αποχετεύσεως Πρωτευούσης και της Εταιρείας Ύδρευσης και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων, Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις».
Ξεκινάμε με τις δευτερολογίες των ειδικών αγορητών και εισηγητών και καλώ στο Βήμα την ειδική αγορήτρια της Κοινοβουλευτικής Ομάδας της Πλεύσης Ελευθερίας κ. Γεωργία Κεφαλά. 
Κυρία συνάδελφε, κυρία Κεφαλά, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ πολύ, κύριε Πρόεδρε. 
Καλημέρα σε όλους! Δεν ξέρω για εσάς, αλλά νομίζω ότι όσοι είμαστε εδώ είμαστε κουρασμένοι. 
Θα ξεκινήσω, λοιπόν, με κάτι που επισήμανε χθες ο κ. Αμυράς και έχει να κάνει με τα Ιωάννινα και τέσσερα χωριουδάκια που έχουν καθαρό τρεχούμενο νερό. Έλεγε, λοιπόν, ο κ. Αμυράς ότι όλο αυτό στοίχισε 3,8 εκατομμύρια. Είπα να ξεκινήσω από αυτό, γιατί 3,5 εκατομμύρια στοιχίζει, όπως έχουμε πει επανειλημμένα, η διαφημιστική καμπάνια -έτσι δηλώνει τουλάχιστον- της ΕΥΔΑΠ. 
Είδατε, λοιπόν, πόσο εύκολα εάν τα χρήματα διανεμηθούν στους σωστούς πόρους και δοθούν για τους σωστούς λόγους, αμέσως υπάρχουν λύσεις. Δυστυχώς, όμως, τα χρήματα πηγαίνουν με αδιαφανείς διαδικασίες, σε λάθος ανθρώπους. 
Νομίζω ότι μαζί με τις φωτιές και το νερό -είδατε τι ειρωνεία, μιλάμε για το νερό και δεν μπορούμε να σβήσουμε τη φωτιά- έρχομαι στην διαχείριση των κρίσεων και στον στρατηγικό σχεδιασμό, που αυτά τα δύο πάνε μαζί συνήθως. Και εάν ανοίξουμε το κάδρο, λοιπόν, βλέπουμε ότι η υποκριτική διάθεση της Κυβέρνησης δεν εξαντλείται στις ΔΕΥΑ και στις πισίνες των Κυκλάδων, εκτείνεται σε όλο το φάσμα των υποδομών, της ενέργειας και της πολιτιστικής προστασίας, βέβαια, αυτής της χώρας. 
Εάν ξεκινήσουμε, λοιπόν, από το πρόσφατο δείγμα του επιτελικού μεγαλείου, θα δούμε εν μέσω κλιματικής κατάρρευσης ένα δείγμα του επιτελικού κράτους λειψυδρίας, ενεργειακής φτώχειας, που γονατίζει τα νοικοκυριά και το ιδρύσατε εσείς, αθόρυβα και χωρίς καμία σοβαρή κοινωνική διαβούλευση. 
Και έχουμε, λοιπόν, το κερασάκι σε όλη αυτή την τούρτα, που είναι η Διυπουργική Επιτροπή Πυρηνικής Ενέργειας. Αλήθεια τώρα, αυτή είναι η απάντηση στο ενεργειακό μέλλον της Ελλάδας; Σε μια χώρα με την πιο έντονη σεισμική δραστηριότητα σε ολόκληρη την Ευρώπη, εσείς ανοίγετε την κουβέντα για την πυρηνική ενέργεια. Και ρωτώ: Ποιο είναι το ακριβές αντικείμενο αυτής της επιτροπής, κύριε Υπουργέ, μιας και ήσασταν μέλος; Προετοιμάζετε το έδαφος για να φέρετε τους Modular πυρηνικούς αντιδραστήρες στη λεγόμενη SMRs τεχνολογία, βαφτίζοντας τους πράσινη και καθαρή ενέργεια; Και αυτό γίνεται, φυσικά, για να εξυπηρετήσουμε -άλλη μια φορά- συγκεκριμένα επιχειρηματικά συμφέροντα. Αναρωτιέμαι, άραγε, εάν έχετε σκεφτεί πού θα αποθηκευτούν τα πυρηνικά απόβλητα; Στα νησιά, μήπως, που διψάνε ή μήπως, στις καμένες εκτάσεις της Αττικής και της Εύβοιας; 
Αντί, λοιπόν, να επενδύσουμε σοβαρά στην αποθήκευση των Ανανεώσιμων Πηγών Ενέργειας -ένα σχέδιο, το οποίο έτσι κι αλλιώς εσείς έχετε ξεκινήσει- αντί να ενισχύσετε τις ενεργειακές κοινότητες των πολιτών και των αγροτών, ονειρεύεστε πυρηνικά λόμπι. Είναι το ίδιο ακριβώς μοτίβο, κατά τη γνώμη μας με το νερό, με απαξίωση του δημόσιου, με συγκεντρωτισμό και, βέβαια, με χρυσές δουλειές, ενώ ζούμε άλλη μια φορά ένα μαύρο καλοκαίρι με τις πυρκαγιές. Αυτή η αντίθεση είναι και η αποτυχία του επιτελικού κράτους. 
Και μιας και μιλάμε για το περιβάλλον, ας μιλήσουμε για τις πληγές που αιμορραγούν κάθε καλοκαίρι, τις πυρκαγιές. Κάθε χρόνο ερχόμαστε αντιμέτωποι με το ίδιο θλιβερό σκηνικό. Χιλιάδες στρέμματα δάσους καίγονται. Γιατί και στις Κυκλάδες, που λέτε, ότι καίγονται οι πέτρες, δεν είναι οι πέτρες που καίγονται, υπάρχει μια πολύ ειδική χλωρίδα και πανίδα, η οποία χάνεται δια παντός. Το 5% της Πάρου έχει καεί, σε ένα μέρος μάλιστα, το οποίο είχε απομείνει από την τουριστική δραστηριότητα και την ανάπτυξή της. Περιουσίες έχουν χαθεί. Το οικοσύστημα της χώρας καταστρέφεται. Και ποια είναι η μόνιμη δικαιολογία; Φταίει ο καύσωνας, φταίει ο άνεμος, φταίει η κλιματική αλλαγή, φταίει ο έρωτας, που έλεγε και η Άντζελα Δημητρίου ίσως.
Η κλιματική αλλαγή είναι η πραγματικότητα. Η ανικανότητα είναι το πρόβλημα να αντιμετωπίσουμε την κλιματική αλλαγή. Γιατί ποια είναι η περιβόητη πρόβλεψη; Πού είναι ο καθαρισμός των δασών και η διάνοιξη των αντιπυρικών ζωνών που θα έπρεπε να γίνονται αυτόν τον χειμώνα; Μάλλον λείπουν. Πού είναι η ενίσχυση της Πυροσβεστικής Υπηρεσίας, η οποία παραμένει υποστελεχωμένη φυσικά με χιλιάδες οργανικά κενά; Καινούργιες κινητοποιήσεις έρχονται από τους πυροσβέστες μετά από την καταστροφή και την απώλεια των ανθρώπων που ζήσαμε την ώρα που εσείς ξοδεύετε εκατομμύρια σε κατασταλτικούς μηχανισμούς και επικοινωνιακή διαχείριση.
Και εδώ έρχεται και η απόλυτη στρατηγική αντίφαση, που συνδέει τις πυρκαγιές με το νομοσχέδιο για το νερό. Πώς θα σβηστούν οι φωτιές τα επόμενα χρόνια όταν στερεύουν τα δίκτυα της επαρχίας, όταν οι ΔΕΥΑ θα έχουν διαλυθεί, όταν οι τοπικές κοινωνίες δεν θα έχουν τον έλεγχο των υδάτινων πόρων και όταν το νερό θα τιμολογείται με ιδιωτικοοικονομικά κριτήρια από τη ΡΑΑΕΥ; Ποιος θα μεριμνήσει για τους κρουνούς στα δάση και στα χωριά; Οι ανώνυμες εταιρείες του Χρηματιστηρίου; Ή μήπως θα χρεώνουν την Πυροσβεστική με το κυβικό για να σβήσει τις φωτιές; 
Η διασύνδεση της καταστροφής είναι η εξής, νερό, φωτιά και πυρηνικά. Υπάρχει, λοιπόν, μια κοινή συνιστώσα σε όλα αυτά, η εμπορευματοποίηση των πάντων και η πλήρης αποδόμηση του κοινωνικού κράτους. Αφήνετε τα δάση να καίγονται, επειδή η πρόληψη δεν φέρνει άμεσο κέρδος και ιδιωτικοποιείτε εμμέσως το νερό, μετατρέποντας ένα ανθρώπινο δικαίωμα σε πεδίο στυγνής εισπρακτικής πίεσης και χρηματιστηριακού τζόγου.
Και τώρα ανοίγει η πόρτα της πυρηνικής ενέργειας, δημιουργώντας επιτροπές στο σκοτάδι για να εισάγετε επικίνδυνες και πανάκριβες τεχνολογίες, που η Ευρώπη προσπαθεί να αποβάλλει. Αυτό, λοιπόν, δεν είναι σχέδιο για την Ελλάδα του μέλλοντος. Αυτό είναι real estate πλάνο πάνω σε στάχτες και στη δίψα του ελληνικού λαού. 
Και νομίζω ότι ξεκινάει η ώρα της ευθύνης. Θα το δούμε μπροστά μας, κύριε Υπουργέ. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κεφαλά.
Τον λόγο τώρα έχει ο ειδικός αγορητής της Κοινοβουλευτικής Ομάδας Νίκη, τον συνάδελφο, τον κ. Κομνηνό Δελβερούδη.
ΚΟΜΝΗΝΟΣ ΔΕΛΒΕΡΟΥΔΗΣ: Ευχαριστώ πολύ, κύριε Πρόεδρε.
Δεν θα μακρηγορήσω και δεν θα δαπανήσω τον χρόνο. Απλώς μία αναφορά θα κάνω μόνο σε αυτό που έχει αναφέρει και ο κύριος Υπουργός σαν επιχειρηματολογία, μία από τις επιχειρηματολογίες για να στηρίξει την αναγκαιότητα αυτού του καινούργιου μοντέλου, όπως είπε, διαχείρισης του νερού. 
Αναφέρθηκε στο γεγονός ότι δύο πόλεις στη Χαλκιδική έχουν πρόβλημα όντως. Πόλεις με τουριστική ανάπτυξη αντιμετωπίζουν σοβαρό πρόβλημα με το πόσιμο νερό, γιατί περιέχει κολοβακτηρίδια. Αντιμετωπίζουν ένα πρόβλημα επειδή αναμίχθηκαν τα λύματα σε κάποιο σημείο με τους αγωγούς του νερού. Και προφανώς εννοεί ότι δεν μπορεί να το λύσει η αρμόδια ΔΕΥΑ, Δημόσια Επιχείρηση Ύδρευσης και Αποχέτευσης, λόγω έλλειψης -επαναλαμβάνω- χρηματοδότησης. Κυρίως, όμως, αναφέρθηκε στο γεγονός ότι, επειδή αντιμετωπίζουν εισαγγελική έρευνα, ο συνομιλητής της εισαγγελίας θα είναι η ΕΥΑΘ, δηλαδή η κεντρική Εταιρεία Ύδρευσης και Αποχέτευσης της Θεσσαλονίκης. 
Αυτό φυσικά σαν επιχείρημα δεν μπορώ να καταλάβω τι βασιμότητα έχει. Γιατί δεν μπορεί να μιλήσει ο εισαγγελέας με την αρμόδια τοπική επιτροπή εκεί του Δήμου που είναι υπεύθυνοι για την άρδευση και την ύδρευση; Πού θέλω να καταλήξω, όμως, γιατί το αναφέρω αυτό. 
Εδώ γίνεται καταφανέστατη η μεθοδολογία αυτής της Κυβέρνησης που είναι η εξής. Υποβαθμίζουμε την ήδη υφιστάμενη δημόσια δομή και τον τρόπο της λειτουργίας της με υποχρηματοδότηση θέλετε, με υποστελέχωση θέλετε, με οποιονδήποτε τρόπο, την υποβαθμίζουμε, την αναγκάζουμε να μην μπορεί να ανταπεξέλθει στις υπηρεσίες που πρέπει να παρέχει στους πολίτες.
Στη συνέχεια βρίσκουμε μια καινούργια δομή και συνήθως είναι -ω, του θαύματος- σε ιδιωτική βάση και τη φέρνουμε ως έναν σωτήρα ο οποίος θα λύσει όλα τα προβλήματα. Δηλαδή, η ΕΥΑΘ θα λύσει άμεσα το πρόβλημα αυτών των δύο περιοχών. 
Εύχομαι να είναι όντως έτσι, αλλά πολύ αμφιβάλλω γιατί αυτό καταδεικνύει, όπως είπα και προηγουμένως, τη μεθοδικότητα με την οποία θέλουν τα πάντα να πάνε σε ιδιώτες. 
Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον συνάδελφο κ. Δελβερούδη και για την οικονομία του χρόνου.
Θα δώσω τώρα τον λόγο στον ειδικό αγορητή της Ελληνικής Λύσης κ. Κωνσταντίνο Μπούμπα να μιλήσει, είτε από το Βήμα, είτε από τη θέση του.
Ορίστε, έχετε τον λόγο.
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ, κύριε Πρόεδρε.
Τα έχουμε πει και στις επιτροπές και κατ’ άρθρο. Η ανησυχία για μας είναι έκδηλη, εξ ου και καταψηφίζουμε το συγκεκριμένο νομοσχέδιο, διότι ελλοχεύει ο κίνδυνος να θέσουμε γενικότερα την ύδρευση, την αποχέτευση, αλλά και την άρδευση, όλη αυτήν την γκάμα σε ό,τι αφορά τη διαχείριση του νερού, κάτω από ιδιωτικοοικονομικά κριτήρια. Και αυτό είναι το οποίο μας ανησυχεί και μας λυπεί, διότι έχουμε αυτή τη στιγμή το ενεργειακό μείγμα το οποίο είναι σε ιδιωτικά χέρια με τους παρόχους, χωρίς να απολαμβάνουμε αυτό το φθηνότερο, πιο οικονομικό ηλεκτρικό ρεύμα που είχαμε υποσχεθεί γενικότερα. 
Άρα, εδώ, λοιπόν, υπάρχει ένα νερό, το οποίο αν δει κανείς πώς γίνεται η διαχείρισή του στις μεγαλύτερες ευρωπαϊκές χώρες, όπως για παράδειγμα στη Γερμανία ή στη Γαλλία, θα διαπιστώσει ότι είναι σε δημόσιο χαρακτήρα, ότι τη μεγαλύτερη ευθύνη την έχουν οι δήμοι. Οι δήμοι είναι αυτοί και στη Γερμανία και στη Γαλλία και στην Ιταλία, οι οποίοι έχουν την ευθύνη σε ό,τι αφορά την ύδρευση και την αποχέτευση. Και αυτό λέει πολλά, διότι αυτό το ύψιστο εθνικό αγαθό θα πρέπει να μείνει καθαρά σε έναν δημόσιο χαρακτήρα, γιατί έχουμε εδώ και έναν πρότερο δικαστικό βίο. Το έχω πει και στην πρωτολογία μου, αλλά και στις επιτροπές. Το 2016, οι μετοχές της ΕΥΔΑΠ και της ΕΥΑΘ ήταν να πάνε στο Υπερταμείο. Εκεί υπάρχει δικαστική απόφαση από το Συμβούλιο της Επικρατείας, το οποίο έκρινε ότι επειδή το Υπερταμείο είναι κάτω από ιδιωτικοοικονομικά κριτήρια, θα χαθεί ο δημόσιος χαρακτήρας του νερού. Έτσι, λοιπόν, κρίθηκε έκνομο αυτό, με αποτέλεσμα οι μετοχές αυτές να επιστρέψουν πίσω. Κάτι ανάλογο τώρα λένε ότι θα κάνουν οι δήμοι, αλλά θα κάνουν και οι εργαζόμενοι στις δημοτικές επιχειρήσεις, γιατί θέλουν να προστατεύσουν τα του οίκου τους, τα κεκτημένα, τα δικαιώματά τους, τα περιουσιακά τους στοιχεία. Και αυτό σίγουρα θα μας βάλει σε κάποιες δικαστικές, θα λέγαμε, περιπέτειες. 
Από κει και πέρα, αυτό το οποίο έχω διαβάσει κι έχω αναλύσει μέσα από τις επιστολές που έχουν στείλει και οι άνθρωποι που ηγούνται της Τοπικής Αυτοδιοίκησης, είναι ότι μελλοντικά θα έχουμε μία αύξηση τιμολογίων στην τιμολόγηση και σε ό,τι αφορά τα πάγια του νερού και αυτό πρέπει να το πούμε κατάματα στον κόσμο, διότι η αναπροσαρμογή που θα πρέπει να γίνει θα φέρει κάποιες διπλάσιες, έως και τριπλάσιες τιμές. Για παράδειγμα, αυτό που λέγεται για τα βιομηχανικά τιμολόγια κατανάλωσης των υδάτων θα είναι από 5,5 ευρώ μέχρι και 45 ευρώ. Θα έχουμε χρεώσεις ανά κυβικό μέτρο προ κατανάλωσης, θα έχουμε ένα διπλάσιο πάγιο ύδρευσης, αλλά και ένα διπλάσιο πάγιο αποχέτευσης. 
Η πολιτική του σταθερού παγίου, ξέρετε, έχει μόνο έναν κερδοφόρο χαρακτήρα. Από τη μία μπορεί να ακούγεται καλό, από την άλλη όμως χάνεται έτσι μία κοινωνική κλίμακα που πρέπει να έχουμε απέναντι στους καταναλωτές. Όλοι δεν είναι στην ίδια μοίρα. Μέχρι τώρα υπάρχουν δημοτικές επιχειρήσεις που πολλές φορές εξατομικευμένα κρίνουν τις ανάγκες ενός καταναλωτή. Αυτό που φοβόμαστε εμείς, κύριε Πρόεδρε, είναι ότι θα χαθεί ο κοινωνικός χαρακτήρας, διότι θα γίνουν απρόσωποι οι διαχειριστές του νερού. 
Δεν εκλήθησαν στην Επιτροπή τρεις βασικοί πυλώνες, αυτή η τριπλέτα που αποτελείται από ΡΑΑΕΥ, από την Ένωση Δημοτικών Επιχειρήσεων Ύδρευσης και Αποχέτευσης Ελλάδος -που έπρεπε να είναι φυσικά στην Επιτροπή και δεν έγινε αποδεκτή η κλήση της- όπως και τον Πρόεδρο της Κεντρικής Ένωσης Δήμων και Κοινοτήτων που είπε ότι ήταν ένα θεσμοθετημένο ατόπημα να μην καλέσετε τους ανθρώπους της Τοπικής Αυτοδιοίκησης να μιλήσουν γι’ αυτό το οποίο τους αναλογεί. 
Και φτάνουμε τώρα στο σημείο μιας ανακολουθίας που είχατε πριν από δεκαπέντε μέρες στον νόμο που ψηφίστηκε για τον Κώδικα της Τοπικής Αυτοδιοίκησης. Εκεί ξεκάθαρα, όπως επισημαίνουν και πολλοί εργαζόμενοι που το διαβάσαμε αναλυτικά κατ’ άρθρο, ενώ λέγατε ότι θα πάνε σε «οικειοθελή» συνένωση οι δημοτικές επιχειρήσεις, έρχεστε μετά από δεκαπέντε μέρες και με το συγκεκριμένο νομοσχέδιο το κάνετε «υποχρεωτική» -επαναλαμβάνω τη λέξη «υποχρεωτική»- των δημοτικών επιχειρησιακών. Αυτό είναι μια ανακολουθία,  γιατί άλλα λέγατε πριν δεκαπέντε μέρες. Μάλιστα, ήταν και νομοθετικού περιεχομένου στα άρθρα 240, 245, αν θυμάμαι καλά, που έλεγε εκεί ότι θα πάμε μελλοντικά, αλλά μόνο με οικειοθελή συνένωση. Κι έρχεστε τώρα στην υποχρεωτικότητα. 
Ελλοχεύει μετά ο κίνδυνος να μετατρέψουμε τις δημοτικές επιχειρήσεις σε δύο κατηγορίες, δηλαδή στις δημοτικές επιχειρήσεις που θα είναι στα δύο μεγάλα αστικά κέντρα Αθήνα και Θεσσαλονίκη και στις δημοτικές επιχειρήσεις της επαρχίας από πλευράς χρηματοδότησης. Δηλαδή, λόγω της ενεργειακής κρίσης που είχαμε και άλλων καταστάσεων, πολλές δημοτικές επιχειρήσεις ύδρευσης και αποχέτευσης είναι αυτές οι οποίες δεν μπορούν να πληρώσουν ενεργειακά χρέη. 
Εδώ, λοιπόν, έρχεται το κράτος να καλύψει αυτές τις δημοτικές επιχειρήσεις σε Αθήνα και Θεσσαλονίκη, να τις χρηματοδοτήσει. Το θέμα είναι, όμως, ότι οι άλλες μένουν εκτός. Τώρα, μη μου πουν κάποιοι ότι ήταν πολλά τα χρέη των δημοτικών επιχειρησιακών και έπρεπε να γίνει συγχώνευση. Το ότι ήταν διάσπαρτα όλα αυτά, αυτό να το στηρίξουμε και να αποδεχθούμε ότι είχαμε πάρα πολλούς φορείς οι οποίοι ήταν διάσπαρτοι. Αυτό, όμως, δεν είναι η πανάκεια. Δηλαδή, όταν έχεις μία αυτοδιοίκηση, δεν σημαίνει ότι ο συγκεντρωτισμός θα φέρει την ανάπτυξη. Αυτό το βλέπουμε σε πάρα πολλούς δήμους σήμερα, όπου με την επέκταση του σχεδίου της αυτοδιοίκησης, από τον Καποδίστρια και μετά από τον Καλλικράτη, τον Κλεισθένη και ούτω καθεξής, το παράπονο των δημοτών, αν δείτε, είναι ότι έχουμε απρόσωπους δήμους. Αυτό συμβαίνει, γιατί οι δήμοι επεκτάθηκαν σε ένα μεγάλο εμβαδόν που καταλαμβάνουν πλέον γεωγραφικά, αλλά δεν υπάρχει εκ του σύνεγγυς αυτή η επαφή με τον πολίτη. Με αυτό, ξέρετε, θα χαθεί η ουσία, όλη αυτή η επαφή και η επικοινωνία ανθρωποκεντρικού χαρακτήρα στην αυτοδιοίκηση. 
Αυτό μπορεί, λοιπόν, να γίνει και στο νερό, όπου θα υπάρχουν οι απρόσωπες λεγόμενες εταιρείες, αργότερα Α.Ε., με ένα προϊόν το οποίο ελλοχεύει ο κίνδυνος να γίνει καθαρά χρηματιστηριακό προϊόν. Οπότε, αντιλαμβάνεστε ότι κάθε χρηματιστηριακό προϊόν έχει ως απώτερο σκοπό το κέρδος, δεν έχει κάτι άλλο, για τους μέτοχους του, για το μετοχικό του κεφάλαιο και ούτω καθεξής. 
Άρα, λοιπόν, υπάρχουν ευάλωτες ομάδες που τώρα, επειδή οι κοινωνίες γνωρίζονται μεταξύ τους, υπάρχει μία ανοχή -πάντα με την καλή έννοια- απέναντι σε ανθρώπους που έχουν χάσει τη δουλειά τους, απέναντι σε ανθρώπους που είναι άρρωστοι, που είναι πολύτεκνοι, που έχουν πραγματικές ανάγκες και υπάρχει μία διευκόλυνση σε ό,τι αφορά την ύδρευση. Τώρα, όμως, θα χαθεί αυτό, διότι θα δείτε, όπως έγινε και στο ηλεκτρικό ρεύμα, ότι θα έχουμε εισπρακτικές εταιρείες, οι οποίες θα πιέζουν προς πάσα κατεύθυνση. Ήδη στην ΕΥΔΑΠ, άμα έχεις ένα χρέος της τάξεως των 100 ευρώ, σου κόβουν το νερό. Τουτέστιν, όπως ανακοίνωσε η ΕΥΔΑΠ, πρόκειται για τέσσερις απλήρωτους λογαριασμούς. Τώρα, τα πράγματα θα σφίξουν. Θα έρθει αργότερα και η αποχέτευση σε ό,τι αφορά τους Τοπικούς Οργανισμούς Εγγείων Βελτιώσεων που έχουν αυτή τη στιγμή όλη τη διαχείριση της άρδευσης χωραφιών. Και μην ξεχνάμε ότι από την κατανάλωση των υδάτων, το 85% είναι άρδευση, το υπόλοιπο 15% είναι ύδρευση και αποχέτευση. 
Μέχρι τρία χρόνια, λέει ο Υπουργός κ Παπασταύρου, δεν θα έχουμε αυξήσεις στο τιμολόγιο σε ό,τι αφορά την άρδευση των χωραφιών. Ποιος μας λέει, όμως, μετά την τριετία, σε έναν πολύπαθο αυτήν την ώρα πρωτογενή τομέα με υψηλό κόστος παραγωγής, ότι δεν θα έχουμε μία διαχείριση των υδάτων σε ό,τι αφορά την άρδευση, κάτω καθαρά από ιδιωτικές εταιρείες με ιδιωτικοοικονομικά κριτήρια; Ήδη σήμερα έρχονται ειδοποιήσεις, μηνύματα από εισπρακτικές εταιρείες σε αγρότες, που χρωστούν οι άνθρωποι λόγω της οικονομικής δυσπραγίας και όλης αυτής της κατάστασης που διαμορφώθηκε στον περιβάλλοντα χώρο, είτε στις τιμές των αγροτικών προϊόντων, είτε στο σκάνδαλο του ΟΠΕΚΕΠΕ με τις ελλείψεις των επιδοτήσεων. Οι άνθρωποι είναι σε μία οικονομική στενότητα. Οι εισπρακτικές εταιρείες, όμως, αν δείτε, χάνουν κάθε τι ανθρωποκεντρικό και ζητούν τα λεφτά τους. Μιλάμε τώρα για ευτελή ποσά της τάξης των 50, 100 ή 150 ευρώ. Όμως, τους ρίχνουν την ψυχολογία. 

Κάτι ανάλογο μην γίνει και στο νερό, γιατί οι Τοπικοί Οργανισμοί Εγγειών Βελτιώσεων όλα αυτά τα χρόνια με τις πομόνες, με τα διαχειριστικά σχέδια που έχουν καταθέσει, έχουν μια εμπειρία.
Να κλείσω, λέγοντας επίσης, ότι ο άλλος μεγάλος φορέας, η ΡΑΑΕΥ, που θα έχει όλη τη διαχειριστική πολιτική, όλη τη δράση του νερού και τη δημοληψία, δεν εκλήθη στην επιτροπή, γιατί απλά δεν είναι έτοιμη ακόμη να αναλάβει αυτό το βαρύ φορτίο και ενδεχομένως, φοβόταν η Κυβέρνηση, διότι εκεί θα ξεσκεπαστούν οι αδυναμίες οργανογράμματος της ΡΑΑΕΥ, για να είναι έτοιμη.
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μπούμπα.
Καλώ τώρα στο Βήμα τον ειδικό αγορητή του ΣΥΡΙΖΑ-Προοδευτική Συμμαχία, τον συνάδελφο τον Χρήστο τον Γιαννούλη. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πάρα πολύ, κύριε Πρόεδρε. 
Κυρίες και κύριοι συνάδελφοι, κυρία Υφυπουργέ, θα ξεκινήσω από κάτι θετικό. Θέλω να αναγνωρίσω ότι τουλάχιστον η αυτοπρόσωπη και φυσική παρουσία της πολιτικής ηγεσίας του Υπουργείου Περιβάλλοντος ήταν χρονικά επαρκής, σε σχέση με την πίεση και τη σημασία, βέβαια, του συγκεκριμένου νομοθετήματος, εν αντιθέσει με άλλες κοινοβουλευτικές πρακτικές που ακολουθούνται από μέλη της Κυβέρνησης και αυτό πρέπει να σας το πιστώσουμε.
Εκείνο που δεν μπορώ να πιστώσω, κυρίες και κύριοι συνάδελφοι, είναι το γεγονός ότι -για να μην μπω σε λεπτομέρειες- αυτό που πληγώνει περισσότερο το Σώμα της νομοθέτησης του Κοινοβουλίου είναι το γεγονός ότι όσοι μας παρακολουθούν -λίγοι, πολλοί- και όσοι συμμετέχουμε σε αυτό, δυστυχώς, δεν διαπιστώνουμε πως είναι προφανής ένας παράλληλος μονόλογος ανθρώπων που δεν ακούει ο ένας τον άλλον και οι εξοντωτικοί ρυθμοί οι οποίοι επιβάλλονται για τη νομοθέτηση σε τόσο σημαντικά πράγματα που ξεπερνούν και φυσικά και βιολογικά, αλλά και πολιτικά όρια. Η κόπωση ενός Σώματος δεν είναι μόνο βιολογική, είναι και βαθύτατα πολιτική, με τη λογική του ό,τι και να συμβεί σε αυτή την Αίθουσα, ό,τι και να ειπωθεί, όποια πρόταση και εάν κατατεθεί, όποια προοπτική και εάν διανοιχθεί, δεν υπάρχει περίπτωση να σπάσει το τείχος της αλαζονικής -πολλές φορές-επικράτησης της πλειοψηφίας ή και της ανερμάτιστης, καμιά φορά, επιμονής στα αυτονόητα. 
Αυτή την εβδομάδα είχαμε τρία έως τέσσερα παραδείγματα. Το ένα η Συνταγματική Αναθεώρηση, το δεύτερο το νομοσχέδιο για τη διαχείριση των παράλληλων δράσεων σε αρχαιολογικά μνημεία, τόπους μνήμης, σε αρχαιολογικούς χώρους και το τρίτο -και ίσως και πιο σημαντικό- το θέμα της διαχείρισης των υδάτινων πόρων στη χώρα μας.
Δεν μπορεί κανείς να αμφισβητήσει ότι υπάρχει μία αυτονόητη προτεραιότητα και ανάγκη για τοπικό, περιφερειακό και εθνικό σχεδιασμό. Αυτό ως  αξία πολιτική σε αυτό το νομοσχέδιο δεν υπάρχει. Επιλέγεται ένα συγκεντρωτικό μοντέλο με πολύ μεγάλες υποψίες, σχεδόν βεβαιότητες, που σχετίζονται με αδιαφάνεια και προσυμφωνημένες καταστάσεις, που υπάρχει σοβαρός κίνδυνος να οδηγήσουν σε αυτά τα δύο που θέλουμε όλοι να αποτρέψουμε -θεωρητικά,  τουλάχιστον- δηλαδή, στη σταθερή τιμολόγηση και στη λογική εξαγωγή, στο να υπάρχει μια λογική και μια κοινωνική διάσταση στο θέμα της τιμής του νερού και το δεύτερο στην ποιότητα και την επάρκεια. Κανένας δεν έχει πειστεί ότι το ισχυρό κίνητρο, το πρωτογενές κίνητρο της Κυβέρνησης είναι η επίτευξη αυτών των δύο στόχων.
Αντιθέτως, φαίνεται να υπάρχει η βεβαιότητα ότι στρώνεται το χαλί για την αυξανόμενη κερδοφορία των ήδη σε οργανική σχέση με ΕΥΔΑΠ και ΕΥΑΘ, μετόχων, όπως είναι η ΤΕΡΝΑ και η πολυεθνική εταιρεία που συμμετέχει στην ΕΥΑΘ.
Το θέμα της νομοθέτησης μην το ξεπερνάτε τόσο εύκολα, γιατί η σοφία του λαού είναι αξεπέραστη, που λέει ότι «της νύχτας τα καμώματα τα βλέπει η μέρα και γελά». Μέχρι τις 02.00΄ τα ξημερώματα υποβλήθηκε το Σώμα σε αυτή την εξαντλητική, σχεδόν τιμωρητική διαδικασία, γιατί δεν είχατε πολιτικό χρόνο να διαθέσετε μία ακόμη μέρα, ώστε να υπάρξει και στις επιτροπές πυκνότερη διαβούλευση με περισσότερο χρόνο και περισσότερα πρόσωπα, αλλά και στην Ολομέλεια όπου εξήντα ομιλητές συνάδελφοι συνωστίστηκαν μέσα στην Αίθουσα, περιμένοντας από το πρωί έως το ξημέρωμα, για να διατυπώσουν την άποψή τους και στο τέλος δεν ακούει και κανένας κανέναν.
Εμείς έχουμε μια υποχρέωση που προκύπτει και από την ιστορική διαδρομή του ΣΥΡΙΖΑ Προοδευτική-Συμμαχία. -Μικρός ή μεγάλος, γιατί ξέρετε, τα μεγέθη, οι δημοκοπικές επιδόσεις, ακόμα και η κοινοβουλευτική εκπροσώπηση δεν μπορούν να σβήσουν μια ιστορία ετών, η οποία είναι αποτυπωμένη στα γεγονότα, στο χάρτη αυτής της χώρας- και σε ό,τι αφορά το νερό, γιατί εσείς οδηγείτε την κατάσταση εκεί και λόγω της πλημμελούς διαβούλευσης με τους εκπροσώπους της Τοπικής Αυτοδιοίκησης. Θα ήταν πράξη γενναιότητας για την Κυβέρνηση, μετά τη στάση των εκπροσώπων της Τοπικής Αυτοδιοίκησης, της ΠΕΔ Αττικής, αλλά και της ΠΕΔ Κεντρικής Μακεδονίας -ειλικρινά σας λέω, προσωπική μου εκτίμηση- και θα σας χειροκροτούσα, εάν είχατε τη γενναιότητα να ακούσετε τη μία παρότρυνση εκ των πολλών, να το αποσύρετε. Αποσύρετέ το. Ας σχεδιαστεί. Ας μην είναι ένα γονατογράφημα. Να έχει μέσα τεχνικές, οικονομικές και κοινωνικές διαστάσεις, με προσομοιώσεις παραδειγμάτων που υπάρχουν. 
Το είπα και χθες. Επικαλείται ο κ. Παπασταύρου -και καλά κάνει- τις εισαγγελικές παρεμβάσεις στη Βόλβη και στη Σιθωνία, αλλά παραλείπει ότι το ίδιο συμβαίνει και σε περιπτώσεις που η ΕΥΑΘ υπέγραψε μνημόνιο συνεργασίας σε μικρογραφία αυτού που περιέχεται στο νομοθέτημά σας και δεν είχε αποτελέσματα. Και ο κόσμος πίνει νερό με βαρέα μέταλλα. Δεν πίνει, μάλλον, από εκεί. 
Θέλω να πω, λοιπόν, κλείνοντας και αυτή την κοινοβουλευτική περίοδο του καλοκαιριού, ότι κάποια στιγμή πρέπει να το ξαναδούμε. Και εμείς θα το δούμε συνεχίζοντας την παράδοσή μας και με τους πολίτες που συμμετέχουν σε συλλογικές δράσεις με έντονο κοινωνικό αποτύπωμα. Συμβαίνει στη Θεσσαλονίκη. Συνέβαινε το 2014. Συμβαίνει και τώρα με τη Διεθνή Έκθεση. Συμβαίνει και με άλλα σοβαρά κοινωνικά γεγονότα, όπως είναι η ακρίβεια, η αισχροκέρδεια, η δημόσια παιδεία, το δημόσιο πανεπιστήμιο, για το οποίο σε καμία περίπτωση δεν μπορεί να ξανανοίξει η συζήτηση για το εάν είναι αναγκαία ή όχι η Πανεπιστημιακή Αστυνομία. Γελώ, γελώ πραγματικά με όσους συνεχίζουν στη δημοσία σφαίρα να κλείνουν τα μάτια τους στην πραγματικότητα ότι δημιουργήθηκε ένα νέο Αστυνομικό Σώμα, στο οποίο σήμερα, όσοι εντάχθηκαν σε αυτό και εκτός ΑΣΕΠ και με εντελώς μικροκομματικά κριτήρια, χτυπούν σφραγίδες στα γραφεία ταυτοτήτων διαφόρων Αστυνομικών Τμημάτων. 
Θέλω να πω, λοιπόν, ότι εάν δεν το πάρουμε αλλιώς, το αποτύπωμα θα είναι οδυνηρό, όχι για εμάς που θεωρείτε μικρούς, αλλά και για εσάς που θεωρείτε ότι η πλειοψηφία που σας δόθηκε, είναι ακόμα ενεργή. Σας βεβαιώ, αποχαιρετώντας σας για το υπόλοιπο του καλοκαιριού, λέγοντάς σας: Αποχαιρέτα την, την Αλεξάνδρεια που ήξερες με το 41%, είναι άλλες οι συνθήκες και θα είναι πολύ οδυνηρές εκεί που όλα κρίνονται, στις κάλπες!
Ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Γιαννούλη.
Καλώ τώρα στο Βήμα την ειδική αγορήτρια του Κομμουνιστικού Κόμματος Ελλάδος, τη συνάδελφο, τη Διαμάντω Μανωλάκου. 
ΔΙΑΜΑΝΤΩ ΜΑΝΩΛΑΚΟΥ: Ευχαριστώ, καλημέρα σας.
Το νομοσχέδιο αυτό βρήκε πολλές αντιδράσεις. Άλλες ειλικρινείς, άλλες υποκριτικές. Όμως, αυτό που ζήτησαν αρκετοί φορείς με μεγάλη εμβέλεια ήταν να αποσυρθεί. Επίσης, δεκαεπτά περιβαλλοντικές οργανώσεις ζητούν απόσυρση των διατάξεων για το νερό, αλλά και για την πολεοδόμηση εγκαταλελειμμένων μικρών οικισμών. Ζητούν απόσυρση των σχετικών άρθρων όλοι οι σχετικοί επιστημονικοί σύλλογοι, όπως ο Σύλλογος Ελλήνων Πολεοδόμων και χωροτακτών και άλλοι. Όχι γιατί θέλουν την ακινησία και εγκατάλειψη, αλλά αντίθετα γιατί θεωρούν ότι η αναβίωση εγκαταλειμμένων ή φθινόντων οικισμών είναι αναγκαία και επιθυμητή. 




Όμως θα όφειλαν, όπως λένε και γράφουν, να συνδέονται με την ανασυγκρότηση του πρωτογενούς τομέα, την τοπική ενδογενή ανάπτυξη και την προστασία του περιβάλλοντος, της πολιτιστικής κληρονομιάς και του τοπίου, κάτι το οποίο εσείς δεν κάνετε σε κανένα άρθρο. Αντίθετα, τα αντιμετωπίζετε αποκλειστικά ως πρόσθετο πεδίο κερδοσκοπίας για την οικιστική και τουριστική ανάπτυξη και για τον κλάδο της οικοδομής. Γι’ αυτό αιτιολογούν και το αίτημά τους για απόσυρση. Συνεπώς, αντίθεση δείχνουν και οι κατ’ εξοχήν ειδικοί. 
Σε ό,τι αφορά την κυβερνητική τροπολογία που βεβαίως, δεν αφορά το ΥΠΕΝ, εμείς θα εκφραστούμε συνολικά με το «παρών» γιατί στο άρθρο 1 λέμε καθαρά ότι δεν είναι πλήρης η αποζημίωση ούτε γενναία η στήριξη προς τους κτηνοτρόφους. Είναι ένα βοήθημα πολύ κάτω από αυτό που απαιτείται για το 100%. Η κάλυψη της ζημιάς έρχεται με τεράστια καθυστέρηση, κάτω από την πίεση της προετοιμασίας των αγροτικών κινητοποιήσεων που έρχονται ήδη στην Καστοριά, η οποία πλήττεται από την ευλογιά και οι κτηνοτρόφοι είναι μέσα στην αγωνία και την αβεβαιότητα. 
Ακριβώς αυτή η προετοιμασία των κινητοποιήσεων σας ανάγκασε μέσα στο κατακαλόκαιρο να φέρετε αυτή τη διάταξη. Θυμίζουμε λοιπόν, τι έγινε με την κακοκαιρία «Daniel» τον Σεπτέμβρη του 2023. Πολλοί -και αγρότες και κτηνοτρόφοι στη Θεσσαλία και αλλού- καταστράφηκαν ολοσχερώς. Αυτό που είδαν με τις αποζημιώσεις ήταν τεράστιες καθυστερήσεις, γραφειοκρατικός Γολγοθάς και αποζημιώσεις που σε καμία περίπτωση δεν κάλυπταν το 100% της ζημιάς στο φυτικό και ζωικό κεφάλαιο και στην παραγωγή. 
Αυτό είναι το κράτος δικαίου που στηρίζετε. Όταν πρόκειται να δώσετε δισεκατομμύρια σε επιδοτήσεις, εγγυημένα κέρδη και προνόμια σε μονοπωλιακούς ομίλους, στους παραχωρησιούχους των εθνικών οδών και στα ενεργειακά καρτέλ, τα ταμεία είναι πάντα γεμάτα. Όταν όμως πρόκειται για τον βιοπαλαιστή αγρότη που έχασε τη γη και το βιός του, του πετάτε ένα ξεροκόμματο με το σταγονόμετρο και το βαφτίζετε «ενίσχυση». Επειδή ο αγρότης έχει ανάγκη ακόμα και αυτό το ελάχιστο βοήθημα για να επιβεβαιώσει, το ΚΚΕ δηλώνει «παρών» σε αυτό το άρθρο, καταγγέλλοντας όμως ταυτόχρονα, την πολιτική σας που καταληστεύει το μόχθο της αγροτιάς. 
Σε ό,τι αφορά το άρθρο 2 της τροπολογίας, είναι προκλητικό το θράσος σας. Παρουσιάζετε τις  επιζωοτίες και τις ζωονόσους ως έκτακτη κατάσταση ή ως φυσικό φαινόμενο. Η κατάσταση με τις ζωονόσους δεν είναι ούτε φυσική, ούτε έκτακτη, ούτε απρόβλεπτη. Είναι μια παγιωμένη εγκληματική κατάσταση που αποκαλύπτει τη γύμνια και την επιλεκτική ικανότητα του αστικού κράτους. Αντί να προχωρήσετε άμεσα σε μαζικές μόνιμες προσλήψεις όλου του απαραίτητου κτηνιατρικού προσωπικού -υπενθυμίζουμε ότι λείπουν πάνω από πεντακόσιοι κτηνίατροι από τις κρατικές υπηρεσίες και τα εργαστήρια- συνεχίζετε το γνωστό παιχνίδι των ψευτομπαλωμάτων με τους στρατιωτικούς κτηνιάτρους. Αντί να κάνετε προκήρυξη όλων των κενών οργανικών θέσεων -και ενώ επί τρία χρόνια η κτηνοτροφία της χώρας έχει χτυπηθεί από όλες τις σοβαρές ζωονόσους, όπως  η πανώλη, η ευλογιά, ο αφθώδης- επιλέγετε να συνεχίζετε την αποσπασματική λήψη διαχείριση. 
Το ίδιο ισχύει και για το ζήτημα του εμβολιασμού των ζώων. Αρνηθήκατε να οργανώσετε ένα ολοκληρωμένο και δωρεάν πρόγραμμα κρατικού εμβολιασμού και επιτήρησης, αφήνοντας τους κτηνοτρόφους απροστάτευτους στο έλεος των ασθενειών για να σωθούν  τα κέρδη των μονοπωλίων. Μας λέτε τώρα ότι ακούτε τους επιστήμονες. Μα και η Κτηνιατρική Σχολή της Θεσσαλονίκης μιλάει για την ανάγκη επανακαθορισμού αυτής της στάσης. Όμως, εσείς συνεχίζετε ακάθεκτοι.  Έχετε ακέραια και εγκληματική ευθύνη για την κατάσταση με τις ζωονόσους και την καταστροφή του ζωικού κεφαλαίου. 
Ικανοποιήστε τώρα τα αιτήματα των αγροκτηνοτρόφων: Άμεσα μόνιμες προσλήψεις κτηνιάτρων με κρατική ευθύνη και χρηματοδότηση, μαζικό πρόγραμμα εμβολιασμού, όχι ημίμετρα. Να ληφθούν όλα τα μέτρα βιοασφάλειας από τις δημόσιες υπηρεσίες με ευθύνες του κράτους. 
Τέλος, η Κοινοβουλευτική Ομάδα του ΚΚΕ επανεκατέθεσε μια τροπολογία που αφορά τη νομοθετική επίλυση του προβλήματος που δημιουργήθηκε με τις διαφορές στη μισθοδοσία των υπαλλήλων της ΔΕΥΑ στα Γιάννενα, καθώς και σε άλλες περιοχές για την περίοδο 2014-2021. Οι διαφορές που έχουν προκύψει, είναι δυσβάσταχτες. Συρρικνώνουν σημαντικά το ετήσιο οικογενειακό οικονομικό πρόγραμμα και σε πολλές περιπτώσεις δημιουργούν συνθήκες αδυναμίας κάλυψης ακόμα και βασικών καθημερινών αναγκών. Αυτό έχει άμεσο αντίκτυπο και στην εύρυθμη λειτουργία στις δημοτικές επιχειρήσεις, διότι οι εργαζόμενοι βρίσκονται υπό καθεστώς συνεχούς άγχους και αβεβαιότητας. Για τη λύση τους λοιπόν, σας καλούμε να ψηφίσετε την τροπολογία του Κομμουνιστικού Κόμματος Ελλάδας.  
ΠΡΟΕΔΡΕΥΩΝ (Αθανάσιος Μπούρας):  Ευχαριστούμε τη συνάδελφο, την κ. Μανωλάκου. 
Θα δώσω τώρα τον λόγο στον εισηγητή του ΠΑΣΟΚ-Κινήματος Αλλαγής, τον συνάδελφο κ. Μανώλη Χριστοδουλάκη. 
ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, να ξεκινήσω κατ’ αρχάς εκφράζοντας τις σκέψεις -νομίζω- όλων μας για τους ανθρώπους, τους πυροσβέστες, τους εθελοντές, τους εποχικούς, οι οποίοι ακόμα και αυτή τη στιγμή δίνουν τη μάχη ανά την Ελλάδα, δυστυχώς σε πολλές περιοχές και δυστυχώς σε πολλά πυρήνα μέτωπα. Οι σκέψεις μας είναι μαζί τους, να μην θρηνήσουμε τουλάχιστον άλλες ανθρώπινες απώλειες και να μην έχουμε καταστροφές  σε περιουσίες, πρωτίστως βέβαια σε ανθρώπινες ζωές, αλλά να μην έχουμε καταστροφές και στο φυσικό μας πλούτο, στο φυσικό μας περιβάλλον. 
Έρχομαι λοιπόν, τώρα στη δευτερολογία μου επί του νομοσχεδίου, ξεκινώντας με το εξής: Άκουσα χθες και τον Υπουργό στην τοποθέτησή του και την κυρία Υφυπουργό, οι οποίοι σχεδόν με τα ίδια περίπου λόγια, σχεδόν με τις ίδιες περίπου λέξεις, έβαλαν ως ομπρέλα του κυβερνητικού αφηγήματος το δίλημμα μεταξύ κίνησης και ακινησίας για εκείνους που δήθεν θέλουν να λύνουν προβλήματα και για εκείνους που δήθεν επιλέγουν την πολιτική στασιμότητα. 
Να πω το εξής, για να προσδιορίζουμε και λίγο τις έννοιες και τους όρους: Τι είναι ακινησία ακριβώς; Ακινησία για τη λειψυδρία είναι οι εκθέσεις ιδεών εδώ και πάρα πολλά χρόνια, οι οποίες δεν παράγουν μέχρι σήμερα τουλάχιστον, κανένα απολύτως αποτέλεσμα επί της πράξης. Ακινησία είναι η απένταξη κρίσιμων έργων  από υπαρκτά χρηματοδοτικά εργαλεία, πρωτίστως του Ταμείου Ανάκαμψης, όπως για παράδειγμα δεκαοχτώ μεγάλα αρδευτικά έργα και τρία έργα ύδρευσης. Ακινησία είναι στα επικαιροποιημένα από το 2024 σχέδια διαχείρισης λεκανών απορροής ποταμών να μην υπάρχει καμία πρόβλεψη για τις ακραίες εκφάνσεις λειψυδρίας στη χώρα μας επί του περιεχομένου της ομπρέλας των σχεδίων διαχείρισης που καλούνται να προσδιορίσουν τις πρωτοβουλίες της πολιτείας για να λύσουμε τα θέματα αυτά. 
Ακινησία είναι επί εφτά χρόνια να μην κάνεις απολύτως τίποτα και να θυμάσαι εφτά χρόνια μετά, τον δήθεν έκτακτο χαρακτήρα της συνθήκης και της κρίσης της λειψυδρίας για να επικαλεστείς με το άρθρο 36 την ανάγκη άλλων μορφών αναθέσεων έργων, ακριβώς επειδή τόσο καιρό έκανες σαν να μη συμβαίνει τίποτα. Αυτή είναι η ακινησία. 
Πάμε να δούμε ποια είναι η κίνηση, κυρίες και κύριοι συνάδελφοι. Κίνηση είναι να πάρεις ουσιαστικές πρωτοβουλίες για τον εκσυγχρονισμό των δικτύων ύδρευσης και άρδευσης για να μειώσεις τις απώλειες και τις διαρροές. 
Κίνηση είναι να στηρίξεις τους συμφωνημένους φορείς με το απαιτούμενο προσωπικό για να μπορούν να κάνουν επαρκώς τη δουλειά τους. Κίνηση είναι τα συστήματα τηλεμετρίας. Κίνηση είναι οι αφαλατώσεις. Κίνηση είναι οι μονάδες επεξεργασίας υδάτων-λυμάτων για επαναχρησιμοποίηση του νερού. Κίνηση είναι τα μεγάλα έργα άρδευσης. Αυτή είναι κίνηση. 
Ανάμεσα, λοιπόν, στην κίνηση και την ακινησία, η Κυβέρνηση στο θέμα της λειψυδρίας είναι πιο ακίνητη και από τους ακίνητους. Οπότε αφήνουμε στην άκρη αυτό το μπαλάκι των τεχνητών διλημμάτων για το ποια είναι η επιλογή του καθενός για να διαχειριστούμε κρίσιμες περιβαλλοντικές περιστάσεις.
Έρχομαι τώρα στο εξής: Κύριε Υπουργέ, είδα ένα βίντεο σας χθες, με αναφορά σε τρία συν ένα fake news για το θέμα της λειψυδρίας και του νομοσχεδίου, προφανώς σε μία προσπάθεια να διαμορφωθεί ένας τεχνητός εχθρός για να εξηγήσουμε στον κόσμο κάτι άλλο από αυτό που συμβαίνει στην πραγματικότητα, ως ερμηνεία επί της νομοθετικής πρωτοβουλίας της Κυβέρνησης. 
Το πρώτο επί των fake news ήταν ότι κάποιοι λένε ότι όλα λειτουργούν σωστά. Συγγνώμη, αλλά εγώ δεν άκουσα, όχι μόνο εμάς αλλά κανέναν σε αυτή την Αίθουσα να λέει ότι όλα λειτουργούν σωστά και όλα είναι τέλεια. Αυτός ακριβώς είναι και ο λόγος που εμείς πρώτοι -και εγώ προσωπικά από το Βήμα της Βουλής- παρουσιάσαμε πέντε άξονες επί της πρότασης του ΠΑΣΟΚ για το τι πρέπει να αλλάξει. 
Όμως, είναι άλλο το «όλα λειτουργούν σωστά», επί του οποίου προφανώς και όλοι μας διαφωνούμε και είναι άλλο το ότι η δήθεν μεταρρύθμιση που προωθείτε, έρχεται για να λύσει τα προβλήματα αυτά. Διότι σε καμία περίπτωση απλώς δεν το κάνει. 
Εμείς, λοιπόν, αποτυπώσαμε πέντε άξονες για το πώς αντιλαμβανόμαστε τη διαχείριση του νερού στη χώρα. Κεντρικό στοιχείο είναι τα διαδημοτικά σχήματα σε επίπεδο υδατικών διαμερισμάτων, για να έχουν κοινά υδρολογικά στοιχεία με προαιρετικό χαρακτήρα -φυσικά πιο κεντρικοποιημένα επί της υποτιθέμενης κατακερματισμένης διαχείρισης που εσείς είπατε ότι εμείς δήθεν συμφωνούμε και επικροτούμε- γιατί θεωρούμε ότι έτσι, με τον χαρακτήρα της τοπικότητας, μπορούν να λυθούν τα ζητήματα αυτά. 
Επειδή, όμως, μιλάμε για το αν κάτι λειτουργεί σωστά ή όχι, έχω και μια απορία. Δύο χρόνια μετά τη θεσμοθέτηση του ΟΔΥΘ στη Θεσσαλία, που επίσης τότε υπήρχαν τα διλήμματα επί της ακινησίας, της κίνησης, των πρωτοβουλιών, το ότι κάποιοι βγαίνουν μπροστά, δήθεν για να λύσουν τα θέματα, το ερώτημα είναι: Δύο χρονιά μετά ο ΟΔΥΘ έλυσε τα ζητήματα διαχείρισης υδάτων στη Θεσσαλία; Οριακά δεν λειτουργεί. 
Πάμε παρακάτω. Το δεύτερο επί των δήθεν fake news της Κυβέρνησης, ήταν ότι κάποιοι λένε το εξής «Το νομοσχέδιο ιδιωτικοποιεί το νερό». Πρώτον, εμείς δεν μιλάμε για την τυπική έννοια της ιδιωτικοποίησης, με πλειοψηφικό μετοχικό κεφάλαιο ιδιωτικού τομέα. Μιλάμε για την άμεση ή έμμεση εμπορευματοποίηση της διαχείρισης του νερού. Το συνδύασε, όμως, ο Υπουργός χθες με την αναφορά που έκανε στο ότι η μεταβίβαση αρμοδιοτήτων σε μία ανώνυμη εταιρεία είναι αυτή ακριβώς που εισφέρει στην ιδιωτικοποίηση. 
Να διαχωρίσουμε δύο στοιχεία. Εμείς την ένστασή μας επί της αντισυνταγματικότητας δεν την βάλαμε για την ΑΕ -που προφανώς και λειτουργούσε μέχρι σήμερα- για τη διαχείριση των υδάτων στην Αθήνα. Την βάλαμε επί των στοιχείων της διαχείρισης των τοπικών υποθέσεων -ειδικά ενός ζητήματος, που για εμάς τουλάχιστον, είναι και παραμένει δημόσιο κοινωνικό αγαθό- στο επίπεδο πλησιέστερα στον πολίτη διοικητικά, με βάση την αρχή της εγγύτητας που περιγράφεται από το Σύνταγμα, λαμβάνοντας υπ’ όψιν ιδιαιτερότητες όχι μόνο κοινωνικές, αλλά και γεωγραφικές, μορφολογικές και το στοιχείο της νησιωτικότητας ή της ορεινότητας. 
Όλα αυτά παρουσιάζονται από το Σύνταγμά μας και για εμάς παραβιάζονται με βάση την αρχή της εγγύτητας της διαχείρισης των τοπικών υποθέσεων, επί της οποίας κρίσιμο στοιχείο οφείλει να αποτελεί η διαχείριση των υδάτων από τον Α΄ βαθμό της Τοπικής Αυτοδιοίκησης.
Πού έγκειται η εμπορευματοποίηση για την οποία ασκούμε κριτική; Έγκειται στο ότι έχετε φροντίσει να υπαχθεί το νερό στην ίδια ρυθμιστική αρχή, η οποία διαχειρίζεται σήμερα ένα πλήρως εμπορευματοποιημένο προϊόν, όπως είναι το ρεύμα και η ηλεκτρική ενέργεια και ταυτόχρονα, ένα δημόσιο και κοινωνικό αγαθό, όπως είναι το νερό. Την ίδια ώρα με το νομοσχέδιο αυξάνετε τις αρμοδιότητες της ΡΑΑΕΥ, όχι μόνο στο να εγκρίνει τυπικά τα τιμολόγια των ΔΕΥΑ, αλλά και τη δυνατότητα υποχρεωτικά -αν θέλει- να τροποποιεί τα τιμολόγιά τους, επηρεάζοντας προφανώς με τη δική της ατζέντα την οικονομική στρατηγική επί της διαχείρισης του νερού. 
Την ίδια ώρα, με την υφιστάμενη ΚΥΑ του 2024 εισάγετε καθαρά ιδιωτικοοικονομικά κριτήρια στη διαχείριση του νερού με την υποχρεωτική ανάκτηση κόστους, προφανώς μιλώντας με όρους αγοράς. Αυτό για εμάς είναι ο ορισμός της εμπορευματοποίησης, με την οποία διαφωνούμε κάθετα. 
Δύο ερωτήματα υπάρχουν σήμερα -για εμάς καθαρά- για το νερό. Ερώτημα πρώτο: Η Κυβέρνηση που κόπτεται για τον δημόσιο και κοινωνικό χαρακτήρα του νερού, θα συμφωνήσει με την αλλαγή που προτείνουμε στο άρθρο 24 του Συντάγματος για τη θεσμική συνταγματική του κατοχύρωση ή θα λέει άλλα εδώ και άλλα θα κάνει έξω, όπως έκανε παλιότερα με το ρεύμα, ακριβώς με την ίδια στρατηγική, με τα ίδια λόγια επί δήθεν μεταρρυθμίσεων που μας προχωράνε μπροστά;
Δεύτερη ερώτηση, πολύ συγκεκριμένη: Εγγυάται σήμερα η Κυβέρνηση ότι δεν θα αυξηθούν τα κόστη και οι τιμές στους λογαριασμούς του νερού για αυτούς που το έχουν πραγματικά ανάγκη εκεί έξω σήμερα ως δημόσιο και κοινωνικό αγαθό; Περιμένουμε τις δύο αυτές απαντήσεις. 
Κλείνω με το εξής: Καταθέτετε μια τροπολογία, ακόμα ένα μνημείο κακής νομοθέτησης. Στο άρθρο 1 φαίνεται η δυνατότητα να χορηγηθεί κρατική ενίσχυση για ζημιές που προκλήθηκαν από ακραία φαινόμενα τον Ιούλιο του 2026 στη φυτική παραγωγή. Αν ήταν μόνο του το άρθρο αυτό θα το ψηφίζαμε. Δυστυχώς, επιμένετε να φέρνετε μαζί αντιπαραθετικές διατάξεις, ως μνημείο και επιτομή κακής νομοθέτησης. 
Διαφωνούμε με τα άρθρα που αφορούν το Υπουργείο Εθνικής Άμυνας. Θα ψηφίζαμε το άρθρο 1. Δυστυχώς, με τις επιλογές σας είμαστε υποχρεωμένοι να ψηφίσουμε «παρών» στην τροπολογία. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Χριστοδουλάκη και καλείται στο Βήμα ο εισηγητής της Νέας Δημοκρατίας, ο συνάδελφος κ. Διονύσης Σταμενίτης. 
Κύριε Σταμενίτη, έχετε τον λόγο. 
ΔΙΟΝΥΣΙΟΣ ΣΤΑΜΕΝΙΤΗΣ: Ευχαριστώ πολύ, κύριε Πρόεδρε. 
Νομίζω πάντως, αγαπητέ συνάδελφε του ΠΑΣΟΚ, εσείς ψηφίζετε «παρών» στην Αναθεώρηση. Άρα, ούτε εσείς το ψηφίζετε. 
Ξεκινώντας, θα ήθελα να αναφερθώ στην Τροπολογία με αριθμό 530/29. Περιλαμβάνει τις αναγκαίες και στοχευμένες παρεμβάσεις για τη στήριξη των παραγωγών για την αντιμετώπιση των ζωονόσων και των φυσικών καταστροφών. Ειδικότερα, επεκτείνεται οδικό πλαίσιο κρατικών ενισχύσεων για τις γεωργικές εκμεταλλεύσεις που επλήγησαν από ακραία καιρικά φαινόμενα τον Ιούλιο του 2026, ώστε οι πληγέντες παραγωγοί να λάβουν άμεσα τη στήριξη που χρειάζονται, μέσω ΕΛΓΑ. 
Συνεχίζει δηλαδή και σε αυτήν την περίπτωση, ο κρατικός μηχανισμός να ενισχύει τον ΕΛΓΑ για να αντιμετωπίσει μεγάλες φυσικές καταστροφές. Ήδη στα επτά χρόνια αυτά, έχουμε δώσει στον ΕΛΓΑ πάνω από 1.000.000.000 ευρώ για να καλύψει ζημιές των αγροτών, 2.000.000.000 ευρώ αποζημιώσεις, 1.000.000.000 ευρώ προσφορές αγροτών, 1.000.000.000 ευρώ από τον Κρατικό Προϋπολογισμό. Νομίζω ότι αυτό, μάλλον, δεν είναι ακινησία. 
Δεύτερον, δίνεται η δυνατότητα διάθεσης στρατιωτικών κτηνιάτρων για την ενίσχυση κτηνιατρικών υπηρεσιών σε περιοχές που πλήττονται από εξωτικά νοσήματα ή φυσικές καταστροφές, ενισχύοντας την προστασία του ζωικού κεφαλαίου. Πρόκειται για ρυθμίσεις με σαφώς πρακτικό αποτέλεσμα που στηρίζουν για μια ακόμη φορά τον πρωτογενή τομέα και αποδεικνύουν ότι η προστασία της πρωτογενής παραγωγής και του ζωικού κεφαλαίου αποτελεί σταθερή προτεραιότητά μας.   
Ολοκληρώνουμε, λοιπόν, τη συζήτηση για το νομοσχέδιο που εξετάστηκε διεξοδικά τόσο στην Επιτροπή, όσο και στην Ολομέλεια. Όλες αυτές τις μέρες αναλύθηκαν οι διατάξεις του, ακούστηκαν οι απόψεις των φορέων, κληθήκαν δεκαεννέα φορείς, εκ των οποίων οι μισοί ήταν δήμαρχοι και εκπρόσωποι των δημάρχων. 
Δόθηκαν σαφείς, τεκμηριωμένες απαντήσεις σε κάθε ζήτημα που τέθηκε, σε κάθε προβληματισμό, σε κάθε επιφύλαξη, ενώ έγιναν δεκτές από τον Υπουργό και πολλές παρατηρήσεις των φορέων, με παρεμβάσεις που ενισχύουν τις ασφαλιστικές δικλείδες για την αποτίμηση των περιουσιακών στοιχείων, διασφαλίζουν τα εργασιακά δικαιώματα, ενισχύουν την εκπροσώπηση της Τοπικής Αυτοδιοίκησης, διευκολύνουν την αποπληρωμή παλαιότερων οφειλών, διατηρώντας παράλληλα ειδικές πρόνοιες για τη στήριξη των νησιωτικών δήμων και την αντιμετώπιση της λειψυδρίας. Είναι και αυτό ενδεικτικό της βούλησής μας για να οργανώσουμε ουσιαστικά τον τρόπο διαχείρισης των υδάτων. 
Κυρίες και κύριοι συνάδελφοι, κάθε συζήτηση για το νερό είναι μια συζήτηση εθνικής σημασίας. Αφορά, όπως είπα και εχθές, ένα φυσικό πόρο ζωτικής σημασίας για τους πολίτες, την αγροτική παραγωγή, την οικονομία και το ίδιο το μέλλον της χώρας. Και ακριβώς γι’ αυτό, δεν μπορούμε να αγνοούμε τα πραγματικά δεδομένα και τις ανάγκες που έχει δημιουργήσει η εποχή μας. Γι’ αυτό και το ΥΠΕΝ και ο Υπουργός, ο κ. Παπασταύρου, προχωρούν σε μια τόσο κρίσιμη μεταρρύθμιση που ναι, αποτελεί τόλμη και σωστό σχεδιασμό, αλλά ταυτόχρονα εδράζεται στη λογική, στο ρεαλισμό, στην επίγνωση των πραγματικών προκλήσεων που αντιμετωπίζει σήμερα η χώρα. 
Και είναι μια επιλογή που αντανακλά πλήρως τη φιλοσοφία των κυβερνήσεων της Νέας Δημοκρατίας και του Πρωθυπουργού Κυριάκου Μητσοτάκη.


Μια φιλοσοφία, που έχουμε πει και το έχουμε αποδείξει, η οποία δεν περιορίζεται στη διαχείριση της καθημερινότητας, αλλά σχεδιάζει με ορίζοντα το μέλλον. Γιατί οι μεγαλύτερες μεταρρυθμίσεις είναι τις περισσότερες φορές αυτές που γίνονται για να διασφαλίσουν καλύτερες συνθήκες για τις επόμενες γενιές και να αφήσουν μια ουσιαστική παρακαταθήκη για τη χώρα. 
Νομίζω ότι μετά από όσα συζητήθηκαν όλες αυτές τις ημέρες έχουμε απαντήσει πλήρως στους ισχυρισμούς περί ιδιωτικοποίησης του νερού. Θα επαναλάβω λοιπόν μόνο τα αυτονόητα. Δεν μπορεί να γίνεται λόγος για ιδιωτικοποίηση όταν ο πυρήνας αυτής της μεταρρύθμισης είναι η ενίσχυση των δύο μεγαλύτερων δημόσιων παρόχων ύδρευσης της χώρας, της ΕΥΔΑΠ και της ΕΥΑΘ. 
Δεν μπορεί να μιλά κανείς για ιδιωτικοποίηση όταν πολλές από τις περιοχές που εντάσσονται, για παράδειγμα, στην ευθύνη της ΕΥΔΑΠ σήμερα υδρεύονται από ιδιωτικά δίκτυα και τους πολίτες να πληρώνουν περισσότερο και ακριβότερο το νερό απ’ ό,τι οι πολίτες που εξυπηρετούνται από την ΕΥΔΑΠ. Δεν μπορεί κανείς να μιλάει για ιδιωτικοποίηση όταν η επιλογή διατήρησης της κυριότητας της πάγιας περιουσίας των δήμων υπάρχει. Δεν μπορεί να είναι ιδιωτικοποίηση η πλήρης διασφάλιση των δικαιωμάτων των εργαζομένων. Τίποτα από αυτά δε συνιστά ιδιωτικοποίηση. Αντίθετα, συνιστούν μια μεταρρύθμιση που ενισχύει τον δημόσιο χαρακτήρα της παροχής υπηρεσιών ύδρευσης, αντιμετωπίζει τον κατακερματισμό, θωρακίζει τη λειτουργία του συστήματος, διασφαλίζει καλύτερες υπηρεσίες για τους πολίτες. Αυτή είναι η πραγματικότητα. 
Συνοψίζοντας, έχουμε να κάνουμε με μια οργανωμένη προσπάθεια η οποία εντάσσεται σε μια συνολική εθνική στρατηγική με τέσσερις πυλώνες που περιλαμβάνουν περισσότερα από εννιακόσια έργα για την αντιμετώπιση της λειψυδρίας σε όλη τη χώρα, 650 εκατομμύρια είναι το σύνολο του κόστους, την εθνική στρατηγική για τα ύδατα, μια νέα, πιο αποτελεσματική αρχιτεκτονική διαχείρισης και την αξιοποίηση της τεχνογνωσίας και της χρηματοδότησης από την Ευρωπαϊκή Τράπεζα Επενδύσεων. 
Η Κυβέρνηση της Νέας Δημοκρατίας, κυρίες κύριοι συνάδελφοι, έχει σαφή προσανατολισμό για την ορθή διαχείριση των υδάτων συνολικά που αποτυπώνεται ήδη σε έργα που υλοποιούνται σε κάθε γωνιά της Ελλάδος. Εγώ μπορώ να δώσω το παράδειγμα στην περιφέρειά μου, στην Πέλλα, όπου από το 2019 μέχρι σήμερα υπολογίζεται ότι έχουν ήδη εγκριθεί χρηματοδοτήσεις πάνω από 20 εκατομμύρια ευρώ και υλοποιήθηκαν ή υλοποιούνται έργα μόνο για έργα ύδρευσης. 
Πρόσφατα μάλιστα, κύριε Υπουργέ, ανακοινώσατε την έγκριση χρηματοδότησης από το ΥΠΕΝ ύψους περίπου 1 εκατομμυρίου ευρώ για την υλοποίηση του έργου «Κατασκευή νέων δεξαμενών ύδρευσης με δίκτυα μεταφοράς» σε τρεις τοπικές κοινότητες του Δήμου Πέλλας. Ενώ, αν μιλάμε για τη διαχείριση του νερού στην Πέλλα, δεν μπορούμε να παραβλέψουμε το εμβληματικό έργο του Φράγματος του Αλμωπαίου που έχει δρομολογηθεί ύψους 75 εκατομμυρίων ευρώ -αναμένεται να αναδειχθεί προσωρινός ανάδοχος τις επόμενες μέρες- αλλά και το έργο του ΣΔΙΤ, του αρδευτικού συστήματος Αλμωπαίου, για το οποίο αναμένεται να εγκριθεί η επικαιροποίηση του προϋπολογισμού 160 εκατομμυρίων ευρώ. 
Για την ενημέρωση της Ολομέλειας και, επειδή τέθηκε από το ΠΑΣΟΚ, η Κυβέρνηση της Νέας Δημοκρατίας προχώρησε στη μεγαλύτερη παρέμβαση στο αρδευτικό νερό. Συγκεντρώσαμε ό,τι υπήρχε, διάσπαρτες μελέτες, αιτήματα για έργα και καταλήξαμε σε δεκαοκτώ έργα τα οποία έχουν τις προϋποθέσεις για αδειοδότησεις, προμελέτες, ώστε να μπορεί να ξεκινήσει η κατασκευή. Για τα έξι από αυτά αποφασίστηκε η χρηματοδότηση μέσω ΣΔΙΤ, προχώρησαν οι διαδικασίες του ανταγωνιστικού διαλόγου των δεσμευτικών προσφορών και έτσι σήμερα έχουμε τέσσερα έργα με υπογραφή σύμβασης.
Και μάλιστα, συγγνώμη, κύριε Γερουλάνε, χτες διέκοψα τη συνάδελφο, αλλά χθες υπογράφηκε το έργο των Χοχλακίων στο Λασίθι, 89 εκατομμύρια υπογράψαμε σύμβαση, και μιλάμε για αερολογίες; Είναι ένα σημαντικό έργο το οποίο αφορά τη λιμνοδεξαμενή Χοχλακίων του Νομού Λασιθίου και το Φράγμα Αγίου Ιωάννη Ιεράπετρας 87,9 εκατομμύρια. Είναι ακινησία αυτό;
Κυρίες και κύριοι συνάδελφοι, ολοκληρώνω, κάθε μεταρρύθμιση πράγματι γεννά ερωτήματα. Στο τέλος όμως δεν είναι αυτή που κρίνεται από τους φόβους που διατυπώνονται πριν εφαρμοστεί, αλλά από τα αποτελέσματά της στην πράξη. Στην περίπτωση αυτής της μεταρρύθμισης κρίνω ότι τα αποτελέσματά της θα επιβεβαιωθούν από την πρόθεση, τον σχεδιασμό και την απόφαση που είναι να προχωρήσουμε σε αλλαγές για ένα πιο σύγχρονο, πιο ανθεκτικό και πιο αποτελεσματικό σύστημα διαχείρισης των υδάτων, που θα ανταποκρίνεται στις προκλήσεις της εποχής και θα εξασφαλίζει ποιοτικές υπηρεσίες για όλους τους πολίτες. Και προχωρώ σε αυτήν την εκτίμηση, λαμβάνοντας υπόψη τις προβλέψεις του νομοσχεδίου, τις δικλείδες ασφαλείας, τα πραγματικά δεδομένα που έχουμε στα χέρια μας, αλλά και κρίνοντας τις πρακτικές άλλων ευρωπαϊκών χωρών. 
Κυρίες και κύριοι συνάδελφοι, σήμερα κάνουμε μια επιλογή ευθύνης. Επιλέγουμε να αντιμετωπίσουμε τις προκλήσεις του αύριο με σχέδιο, θεσμική σοβαρότητα και πολιτικό θάρρος. Επιλέγουμε να προστατέψουμε τον πιο πολύτιμο εθνικό πόρο. Γι’ αυτούς τους λόγους η Κοινοβουλευτική Ομάδα της Νέας Δημοκρατίας υπερψηφίζει το παρόν σχέδιο νόμου. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον συνάδελφο κ. Σταμενίτη.
Ολοκληρώνουμε την πολύωρη συνεδρίαση, από χθες πολύ πρωί μέχρι το ξημέρωμα σήμερα, αλλά και σήμερα, με την ομιλία του Υπουργού Περιβάλλοντος και Ενέργειας, του κ. Σταύρου Παπασταύρου. Θα ακολουθήσει μετά η πολύ γνωστή σε όλους σας -έχετε ειδοποιηθεί- ονομαστική ψηφοφορία. 
Κύριε Υπουργέ, έχετε τον λόγο.
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Ευχαριστώ, κύριε Πρόεδρε. 
Κυρίες και κύριοι Βουλευτές, θα ήθελα καταρχάς να ξεκινήσω ευχαριστώντας όλους και όλες που συμμετείχαν στη συζήτηση για το νομοσχέδιο τόσο στην Επιτροπή όσο και στην Ολομέλεια της Βουλής και ιδιαίτερα όσες και όσους ήταν μαζί χθες μέχρι τη μία η ώρα το πρωί. Όπως είδατε, τα σχόλια σας, τα σχόλια των φορέων, τα σχόλια των εργαζομένων της ΕΥΔΑΠ, του Δημάρχου Θέρμης, των δημάρχων από την Ανατολική Αττική, σε μεγάλο βαθμό μας βοήθησαν να βελτιώσουμε το νομοσχέδιο.
Μετά από μία εβδομάδα έντονου κοινοβουλευτικού διαλόγου, συνοψίζοντας, νομίζω μπορούμε να πούμε ότι υπάρχει μία θεμελιώδης συμφωνία και δύο ουσιώδεις διαφωνίες. Η θεμελιώδης συμφωνία είναι ότι όλοι μας αναγνωρίζουμε τον δημόσιο χαρακτήρα του νερού, ότι αποτελεί στρατηγικό εθνικό πόρο τον οποίο πρέπει να προστατεύσουμε, ότι είναι πηγή ζωής, ότι είναι προϋπόθεση για τις τοπικές κοινωνίες, είναι προϋπόθεση για την οικονομική ανάπτυξη, για τον τουρισμό, την αγροτική ανάπτυξη. Ουσιαστικά είναι συστατικό στοιχείο της ποιότητας ζωής και της καθημερινότητας κάθε πολίτη. 
Οι διαφωνίες αφορούν κυρίως στην έκταση και στην ένταση του προβλήματος και συνακόλουθα στη λύση που απαιτείται για την αντιμετώπισή του. Και είναι πολύ σημαντικό στην πολιτική να εντοπίζουμε και να ενισχύουμε αυτά που μας ενώνουν, αλλά και να γνωρίζουν οι πολίτες τι είναι αυτά που μας διαφοροποιούν. Υπάρχουν λοιπόν δύο διαμετρικά αντίθετες προσεγγίσεις. 
Η πρώτη λέει ότι το σημερινό σύστημα διαχείρισης του νερού με κάποια προβλήματα, με κάποιες δυσλειτουργίες, με κάποιες ελλείψεις, είναι ο τρόπος αντιμετώπισης της λειψυδρίας. Η άλλη προσέγγιση είναι ότι το σύστημα αυτό της διαχείρισης του νερού έχει εξαντλήσει τα όριά του. 
Μιλώντας για την έκταση του προβλήματος, πρέπει να αντιληφθούμε την ωμή πραγματικότητα. Η χώρα μας είναι δέκατη ένατη στον κόσμο στον κίνδυνο αντιμετώπισης λειψυδρίας και σε επίπεδο Ευρωπαϊκής Ένωσης από τα 27 κράτη-μέλη είμαστε δεύτεροι μετά την Κύπρο σε πιθανότητα αντιμετώπισης υδατικού στρες. 
Για εμάς αυτά τα στοιχεία επιβάλλουν τη μεταρρύθμιση. Η αδράνεια δεν είναι λύση. Η ωραιοποίηση δεν είναι επιλογή. Δεν μπορούμε να συνεχίσουμε με υποστελεχωμένους φορείς, με πολυκερματισμό, χωρίς τεχνική και οικονομική επάρκεια, χωρίς δυνατότητα υλοποίησης μεγάλων έργων και χωρίς πρόσβαση σε ευρωπαϊκές χρηματοδοτήσεις που προσφέρονται. Αυτό το μοντέλο αποτελεί αρχιτεκτονική του παρελθόντος. Χρειαζόμαστε τεχνογνωσία. Χρειαζόμαστε ψηφιακά εργαλεία. Χρειαζόμαστε επενδύσεις, διαχειριστική επάρκεια και πάνω απ’ όλα χρειαζόμαστε συνένωση δυνάμεων. 
Και ενώ κάναμε τη συζήτηση την προηγούμενη εβδομάδα, ήρθε η ωμή πραγματικότητα και μας χτύπησε την πόρτα την Τετάρτη. Δεν θα αναφέρω τους δύο δήμους, όμως και στη Χαλκιδική και στη Θεσσαλονίκη μπήκε εισαγγελέας, για να διασφαλίσει την ποιότητα του νερού. Διότι εντοπίστηκαν βακτήρια σε συγκέντρωση πάνω από τα επιτρεπτά όρια. Γιατί; Διότι το σύστημα αποχέτευσης δεν υπήρχε και οι βόθροι μπήκαν στους αγωγούς υδάτων.
Και προσέξτε, αυτό είναι σε δύο δήμους που εναντιώθηκαν στη μεταρρύθμιση. Είπαν «όλα λειτουργούν καλά». Η Αξιωματική Αντιπολίτευση προτείνει διαδημοτικές συνεργασίες. Μάλιστα. Το πρόβλημα είναι σήμερα. Ο εισαγγελέας πήγε την Τετάρτη. Δεν υπάρχει καθαρό νερό αυτήν τη στιγμή εκεί πάνω. Η Χαλκιδική έχει πέντε δήμους. Κανείς δεν έχει διαχειριστική επάρκεια. Η διαδημοτική συνένωση των πέντε που δεν έχουν διαχειριστική επάρκεια σε τι θα οδηγήσει; Σε επάρκεια; Και οι δήμοι που εναντιώνονται στη συνεργασία με την ΕΥΑΘ έχουν ενημερωθεί ποιον θεωρούν αξιόπιστο φορέα οι εισαγγελικοί λειτουργοί για να ελέγξει το νερό; Την ΕΥΑΘ. Άρα δεν μπορούμε να κλείνουμε τα μάτια στη πραγματικότητα.
 Και θα μου πείτε «εντάξει, συνέβη σε έναν, δύο δήμους, έτυχε». Μάλιστα. Μα πριν τρεις ημέρες ο πρόεδρος της ΔΕΥΑ μιας μεγάλης πόλης, της Ηλείας -δεν θα πω πάλι το όνομα- κατήγγειλε την κλοπή νερού ύδρευσης για την παράνομη άρδευση χωραφιών και έκανε δήλωση. Η ΔΕΥΑ -καταλαβαίνει κανείς σε ποια ΔΕΥΑ αναφέρομαι- καταβάλλει υπεράνθρωπες προσπάθειες να μη μείνει η πόλη του Πύργου και τα χωριά του δήμου χωρίς νερό. Θα μου πείτε «εντάξει, έτυχε και εκεί». Μα στη Μεσσηνία προ ημερών εξαρθρώθηκε η «μαφία του νερού». Επιτήδειοι που είχαν τον έλεγχο της διανομής του νερού για άρδευση εκβίαζαν αγρότες και αν οι αγρότες δεν υπέκυπταν τους έκαιγαν τα χωράφια. Αυτό είναι το μοντέλο που υπερασπιζόμαστε; Με απώλειες 50% και 60%;  Ο δήμαρχος Νευροκοπίου μάς είπε ότι οι απώλειες είναι 70%. 
Εγώ δεν ισχυρίζομαι ότι και οι 735 οργανισμοί διαχείρισης του νερού δεν κάνουν καλά τη δουλειά τους. Προφανώς και κάνουν. Το μοντέλο όμως δεν λειτουργεί. Δεν μπορούμε να συνεχίσουμε χάνοντας πέντε και έξι σταγόνες από τις δέκα. Δεν γίνεται. Δεν μπορούμε να έχουμε το Ισραήλ ή τη Σιγκαπούρη να αξιοποιούν την ίδια σταγόνα δύο και τρεις φορές και εμείς να χάνουμε τις πέντε. Γιατί να  τις χάνουμε; Δικές μας είναι; Ανήκουν και στις επόμενες γενεές. Άρα για μένα και για εμάς οφείλουμε να αντιδράσουμε. Δεν είναι αποδεκτό σε μία χώρα σαν τη δική μας να χάνεται το 50% του νερού. Όσοι αντιδρούν και λένε «όχι» στη μεταρρύθμιση, θέλουν να διατηρηθεί ένα καθεστώς το οποίο έχει σπατάλες, έχει παλαιά δίκτυα, έχει αναποτελεσματικό μοντέλο διαχείρισης του νερού. Οφείλουμε να αλλάξουμε την αρχιτεκτονική. Οφείλουμε να αλλάξουμε τη δομή. 
Λέει η Αξιωματική Αντιπολίτευση: «Αν υπήρχαν τα λεφτά, αν υπήρχε το προσωπικό, αν υπήρχε η τεχνογνωσία, δεν θα είχαμε τα προβλήματα». Τώρα τι κάνουμε; Ξέρετε ότι υπάρχουν δήμοι που προσπαθούν να βρουν μηχανικούς και δεν έρχονται για χρόνια; Δεν πάνε οι μηχανικοί. «Αν πήγαιναν οι μηχανικοί». Ναι, αλλά δεν πάνε. Ποιος θα προστατεύσει τον δημόσιο χαρακτήρα του νερού; Πώς θα πάμε μπροστά; Με τα ευχολόγια; Με προτάσεις «εάν υπήρχε το προσωπικό»;
 Επειδή αναφέρθηκε ο κ. Σταμενίτης και στα έργα, να πω ότι τη δεύτερη τετραετία της Κυβέρνησης έχουν γίνει πάνω από 901 έργα σε πάνω από 170 δήμους σε όλη την Ελλάδα, χωρίς κομματικό χρωματισμό. Όμως αυτός ο τρόπος είναι αποσπασματικός. Αυτός ο τρόπος δεν οδηγεί σε συνολική λύση. Κάθε δήμαρχος και κάθε ΔΕΥΑ αντιμετωπίζει ένα πρόβλημα. Πρέπει να το αντιμετωπίσουμε συνολικά. Τα 901 έργα είναι μπαλώματα, δεν είναι συνολική πολιτική. Δεν ξέρουμε πού πρέπει να κάνουμε και τι πρέπει να κάνουμε. Οφείλουμε να κάνουμε ολιστική διαχείριση του νερού. Όποιος λέει «όχι» στη μεταρρύθμιση, στην πραγματικότητα ηθελημένα ή όχι λέει «ναι» στη διαιώνιση του σημερινού καθεστώτος, λέει «ναι» στα πεπαλαιωμένα δίκτυα, «ναι» στις διαρροές, «ναι» στην αδυναμία αξιοποίησης των ευρωπαϊκών πόρων.
 Αναφέρθηκα εχθές στο παράδειγμα της Αττικής. Έχουμε 67 δήμους. Οι 50 εξυπηρετούνται από την ΕΥΔΑΠ, οι 17 δεν εξυπηρετούνται από την ΕΥΔΑΠ. Από τους 17 δήμους που δεν εξυπηρετούνται από την ΕΥΔΑΠ, οι 10 εξυπηρετούνται στην αποχέτευση. Άρα ακούστε τον παραλογισμό: Στο ίδιο σπίτι η βρύση δεν συνδέεται με την ΕΥΔΑΠ, η αποχέτευση συνδέεται. Ο κατακερματισμός μέσα στο ίδιο σπίτι του καθενός. Είναι μοντέλο αυτό για το μέλλον; Αυτό υπερασπιζόμαστε; Και οι 17, στους οποίους δεν συνδέονται τα νερά με την ΕΥΔΑΠ, αγοράζουν το νερό από την ΕΥΔΑΠ. Άρα έχουμε το συνώνυμο του κατακερματισμού. Δεν μπορούμε να προχωρήσουμε έτσι. Δεν είναι φυσιολογικό. Δεν είναι μοντέλο για το μέλλον. Και στους 50 δήμους της Αττικής που συνεργάζονται με την ΕΥΔΑΠ έχουμε ιδιωτικοποίηση του νερού; Ο δήμαρχος Αθηναίων έχει ιδιωτικοποιήσει το νερό; Ή τα σπίτια που έχουν αποχέτευση στην ΕΥΔΑΠ έχουν ιδιωτικοποιημένη αποχέτευση; Έτσι θα προχωρήσουμε; Δεν πρέπει 67 δήμοι της Αττικής να έχουν ένα ενιαίο σύστημα; Ξέρετε ότι έχουμε δήμους στην Ανατολική Αττική που δεν έχουν σύστημα αποχέτευσης, που έχουν βόθρους; Ποιος κάνει την επένδυση του ενός δισεκατομμυρίου για να υπάρχει αποχέτευση στην Ανατολική Αττική; Η ΕΥΔΑΠ. Θα συνεχίσουμε έτσι, αλλού η βρύση, αλλού η αποχέτευση; Για ποιον λόγο; Υπάρχουν πολίτες δεύτερης κατηγορίας; Και λέτε «όχι»; Στο ίδιο σπίτι η βρύση και η αποχέτευση σε διαφορετικά συστήματα. Αυτός είναι λαβύρινθος, είναι μωσαϊκό. 
Και βέβαια, επειδή μιλάτε για ιδιωτικοποίηση, υπάρχουν ιδιωτικά δίκτυα που πουλάνε στην Αττική -το είπε ο κ. Σαχίνης στους φορείς- ενώ το τιμολόγιο της ΕΥΔΑΠ είναι 0,35, 3 ευρώ. Αυτά θα σταματήσουν με την επέκταση της ΕΥΔΑΠ. Υπάρχουν και αυτά. Και ξέρετε ότι αυτήν τη στιγμή εξελίσσεται ένα επενδυτικό πρόγραμμα της ΕΥΔΑΠ πάνω από δύο δισεκατομμύρια, με κύριο στόχο την κατασκευή ολοκληρωμένου δικτύου αποχέτευσης και εγκαταστάσεων επεξεργασίας λυμάτων. Το 1 δισεκατομμύριο στην Ανατολική Αττική. Μισό εκατομμύριο πολίτες σε δήμους της περιοχής δεν έχουν αυτή τη στιγμή οργανωμένο σύστημα αποχέτευσης. Θα μπορούσε να το κάνει αυτό ο καθένας μόνος του; Θα μπορούσε να έχει την οικονομία κλίμακος ο κάθε δήμος να το κάνει μόνος του; Και δεν το έκανε. 
Να πάμε όμως και στη Θεσσαλονίκη, να δούμε τον Δήμο Ωραιοκάστρου. Ένα τμήμα του δήμου ανήκει στην ΕΥΑΘ, ένα άλλο τμήμα ανήκει στον ίδιο τον δήμο ως προς την ύδρευση, αλλά παίρνει νερό χονδρικής από την ΕΥΑΘ, αλλά η αποχέτευση ανήκει στην ΕΥΑΘ και ένα τρίτο τμήμα στον ίδιο δήμο, η Μυγδονία, υδρεύεται με πολύ συχνές διακοπές λόγω μειωμένων αποθεμάτων αποκλειστικά από τον δήμο με νερό που προέρχεται από τοπικές γεωτρήσεις. Στον ίδιο δήμο τρία διαφορετικά συστήματα. Αυτό είναι το μοντέλο; Αυτές τις διαδημοτικές συνενώσεις θα κάνετε;
ΧΡΗΣΤΟΣ ΓΙΑΝΝΟΥΛΗΣ: Εδώ μπήκε η ΕΥΑΘ και δεν το έλυσε.
ΠΡΟΕΔΡΕΥΩΝ (Αθανάσιος Μπούρας): Μη διακόπτετε.
[bookmark: _Hlk231888693]ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας):  Αυτόν τον αναχρονισμό δεν μπορούμε να τον συνεχίσουμε. Είναι εθνική επιλογή να σταματήσουμε τον κατακερματισμό. Δεν σημαίνει ότι οι ΔΕΥΑ όλες δεν έκαναν αποτελεσματικά τη δουλειά τους. Δεν μπορείς να προχωρήσεις έτσι. 
Και συγγνώμη που θα το πω, αλλά και η έκθεση και η στρατηγική για την ανθεκτικότητα των υδάτων που παρουσίασε η Ευρωπαϊκή Επιτροπή στον ΟΗΕ θέτει ως βασική προτεραιότητα την αντιμετώπιση του κατακερματισμού και ο στόχος 6 παράγραφος 4 στους Στόχους Βιώσιμης Ανάπτυξης του ΟΗΕ μιλάει για αντιμετώπιση και χρηστή διαχείριση. Δεν έχουμε χρηστή διαχείριση του νερού. Δεν τίθεται θέμα συζήτησης. Χάνουμε έξι με επτά σταγόνες στις δέκα. Τι χρηστή διαχείριση έχουμε; Τι συζητάμε; Αν είχε προσωπικό και αν είχε λεφτά και αν είχε τεχνογνωσία και αν είχε δορυφορικά στοιχεία, δεν θα χάναμε. Ε, δεν έχει! Θα κάνουμε κάτι για να το λύσουμε; Θα κάνουμε μια μεταρρύθμιση για το αύριο ή θα μείνουμε εγκλωβισμένοι στο χθες;
Αναφέρατε ευρωπαϊκά παραδείγματα. Οι περισσότερες ευρωπαϊκές χώρες έχουν κάνει αυτήν τη μεταρρύθμιση εδώ και δεκαετίες. Δεν έχουμε μείνει πίσω. Έχουμε μείνει πολύ πίσω. 
Ακούστε νούμερα. Η Σκωτία είχε διακόσιους δέκα φορείς ύδρευσης, συγχωνεύτηκαν σε δεκατρία περιφερειακά συμβούλια, μετά από δεκατρία έγιναν τρία και από τρία έγιναν ένας. Στην Ολλανδία, ακούστε. Η Ολλανδία, που την αναφέρατε χθες, είχε δύο χιλιάδες εξακόσιες πενήντα περιφερειακές αρχές διαχείρισης υδάτων. Έγιναν είκοσι τέσσερις. Στην Πολωνία το ίδιο, στην Ιρλανδία το ίδιο. Και ο ΟΟΣΑ σε όλα αυτά τα παραδείγματα βλέπει εξοικονόμηση λειτουργικών δαπανών πάνω από 40% και μείωση δαπανών κατά 50%. 
Σε όλη την Ευρώπη οδηγούνται σε ολιστικά σχέδια διαχείρισης του νερού. Δύο χιλιάδες εξακόσιοι πενήντα έγιναν είκοσι τέσσερις. Και εμείς τι θέλουμε; Να κάνουμε τους εφτακόσιους τριάντα πέντε, χίλιους εφτακόσιους τριάντα πέντε; Αυτός είναι ο στόχος μας; Έτσι πάμε μπροστά;
Δεν μπορεί άλλος φορέας να ασχολείται με την αποχέτευση, άλλος με την ύδρευση, άλλος με την άρδευση. Αυτό διαιωνίζει τον πολυκερματισμό. Εμείς λέμε ξεκάθαρα: ολοκληρωμένη διαχείριση, ενιαίο σχεδιασμό, αξιοποίηση των διαθέσιμων ευρωπαϊκών πόρων. Γι’ αυτό υπογράψαμε μνημόνιο συνεργασίας με την Ευρωπαϊκή Κεντρική Τράπεζα Επενδύσεων και με την Ευρωπαϊκή Επιτροπή. 
Σε αυτή τη Βουλή αποφασίστηκε πριν από έξι χρόνια η συνένωση τριάντα έξι φορέων για τη δημιουργία του Οργανισμού Φυσικού Περιβάλλοντος και Κλιματικής Αλλαγής. Το θυμάστε, κύριε Αμυρά.  Αν δει κανείς  τα Πρακτικά, θα δει μια ομοιότητα, σχεδόν επανάληψη των επιχειρημάτων: συγκεντρωτισμός, δεν θα λειτουργήσει, θέλετε να τα ελέγξετε όλα. Ο Οργανισμός Φυσικού Περιβάλλοντος και Κλιματικής Αλλαγής μάς έφερε το δεύτερο χρυσό την προηγούμενη Κυριακή. Μας έφερε τον Όλυμπο στην παγκόσμια κληρονομιά. 
(Χειροκροτήματα από την πτέρυγα της Νέας  Δημοκρατίας)
Θέλω να σας πω κάτι. Ο ολιστικός τρόπος διαχείρισης δεν είναι επιλογή. Είναι η ευθύνη που έχουμε απέναντι στις επόμενες γενιές. Εγώ δεν θα μπορούσα να ήμουν Υπουργός Περιβάλλοντος και Ενέργειας και να έχω δει ότι χάνουμε 50%, 60%, 70% και να έλεγα δεν κάνουμε τίποτα. Ναι, κάποιοι θα δυσαρεστηθούν, αλλά αυτό είναι η πολιτική, να δυσαρεστείς κάποιους, αλλά να ωφελείς τους πολλούς.
Το ολιστικό σύστημα διαχείρισης θα λειτουργήσει. Θα λειτουργήσει σε συνεργασία με τις τοπικές κοινωνίες. Θα λειτουργήσει με συνένωση δυνάμεων. Όλοι οι εργαζόμενοι, που θα αποφασίσουν οι δήμαρχοι, θα έχουν τα ίδια εργασιακά δικαιώματα, θα μείνουν εκεί. Θα συνδυάσουμε την τοπική γνώση με την τεχνογνωσία και την οικονομία κλίμακος και τη δυνατότητα αξιοποίησης ευρωπαϊκών πόρων. Αυτή είναι η πρόκληση. Αυτό είναι το στοίχημα. 
Επειδή το νομοσχέδιο αναφέρεται και στις ανανεώσιμες πηγές ενέργειας, θέλω να πω ότι από τα 6,3 giga που είχαμε το 2019, τώρα είμαστε στα 18 giga και πάνω. Αυτό είναι μια πολύ μεγάλη επιτυχία. Όμως, έχουμε μία μεγάλη πρόκληση, γιατί είπα να μην ωραιοποιούμε τα πράγματα και αυτό ισχύει για όλους μας. Στην αποθήκευση έχουμε μείνει πίσω και πρέπει να τρέξουμε. Με τις ρυθμίσεις που έχουμε εδώ ενισχύουμε τη δυνατότητα για την αποθήκευση και για την αυτοκατανάλωση. 
Τέλος, όσον αφορά το πολεοδομικό εργαλείο για τους εγκαταλειμμένους οικισμούς, αυτό το εργαλείο υπάρχει από το 2014. Αυτό το εργαλείο δεν οδήγησε κάποιον εγκαταλειμμένο οικισμό να αναβιώσει. Ερχόμαστε και το ενισχύουμε, αλλά το ενισχύουμε με ασφαλιστικές δικλείδες. Δεν υπάρχει μια απόφαση Υπουργού. Υπάρχει η φέρουσα ικανότητα, υπάρχει το Συμβούλιο της Επικρατείας και το προεδρικό διάταγμα. Οφείλουμε τους εγκαταλειμμένους οικισμούς να επιχειρήσουμε να τους αναβιώσουμε. 
Στη συζήτηση που κάναμε -το γνωρίζουν όσοι συμμετείχαν την προηγούμενη Παρασκευή, τους οποίους και ευχαριστώ- ενσωματώσαμε πάνω από είκοσι σχόλια από τους φορείς και από τους δήμους. Η προσπάθειά μας είναι να αντιμετωπίσουμε τον κατακερματισμό, αλλά ενώνοντας δυνάμεις. Δεν συμφωνήσαμε σε όλα με τους δημάρχους. Όσα, όμως, θα μπορούσαμε να ενσωματώσουμε, το κάναμε. Το κάναμε, γιατί πιστεύουμε ότι αν οι ίδιοι οι τοπικοί φορείς δεν αγκαλιάσουν τη μεταρρύθμιση, τα αποτελέσματα δεν θα είναι το ίδιο γρήγορα. 
Οδηγούμαστε μπροστά, με μια υπεύθυνη, σύγχρονη και ολοκληρωμένη εθνική πολιτική για το νερό, που ενισχύει τον δημόσιο χαρακτήρα του, εξασφαλίζει πρόσβαση για όλους και βοηθάει στην εξοικονόμηση του φυσικού μας πόρου.
Ενώνουμε τις δυνάμεις, επενδύουμε στις υποδομές, στην αποτελεσματικότητα και στην διαφάνεια. Πάνω απ’ όλα, επιλέγουμε να προστατεύσουμε και να διασφαλίσουμε τον φυσικό πόρο, που δεν ανήκει μόνο σε εμάς αλλά και στις επόμενες γενιές. Αυτή είναι η ευθύνη μας. Αυτή είναι η νέα εθνική πολιτική για το νερό.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κύριο Υπουργό.
Κυρίες και κύριοι συνάδελφοι. κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας «Επέκταση αρμοδιοτήτων της Εταιρείας Υδρεύσεως και Αποχετεύσεως Πρωτευούσης και της Εταιρείας Ύδρευσης και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων, Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις».
Εισερχόμεθα τώρα στην ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Περιβάλλοντος και Ενέργειας και η ψήφισή τους θα γίνει χωριστά.
Έχει υποβληθεί αίτηση διεξαγωγής ονομαστικής ψηφοφορίας επί της αρχής και επί των άρθρων 4, 16, 28, 32, 33, 36 και 39 του σχεδίου νόμου από Βουλευτές της Κοινοβουλευτικής Ομάδας του ΠΑΣΟΚ-Κινήματος Αλλαγής. Θα αναγνώσω τον κατάλογο των υπογραφόντων την αίτηση Βουλευτών, για να διαπιστωθεί εάν υπάρχει ο απαιτούμενος από τον Κανονισμό ελάχιστος αριθμός για την υποβολή της.
Ο κ. Χριστοδουλάκης Εμμανουήλ. Παρών.
Ο κ. Μπιάγκης Δημήτριος. Παρών.
Ο κ. Τσίμαρης Ιωάννης. Παρών.
Ο κ. Γερουλάνος Παύλος. Παρών.
Ο κ. Μάντζος Δημήτριος. Παρών.
Ο κ. Χριστίδης Παύλος. Παρών.
Η κ. Βατσινά Ελένη. Παρούσα.
Ο κ. Γιαννακούρας Ευάγγελος. Παρών.
Η κ. Γρηγοράκου Νάγια. Παρούσα.
Η κ. Θρασκιά Ουρανία. Παρούσα.
Η κ. Καζάνη Αικατερίνη. Παρούσα.
Ο κ. Κουκουλόπουλος Παρασκευάς. Παρών.
Η κ. Λιακούλη Ευαγγελία. Παρούσα.
Ο κ. Μουλκιώτης Γεώργιος. Παρών.
Ο κ. Νικολαΐδης Αναστάσιος. Παρών.
Ο κ. Παραστατίδης Στέφανος. Παρών.
Ο κ. Παρασύρης Φραγκίσκος. Παρών.
Η κ. Σπυριδάκη Αικατερίνη. Παρούσα.
Ο κ. Χνάρης Εμμανουήλ. Παρών.
Ο κ. Χουρδάκης Μιχαήλ. Παρών.
Ο κ. Σταύρος Μιχαηλίδης. Παρών.
Κυρίες και κύριοι συνάδελφοι, διαπιστώθηκε ότι υπάρχει ο απαιτούμενος από τον Κανονισμό αριθμός των υπογραφόντων την αίτηση Βουλευτών της Κοινοβουλευτικής Ομάδας του ΠΑΣΟΚ-Κινήματος Αλλαγής.
Συνεπώς, διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό. 
(ΔΙΑΚΟΠΗ)


(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Στο σημείο αυτό θα διεξαχθεί ονομαστική ηλεκτρονική ψηφοφορία επί της αρχής και επί των άρθρων 4, 16, 28, 32, 33, 36 και 39 του σχεδίου νόμου του Υπουργείου Περιβάλλοντος και Ενέργειας.
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Αθανάσιος Μπούρας): Θα ήθελα, επίσης, να σας ενημερώσω ότι έχουν έλθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.
(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΠΡΟΕΔΡΕΥΩΝ (Αθανάσιος Μπούρας): Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.
Επί της αρχής του νομοσχεδίου εψήφισαν συνολικά 287 Βουλευτές. 
Υπέρ της αρχής του νομοσχεδίου, δηλαδή ΝΑΙ, ψήφισαν 157 Βουλευτές.
Κατά της αρχής του νομοσχεδίου, δηλαδή ΟΧΙ ψήφισαν 130 Βουλευτές.
ΠΑΡΩΝ εψήφισε ουδείς.
Συνεπώς, το νομοσχέδιο έγινε δεκτό επί της αρχής κατά πλειοψηφία. 
Επί του άρθρου 4 ψήφισαν 287 Βουλευτές
Υπέρ του άρθρου, δηλαδή ΝΑΙ, ψήφισαν 157 Βουλευτές.
Κατά του άρθρου, δηλαδή ΟΧΙ, ψήφισαν 130 Βουλευτές.
ΠΑΡΩΝ εψήφισε ουδείς.
Συνεπώς, το άρθρο 4 έγινε δεκτό όπως τροποποιήθηκε κατά πλειοψηφία. 
Επί του άρθρου 16 ψήφισαν 287 Βουλευτές
Υπέρ του άρθρου, δηλαδή ΝΑΙ, ψήφισαν 157 Βουλευτές.
Κατά του άρθρου, δηλαδή ΟΧΙ, ψήφισαν 130 Βουλευτές.
ΠΑΡΩΝ εψήφισε ουδείς.
Συνεπώς, το άρθρο 16 έγινε δεκτό όπως τροποποιήθηκε κατά πλειοψηφία.
Επί του άρθρου 28 ψήφισαν 287 Βουλευτές
Υπέρ του άρθρου, δηλαδή ΝΑΙ, ψήφισαν 157 Βουλευτές.
Κατά του άρθρου, δηλαδή ΟΧΙ, ψήφισαν 130 Βουλευτές.
ΠΑΡΩΝ εψήφισε ουδείς.
Συνεπώς, το άρθρο 28 έγινε δεκτό όπως τροποποιήθηκε κατά πλειοψηφία.
Επί του άρθρου 32 ψήφισαν 287 Βουλευτές
Υπέρ του άρθρου, δηλαδή ΝΑΙ, ψήφισαν 157 Βουλευτές.
Κατά του άρθρου, δηλαδή ΟΧΙ, ψήφισαν 122 Βουλευτές.
ΠΑΡΩΝ ψήφισαν 8 Βουλευτές.
Συνεπώς, το άρθρο 32 έγινε δεκτό ως έχει κατά πλειοψηφία.
Επί του άρθρου 33 ψήφισαν 287 Βουλευτές
Υπέρ του άρθρου, δηλαδή ΝΑΙ, ψήφισαν 157 Βουλευτές.
Κατά του άρθρου, δηλαδή ΟΧΙ, ψήφισαν 122 Βουλευτές.
ΠΑΡΩΝ ψήφισαν 8 Βουλευτές.
Συνεπώς, το άρθρο 33 έγινε δεκτό όπως τροποποιήθηκε κατά πλειοψηφία.
Επί του άρθρου 36  ψήφισαν 287 Βουλευτές
Υπέρ του άρθρου, δηλαδή ΝΑΙ, ψήφισαν 157 Βουλευτές.
Κατά του άρθρου, δηλαδή ΟΧΙ, ψήφισαν 122 Βουλευτές.
ΠΑΡΩΝ εψήφισαν 8.
Συνεπώς, το άρθρο 36 έγινε δεκτό ως έχει κατά πλειοψηφία.
Επί του άρθρου 39  ψήφισαν 287 Βουλευτές
Υπέρ του άρθρου, δηλαδή ΝΑΙ, ψήφισαν 157 Βουλευτές.
Κατά του άρθρου, δηλαδή ΟΧΙ, ψήφισαν 130 Βουλευτές.
ΠΑΡΩΝ εψήφισε ουδείς.
Συνεπώς, το άρθρο 39 έγινε δεκτό ως έχει κατά πλειοψηφία.
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:












ΠΡΟΕΔΡΕΥΩΝ (Αθανάσιος Μπούρας): Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση των υπολοίπων άρθρων, της τροπολογίας και του συνόλου.
(ΨΗΦΟΦΟΡΙΑ)


ΠΡΟΕΔΡΕΥΩΝ (Αθανάσιος Μπούρας): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:




(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Περιβάλλοντος και Ενέργειας  «Επέκταση αρμοδιοτήτων της Εταιρείας Υδρεύσεως και Αποχετεύσεως Πρωτευούσης και της Εταιρείας Ύδρευσης και Αποχέτευσης Θεσσαλονίκης, ενίσχυση της Ρυθμιστικής Αρχής Αποβλήτων, Ενέργειας και Υδάτων, ρυθμίσεις για τον Οργανισμό Διαχείρισης Υδάτων Θεσσαλίας Ανώνυμη Εταιρεία και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, εισερχόμαστε τώρα στη συμπληρωματική ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις».
Η Διάσκεψη των Προέδρων αποφάσισε στη συνεδρίασή της της 22ας Ιουλίου 2026 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. 
Το Σώμα συμφωνεί;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα μπορούσα να έχω τον λόγο, επειδή είναι παριστάμενος ο κύριος Υπουργός;
ΠΡΟΕΔΡΕΥΩΝ (Αθανάσιος Μπούρας): Όχι, δεν μπορείτε. Αυτή τη στιγμή δεν προβλέπεται τίποτα.
ΔΗΜΗΤΡΙΟΣ ΜΑΝΤΖΟΣ: Θα ήθελα να πω κάτι επί της διαδικασίας.
ΠΡΟΕΔΡΕΥΩΝ (Αθανάσιος Μπούρας): Δεν υπάρχει διαδικασία. Ακούστε, η διαδικασία είναι αυτή που καθορίζει η Διάσκεψη των Προέδρων και έρχεται και επικυρώνεται και λέτε ή «ναι» ή «όχι». Αν θέλετε «όχι», μπορείτε να πείτε «όχι». Δεν υπάρχει άλλη διαδικασία.
ΔΗΜΗΤΡΙΟΣ ΜΑΝΤΖΟΣ: Είναι θέμα ηθικής και διαδικαστικής…
ΠΡΟΕΔΡΕΥΩΝ (Αθανάσιος Μπούρας): Δεν γίνεται. Ξέρετε, εγώ έχω εμπειρία πολλών ετών. Πιστεύω να δέχεστε ότι έτσι γίνεται. 
Καλείται, λοιπόν, στο Βήμα η εισηγήτρια της Νέας Δημοκρατίας, η κ. Άννα Μάνη-Παπαδημητρίου για δεκαπέντε λεπτά.
Παρακαλώ να ανοίξει το σύστημα ηλεκτρονικής εγγραφής ομιλητών.
Ορίστε, κυρία Μάνη, έχετε τον λόγο.
ΑΝΝΑ ΜΑΝΗ-ΠΑΠΑΔΗΜΗΤΡΙΟΥ: Σας ευχαριστώ, κύριε Πρόεδρε.
Επιτρέψτε μου, πριν εισέλθω στην τοποθέτησή μου, να εκφράσω και από αυτό το Βήμα τη βαθιά μου θλίψη για την τραγική απώλεια των πυροσβεστών. Μιλώ για τα δύο νέα παλικάρια που έχασαν τη ζωή τους εν ώρα καθήκοντος στο Ρέθυμνο, όπως επίσης και για τον πυροσβέστη μας στο Γύθειο. Απευθύνω τα πιο ειλικρινή μου συλλυπητήρια και στις οικογένειές τους και στους συναδέλφους τους, σε όλο το Πυροσβεστικό Σώμα. 
Θα ήθελα, όμως, να τοποθετηθώ και σε ένα άλλο θέμα. Αναφέρομαι στον Όλυμπο, ο οποίος ήταν πάντοτε στην κορυφή της ιστορίας και σήμερα πλέον βρίσκεται και στην κορυφή της παγκόσμιας αναγνώρισης. Με ομόφωνη απόφαση της UNESCO, το εμβληματικό βουνό της πατρίδας μας, που μέσα από τα ομηρικά έπη και την Αρχαία Ελληνική Γραμματεία ταξίδεψε τον ελληνικό πολιτισμό σε ολόκληρο τον κόσμο, εντάσσεται πλέον στον κατάλογο Παγκόσμιας Πολιτιστικής και Φυσικής Κληρονομιάς ως Μεικτό Αγαθό Οικουμενικής Αξίας. Ως γέννημα θρέμμα της Πιερίας, αλλά και ως Ελληνίδα, αισθάνομαι βαθιά υπερήφανη. Πρόκειται για μία τεράστια εθνική επιτυχία, αποτέλεσμα των συντονισμένων ενεργειών της Κυβέρνησης υπό την κατεύθυνση του Πρωθυπουργού Κυριάκου Μητσοτάκη και μετά από τη στενή συνεργασία του Υπουργείου Πολιτισμού, του Υπουργείου Περιβάλλοντος και Ενέργειας, του ΟΦΥΠΕΚΑ, της Γενικής Διεύθυνσης της Εφορείας Αρχαιοτήτων Πιερίας, αλλά και του μόνιμου αντιπροσώπου της χώρας μας στην UNESCO.
Κυρίες και κύριοι συνάδελφοι, κύριε Υπουργέ, κύριε Υφυπουργέ, εισάγεται σήμερα στην Ολομέλεια ένα σχέδιο νόμου του Υπουργείου Δικαιοσύνης, το οποίο αποτελεί μία σημαντική νομοθετική πρωτοβουλία. Αξίζουν συγχαρητήρια στην πολιτική ηγεσία του Υπουργείου Δικαιοσύνης και σε όλους όσοι εργάστηκαν για την κατάρτισή του. 
Προηγήθηκε ένας γόνιμος διάλογος στο πλαίσιο των συνεδριάσεων της αρμόδιας κοινοβουλευτικής Επιτροπής, ενώ οι φορείς οι οποίοι συμμετείχαν τοποθετήθηκαν στην πλειονότητά τους θετικά. Παράλληλα, υιοθετήθηκαν προτάσεις τους, καθώς και σχόλια και παρατηρήσεις που κατατέθηκαν κατά το στάδιο της δημόσιας διαβούλευσης. Έτσι αποδεικνύεται ότι η Κυβέρνηση και το Υπουργείο Δικαιοσύνης υπηρετούν στην πράξη τη διαβούλευση και τον θεσμικό διάλογο, με στόχο τη διαμόρφωση καλύτερων νομοθετικών ρυθμίσεων. 
Το παρόν νομοσχέδιο διαρθρώνεται σε επτά μέρη. Στο πρώτο μέρος ενσωματώνεται η Οδηγία για την προστασία από τις καταχρηστικές αγωγές, τις γνωστές SLAPP, με τη θέσπιση του αναγκαίου δικονομικού πλαισίου και των σχετικών εγγυήσεων. 
Στο δεύτερο θεσπίζεται νέο πλαίσιο για τη συμμόρφωση της Διοίκησης προς τις δικαστικές αποφάσεις.
Στο τρίτο μέρος περιλαμβάνονται οργανωτικές, λειτουργικές και δικονομικές ρυθμίσεις για τα δικαστήρια και τις εισαγγελίες. 
Στο τέταρτο προβλέπονται ρυθμίσεις για τη λειτουργία της δικαιοσύνης, τη διαμεσολάβηση, τη δικαστική συνεργασία και την προστασία ανήλικων θυμάτων. 
Στο πέμπτο ρυθμίζονται ζητήματα που αφορούν τις ιατροδικαστικές υπηρεσίες, τους δικαστικούς επιμελητές, τους συμβολαιογράφους, την Εθνική Σχολή Δικαστικών Λειτουργών και λοιπά θέματα αρμοδιότητας του Υπουργείου Δικαιοσύνης. 
Στο έκτο και έβδομο μέρος περιλαμβάνονται λοιπές διατάξεις και άλλων Υπουργείων που αφορούν ζητήματα Δημόσιας Διοίκησης, την προετοιμασία της Ελληνικής Προεδρίας του Συμβουλίου της Ευρωπαϊκής Ένωσης, την προστασία της ψυχικής υγείας ανηλίκων και την Ενιαία Ψηφιακή Πύλη Πληρωμών. 
Και το τελευταίο άρθρο, το άρθρο 101, αφορά την έναρξη ισχύος του νόμου. 
Ειδικότερα, στο πρώτο μέρος, με την ενσωμάτωση της Οδηγίας 2024/1069 ενισχύεται το πλαίσιο προστασίας από στρατηγικές αγωγές, τις SLAPP, που αποσκοπούν στην αποθάρρυνση της συμμετοχής του κοινού στον δημόσιο διάλογο. Και αυτό επιτυγχάνεται μέσω της θέσπισης ειδικών δικονομικών εγγυήσεων, τον περιορισμό της οικονομικής και δικονομικής επιβάρυνσης των προσώπων-στόχων και την αποτροπή μελλοντικών καταχρηστικών πρακτικών. 
Προβλέπεται η δυνατότητα απόρριψης της αγωγής σε πρώιμο διαδικαστικό στάδιο, ώστε να αποφεύγονται αβάσιμες ή καταχρηστικές διαδικασίες. Παράλληλα, θεσπίζονται δικονομικές εγγυήσεις, όπως η παροχή εγγυοδοσίας εκ μέρους του ενάγοντος για την κάλυψη των εξόδων και, ταυτόχρονα, επιταχύνεται η διαδικασία ενώπιον των πολιτικών δικαστηρίων μέσω του καθορισμού εξαιρετικά σύντομων προθεσμιών για τον ορισμό δικασίμου εντός ενός μηνός, καθώς και για την έκδοση απόφασης εντός τριάντα ημερών από τη δικάσιμο.
Ιδιαίτερα σημαντικό -και θέλω να σταθώ σε αυτό- είναι ότι η ευρωπαϊκή Οδηγία αφορά, σύμφωνα με το άρθρο 1, τις διασυνοριακές υποθέσεις. Ωστόσο, η Ελλάδα διά του Υπουργείου Δικαιοσύνης προχωράει ένα βήμα περαιτέρω, επεκτείνοντας το πεδίο εφαρμογής της προστασίας και στις εσωτερικές υποθέσεις, αυτές δηλαδή όπου αμφότεροι οι διάδικοι έχουν την κατοικία ή την έδρα τους στην ημεδαπή, θεσπίζοντας ένα ενιαίο πλαίσιο αντιμετώπισης όλων των στρατηγικών αγωγών.
Πρόκειται για μία σημαντική πρωτοβουλία της πολιτικής ηγεσίας του Υπουργείου Δικαιοσύνης, η οποία αναγνωρίστηκε και από τους εκπροσώπους των φορέων. Μια νομοθετική επιλογή η οποία ανταποκρίνεται στην πραγματική διάσταση του φαινομένου, καθώς η πλειονότητα των στρατηγικών αγωγών εκδηλώνεται στο εσωτερικό των κρατών μελών.
Επιπροσθέτως, προς ενίσχυση της προστασίας του εναγομένου, παρέχεται η δυνατότητα σε ενώσεις, οργανώσεις, συνδικαλιστικούς φορείς και άλλες νομικές οντότητες να παρεμβαίνουν υπέρ του -υπέρ του εναγομένου, δηλαδή- όταν διαθέτουν έννομο συμφέρον. Με τον τρόπο αυτό ενισχύεται η υπεράσπισή του μέσω εξειδικευμένης νομικής και τεχνικής υποστήριξης, ενώ διευκολύνεται και η πληρέστερη αξιολόγηση της υπόθεσης και από το δικαστήριο. Στόχος των παραπάνω ρυθμίσεων είναι να αντιμετωπιστεί η καταχρηστική εκμετάλλευση της ανισορροπίας ισχύος μεταξύ των διαδίκων, ώστε να διασφαλίζονται η ελευθερία της έκφρασης, η δημοσιογραφική ελευθερία και η απρόσκοπτη συμμετοχή των πολιτών στο δημόσιο διάλογο για ζητήματα δημόσιου συμφέροντος. 
Συνεχίζοντας, με το δεύτερο μέρος του σχεδίου νόμου αναμορφώνεται το πλαίσιο συμμόρφωσης της διοίκησης προς τις δικαστικές αποφάσεις που θεσπίστηκε με το νόμο 3068/2002 και κατ’εφαρμογή του άρθρου 95, παράγραφος 5 του Συντάγματος, με στόχο την αποτελεσματικότερη αντιμετώπιση της μης συμμόρφωσης ή της καθυστερημένης και πλημμελούς εκτέλεσης των δικαστικών αποφάσεων. Προς τον σκοπό αυτό προβλέπεται η δυνατότητα υποβολής αίτησης συμμόρφωσης, μετά την παρέλευση τριών μηνών από την επίδοση της απόφασης, ώστε να υπάρχει ο εύλογος χρόνος προς τη διοίκηση για συμμόρφωση, ενισχύονται οι αρμοδιότητες του Συμβουλίου Συμμόρφωσης, καθιερώνεται η εκπροσώπηση του υπόχρεου φορέα από αρμόδιο υπηρεσιακό εκπρόσωπο, με δυνατότητα μάλιστα και νομικής συμπαράστασης και προβλέπεται και η επιβολή χρηματικών κυρώσεων σε περιπτώσεις μη ή πλημμελούς συμμόρφωσης του φορέα. 
Παράλληλα, θεσπίζεται ως εξαιρετικό μέτρο τελευταίας προσφυγής μηχανισμός περιορισμένης δικαστικής υποκατάστασης για τις περιπτώσεις αδικαιολόγητης και επίμονης μη συμμόρφωσης της διοίκησης. Υπό αυστηρές προϋποθέσεις και εφόσον ο υπόχρεος φορέας δεν προβεί εντός δώδεκα μηνών σε προσήκουσα συμμόρφωση, μέλος του Συμβουλίου Συμμόρφωσης ή εντεταλμένος δικαστής μπορεί να μεριμνήσει για την εκτέλεση της δικαστικής απόφασης, διασφαλίζοντας την αποτελεσματική δικαστική προστασία, χωρίς ταυτόχρονα να θίγεται η πειθαρχική, ποινική ή αστική ευθύνη των αρμοδίων οργάνων του φορέα που δεν εκτέλεσε τη δικαστική απόφαση.
Κυρίες και κύριοι συνάδελφοι, πέραν των δύο αυτών βασικών μεταρρυθμίσεων, θα ήθελα να αναφερθώ και σε κάποιες ακόμη σημαντικές διατάξεις του νομοσχεδίου. 
Συγκεκριμένα, προβλέπεται ποσοστό 16% υπέρ των πολύτεκνων κατά τη διαδικασία πρόσληψης και κατάρτισης δικαστικών υπαλλήλων. Πρόκειται για μία ρύθμιση με σαφές κοινωνικό πρόσημο, η οποία στηρίζει την πολύτεκνη οικογένεια και χαιρετίστηκε και από την Ανώτατη Συνομοσπονδία Πολύτεκνων Ελλάδος. Παράλληλα, εκσυγχρονίζει το θεσμικό πλαίσιο που αφορά τους δικαστικούς επιμελητές με λειτουργικές παρεμβάσεις, όπως είναι η επικύρωση από αυτούς αντιγράφων και η ψηφιακή τήρηση των βιβλίων επιδόσεων και εκθέσεων.
Ιδιαίτερα σημαντική είναι και η πρόβλεψη για τη δυνατότητα αναγνώρισης κυριότητας με τα προσόντα της έκτακτης χρησικτησίας, μέσω της κτηματολογικής διαμεσολάβησης. Μια ρύθμιση που δίνει λύση σε ένα πραγματικό πρόβλημα που αντιμετωπίζουν χιλιάδες συμπολίτες μας, απλοί συμπολίτες μας, χωρίς ταυτόχρονα να θίγονται τα δημόσια ή κοινόχρηστα ακίνητα. 
Και τέλος, ενισχύεται με διάταξη ουσιαστικά η προστασία των ανηλίκων, καθώς θεσπίζεται η υποχρέωση των ιατρών να προβαίνουν σε αναφορά περιστατικών κακοποίησης, όταν κατά την άσκηση των καθηκόντων τους,  διαπιστώνουν ή πληροφορούνται σχετικές ενδείξεις. Παράλληλα δε, κατοχυρώνεται η προστασία τους από τυχόν αντεκδικητικές νομικές ενέργειες, μέσω ειδικής ρύθμισης, ενθαρρύνοντας τους για την έγκαιρη αναφορά περιστατικών προς όφελος των ανήλικων θυμάτων κακοποίησης. 
Στο σημείο αυτό, κυρίες και κύριοι συνάδελφοι, θα ήθελα να τονίσω ότι κατά τη συζήτηση στην Επιτροπή διατυπώθηκαν παρατηρήσεις από συναδέλφους της Αντιπολίτευσης, οι οποίες όμως έλαβαν ουσιαστικές απαντήσεις από τον κύριο Υφυπουργό, από τον κ. Μπούγα. 
Θα ήθελα και εγώ να σταθώ σε ορισμένα από τα ζητήματα που τέθηκαν. Όσον αφορά τη διαδικασία κτηματολογικής διαμεσολάβησης για την αναγνώριση δικαιώματος κυριότητας με τα προσόντα της έκτακτης χρησικτησίας, θέλω να τονίσω ότι αυτή περιβάλλεται από συγκεκριμένες ασφαλιστικές δικλείδες. Ο ενδιαφερόμενος οφείλει να προσκομίσει στον διαμεσολαβητή τα απαραίτητα αποδεικτικά στοιχεία που τεκμηριώνουν τον ισχυρισμό του, όπως ενδεικτικά λογαριασμούς ΔΕΚΟ, οικοδομικές άδειες, μισθωτήρια, τίτλους ή άλλα σχετικά έγγραφα από τα οποία προκύπτει η άσκηση πράξεων νομής και η συνδρομή των προϋποθέσεων της έκτακτης χρησικτησίας.
 Σε ό,τι αφορά το επιχείρημα περί υποστελέχωσης των υπηρεσιών που καλούνται να συμμετάσχουν στη διαδικασία, αυτό δεν ευσταθεί απολύτως, καθώς και στο ισχύον πλαίσιο -στη δικαστική, δηλαδή, διαδικασία- πάλι απαιτείται η συνδρομή των υπηρεσιακών παραγόντων και πολλές φορές και η παρουσία εκπροσώπων των αρμοδίων φορέων.
Στη συνέχεια, ένα ακόμη πράγματι σημαντικό ζήτημα που τέθηκε, αφορά το όριο που θεσπίζει η διάταξη του άρθρου 59 ως προς την άσκηση αναίρεσης ενώπιον του Αρείου Πάγου. Η ρύθμιση αυτή δεν περιορίζει το δικαίωμα δικαστικής προστασίας, όπως διατείνεται η Αντιπολίτευση, αλλά εισάγει ένα εύλογο φίλτρο πρόσβασης στο Ανώτατο Αναιρετικό Δικαστήριο, ώστε ο Άρειος Πάγος να επιτελεί αποτελεσματικότερα τον θεσμικό του ρόλο, που είναι η διασφάλιση της ενότητας της νομολογίας και η επίλυση σημαντικών νομικών ζητημάτων.
Ειδικότερα, με τη διάταξη δεν επιτρέπεται η άσκηση αίτησης αναίρεσης, όταν το ποσό που επιδικάζεται είναι κατώτερο των 20 χιλιάδων ευρώ. Το όριο αυτό, ωστόσο, και ο περιορισμός δεν είναι απόλυτο. Αφενός δεν εφαρμόζεται στις εργατικές διαφορές, ούτε στις περιπτώσεις κατά τις οποίες το δικαστήριο έχει υπερβεί τη δικαιοδοσία των πολιτικών δικαστηρίων. Αφετέρου -και πολύ σημαντικό- προβλέπεται η δυνατότητα προσφυγής του ενδιαφερομένου προς άσκηση αίτησης αναίρεσης σε Τριμελές Συμβούλιο του Αρείου Πάγου για τη χορήγηση άδειας άσκησης αναίρεσης, όταν συντρέχουν σημαντικοί λόγοι, όταν δηλαδή τίθεται σημαντικό νομικό ζήτημα ή η απόφαση αποκλίνει από πάγια νομολογία του Αρείου Πάγου ή άλλου Ανώτατου Δικαστηρίου. Θα πρέπει, επίσης, να υπογραμμιστεί ότι η άσκηση αναίρεσης δεν αποτελεί αυτοτελώς κατοχυρωμένο δικαίωμα από το άρθρο 20 του Συντάγματος ή από τις διατάξεις της ΕΣΔΑ, περί δίκαιης δίκης. Αντίστοιχα φίλτρα -είναι γνωστό- υπάρχουν και ισχύουν ήδη ενώπιον του Συμβουλίου της Επικρατείας και μάλιστα, με υψηλότερο χρηματικό όριο, παρά το γεγονός ότι η αρμοδιότητα του Συμβουλίου της Επικρατείας κατοχυρώνεται ρητά στο άρθρο 95 του Συντάγματος, ενώ αντίστοιχη συνταγματική πρόβλεψη δεν υφίσταται για την αναιρετική αρμοδιότητα του Αρείου Πάγου. Τέλος και όλως επικουρικά, παρόμοιοι μηχανισμοί και φίλτρα ισχύουν σε πολλές ευρωπαϊκές έννομες τάξεις. 
Συνεπώς, η συγκεκριμένη ρύθμιση δεν αποδυναμώνει τη δικαστική προστασία. Αντιθέτως, αποτελεί μία αναγκαία και στοχευμένη παρέμβαση για την αποσυμφόρηση του Αρείου Πάγου, την αποτελεσματικότερη λειτουργία της αναιρετικής διαδικασίας και τελικά την ταχύτερη απονομή της δικαιοσύνης προς όφελος του κοινωνικού συνόλου.
Κυρίες και κύριοι συνάδελφοι, οι εκπρόσωποι των φορέων τοποθετήθηκαν ως επί το πλείστον θετικά απέναντι στις κατευθύνσεις του νομοσχεδίου. Πολλά σχόλια και προτάσεις που διατυπώθηκαν κατά τη δημόσια διαβούλευση, κατά την ακρόαση των φορέων, αλλά και από συναδέλφους κατά τις συνεδριάσεις της Επιτροπής, υιοθετήθηκαν από την ηγεσία του Υπουργείου Δικαιοσύνης, γεγονός που αποδεικνύει ότι η διαδικασία αυτή δεν είναι τυπική, αλλά ουσιαστική. Και υπό τα δεδομένα αυτά εύλογα τίθεται το ερώτημα προς τους συναδέλφους της Αντιπολίτευσης: Δεν θα υπερψηφίσουν τις διατάξεις που προστατεύουν τους εναγομένους από τις στρατηγικές καταχρηστικές αγωγές και στοχεύουν στον περιορισμό της συμμετοχής του κοινού στον δημόσιο διάλογο,  στον περιορισμό της ελευθερίας της έκφρασης και της δημοσιογραφικής ελευθερίας; 
(Στο σημείο αυτό την Προεδρική Έδρα καταλαμβάνει ο A΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)





Δεν θα υπερψηφίσουν την ενίσχυση του πλαισίου για τη συμμόρφωση της διοίκησης προς τις δικαστικές αποφάσεις προς όφελος χιλιάδων συμπολιτών μας; Δεν θα στηρίξουν την κοινωνική ρύθμιση για προσλήψεις πολυτέκνων σε θέσεις δικαστικών υπαλλήλων; Δεν θα στηρίξουν τις ρυθμίσεις που δίνουν λύση με κτηματολογική διαμεσολάβηση για τα ακίνητα που φέρουν τον χαρακτηρισμό «αγνώστου ιδιοκτήτη» με έκτακτη χρησικτησία και αποφεύγεται έτσι η χρονοβόρα και δαπανηρή δικαστική διαδικασία για πολλούς συμπολίτες μας; 
Δεν θα υπερψηφίσουν τις ρυθμίσεις που εκσυγχρονίζουν το πλαίσιο λειτουργίας των δικαστικών επιμελητών, δίνοντάς τους τη δυνατότητα για επικύρωση αντιγράφων και για ψηφιακή τήρηση των βιβλίων, επιδόσεων και εκθέσεων; Ποια θα είναι η απάντηση στους φορείς και στους πολίτες που περιμένουν τις συγκεκριμένες λύσεις που δίνει το νομοσχέδιο και τις οποίες μάλιστα έχουν ζητήσει και διατυπώσει οι ίδιοι με σαφήνεια; Και πώς θα εξηγήσετε την επιλογή σας να μη στηρίξετε ένα πλαίσιο ρυθμίσεων που ανταποκρίνεται σε υπαρκτά προβλήματα και είναι αποτέλεσμα συναινετικού διαλόγου; 
Για όλους αυτούς τους λόγους, κυρίες και κύριοι συνάδελφοι, σας καλώ να στηρίξετε και να υπερψηφίσετε το υπό συζήτηση σχέδιο νόμου του Υπουργείου Δικαιοσύνης. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Παπαδημητρίου.  
Τον λόγο έχει η εισηγήτρια από το ΠΑΣΟΚ, η κ. Ευαγγελία Λιακούλη. 
Παρακαλώ, κυρία συνάδελφε.  
ΕΥΑΓΓΕΛΙΑ ΛΙΑΚΟΥΛΗ: Ευχαριστώ πολύ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι και σήμερα και από αυτό το Βήμα, να εκφράσουμε τη βαθιά μας θλίψη, τη συντριβή και τα συλλυπητήριά μας  στις οικογένειες των ανθρώπων που χάθηκαν, των τριών πυροσβεστών. Στις οικογένειες των τραυματιών να ευχηθούμε καλή ανάρρωση σε όλους. Και πάντα η εικόνα θα πρέπει να μείνει αυτή στα μάτια μας για τις συνθήκες στις οποίες όλοι αυτοί οι άνθρωποι δίνουν την πολύ μεγάλη μάχη για την προστασία του δημόσιου συμφέροντος.  
Άκουσα πριν από λίγο -θα μου επιτρέψετε εκτός του νομοσχεδίου- τόσο την εισηγήτρια της Νέας Δημοκρατίας, την αξιότιμη κ. Μάνη όσο και πριν τον Υπουργό Περιβάλλοντος, τον κ. Παπασταύρου, να μιλάνε για τον Όλυμπο.  Εσείς δικαίως για τον Πιερικό Όλυμπο, για το κομμάτι του Πιερικού Ολύμπου. Εμείς μπορούμε να μιλήσουμε για τον Θεσσαλικό Όλυμπο και το μεγάλο όραμά μας αυτά τα δύο να τα συνδέσουμε. Είναι όμως αλήθεια ότι μου κάνει εντύπωση πως τόσο ο κ. Παπασταύρου όσο και εσείς αναφερθήκατε σε μια προσωπική σας κατάκτηση, κυβερνητική κατάκτηση. Δηλαδή, έχετε υποτιμήσει και τον κ. Κουμουτσάκο πολύ. Όμως, αυτά είναι family affairs, δεν ανακατευόμαστε τόσο πολύ στα δικά σας εσωτερικά. Όμως, εμείς πάντως τον Νοέμβριο του 2024 καταθέσαμε στον κ. Κουμουτσάκο το αίτημα να αναγνωριστεί ο Όλυμπος ως μνημείο πολιτιστικό και περιβαλλοντολογικό της UNESCO και μάλιστα, ο ίδιος συνομολόγησε ότι πρέπει να βγει αυτός ο φάκελος από το συρτάρι. 
Όταν μιλάτε για εθνική προσπάθεια, δεν σας είπαμε να είστε γαλαντόμοι -δεν μπορείτε- αλλά τουλάχιστον ένα πραγματάκι μικρό να πείτε γι’ αυτά, για τους ανθρώπους οι οποίοι έχουν εντάξει τον Όλυμπο ως παράδειγμα πολιτιστικής και περιβαλλοντικής αναπτυξιακής αναγέννησης της χώρας, όπως ο κ. Γερουλάνος. Πολλοί άνθρωποι λοιπόν, έχουν ασχοληθεί με αυτό. Όχι μόνο εσείς. Τον κ. Κουμουτσάκο θα έπρεπε να τον αναφέρετε τουλάχιστον, αν ήσασταν ευγενείς. Μεγάλη η νίκη της χώρας. Περιμένουμε πως και πως πραγματικά να αξιοποιήσουμε όλες τις δυνατότητες, οι οποίες δίνονται στον Όλυμπό μας που είναι η ατμομηχανή μας για την ανάπτυξη του τόπου μας. Και ξέρω ότι όλοι οι συνάδελφοι από όλες τις παρατάξεις και οι νέοι που κάθονται στα Έδρανα, όπως ο φίλος μου ο κ. Γιάννης Καριπίδης, θα δώσουμε τις πολύ μεγάλες μάχες στην καρδιά του Ολύμπου, στην αγαπημένη Ελασσόνα. 
ΔΗΜΗΤΡΙΟΣ ΚΑΙΡΙΔΗΣ: Και η Πιερία. 
ΕΥΑΓΓΕΛΙΑ ΛΙΑΚΟΥΛΗ: Είπαμε, θα ενώσουμε την Λάρισα με την Πιερία. Είμαστε ήδη ενωμένοι πάρα πολύ. Τώρα, κοιτάξτε τι γίνεται σήμερα. Σήμερα μιλάμε για τις SLAPP αγωγές. Ψευδεπίγραφος ο τίτλος τώρα. Να ξέρουμε γιατί ζήτησε η εισηγήτρια εδώ το λόγο «Δεν θα ψηφίσετε» λέει «αυτό το νομοσχέδιο;». Δεκαεννιά είναι τα άρθρα στα εκατόν ένα. Να ξέρουμε τι λέμε. 
Το ότι βάλατε πάνω το πιασάρικο «SLAPP αγωγές» για να μην μπορέσει κανείς να ξεφύγει από αυτό, δεν σημαίνει ότι θα το καταπιούμε αμάσητο. Σας το επιστρέφουμε. Βάλατε μέσα τα πάντα, όλα. Θα σας πω τι βάλατε.
Όμως, στις SLAPP αγωγές θέλω να μείνω. Κοιτάξτε, εδώ υπήρξε μία συναστρία γι’ αυτούς που πιστεύουν, τουλάχιστον σε αυτά. Διότι ήρθε το νομοσχέδιο με τις SLAPP αγωγές μετά από τεράστια προσπάθεια του ΠΑΣΟΚ…
ΔΗΜΗΤΡΙΟΣ ΚΑΙΡΙΔΗΣ: Παντού και πάντα.
ΕΥΑΓΓΕΛΙΑ ΛΙΑΚΟΥΛΗ: Το ΠΑΣΟΚ. Κύριε Καιρίδη, θα αναγκαστείτε να το συνομολογήσετε. Τι να κάνετε; Να τα, τα ντοκουμέντα. Εσείς μιλάτε, εμείς καταθέτουμε. Τι να κάνουμε τώρα;
Κοιτάξτε να δείτε η συναστρία τι έφτιαξε, κύριε Υπουργέ. Έφερε στη δημοσιότητα την απόρριψη της αγωγής σε πρώτο βαθμό, του κ. Γρηγόρη Δημητριάδη κατά του δημοσιογράφου Κουκάκη των μέσων ενημέρωσης που φιλοξένησαν τα ρεπορτάζ.
Αναρωτιέμαι: Σπλάχνο από τα σπλάχνα σας δεν είναι ο κ. Δημητριάδης, ο άνθρωπος του Μαξίμου, ο αφοσιωμένος bodyguard που ανέλαβε -όπως ο ίδιος είπε- να «φάει τη σφαίρα, για να ζήσει το αφεντικό»; Σπλάχνο από τα σπλάχνα είναι ο κ. Δημητριάδης. Αυτός ο άνθρωπος, λοιπόν, κινήθηκε δικαστικά εναντίον δημοσιογράφων που αποκάλυψαν το σκάνδαλο των υποκλοπών. 
Εσείς σήμερα πώς κόπτεστε και εμφανίζεστε υπέρμαχοι και μας κουνάτε και το δάχτυλο, «μη και δεν ψηφίσετε τις SLAPP αγωγές». Σας πήρε ο πόνος. Εμείς φέραμε την ερώτηση τον Φεβρουάριο με τις υπογραφές όλης της Κοινοβουλευτικής Ομάδας. 
Το καταθέτω στα Πρακτικά. Θα το κατέθετα αργότερα, αλλά πάρτε το από τώρα μήπως και το μελετήσουν.
(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Από τον Φεβρουάριο σας λέγαμε «επισπεύστε τις διαδικασίες». Εσείς κόπτεστε για τις SLAPP αγωγές κατά των δημοσιογράφων, δηλαδή τα χαστούκια που δίνετε με τις καταχρηστικές αγωγές. 
Πού ήταν η ευαισθησία σας, κύριε Φλωρίδη, όταν το δικό σας επιτελικό σύστημα μετατρεπόταν σε μηχανισμό δικαστικού εκφοβισμού κατά των δημοσιογράφων; Τόση υποκρισία πια; Η «Ελευθεροτυπία» δεν προστατεύεται με παχιές κουβέντες και αυτή η υποκρισία σας επικυρώνεται με το ότι φέρατε μετά από δύο πιέσεις την ενσωμάτωση της Οδηγίας. 
Κατ’ αρχάς να ξεκαθαρίσουμε ότι ήταν Οδηγία της Ευρωπαϊκής Ένωσης. Δεν κάνατε τίποτα μόνοι σας. Δηλαδή, δεν το εμπνευστήκατε ένα ωραίο πρωί και είπατε: «Ώπα, πώς θα προστατεύσουμε τώρα τους δημοσιογράφους και τα μέσα ενημέρωσης;». Είναι ευρωπαϊκή Οδηγία.
Ήρθε το ΠΑΣΟΚ, λοιπόν, κατέθεσε τον Φεβρουάριο -όλη η Κοινοβουλευτική Ομάδα- αυτό, σας πίεσε, αλλά ήρθε και η επίπληξη από την Ευρωπαϊκή Ένωση που σας τράβηξε το αυτί και σας το τράβηξε δυνατά, λέγοντας «Από το 2024 περιμένω, κύριε. Έχω καταγγελίες στις ευρωπαϊκές επιτροπές από τους δημοσιογράφους και τα μέσα ενημέρωσης». Και εσείς τι κάνετε; Αγρόν αγοράζατε. 
Γι’ αυτό και εμείς αναλάβαμε την πρωτοβουλία. Και με πρωτοβουλία ΠΑΣΟΚ λοιπόν, σας βάλαμε όλα τα θέματα μπροστά και αναγκαστήκατε με το ζόρι, μας βγάλατε την ψυχή -μας τη βγάλατε την ψυχή στο στόμα- να φέρετε σήμερα και να το ψηφίσετε. Εμείς βεβαίως και θα τις ψηφίσουμε, αν έχετε αγωνία, αυτές τις διατάξεις, παρότι είναι μισό και ανέσωτο.
Πάλι μας βάλατε στη διαδικασία κατά τη συζήτηση στις Επιτροπές να σας κάνουμε καθοδήγηση για το τι άλλο πρέπει να βάλετε. Όχι επειδή δεν ξέρατε, αλλά επειδή τάχα μου δήθεν κάνατε πως δεν ξέρατε. Εσείς σφυρίζατε αδιάφορα και λέγατε ότι δεν επιβάλλει η Οδηγία να φτιάξετε ένα κέντρο αναφοράς για τα θύματα των SLAPP αγωγών. Και τι κάνατε; Το ερμηνεύσατε αυτό ότι πρέπει να κάνετε στατιστικό κέντρο, δηλαδή να μαζεύετε πόσοι ήταν, λες και μας ενδιαφέρει πόσοι ήταν. Ξέρουμε ότι ήταν πολλοί επί των ημερών σας και πολλοί και εκατοντάδες και χιλιάδες. Μόνο ο κ. Δημητριάδης, από τις δημοσιεύσεις που διαβάζω, έχει καμία τριανταριά, πενηνταριά. 
Θα δούμε στο τέλος πόσες ήταν. Εσείς, όμως, επειδή δεν ορρωδείτε προ ουδενός, το πήγατε στο στατιστικό. Δεν λέει στατιστικό η ευρωπαϊκή Οδηγία. Διορθώστε το και περιμένουμε νομοτεχνική βελτίωση εδώ. Την υποσχεθήκατε. 
Τώρα, κυρίες και κύριοι συνάδελφοι, να πούμε ότι και αυτό το νομοσχέδιο δεν έχει καμία πολιτική κατεύθυνση. Δεν έχει καμία συνοχή. Είπα ήδη ότι δεκαεννέα από τα εκατόν ένα άρθρα είναι για τις SLAPP αγωγές που βάζετε και τίτλο. Τα υπόλοιπα τι είναι; Είναι συρραφή διατάξεων και βεβαίως, μιλάτε για ρυθμίσεις οι οποίες φέρνουν ταραχή και αναστάτωση στο χώρο των ιατροδικαστών. 
Για άλλη μία φορά, εκεί τα κάνατε ρημαδιό, κύριε Φλωρίδη. Τα έχετε ρημάξει όλα. Δεν έχετε αφήσει ρουθούνι και κάνετε και επικοινωνία. Δηλαδή, τα ρέστα σας δίνετε πραγματικά. Στην Πάτρα τότε με το ρεπορτάζ, θυμάστε εκείνο το πράγμα που δεν ξέρω ακριβώς τι ήταν, μέλος του σώματος πάντως, δεν φαινόταν στη φορμόλη που το βγάλατε και είχε δέκα χρόνια μέσα στη φορμόλη και έλεγε: «Α, δέκα χρόνια στη φορμόλη».

Προχθές τι κάνατε; Ενώ γνωρίζατε εδώ και τέσσερις μήνες τι γινόταν στην Κρήτη, τον επίορκο ιατροδικαστή της Κρήτης, ω του θαύματος τον φέρατε την ημέρα που φέρατε αυτό το νομοσχέδιο στη Βουλή, τι τύχη, τι σύμπτωση! Και αυτό συναστρία, αλλά είδατε τα άστρα είναι και απέναντι, δεν είναι πάντοτε μαζί σου. 
Εδώ λοιπόν, κυρίες και κύριοι συνάδελφοι, πρέπει να δούμε και σε ποια χρονική συγκυρία φέρνει αυτό το νομοσχέδιο η Κυβέρνηση. Το φέρνει για να μας κάνουν και τους κάμποσους ότι «Εμείς τη δικαιοσύνη θέλουμε να τη φτιάξουμε και θέλουμε τα πράγματα επιτέλους να τα βάλουμε σε μία τάξη. Μην κοιτάτε που λέει η Αντιπολίτευση «κοινοβουλευτικά πραξικοπήματα» και μπλα, μπλα, μπλα. Εμείς λοιπόν αυτό που θα κάνουμε είναι όλα να τα ρυθμίσουμε και μάλιστα μέσω του Συντάγματος». Και τα είδαμε, είδαμε τις πομπές σας και τα χάλια σας στη Συνταγματική Αναθεώρηση. 
Τι είπατε στον ελληνικό λαό; Ότι στο άρθρο 86 τέλος τώρα η ευθύνη των Υπουργών ούτε οι επιστολικές ψήφοι, ούτε αυτά τα κιβώτια που φέρνατε εδώ χωρίς μάλιστα φάκελο, ούτε θα τους βάζετε σε ύπνο. Γιατί μερικοί κιόλας είναι ανήσυχα παιδιά, δεν κοιμούνται εύκολα, αυτό είναι το πρόβλημα. Άρα «Εμείς λοιπόν θα το κάνουμε αλλιώς, δεν θα το φέρνουμε αυτό το θέμα στη Βουλή. Θα το πάει στο Δικαστικό Συμβούλιο». Έλα όμως που κάνατε πάλι τις αλχημείες σας και τελικά αυτό που προτείνετε είναι η ευθύνη του Υπουργού πάλι από τη Βουλή να αναπέμπεται από το Δικαστικό Συμβούλιο και με 151 ψήφους να αποφασίζει η εκάστοτε πλειοψηφία αν θα παραπεμφθεί ένα πολιτικό πρόσωπο ή όχι. Μια τρύπα στο νερό, άλλαξε ο Μανωλιός και έβαλε την κάπα του αλλιώς.
Με την ηγεσία της δικαιοσύνης τι να ξανακάνατε; Δεν είπατε τέρμα το Υπουργικό Συμβούλιο; Κύριε Φλωρίδη, αυτό που έγινε με τους εβδομήντα, περίπου, δικαστές, που έφυγαν από την αίθουσα της Γερουσίας και δεν ήρθαν να εξεταστούν καν οι ίδιοι και να καταθέσουν την υποψηφιότητά τους, είναι ένα μεγάλο πλήγμα, πρωτοφανές, για τα ελληνικά χρονικά. 
Και όμως λοιπόν πάλι την ηγεσία της δικαιοσύνης όχι, λέει, από το Υπουργικό Συμβούλιο αλλά από μία ειδική κοινοβουλευτική επιτροπή στην οποία, μαντέψτε, την πλειοψηφία ποιος θα έχει. Μα, φυσικά η κυβερνητική πλειοψηφία. Αυτή θα αποφασίζει λοιπόν, αυτή θα κόβει, αυτή θα ράβει. Άρα μια τρύπα στο νερό, αυτό ήταν η Αναθεώρηση. 
Για να μην πω για την άλλη διάταξη, τη μεγάλη σοφία του κυρίου Πρωθυπουργού μας, που είπε ότι θα εναλλάσσονται οι Υπουργοί με τους Βουλευτές και όταν θα είσαι Υπουργός θα φεύγει ο Βουλευτής, ο Αναπληρωτής κ.λπ.. Μόνος του το κατάλαβε. Οι βουλευτές του είπαν «μέχρι εδώ και μη παρέκει όμως, Πρωθυπουργέ, πάρε το πίσω» και το πήρε. 
Και να ήταν μόνο αυτές οι πομπές μας, η ζοφερή κατάσταση. Είδα και μια ανάρτηση πριν από δύο εβδομάδες του κυρίου Πρωθυπουργού την οποία πρώτη φορά -το Κυριακάτικο, αυτό που κάνει- τόλμησα να το σχολιάσω, για το Παρατηρητήριο των Ανθρωπίνων Δικαιωμάτων, το Human Rights Watch, γιατί μας είπε ο Πρωθυπουργός ότι πάμε μια χαρά στη δικαιοσύνη. Για την Ελλάδα του 2026 μία έκθεση που μιλάει ευθέως για υπονόμευση του κράτους δικαίου και των θεσμών, για έλλειψη λογοδοσίας, για επιδείνωση του περιβάλλοντος εντός του οποίου καλούνται να εργαστούν οι δημοσιογράφοι στη χώρα. 
Αμ, οι Δημοσιογράφοι Χωρίς Σύνορα, η παγκόσμια αυτή οργάνωση, που η Ελλάδα κατατάσσεται για τέταρτη -το ακούτε;- τέταρτη συνεχή χρονιά -Και μην κάνετε, τάχα, ότι μιλάτε με τον κ. Μπούγα και δεν σας νοιάζει. Σας νοιάζει και σας κόφτει, αλλά τι να πείτε για αυτά; Τι να πείτε για τους Δημοσιογράφους Χωρίς Σύνορα;- για τέταρτη συνεχή χρονιά στην τελευταία θέση στην Ευρωπαϊκή Ένωση στον δείκτη ελευθερίας του Τύπου; Κουβέντα, άλαλα τα χείλη των ασεβών. 
Και βεβαίως και η δικαστική απόφαση τώρα, το κερασάκι στην τούρτα, του κ. Δημητριάδη, στην οποία λέει το δικαστήριο ότι η σημασία και το καθήκον της ενημέρωσης των πολιτών για σοβαρές υποθέσεις πρέπει να διαφυλάσσεται, αυτό με τη σημασία ακριβώς της απόφασης. 
Άρα η Οδηγία είναι άκρως επείγουσα και σας είπαμε εκτός από τις άλλες παρατηρήσεις ένα βασικό: Φέρτε νομοτεχνική τώρα για τις εκκρεμείς υποθέσεις. Τι θα κάνετε με αυτές; Και διορθώσετε την αντίληψή σας για το άρθρο 19 της Οδηγίας. Μιλάει για κέντρο προστασίας των θυμάτων και όχι για στατιστικά και άλλα τέτοια που λέτε εσείς. 
Τώρα, επίσης, για το βάρος της απόδειξης, να μην το ξεχάσω αυτό, ότι θα πρέπει πάντοτε ο ενάγων να έχει το βάρος της απόδειξης σε οποιοδήποτε στάδιο και αν βρίσκεται η υπόθεση. 
Επίσης, φέρνετε και το άλλο -είναι να γελάς και να κλαις μαζί, πιο πολύ να κλαις- τη συμμόρφωση της διοίκησης, λέει, στις δικαστικές αποφάσεις. Εσείς, που έχετε στα χέρια σας απόφαση του Συμβουλίου της Επικρατείας να ενημερώσετε τον Ανδρουλάκη για ποιον λόγο τον παρακολούθησε η ΕΥΠ της οποίας προϊστάμενος ήταν ο bodyguard του κυρίου Πρωθυπουργού, ο κ. Δημητριάδης, και ο ίδιος ο Πρωθυπουργός, ο οποίος μόνος του ζήτησε και πήρε την ΕΥΠ στους ώμους του! Και τώρα λέτε να συμμορφωθούν όλοι. Συμμορφωθείτε πρώτα εσείς!
Σε επίπεδο δικονομίας βάζετε ένα φίλτρο -προσέξτε- χρηματικό σε ό,τι αφορά την πρόσβαση στον Άρειο Πάγο και λέτε 20.000 ευρώ, τέλος. Μα, κύριοι, δεν είναι τρίτος βαθμός ο Άρειος Πάγος. Είναι δικαίωμα κάποιος να προσφύγει στον Άρειο Πάγο για να ελέγξει τη νομιμότητα της υπόθεσής του. Έχουμε δομικό πρόβλημα με τον θεσμό αυτόν που προσπαθείτε τώρα να βάλετε μέσα. Σας έχουμε προτείνει νομοτεχνική. Περιμένω να δω αν ακριβώς θα το κάνετε αυτό. 
Επίσης, υποχρεωτικός επαναπροσδιορισμός των ανακοπών, 36.500 είπε ο κ. Μπούγας, κύριε Φλωρίδη, προχθές ότι είναι αυτό. Και τι κάνετε τώρα; Εκκαθάριση των πινακίων για να μείνουν η φτωχολογιά, οι ψηφιακά αναλφάβητοι, αυτοί που είναι στην ύπαιθρο, στα χωριά μας, που δεν έχουν λεφτά να βάλουν δικηγόρο, που δεν μπορούν ποτέ να δουν ακριβώς τι συμβαίνει με την υπόθεσή τους. Ας πάνε αυτοί στο καλό του θεού. Οι υπόλοιποι μόνο, οι έχοντες και κατέχοντες, μπορούν να αντιμετωπίσουν το θέμα. Πρέπει να προστατεύσουμε τους ευάλωτους. Φέρτε αμέσως διάταξη για αυτό. 
Επίσης, κάνετε το εξής: Παρατείνετε υφιστάμενες θητείες των συμβουλίων διοίκησης των δικαστηρίων και των διευθυνόντων στις εισαγγελίες για έναν χρόνο ακόμα, μέχρι 31/9/2027. Λένε οι δικαστές «μας καταργείτε το αυτοδιοίκητο». Χαμπάρι εσείς, ενώ το καταργείτε εν γνώσει σας. 
Επίσης, θέλω να πω ότι με τους συμβολαιογράφους δεν μπορούμε να το αντέξουμε αυτό εδώ, το σκληρό μπρα ντε φερ που κάνετε εσείς, και προσπαθείτε να αλλάξετε τα όρια της απαρτίας στις γενικές συνελεύσεις των συμβολαιογραφικών συλλόγων, επειδή σας χάλασαν τη σούπα και δεν δέχονται να εκτελέσουν τις δικές σας ανομίες σε ό,τι αφορά τη μη ύπαρξη διαβούλευσης και διαλόγου στην εκτέλεση των διαθηκών. 
Και θέλω, κυρίες και κύριοι συνάδελφοι, να σταθώ σε ένα θέμα πολύ σοβαρό που έχει να κάνει με την Ιατροδικαστική, την οποία έχετε διαλύσει επί των ημερών σας, κύριε Φλωρίδη. Εσείς έχετε το βάρος και την ευθύνη αυτού του πράγματος. Εσείς τώρα απαξιώνετε αυτήν τη φορά τους ίδιους τους ιατροδικαστές, βάζοντας το μεγάλο θέμα, ότι δηλαδή η κτηνιατροδικαστική θα ασκείται μέσα στα ιατροδικαστικά εργαστήρια και από τους ιατροδικαστές. Μας λέτε, δήθεν, για να δείξετε ευαίσθητοι στα ζώα, ότι φέρνετε την Κτηνιατροδικαστική χωρίς να έχετε κτηνιατροδικαστές. Δηλαδή έχετε έναν ο οποίος δήλωσε ο άνθρωπος ότι δεν ήθελε να ασχοληθεί. Δεν έχετε εργαστήρια, δεν έχετε υποδομές, δεν έχετε απολύτως τίποτα, δεν έχετε επιμόρφωση, δεν έχετε τμήματα αρμόδια και είσαστε ευαίσθητοι με τα ζώα! Και όχι μόνο αυτό, μας πουλάτε φούμαρα για μεταξωτές κορδέλες. Μας λέτε ότι τώρα «πλέον η Κτηνιατροδικαστική ανοίγει καινούργιους δρόμους και πλέον στην Ελλάδα για πρώτη φορά» κ.λπ. και αυτό που κάνατε είναι να μας πείτε ότι θα προσλάβετε δεκατέσσερις κτηνιάτρους που δεν ξέρετε πού να τους βάλετε. Σε ποιες κτηνιατροδικαστικές υπηρεσίες θα βάλετε τους κτηνιάτρους, κύριοι;
Και, επίσης, τα αποτελέσματα των ιατροδικαστικών εξετάσεων τα στέλνετε σε ιδιωτικά εργαστήρια ακόμη και του εξωτερικού. Αλήθεια λέτε; Και ποιος πραγματογνώμονας θα έρθει να καταθέτει στα ελληνικά δικαστήρια από το εξωτερικό; Και ποιος θα τον πληρώσει αυτόν; Και γιατί δεν ενισχύετε τα εργαστήρια της Ιατροδικαστικής εδώ; Έχετε προσβάλει απίστευτα τόσο τους ιατροδικαστές όσο και τους κτηνιάτρους. Έχετε μπερδέψει το μυαλό σας. Τρικυμία εν ποτηρίω στην πραγματικότητα και εν κρανίω πραγματικά για ένα θέμα ευαίσθητο, για ένα θέμα που έχει όμως πλαίσιο, που είναι εύκολο κανείς να το ρυθμίσει. Αλλά τα έχετε κάνει τόσο μπάχαλο στην Ιατροδικαστική που πλέον δεν μπορείτε να βρείτε αρχή, μέση και τέλος.
Και κρύβετε και πραγματάκια, όπως την επιστολή την οποία σας έστειλαν, κύριε Φλωρίδη. Γιατί το κρύψατε αυτό; Στις 20/7 σας έστειλαν είκοσι δύο από τους είκοσι οκτώ ιατροδικαστές οι οποίοι σας σέρνουν τα εξ αμάξης. Άρα έχετε χάσει όλο το σώμα της Ιατροδικαστικής. Το καταθέτω για τα Πρακτικά, παρακαλώ.
(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και τέλος μία κουβέντα θέλω να πω για αυτό που φέρατε μέσα στη νύχτα, θα επανέλθω βέβαια στη δευτερομιλία μου. Φέρατε τη φωτογραφία για τον Γιωτόπουλο ίσως και για τον Κουφοντίνα, την τροπολογία. Τόσες μέρες κουβεντιάζουμε, κύριε Μπούγα, -εσείς τουλάχιστον, γιατί ο κ. Φλωρίδης δεν εμφανίστηκε, δεν ήρθε ο Υπουργός, δεν έρχεται. Ο κ. Φλωρίδης είναι κρυμμένος δεν ξέρω πού- αλλά φέρατε αυτό χωρίς καμία συζήτηση. Τόσες μέρες είμαστε μαζί, τόσες ημέρες κουβεντιάζουμε.
Δεν είναι κορυφαίο θέμα πώς ακριβώς θα εφαρμοστεί μία διάταξη δυσμενέστερη σε αναδρομική ποινή; Δεν είναι νομικό θέμα; Τα κενά του Αρείου Πάγου που προσπαθεί να τα ερμηνεύσει και να πει ότι «εδώ υπήρχε κενό νομοθεσίας, άρα βάζω αυστηρότερο πλαίσιο για την έκτιση της ποινής» θεωρείτε ότι δεν είναι μείζον θέμα να συζητηθεί σε μία επιτροπή; Δεν είναι; Είναι μείζον θέμα και για τη δημοκρατία και για την επιτροπή και για το νομοθετικό έργο και για τον τρόπο που νομοθετεί αυτή η Βουλή και για το ότι πλέον, συνάδελφοι, όσα λόγια και να πω, όσα λόγια και να πούμε, δεν υπάρχει άλλος δρόμος: δημοκρατική ανατροπή και πολιτική αλλαγή τώρα!
(Χειροκροτήματα από την πτέρυγα ΠΑΣΟΚ - Κινήματος Αλλαγής)
[bookmark: _Hlk236393008] 	ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Λιακούλη.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κύριε Πρόεδρε, μπορώ να έχω τον λόγο για λίγο; Ένα έγγραφο θέλω να καταθέσω.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Υπουργέ.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Τα είπε ο κύριος Υφυπουργός στην επιτροπή, αλλά συνεχίζουμε εδώ πέρα. Το ΠΑΣΟΚ λέει ότι έκανε μία ερώτηση τότε για να εξαναγκάσει την Κυβέρνηση να επιταχύνει κ.λπ. Άκουσα να αναφέρεστε σε μια ερώτηση που κάνατε τον Φεβρουάριο και μετά εξαναγκάστηκε η Κυβέρνηση.
Απλώς θέλω να καταθέσω το αντίγραφο από την Εφημερίδα της Κυβερνήσεως για τη σύσταση της επιτροπής. Την επιτροπή αυτή τη συστήσαμε τον Ιανουάριο και εσείς κάνατε ερώτηση τον Φεβρουάριο;
(Στο σημείο αυτό ο Υπουργός Δικαιοσύνης κ. Γεώργιος Φλωρίδης   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
 Παρακαλώ να κλείσει το ηλεκτρονικό σύστημα εγγραφής.
Τον λόγο έχει η ειδική αγορήτρια από το Κομμουνιστικό Κόμμα Ελλάδας κ. Μαρία Κομνηνάκα.
ΜΑΡΙΑ ΚΟΜΝΗΝΑΚΑ: Ευχαριστώ, κύριε Πρόεδρε.
Αυτές τις μέρες έγιναν ξανά ορατές με τον πιο τραγικό τρόπο οι οδυνηρές για τον λαό συνέπειες των αντιλαϊκών προτεραιοτήτων του αστικού κράτους. Τη στιγμή που οι δαπάνες για τους νατοϊκούς εξοπλισμούς το 2025 σκαρφάλωσαν στα 7,5 δισεκατομμύρια, που η συνεισφορά μας στο ΝΑΤΟ ξεπέρασε το 3,6% του ΑΕΠ, παραμένουν 3.500 κενές οργανικές θέσεις στην Πυροσβεστική, ο ελλιπής και απαρχαιωμένος εξοπλισμός και οι απαρχαιωμένες υποδομές, οι εξαντλητικές συνθήκες αδιάκοπης εργασίας τους, δηλαδή παραμένουν οι εγκληματικές αιτίες που κάνουν ακόμα πιο δύσκολες τις συνθήκες, κάτω από τις οποίες δίνουν και σήμερα τη μάχη οι πυροσβέστες και ο λαός στα πύρινα μέτωπα, αιτίες που κάνουν στάχτη τις επαναλαμβανόμενες κάθε χρόνο κυβερνητικές διακηρύξεις για την καλύτερη από ποτέ ετοιμότητα του κρατικού μηχανισμού και αποκαλύπτουν την επιλεκτική ανικανότητα του αστικού κράτους να προστατέψει την ανθρώπινη ζωή, το περιβάλλον, τις περιουσίες του λαού, ακριβώς λόγω αυτών των προτεραιοτήτων που θυσιάζουν αυτές τις ανάγκες του λαού στον βωμό του κέρδους. Είναι το ίδιο κράτος που αποδεικνύεται ταχύτατο και αποτελεσματικό όταν πρόκειται να καταστείλει τις κινητοποιήσεις του λαού, να ποινικοποιήσει τους αγώνες του. 
Σήμερα η Κυβέρνηση παρουσιάζεται ευαίσθητη να προστατεύσει όσους προσπαθούν να φέρουν στο φως υποθέσεις που έχουν δημόσιο ενδιαφέρον και βρίσκονται αντιμέτωποι με καταχρηστικές, εκδικητικές κατά βάση αγωγές από μεγάλα συνήθως οικονομικά και πολιτικά συμφέροντα που επιχειρούν να τους φιμώσουν.
 Όμως, κύριοι της Κυβέρνησης, θα μας πείτε πώς θα απαλλαγούμε από την καταχρηστική και εκδικητική συμπεριφορά του κράτους απέναντι στον λαό που αγωνίζεται και αναδεικνύει τις δικές σας αντιδραστικές πολιτικές; Αυτή τη βιομηχανία διώξεων που έχετε στήσει σε βάρος αγροτών και κτηνοτρόφων που δίνουν αγώνα για την επιβίωσή τους και τους σέρνετε να απολογούνται ως εγκληματίες, όπως κάνετε αυτές τις μέρες στη Λέσβο, αλλά και προηγούμενα σε όλη την Ελλάδα, στην οποία ενίοτε αξιοποιείτε ως μπροστινούς και διάφορα επιχειρηματικά συμφέροντα επενδύοντας στον κοινωνικό αυτοματισμό προκειμένου μάταια βέβαια να κάμψουν τον περήφανο αγώνα των κτηνοτρόφων που παλεύουν να σώσουν το βιός τους από την για άλλη μια φορά επιλεκτική ανικανότητα του αστικού κράτους, έχετε σκοπό να τη σταματήσετε;
 Σε αυτόν, λοιπόν, τον ρόλο του αστικού κράτους ως θεματοφύλακα του άδικου συστήματος της εκμετάλλευσης προσαρμόζεται όλο και περισσότερο και η αστική δικαιοσύνη. Γι’ αυτόν ακριβώς τον λόγο δεν θέλει και δεν μπορεί να αντιμετωπίσει και τέτοιου είδους εκβιαστικές, εκφοβιστικές πρακτικές, να αντιμετωπίσει δηλαδή την επιβολή του νόμου του ισχυρού, εκείνο το περιβάλλον που την γεννά, εκείνο το περιβάλλον που τρέφει τον νόμο της ζούγκλας της καπιταλιστικής οικονομίας.
 Δεν την πήρε, λοιπόν, ο πόνος την Ευρωπαϊκή Ένωση των λόμπι, της διαφθοράς και των πολέμων, που θεωρεί την παρέμβαση των λόμπι στη διαμόρφωση των πολιτικών της ως ζωτικό στοιχεία της ευρωπαϊκής δημοκρατίας, να βάλει όρια σε αυτήν την καπιταλιστική ζούγκλα. Ούτε θέλει ούτε μπορεί να βάλει κανόνες στην οικονομική και πολιτική κυριαρχία των επιχειρηματικών ομίλων, που είναι εξάλλου αναπόσπαστο στοιχείο της φύσης του συστήματος της καπιταλιστικής εκμετάλλευσης. Ούτε στη Δευτέρα Παρουσία, κυρίες και κύριοι της Κυβέρνησης και της βολικής Αντιπολίτευσης, που ξιφουλκείτε για το ποιος εκκίνησε τις διαδικασίες και υποδέχεστε με ενθουσιασμό την πρωτοβουλία της Κυβέρνησης, λες και είναι πανάκεια η ευρωπαϊκή οδηγία.
 Φυσικά υπάρχουν τέτοιου είδους φαινόμενα και πρακτικές πολλά και στη χώρα μας και σε βάρος δημοσιογράφων, που πασχίζουν για την αποκάλυψη της αλήθειας σε βάρος εργαζομένων, συνδικαλιστών, λαϊκών φορέων, που αντιδρούν στην καταπάτηση των δικαιωμάτων τους, στην καταστροφή του περιβάλλοντος κ.λπ. από τους οικονομικά και πολιτικά ισχυρούς που εσείς προστατεύετε με τις πολιτικές σας. 
Θύμα τέτοιου είδους αγωγών και πρακτικών είχε εξάλλου πέσει ο «Ριζοσπάστης», όχι τώρα, ακόμα επί υπουργίας γνωστών Υπουργών της κυβέρνησης του ΠΑΣΟΚ. Τέτοιου είδους καταχρηστική πρακτική είναι και η βιομηχανία των αλλεπάλληλων δικαστικών διώξεων από τους μεγαλοεργολάβους της Ναυπηγοεπισκευαστικής Ζώνης στο Πέραμα σε βάρος του ταξικού Συνδικάτου Μετάλλου και των στελεχών του, με στόχο, όπως νομίζουν, τον εκφοβισμό και την εξάντλησή τους για να υποκύψουν στα συμφέροντά τους, όπως και οι εξοντωτικές αγωγές της «Ενεργειακής Κυκλάδων» κατά εκατό κατοίκων της Τήνου, με τη συνδρομή πάντα της Αστυνομίας που τους παρέχει τα στοιχεία, οι οποίοι αντιτάσσονται στην εγκατάσταση καταστροφικών για το περιβάλλον ανεμογεννητριών, προσπαθώντας να τους εξοντώσει, ώστε να καμφθεί ο δίκαιος αγώνας τους. 
Ωστόσο οι προβλέψεις της οδηγίας, όπως και οι συγκεκριμένες διατάξεις του νομοσχεδίου, αποτελούν μια επίφαση μόνο προστασίας εντελώς ανεπαρκή. Δεν εφαρμόζεται, για παράδειγμα, σε υποθέσεις που αφορούν όργανα του δημοσίου, και στις ποινικές υποθέσεις που έχουν τον ίδιο ή και μεγαλύτερο εκβιαστικό χαρακτήρα με τις αγωγές στα αστικά δικαστήρια.
 Επιπλέον, οι δικονομικές διαδικασίες που προβλέπονται είναι πολύ αμφίβολο αν θα έχουν το επιδιωκόμενο αποτέλεσμα ή θα οδηγήσουν ακριβώς το αντίθετο. Έτσι μπορεί συγκεκριμένη οδηγία να παρουσιάζεται ως δήθεν εργαλείο αντιμετώπισης της ανισορροπίας της ισχύος μεταξύ των διαδίκων στο όνομα της προστασίας της κοινωνίας των πολιτών και άλλα τέτοια χαριτωμένα που αναφέρει η αιτιολογική έκθεση, αλλά στην πραγματικότητα η βασική στόχευση της δημιουργίας τέτοιων υποτιθέμενων αντίβαρων προστασίας είναι διαφορετική. Εκτός βεβαίως από τη σταθερή προσπάθεια να καλλιεργείται η αυταπάτη για το περιβόητο κράτος δικαίου της ΕΕ ως δήθεν εγγυητή των ελευθεριών και δικαιωμάτων, παράλληλα επιχειρεί να παρέμβει σε ανταγωνιστικά συμφέροντα του κεφαλαίου ή και μεμονωμένων καπιταλιστών που παίρνουν μακρόχρονο δικαστικό χαρακτήρα, με αποτέλεσμα ευρύτερη ζημιά και επιπτώσεις στις προοπτικές κερδοφορίας διαφόρων κλάδων της καπιταλιστικής οικονομίας, όπως βεβαίως και στις περιπτώσεις καπιταλιστών που για δικά τους πάντα συμφέροντα αποκαλύπτουν συνήθως μέσω τρίτων τα σκάνδαλα των ανταγωνιστών τους χαλώντας το παραμύθι του εξωραϊσμού της καπιταλιστικής βαρβαρότητας και τη χειραγώγηση των εργατικών λαϊκών δυνάμεων. Άλλωστε οι ισχυροί επιχειρηματικοί όμιλοι δεν έχουν και πολλή ανάγκη να καταφεύγουν σε τέτοιες μεθόδους. Την υπεροπλία τους τους την χαρίζουν οι νόμοι που εσείς φτιάχνετε στα μέτρα τους, αυτοί τους δίνουν πλήρη ασυλία και νομιμότητα και με βάση αυτούς τους νόμους η αστική δικαιοσύνη προστατεύει τα συμφέροντά τους. 
Γι’ αυτό, λοιπόν, και στις συγκεκριμένες διατάξεις του νομοσχεδίου θα τοποθετηθούμε με «παρών», όπως κάναμε και στην ψήφιση της οδηγίας του Ευρωκοινοβούλιο. 
Χαρακτηριστικό, όμως, δείγμα της επιλεκτικής ανικανότητας του αστικού κράτους αποτελούν και οι επόμενες διατάξεις για τη συμμόρφωση της διοίκησης στις δικαστικές αποφάσεις, που ξέρετε και ως τίτλος ακούγεται λίγο τραγελαφικό να πρέπει να κάνετε ειδικές ρυθμίσεις για να συμμορφώνεται το αστικό κράτος στις αποφάσεις της αστικής δικαιοσύνης. 
Γιατί, λοιπόν, είναι δείγμα επιλεκτικής ανικανότητας; Πρώτον, γιατί η μη συμμόρφωση της διοίκησης δεν αφορά, βεβαίως, όλες τις υποθέσεις. Στις υποθέσεις μεγάλου επενδυτικού ενδιαφέροντος για τα μεγάλα επενδυτικά συμφέροντα, όχι μόνο ατάκα και επιτόπου συμμορφώνεται η διοίκηση, αλλά και ειδικά επενδυτικά τμήματα φτιάξατε με πολυτελείς και ταχείες διαδικασίες, χώρια βεβαίως που είναι κομμένη και ραμμένη στα μέτρα τους και η νομοθεσία σας.
Εδώ συζητάτε να κατοχυρώσετε στο Σύνταγμα τη φορολογική ασυλία, πέρα των εφοπλιστών του κοινού σας, όλων σας, ιερού τοτέμ, τώρα και των στρατηγικών επενδυτών. 
Γι’ αυτές τις υποθέσεις, λοιπόν, όπως και εκείνες τις αποφάσεις που δικαιώνουν τις αντιλαϊκές κυβερνητικές επιλογές, δεν τίθεται κανένα θέμα μη συμμόρφωσης. Σπεύδετε να τις εφαρμόσετε και μάλιστα, προκαταβολικά με αυτή την πατέντα της ανακοίνωσης της δικαστικής απόφασης πριν καν καθαρογραφεί.
Η μη συμμόρφωση και οι καθυστερήσεις αφορούν τις περιπτώσεις όπου εργαζόμενοι, μικροεπαγγελματίες, συνταξιούχοι, καταφέρνουν ως εξαίρεση στον κανόνα και μετά από μακροχρόνιο και πολυδάπανο δικαστικό αγώνα, να κερδίσουν κάποια απόφαση.  Σε αυτούς, όμως, μεταφέρετε και πάλι την ευθύνη να μπουν στον κυκεώνα της διοίκησης. Αυτή τη φορά να απευθυνθούν σε ένα νέο όργανο, το Συμβούλιο Συμμόρφωσης, για να ζητήσουν εκ νέου να βρουν το δίκιο τους.
 Όταν πρόκειται, όμως, για καταλογισμούς, κατασχέσεις, πλειστηριασμούς, δικαιοσύνη και διοίκηση λειτουργούν ως αρραγές, ενιαίο μέτωπο και ταχύτατα για την εκτέλεση των αποφάσεων. Όταν πρόκειται να δικαιώσετε κανέναν βασανισμένο, τότε θυμάστε τον σεβασμό στην αυτοτέλεια του κάθε μηχανισμού. Τι εμποδίζει, για παράδειγμα, τη γρήγορη εκκαθάριση απαιτήσεων του Δημοσίου στις περιπτώσεις προσφυγών που τελεσιδίκως γίνονται δεκτές και επιβάλλουν διαγραφή χρεών;
Για παράδειγμα, στις υποθέσεις ασφαλισμένων που έχουν δικαιωθεί, είτε λόγω γραφής είτε λόγω εσφαλμένου καταλογισμού και καλούνται πάλι να υποβάλλουν αλλεπάλληλες αιτήσεις στον ΕΦΚΑ, στο ΚΕΑΟ, παραπέμπονται από τον Άννα στον Καϊάφα για να βρουν το αρμόδιο τμήμα και φτάνουν για χρόνια να μην μπορούν να εξασφαλίσουν ασφαλιστική ενημερότητα για μια σειρά αναγκαίες ενέργειες, ακόμα και για μια απλή γονική παροχή. Όταν καταφέρουν να βρουν τον αρμόδιο υπάλληλο που μπορεί να θέλει να τους βοηθήσει, ακούν το γνώριμο «Είμαι μόνος μου στο τμήμα. Ορίστε η ντάνα των εκκρεμών αποφάσεων που πρέπει να διεκπεραιώσω. Πείτε μου πώς θα σας βοηθήσω;». Και, όμως, τελικά αυτός ο υπάλληλος είναι που πάλι θα κληθεί για πειθαρχικό παράπτωμα και παράβαση καθήκοντος, όταν δεν καταφέρει να διεκπεραιώσει αυτή την ντάνα των εκκρεμών αιτήσεων. 
Δεν σας έφτασε αυτό, όμως. Βάλατε και αυτή την απαράδεκτη διάταξη στο άρθρο 25, που αναφέρει ότι ο μηχανισμός για τη μη συμμόρφωση σε δικαστική απόφαση επιτρέπεται μόνο όταν η οφειλόμενη πράξη ή ενέργεια δεν συνεπάγεται ουσιώδη παρέκκλιση από τη δημοσιονομική πολιτική ή την ισορροπία του κοινωνικού ασφαλιστικού συστήματος. Ορίστε το κόλπο γκρόσο. Αυτή η δικαιολογία, δηλαδή, που επικαλούνται μέχρι σήμερα οι κυβερνήσεις, για να μην εφαρμόσουν δικαστικές αποφάσεις ακόμα και ανώτατων δικαστηρίων που δικαιώνουν τις διεκδικήσεις των εργαζομένων, όπως η απόφαση που έκρινε αντισυνταγματικές τις περικοπές στο μισθολόγιο των γιατρών ή το μνημονιακό τσεκούρι στις συντάξεις.
Τώρα δίνετε και νομοθετική κάλυψη σε αυτή την απαράδεκτη δικαιολογία! Θα μου πείτε, εδώ ετοιμάζεστε να θεσμοθετήσετε στο Σύνταγμα το δημοσιονομικό τσεκούρι στις κοινωνικές παροχές. Σε μία διάταξη νόμου θα κολλούσατε; Μόνο, λοιπόν, κατ’ όνομα επιβάλλουν τη συμμόρφωση της διοίκησης στις δικαστικές αποφάσεις οι προτεινόμενες ρυθμίσεις, ενώ στην πράξη νομιμοποιούν τη μέχρι τώρα αυθαίρετη άρνησή της.
Τώρα, κύριοι της Κυβέρνησης, τι να πρωτοπεί κανείς για όλες αυτές τις ετερόκλητες αντιδραστικές διατάξεις, τα πολλά και διάφορα υπόλοιπα μέρη που συρράψατε φύρδην μίγδυν στο νομοσχέδιο και το φέρατε, μάλιστα, μέσα στο κατακαλόκαιρο, την τελευταία μέρα λειτουργίας της Βουλής, ώστε να μην πάρει χαμπάρι και ο κόσμος τι περιέχει και να μην υπάρξουν, όπως ελπίζετε -μάταια βεβαίως- και ιδιαίτερες αντιδράσεις.
Κοτσάρατε και καμιά δεκαριά ακόμα άρθρα σε δύο επιπλέον τροπολογίες της νύχτας, ούτε ξέρω και εγώ πόσων Υπουργείων. Μεταξύ αυτών, κύριε Υπουργέ και αλλαγές στον Ποινικό Κώδικα, που δεν μπορεί να γίνονται βεβαίως έτσι στο πόδι. Χρήζουν εκτεταμένης επιστημονικής και κοινωνικής συζήτησης. Πείτε μας ποιος είναι ο λόγος του επείγοντος να ψηφίζεται έτσι σε νυχτερινές τροπολογίες άλλη μία αλλαγή στον Ποινικό Κώδικα; Εκτός, βεβαίως, αν είναι και αυτές φωτογραφικές, όπως το συνηθίζετε, οπότε εσείς οι φωτογράφοι ξέρετε και τον λόγο του επείγοντος.
Είναι πρόκληση η συνεχιζόμενη τακτική σας να περνάτε κάτω από το ραντάρ τόσο αντιδραστικές διατάξεις και να μας εμπαίζετε κιόλας μιλώντας για καλή νομοθέτηση.
Να πούμε για αυτή την προκλητική επιμήκυνση της θητείας των διοικήσεων των δικαστηρίων, την οποία δεν είχατε καν στη διαβούλευση; Ξαφνικά θυμηθήκατε, κύριε Μπούγα, τη μεταφορά των δικαστηρίων του Πειραιά και τις ολέθριες συνέπειες που θα έχει μια αλλαγή της διοίκησης, που επικαλεστήκατε στο κλείσιμο της χθεσινής συνεδρίας στην επιτροπή; Μας κοροϊδεύετε;
Να πούμε για αυτή την απαράδεκτη παρέμβαση στη λειτουργία των συμβολαιογραφικών συλλόγων με την όρθωση εμποδίων στην πραγματοποίηση των γενικών συνελεύσεων; Μα ποιος δεν καταλαβαίνει ότι το κάνετε επειδή ακριβώς σας έγιναν ενοχλητικοί, λόγω των αντιδράσεων στα διάφορα αντιδραστικά μέτρα που θεσμοθετήσατε και θέλετε τώρα να εμποδίσετε τέτοιου είδους αποφάσεις;
Στους συμβολαιογράφους, λέτε, έχει ανατεθεί δημόσια εξουσία και δεν μπορούν να αποφασίζουν με αυτόν τον τρόπο. Στην πραγματικότητα, όμως, τους θέλετε πειθήνιους διεκπεραιωτές της αντιλαϊκής πολιτικής σας.
Αλήθεια, πείτε μας στον Πανελλήνιο Ιατρικό Σύλλογο ποια ήταν η δικαιολογητική βάση για την ανάλογη απαράδεκτη παρέμβαση, για να «φυτέψει» ο Υπουργός στη διοίκηση την εκλεκτή του κ. Παγώνη, που τον λιβανίζει από το πρωί μέχρι το βράδυ, αυτή που αποκαθήλωσαν από την ΕΙΝΑΠ οι συνάδελφοί της, φέρνοντας πρώτη δύναμη την παράταξη που στηρίζει το ΚΚΕ; Ζηλέψατε το θράσος του Υπουργού της «Εμπορίας της Υγείας» Γεωργιάδη και φέρνετε ανάλογες παρεμβάσεις;
Να πούμε για το άρθρο 59, για τον απαράδεκτο περιορισμό του δικαιώματος της αναίρεσης στις αποφάσεις που επιδικάζουν ποσό κάτω των 20.000 ευρώ; Ποσό που μπορεί, μάλιστα, να αναπροσαρμόζεται προφανώς προς τα πάνω με ένα απλό προεδρικό διάταγμα.
Στο όνομα της προστασίας του κύρους του Αρείου Πάγου, δικαιολογείται, κύριοι Υπουργοί, η όλο και μεγαλύτερη συρρίκνωση της πρόσβασης του λαού στη δικαιοσύνη; Όπως, βεβαίως, κάνετε εισάγοντας και άλλη μία σκανδαλώδη διευκόλυνση στα αρπακτικά με αυτή τη διάταξη για την πλατφόρμα επαναπροσδιορισμού των ανακοπών του πλειστηριασμού.
Αντιδραστικό και επικίνδυνο είναι και το συνεχές βάθεμα της συνεργασίας των κρατών-μελών της Ευρωπαϊκής Ένωσης στην ενίσχυση του φακελώματος με το γνωστό πρόσχημα της λεγόμενης τρομοκρατίας, με την ανταλλαγή μάλιστα των πληροφοριών να μπορεί να γίνει ακόμα και αυθόρμητα, όταν κάποιο όργανο της διοίκησης δείξει υπερβάλλοντα ζήλο, χωρίς να ζητηθεί καν από άλλο κράτος-μέλος
Όπως, βεβαίως και το άρθρο 61, που αποτελεί άλλη μία απαράδεκτη προκλητική ρύθμιση ευθείας ιδιωτικοποίησης της δικαιοσύνης, αναθέτοντας αυτή τη φορά σε ιδιώτες διαμεσολαβητές να προβαίνουν σε ουσιαστική δικανική κρίση επί αναγνωριστικής αγωγής για την κτήση ακινήτου φερόμενου ως αγνώστου ιδιοκτήτη και μάλιστα, χωρίς καν τον έλεγχο από μεριάς προϊσταμένου κτηματολογίου.
Για να μην πούμε, βεβαίως, για τις παρεμβάσεις που αφορούν τις ιατροδικαστικές υπηρεσίες, πρώτα και κύρια αυτή την πολύ επικίνδυνη δυνατότητα ανάθεσης εξετάσεων σε ιδιωτικά εργαστήρια, που το κάνετε στο όνομα της υποστελέχωσης που εσείς και οι προηγούμενες κυβερνήσεις, βεβαίως, έχετε διαμορφώσει. Ή αυτή την αντιεπιστημονική, πρόχειρη και επικίνδυνη εμβαλωματική λύση της ανάθεσης κτηνιατροδικαστικών πράξεων στις ιατροδικαστικές υπηρεσίες, που δίκαια, βεβαίως, ξεσήκωσε αντιδράσεις στους καθ’ ύλην αρμόδιους επιστημονικούς φορείς.
Καταθέτω ξανά για τα Πρακτικά τις ανακοινώσεις της ΠΕΚΔΥ και του ΓΕΩΤΕΕ, που έχουμε καταθέσει και ως αναφορά, οι οποίοι ζητούν τη δημιουργία σύγχρονων κτηνιατροδικαστικών υπηρεσιών, δηλαδή, να στελεχωθούν επιτέλους τα υπάρχοντα κτηνιατρικά εργαστήρια και τμήματα, που όλες οι κυβερνήσεις τα αφήσατε να ρημάξουν, να στελεχωθούν με όλο το απαραίτητο επιστημονικό και βοηθητικό προσωπικό, με μόνιμη και σταθερή δουλειά, με σύγχρονα εργαστήρια, υποδομές και μέτρα βιοασφάλειας, όλα αυτά, δηλαδή, που αντιμετωπίζετε ως κόστος και δεν χωρούν στα κοστολογημένα σας προγράμματα. 
(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Όπως, επίσης, δεν χωρούν, πέρα από λεκτικούς εξωραϊσμούς, και τα μέτρα για την ουσιαστική στήριξη της ψυχικής υγείας των παιδιών, τα οποία αποκλείετε και σε αυτό το νομοσχέδιο.
Καταψηφίζουμε αυτό το αντιδραστικό συνονθύλευμα.
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Κομνηνάκα. 
Τον λόγο έχει ο ειδικός αγορητής από τον ΣΥΡΙΖΑ, ο κ. Γεώργιος Παπαηλιού. 
ΓΕΩΡΓΙΟΣ ΠΑΠΑΗΛΙΟΥ: Ευχαριστώ, κύριε Πρόεδρε. 
Κυρίες και κύριοι συνάδελφοι, το νομοσχέδιο που συζητείται σήμερα, την τελευταία ημέρα ολοκλήρωσης των εργασιών πριν τις διακοπές του καλοκαιριού, έχει ένα τίτλο επικοινωνιακά -θα έλεγα- πιασάρικο, αφού αναφέρεται στην αντιμετώπιση των αγωγών SLAPP και στην προστασία της ελευθερίας του λόγου, αλλά και στη συμμόρφωση της διοίκησης στις δικαστικές αποφάσεις. 
Όμως, στην πραγματικότητα, πρόκειται για ένα πολυνομοσχέδιο, όπως το συνηθίζετε -και όταν το νομοσχέδιο το εισηγείται το Υπουργείο Δικαιοσύνης θα έπρεπε, κύριε Υπουργέ, να δίδει το παράδειγμα της καλής νομοθέτησης- το οποίο περιλαμβάνει ετερόκλητες ρυθμίσεις. Πλίνθοι και κέραμοι ατάκτως ερριμμένοι. Τα μεγάλα θεσμικά νομοσχέδια δεν πρέπει να μετατρέπονται σε συλλογές ετερόκλητων ρυθμίσεων, όπου σημαντικές αλλαγές περνούν χωρίς τον αναγκαίο δημόσιο διάλογο και την απαιτούμενη προσοχή. 
Ενδεικτικά, στο υπό κρίση νομοσχέδιο, εκτός από την ενσωμάτωση της Οδηγίας που εφαρμόζεται σε υποθέσεις SLAPP αστικής ή εμπορικής φύσης, όχι όμως ποινικές, με διασυνοριακές επιπτώσεις, επιπλέον, εφαρμόζεται και στις αμιγώς εσωτερικές υποθέσεις. 
Σε αυτό, λοιπόν, το νομοσχέδιο περιλαμβάνονται ρυθμίσεις για τη θητεία των διοικήσεων των δικαστηρίων που παρατείνεται από δύο στα τρία έτη, ενώ προβλέπεται και η παράταση της θητείας των τριμελών συμβουλίων διοίκησης μέχρι τις 30 Σεπτεμβρίου 2027. Με τη συγκεκριμένη αντισυνταγματική πρόβλεψη με την οποία παραβιάζεται ωμά το Σύνταγμα, καταργείται το αυτοδιοίκητο των δικαστηρίων το οποίο αποτελεί έκφανση της δικαστικής ανεξαρτησίας. Με αυτήν οι διοικήσεις διορίζονται. Αποδεικνύεται η επιδίωξη σας να ελέγξετε τα πάντα ακόμα και με τρόπο αντισυνταγματικό, αυταρχικό, αντιδημοκρατικό, με το έτσι θέλω. Πρόκειται για πρακτική που ξεπερνά τα όρια της εξαίρεσης, έχει χαρακτηριστικά διάρκειας, αφού είναι επαναλαμβανόμενη και συνεχόμενη. Με αυτό τον τρόπο, η ευρύτερη ελευθερία του συνεταιρίζεσθαι πάει περίπατο. Ακόμη και η Ένωση Δικαστών και Εισαγγελέων επισημαίνει ότι η σχετική διάταξη πρέπει να αποσυρθεί και καταγγέλλεται. 
Για την παράταση έναρξης ισχύος του νέου δικαστικού χάρτη, τα προβλήματα και τα αδιέξοδα είναι η απόδειξη της εφαρμογής του νέου δικαστικού χάρτη για τον οποίο επαίρεστε. Όλα αυτά οδηγούν σε παράταση, όπως λέτε, όπως προβλέπεται. Για πολλοστή φορά, τροποποιούνται οι ρυθμίσεις του Κώδικα Πολιτικής Δικονομίας, αυξάνεται η ανασφάλεια δικαίου, επιβαρύνεται και δυσχεραίνεται το έργο δικαστών και δικηγόρων, ενισχύεται η κακονομία και η απονομή της δικαιοσύνης καθίσταται δυσχερέστερη. Με τις συνεχείς τροποποιήσεις, ο Κώδικας Πολιτικής Δικονομίας παύει να έχει χαρακτηριστικά κώδικα και γίνεται κουρελόχαρτο. 
Εισάγεται περιορισμός στο δικαίωμα άσκησης αναίρεσης. Η νέα ρύθμιση προβλέπει ότι δεν επιτρέπεται αίτηση αναίρεσης, όταν το ποσό της διαφοράς είναι μικρότερο από τα 20.000 ευρώ γενικά και 8.000 για εργατικές διαφορές, εκτός εάν υπάρχει υπέρβαση δικαιοδοσίας των πολιτικών δικαστηρίων. Η λογική σας για τη ρύθμιση είναι η αποσυμφόρηση του Αρείου Πάγου. Υποστηρίζεται ότι ο Άρειος Πάγος δεν πρέπει να επικεντρώνεται σε μεγάλο αριθμό υποθέσεων με αντικείμενο μικρές οικονομικές διαφορές, αλλά σε υποθέσεις με μεγαλύτερη οικονομική αξία. Αυτός ο φραγμός, αυτό το φίλτρο αποσκοπεί -έτσι λέτε- στην ταχύτερη απονομή της δικαιοσύνης, στον περιορισμό του φόρτου εργασίας του Αρείου Πάγου, στην καλύτερη λειτουργία του αναιρετικού επιπέδου απονομής δικαιοσύνης. 
Όμως, εν προκειμένω, υφίσταται ένα σημαντικό ζήτημα πρόσβασης στη δικαιοσύνη από όλους. Πρόκειται για ταξικό φραγμό. Η αναίρεση δεν μπορεί να αφορά μόνο το οικονομικό αντικείμενο της διαφοράς. Μία υπόθεση που αφορά μικρή οικονομική διαφορά μπορεί να έχει μεγάλη κοινωνική σημασία, να περιλαμβάνει σημαντικά νομικά ζητήματα, ενώ μπορεί να υπάρχει και ανάγκη ενιαίας ερμηνείας του νόμου. Τι σχέση έχει το οικονομικό κριτήριο, που λειτουργεί ως φίλτρο, ως φραγμός πρόσβασης στον ανώτατο δικαστικό έλεγχο, ο οποίος εξετάζει νομικά ζητήματα και δεν υπεισέρχεται στην ουσία της διαφοράς και επομένως στο οικονομικό αντικείμενο της; 
Η διαφοροποίηση του ορίου στις εργατικές διαφορές, τα 8.000 ευρώ, θέτει και αυτή -παρά το γεγονός ότι είναι θετικό στοιχείο το ότι περιορίζεται στις 8.000 ευρώ- το ερώτημα: Μπορεί η αξία μιας εργατικής διαφοράς να αποτελεί το βασικό κριτήριο για το εάν οι εργαζόμενοι έχουν πρόσβαση στον Άρειο Πάγο, ιδίως σε περιπτώσεις αποζημιώσεων, μισθολογικών διαφορών, ζητημάτων εφαρμογής της εργατικής νομοθεσίας; Εξάλλου, η νομική αρχή που κρίνεται μπορεί να αφορά πολύ περισσότερους εργαζόμενους. 
Η αναίρεση δεν αποτελεί τρίτο βαθμό δικαιοδοσίας, δεν επανεξετάζει τα πραγματικά περιστατικά, αλλά ελέγχει αν εφαρμόστηκε σωστά νόμος. Έτσι, ο Άρειος Πάγος μέσω της αναίρεσης εξασφαλίζει την ενότητα της νομολογίας. Δεν λειτουργεί ως ένα ακόμα στάδιο γενικής δικαστικής χρήσης, αλλά ως δικαστήριο ελέγχου της ορθής εφαρμογής του δικαίου. Με αυτή τη λογική, πρέπει να επιλαμβάνεται και υποθέσεων που έχουν μικρότερη οικονομική αξία και σημασία. Μια διαφορά μικρής οικονομικής αξίας μπορεί να αφορά, εν προκειμένω, στο πεδίο του εργατικού δικαίου, την ερμηνεία συλλογικών συμβάσεων εργασίας, δικαιώματα των εργαζομένων και ζητήματα ευρύτερης προστασίας τους. Με τον περιορισμό του δικαιώματος αναίρεσης επί πολιτικών υποθέσεων περιορίζεται υπέρμετρα η δικαστική προστασία και αναδεικνύονται, όπως είπα και προηγουμένως, στοιχεία ταξικής δικαιοσύνης. 
Αυτό επισημαίνεται και από τη συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος, η οποία έχει εκφράσει γι’ αυτή τη ρύθμιση την κατηγορηματική αντίθεσή της. Λέει συγκεκριμένα: Η αναίρεση αποτελεί θεσμικό μηχανισμό ελέγχου της ορθής εφαρμογής του δικαίου, διασφάλιση της ενότητας της νομολογίας και εμπέδωση της ασφάλειας δικαίου. Η σοβαρότητα ενός νομικού σφάλματος, η ανάγκη ενιαίας ερμηνείας του νόμου δεν μπορεί να συναρτάται με οποιοδήποτε χρονικό όριο, πολύ περισσότερο που το όριο του επιτρεπτού της αναίρεσης, όπως προωθείται με το νομοσχέδιο, δεν προσδιορίζεται με βάση την αξία του αντικειμένου της δίκης, αλλά με βάση το επιδικασθέν ποσό, γεγονός που διευρύνει σημαντικά τον κύκλο των αποφάσεων που καθίστανται ανέλεγκτες, δημιουργεί ανεπίτρεπτες δικονομικές παραδοξότητες και εξαρτά τον αναιρετικό έλεγχο από την κρίση του ίδιου του δικαστηρίου που πρόκειται να υπαχθεί σε αυτόν. 

Άλλο θέμα: Οι αλλαγές του Πειθαρχικού Δικαίου των Δημοσίων Υπαλλήλων. Τα προβλήματα που αναδείχθηκαν με τις τροποποιήσεις του Πειθαρχικού Δικαίου των Δημοσίων Υπαλλήλων εσείς τα προβλέψατε και σπεύδετε με νομοθετικές επεμβάσεις-μπαλώματα να τα διορθώσετε και να τα καλύψετε, αλλάζοντας την οργάνωση του Πειθαρχικού Συμβουλίου.
Και βέβαια, αυτό που ελέχθη και από τους προηγούμενους εισηγητές, είναι και η ανάθεση κτηνιατρικών πράξεων στις ιατροδικαστικές υπηρεσίες.
Κυρίες και κύριοι συνάδελφοι, το νομοσχέδιο για την ενσωμάτωση της Οδηγίας αντιμετώπισης των SLAPPs αγωγών αγγίζει ζητήματα ιδιαίτερης θεσμικής σημασίας, τις ανθρώπινες ελευθερίες, ένα από τα θεμέλια της δημοκρατικής κοινωνίας, τον ίδιο τον πυρήνα της δημοκρατίας. Συγκεκριμένα, αγγίζει την ελευθερία της έκφρασης, της λήψης και διάδοσης κάθε φύσης πληροφοριών ή ιδεών, στοχασμών, απόψεων, προφορικά, γραπτά, ή διά του Τύπου. Όλα αυτά είναι απαραίτητα για τον δημόσιο διάλογο, για τον σχηματισμό της κοινής γνώμης, όπως προβλέπεται στα άρθρα 14 του Συντάγματος και 10 της ΕΣΔΑ.
Η ελευθερία της έκφρασης αποτελεί ένα από τα σπουδαιότερα θεμέλια κάθε δημοκρατικής κοινωνίας και είναι μία από τις πρωταρχικές προϋποθέσεις για την εξέλιξή της, για την εξέλιξη του ανθρώπου. Η ελευθερία της έκφρασης είναι ένα θεμελιώδες ανθρώπινο δικαίωμα και η «λυδία λίθος» των ελευθερίων. Το δικαίωμα αυτό δεν είναι μόνον ατομικό, αποτελεί και τον πυλώνα στήριξης του δημοκρατικού πολιτεύματος που χωρίς αυτό δεν μπορεί να λειτουργήσει η ίδια η δημοκρατία. Και η συμμετοχή του πολίτη στον δημόσιο διάλογο, στη λήψη αποφάσεων και στον έλεγχο της εξουσίας από την κοινωνία είναι απαραίτητη για τον σχηματισμό της κοινής γνώμης, για την ανάπτυξη πολιτικών κομμάτων, συνδικάτων, της επιστήμης, του πολιτισμού.
Και επειδή ακριβώς αυτά τα ζητήματα είναι κρίσιμα, η συζήτηση δεν μπορεί να περιοριστεί σε μία τεχνική προσέγγιση, αλλά στην αντίληψη για το κράτος δικαίου που υπηρετεί κάθε νομοθετική επιλογή.
Kαι βέβαια, όσον αφορά το κράτος δικαίου, το απεχθάνεστε, όπως απεχθάνεστε και τον δημόσιο διάλογο. Και αυτό φαίνεται και από την κολοβή -θα έλεγα- ακρόαση φορέων, δεδομένου ότι δεν προσκλήθηκαν φορείς οι οποίοι είχαν τη δυνατότητα να διατυπώσουν τις απόψεις τους και κυρίως να μη λιβανίσουν το νομοσχέδιό σας.
Από τις SLAPP αγωγές που κατατίθενται από κάποιο ισχυρό πρόσωπο ή οργανισμό κατά μη κυβερνητικών προσώπων, οργανισμών και δημοσιογράφων που διατυπώνουν κριτική για ζητήματα δημοσίου ενδιαφέροντος εξαιρούνται οι ποινικές υποθέσεις. Είναι χαρακτηριστική η περίπτωση των αγωγών του πρώην Γραμματέα του Πρωθυπουργού κατά παντός επικρίνοντος το Μέγαρο Μαξίμου και τον ίδιο. Βέβαια, αυτές απορρίφθηκαν μετά πολλών επαίνων από τα δικαστήρια, ορισμένες από αυτές τουλάχιστον, απόδειξη του ότι υπάρχουν δικαστές στην Αθήνα και ότι η ελληνική δικαιοσύνη -παρά τα αλλεπάλληλα πλήγματα που έχει δεχτεί από την Κυβέρνησή σας, δυστυχώς, σε συνεργασία με την ηγεσία της δικαιοσύνης- έχει σφυγμό.
Ο σκοπός τέτοιων αγωγών δεν είναι να κερδηθεί η δικαστική υπόθεση, αλλά ο εκφοβισμός όσων ασκούν κριτική μέσω της ηθικής και οικονομικής εξουθένωσής τους και βέβαια, η αποθάρρυνση της συμμετοχής του κοινού στον διάλογο επί δημοσίων θεμάτων που πρέπει να διεξάγεται χωρίς αναστολές και να είναι ανοιχτός και ζωντανός εφ’ όλης της ύλης για τα πάντα. Ο συνταγματικά προστατευόμενος λόγος μπορεί να περιλαμβάνει σφοδρές, καυστικές και κάποιες δυσάρεστα οξείες επιθέσεις σε κυβερνητικούς και δημόσιους λειτουργούς και βέβαια, τους οικονομικά ισχυρούς. Δεν πρόκειται, δηλαδή, για συνηθισμένες δικαστικές διαφορές. Αφορούν τη χρήση της δικαστικής διαδικασίας ως εργαλείου-μέσου πίεσης, απειλής και εκφοβισμών έναντι δημοσιογράφων, ερευνητών, οργανώσεων της κοινωνίας των πολιτών και απλών πολιτών που εκφράζουν δημόσια άποψη για ζητήματα γενικού ενδιαφέροντος.
Η δημοκρατία, όμως, δεν λειτουργεί χωρίς δημόσια κριτική, χωρίς έλεγχο της εξουσίας, χωρίς τη δυνατότητα των πολιτών να ασκούν κριτική σε ισχυρά οικονομικά και πολιτικά συμφέροντα. Η ελευθερία του λόγου δεν προστατεύει μόνον απόψεις με τις οποίες συμφωνεί ο εκάστοτε ισχυρός ή ο εκάστοτε κυβερνητικός. Προστατεύει κυρίως εκείνες τις απόψεις που ενοχλούν, που αμφισβητούν, που οικοδομούν δημόσιο διάλογο.
Η προστασία έναντι των καταχρηστικών αγωγών είναι αναγκαία. Δεν μπορεί η οικονομική ισχύς κάποιου να μετατρέπεται σε όπλο φίμωσης. Δεν μπορεί η απειλή μιας πολυετούς και δαπανηρής δικαστικής διαδικασίας να λειτουργεί ως μηχανισμός σιωπής. Και αυτό διότι σε αυτήν την περίπτωση η τυπική ελευθερία έκφρασης παραμένει στα χαρτιά, ενώ στην πράξη περιορίζεται.
Η προστασία από τις SLAPP αγωγές χρειάζεται ιδιαίτερη προσοχή, διότι από τη μία πλευρά έχουμε την ανάγκη προστασίας της δημόσιας συμμετοχής, αλλά και από την άλλη την ανάγκη προστασίας της προσωπικότητας, της τιμής και της υπόληψης κάθε ανθρώπου. Απαιτείται ισορροπία από το κράτος δικαίου. Η νομοθεσία πρέπει να προστατεύει τη δημόσια κριτική, τον δημόσιο διάλογο, τη δημόσια αντιπαράθεση, χωρίς, όμως, να δημιουργεί νέες αβεβαιότητες.
Τελειώνοντας, θα αναφερθώ στο κεφάλαιο του νομοσχεδίου που αφορά ένα εξίσου σημαντικό ζήτημα, τη συμμόρφωση της διοίκησης προς τις δικαστικές αποφάσεις. Πρόκειται για ένα ζήτημα που βρίσκεται στον πυρήνα του κράτους δικαίου, γιατί η δικαιοσύνη δεν κρίνεται μόνο από το αν εκδίδει αποφάσεις, κρίνεται και από το αν οι αποφάσεις αυτές εφαρμόζονται. Μία δικαστική απόφαση που δεν εκτελείται στην πράξη, μία απόφαση που παραμένει απλώς ένα έγγραφο, χωρίς πραγματικό αποτέλεσμα, υπονομεύει την ίδια τη λειτουργία της δημοκρατίας. Διότι ο πολίτης δεν προσφεύγει στη δικαιοσύνη για να αποκτήσει μία δικαστική δικαίωση, μία δικαστική απόφαση, προσφεύγει για να αποκατασταθεί μία αδικία, για να απολαύσει όσα δικαιούται. Προσφεύγει για να προστατεύσει τα δικαιώματά του. Προσφεύγει γιατί εμπιστεύεται το κράτος δικαίου, όταν αυτό λειτουργεί.
Η υποχρέωση της διοίκησης να συμμορφώνεται, λοιπόν, δεν αποτελεί μία απλή διοικητική υποχρέωση. Αποτελεί συνταγματική αρχή, αποτελεί στοιχείο της διάκρισης των εξουσιών.
Και, βέβαια, η εκτελεστική εξουσία δεν μπορεί να επιλέγει ποιες δικαστικές αποφάσεις θα εφαρμόσει και ποιες θα αγνοήσει, όπως πράττετε εσείς και το πράξατε και με την απόφαση του Συμβουλίου της Επικρατείας που σας υποχρέωνε να ενημερώσετε τον Πρόεδρο του ΠΑΣΟΚ, τον κ. Ανδρουλάκη, τον Αρχηγό της Αξιωματικής Αντιπολίτευσης, για τους λόγους που παρακολουθείτο από την ΕΥΠ και το Predator.
Η δικαστική εξουσία, κυρίες και κύριοι συνάδελφοι, αποτελεί ισότιμο πυλώνα της δημοκρατίας και η συμμόρφωση προς τις αποφάσεις της είναι προϋπόθεση για την εμπιστοσύνη των πολιτών στους θεσμούς. Και εδώ απαιτείται ιδιαίτερη προσοχή, διότι η αποτελεσματική συμμόρφωση της διοίκησης δεν επιτυγχάνεται μόνο με νέες διαδικαστικές ρυθμίσεις, απαιτεί και αλλαγή νοοτροπίας. Απαιτεί μία δημόσια διοίκηση, μία κυβέρνηση που να αντιλαμβάνεται ότι οι δικαστικές αποφάσεις δεν είναι εμπόδιο στη λειτουργία της, αλλά εγγύηση νομιμότητας. Απαιτεί μηχανισμούς ελέγχου, απαιτεί ευθύνη και διαφάνεια. Αυτές οι παράμετροι συνιστούν ένα κρίσιμο σημείο πολιτικής διαφωνίας.
Τα προβλήματα της διοίκησης δεν είναι μόνο προβλήματα διαδικασιών. Τα προβλήματα είναι βαθύτερα και ουσιαστικότερα. Είναι προβλήματα οργάνωσης και στελέχωσης και εν τέλει πολιτικών επιλογών. Δεν αρκεί να θεσπίζονται νέοι μηχανισμοί συμμόρφωσης, αν ταυτόχρονα δεν ενισχύονται οι υπηρεσίες που καλούνται να εφαρμόσουν τις αποφάσεις. Δεν αρκεί να ψηφίζονται νέες υποχρεώσεις για τη διοίκηση, αν δεν εξασφαλίζονται τα μέσα για την υλοποίησή τους. Και τη διοίκηση, είναι γνωστό, ότι την έχετε διαλύσει με την υποστελέχωση, αλλά και με τον τρόπο που εσείς διοικείτε ως κυβέρνηση.
Δεν διαφωνούμε ότι η δικαιοσύνη πρέπει να εκσυγχρονίζεται. Δεν μπορεί να παραμένει αποκομμένη από τεχνολογικές και κοινωνικές εξελίξεις. Όμως, ο εκσυγχρονισμός δεν μπορεί να ταυτίζεται μόνο με οργανωτικές μεταβολές, διότι η δικαιοσύνη είναι πρώτα απ’ όλα ανθρώπινος θεσμός. Χρειάζεται δικαστές με τις αναγκαίες συνθήκες εργασίας, δικαστικούς υπαλλήλους, τους οποίους έχετε απαξιώσει -δεν τους καλέσατε καν στη διαβούλευση- υποδομές και χρόνο για ποιοτική κρίση.
Η μεγάλη πρόκληση για τη χώρα δεν είναι να δημιουργηθεί ένα σύστημα που απλώς διεκπεραιώνει περισσότερες υποθέσεις. Η πρόκληση είναι να δημιουργηθεί ένα σύστημα που απονέμει δικαιοσύνη με τρόπο αξιόπιστο, ανεξάρτητο και...
ΠΡΟΕΔΡΕΥΩΝ (Ιωάννης Πλακιωτάκης): Ολοκληρώθηκε, δυστυχώς, ο χρόνος σας. Δεν καταγράφεται κάτι.
ΘΕΟΦΙΛΟΣ ΞΑΝΘΟΠΟΥΛΟΣ: Στη δευτερολογία, Γιώργο!
ΠΡΟΕΔΡΕΥΩΝ (Ιωάννης Πλακιωτάκης): Έχετε δευτερολογία.
Ευχαριστούμε τον κ. Παπαηλιού.
Τον λόγο έχει ο ειδικός αγορητής από την Ελληνική Λύση, ο κ. Βασίλειος Γραμμένος.
ΒΑΣΙΛΕΙΟΣ ΓΡΑΜΜΕΝΟΣ: Σας ευχαριστώ πολύ, κύριε Πρόεδρε.
Κύριε Υπουργέ, κύριοι συνάδελφοι, κυρίες και κύριοι που μας βλέπετε και από το Κανάλι της Βουλής, θέλουμε να εκφράσουμε και εμείς τη βαθιά μας οδύνη και τον πόνο για τους αδικοχαμένους ήρωες πυροσβέστες μας που έπεσαν την ώρα του καθήκοντος. Ειλικρινή συλλυπητήρια στους οικείους τους. Τα ειλικρινή συλλυπητήρια στους συναδέλφους τους -που δίνουν μάχη εκεί έξω με τις φωτιές- και στην ηγεσία του Πυροσβεστικού Σώματος.
Δυστυχώς, σχεδόν κάθε χρόνο θρηνούμε αθώους συμπολίτες μας που φεύγουν την ώρα του καθήκοντος και αυτό είναι πολύ λυπηρό. Είναι πολύ λυπηρό, γιατί εν καιρώ ειρήνης θρηνούμε ανθρώπινες απώλειες, έχουμε ανθρώπινες απώλειες. Να ευχηθούμε γρήγορα περαστικά στους άλλους δύο πυροσβέστες που βρίσκονται στο νοσοκομείο. Να επιστρέψουν γεροί και δυνατοί στο καθήκον τους. Τους χρειαζόμαστε, μας είναι απαραίτητοι.
Όλα τα μέλη και τα στελέχη των Σωμάτων Ασφαλείας είναι απαραίτητα, γιατί χάρη σε αυτούς όλοι εμείς, κύριε Υπουργέ, οι οικογένειές μας, τα παιδιά μας, οι συμπολίτες μας ζούμε και έχουμε την πολυτέλεια να ζούμε με ασφάλεια.
Θέλω να ξεκινήσω με το νομοσχέδιο. Λένε πως, όταν ένα νομοσχέδιο χρειάζεται να εξηγήσει στον τίτλο του σχεδόν όλα όσα περιλαμβάνει, τότε κάτι δεν έχει γίνει σωστά.
Έτσι μου έλεγαν, κύριε Υπουργέ, παλιοί πολιτικοί. Και πράγματι, το νομοσχέδιο που συζητάμε σήμερα είναι ακόμη μια απόδειξη της νομοθετικής λογικής της Κυβέρνησής σας. Διαφορετικά αντικείμενα, ετερόκλητες διατάξεις, κρίσιμες αλλαγές, τροπολογίες της τελευταίας στιγμής και ένα νομοθέτημα που θυμίζει περισσότερο από όλα συρραφή διατάξεων παρά συνεκτική μεταρρύθμιση.
Δυστυχώς, αυτή η πρακτική έχει γίνει για την Κυβέρνησή σας κανόνας. Αντί για καθαρούς νόμους, ξεκάθαρους νόμους, έχουμε πολλά νομοσχέδια. Αντί για ουσιαστική διαβούλευση, έχουμε διαδικασίες εξπρές και αντί να οικοδομείται εμπιστοσύνη μεταξύ πολιτείας και κοινωνίας, καλλιεργείται η αίσθηση ότι όλα μπορούν να χωρέσουν σε ένα νομοσχέδιο, αρκεί να ψηφιστεί γρήγορα.
Η Ελληνική Λύση δεν πρόκειται να δώσει λευκή επιταγή σε αυτή τη λογική. Θα αξιολογήσουμε κάθε διάταξη με γνώμονα πάντα και πρωτίστως το δημόσιο συμφέρον, την προστασία των θεσμών και τα δικαιώματα των Ελλήνων πολιτών και στο τέλος αυτής της αξιολόγησης, η θέση μας είναι ξεκάθαρη. Το συγκεκριμένο σχέδιο νόμου δεν μπορεί να μας βρει σύμφωνους και ασφαλώς, θα το καταψηφίσουμε. Αναγνωρίζουμε ότι το ζήτημα των στρατηγικών αγωγών φίμωσης, των γνωστών πλέον ως SLAPP είναι υπαρκτό και σοβαρό πρόβλημα. Δεν μπορεί κανένας οικονομικά ή πολιτικά ισχυρός να χρησιμοποιεί τη δικαιοσύνη ως μέσο εκφοβισμού απέναντι σε συναδέλφους δημοσιογράφους, ερευνητές, πολίτες ή ανθρώπους που αποκαλύπτουν ζητήματα δημοσίου ενδιαφέροντος.
Η ελευθερία της έκφρασης αποτελεί θεμελιώδη δημοκρατική αρχή και η προστασία της είναι υποχρέωση κάθε ευνομούμενης πολιτείας.
Την ίδια στιγμή, όμως, υπάρχει και μια άλλη συνταγματικά κατοχυρωμένη ελευθερία, το δικαίωμα κάθε πολίτη να προσφεύγει ασφαλώς στη δικαιοσύνη, όταν θεωρεί ότι προσβάλλεται, όταν θεωρεί ότι θίγεται η προσωπικότητά του ή παραβιάζονται και τα προσωπικά του δεδομένα. Ο νομοθέτης οφείλει να ισορροπεί ανάμεσα σε αυτά τα δύο δικαιώματα με απόλυτη προσοχή και δυστυχώς, το παρόν νομοσχέδιο δεν κατορθώνει να επιτύχει αυτή την αναγκαία ισορροπία.
Η Κυβέρνηση παρουσιάζει ως καινοτομία τη δυνατότητα να ζητείται μέσα σε τριάντα μέρες η απόρριψη μιας αγωγής ως προδήλως αβάσιμης ή καταχρηστικής. Υποστηρίζει ότι έτσι θα επιταχυνθεί η απονομή της δικαιοσύνης.
Επιτρέψτε μου, όμως, κύριε Υπουργέ, να αναδείξω το εξής: Μήπως συμβεί τελικά το ακριβώς αντίθετο; Μήπως, αντί να επιλύεται μια διαφορά, δημιουργείται μια δεύτερη παράλληλη αντιδικία, μόνο και μόνο για να αποφανθεί το δικαστήριο αν η αρχική αγωγή είναι ή όχι καταχρηστική; Δηλαδή, αντί να μειώνεται ο φόρτος των δικαστηρίων, εσείς τι κάνετε; Δημιουργείτε έναν νέο κύκλο διαδικασιών, νέων αποφάσεων και πιθανών ένδικων μέσων. Και εδώ βρίσκεται η μεγάλη αντίφαση της Κυβέρνησης της Νέας Δημοκρατίας. Μιλάει διαρκώς για επιτάχυνση της δικαιοσύνης, αλλά αποφεύγει να αντιμετωπίσει τα πραγματικά αίτια των καθυστερήσεων.
Η ελληνική δικαιοσύνη δεν καθυστερεί, επειδή δεν υπάρχουν αρκετές δικονομικές διαδικασίες. Καθυστερεί, επειδή υπάρχουν τεράστιες ελλείψεις σε δικαστές, σε εισαγγελείς, σε δικαστικούς λειτουργούς. Το έχουμε πει κατ’ επανάληψη μέσα από αυτή την Αίθουσα. Καθυστερεί, επειδή τα πληροφοριακά της συστήματα δεν λειτουργούν όπως θα έπρεπε να λειτουργούν. Καθυστερεί, επειδή πολλές δικαστικές υπηρεσίες εξακολουθούν να λειτουργούν με υποδομές που δεν ανταποκρίνονται στις ανάγκες της σημερινής εποχής.
Ο Έλληνας πολίτης, λοιπόν, δεν ενδιαφέρεται ποιες επιτροπές θα δημιουργήσετε, κύριε Φλωρίδη, ούτε πόσες νέες διαδικασίες θα θεσπίσετε. Εκείνο που ζητάει είναι να εκδικάζεται η υπόθεσή του μέσα σε ένα εύλογο χρονικό περιθώριο. Αυτά έλεγα πριν και στον κ. Μπούγα. Δεν μπορεί να πηγαίνει μια πρωτοείσακτη υπόθεση στο δικαστήριο και ο δικαστής να δίνει έναν-ενάμιση χρόνο αναβολή και μετά να δίνουν ξανά και άλλη αναβολή. Είναι παράνομο! Δεν πρέπει να γίνεται αυτό το πράγμα και όμως, συνεχίζει να γίνεται. Να μην περιμένει ο πολίτης χρόνια για μια απόφαση που αφορά στην περιουσία του. Να μην περιμένει ο πολίτης χρόνια για μια απόφαση που αφορά στην εργασία του ή ακόμα και στην οικογένειά του.
Θεωρούμε, επίσης, θετική την προσπάθεια να ενισχυθεί η συμμόρφωση της διοίκησης προς τις δικαστικές αποφάσεις. Είναι αυτονόητο ότι το ίδιο το κράτος πρέπει πρώτα να σέβεται τη δικαιοσύνη. Όμως και εδώ γεννώνται εύλογα ερωτήματα. Όταν ο πολίτης υποχρεώνεται να τηρεί αυστηρότατες προθεσμίες απέναντι στο Δημόσιο, να ρωτήσω το εξής: Γιατί το Δημόσιο να μπορεί να καθυστερεί μήνες μέχρι να συμμορφωθεί στις αποφάσεις των δικαστηρίων; Πώς γίνεται αυτό; Η ισονομία δεν μπορεί να λειτουργεί μόνο εις βάρος του Έλληνα πολίτη.
Ιδιαίτερα προβληματική θεωρούμε τη ρύθμιση που περιορίζει το δικαίωμα άσκησης αναίρεσης ενώπιον του Αρείου Πάγου με βάση το ύψος του οικονομικού αντικειμένου της διαφοράς. Η Κυβέρνηση επικαλείται την ανάγκη αποσυμφόρησης του ανώτατου δικαστηρίου. Όμως, η πρόσβαση στον αναθεωρητικό έλεγχο δεν μπορεί να εξαρτάται αποκλειστικά από το ύψος της οικονομικής απαίτησης. Μια υπόθεση μικρής οικονομικής αξίας μπορεί να αφορά ένα εξαιρετικά σημαντικό νομικό ζήτημα. Μπορεί να απαιτεί ενιαία ερμηνεία του νόμου, μπορεί να επηρεάζει χιλιάδες συμπολίτες μας. Η αξία μιας υπόθεσης δεν μετριέται μόνο σε ευρώ. Μετριέται και στη σημασία της για την ασφάλεια δικαίου.
Εξίσου προβληματική είναι και η αντίφαση που δημιουργείται. Από τη μία πλευρά, περιορίζονται οι αναιρέσεις δήθεν για να μειωθεί ο φόρτος εργασίας του Αρείου Πάγου και από την άλλη, δημιουργούνται νέες οργανικές θέσεις.
Αν, πράγματι, χρειάζεται ενίσχυση, τότε η λύση, κύριε Υπουργέ, είναι η στελέχωση της δικαιοσύνης και όχι ο περιορισμός των δικαιωμάτων των πολιτών.
Κυρίες και κύριοι συνάδελφοι, δεν μπορώ να μην αναφερθώ στα ζητήματα των συμβολαιογράφων. Χθες αναγκαστήκατε να παραδεχτείτε ότι οι συγκεκριμένες ρυθμίσεις έχουν ως στόχο να κάμψουν την αποχή τους. Επιτρέψτε μου, όμως, να πω ότι αυτός δεν είναι ένας τρόπος νομοθέτησης.
Η νομοθέτηση δεν μπορεί να γίνεται ως επίδειξη ισχύος απέναντι σε έναν επαγγελματικό κλάδο. Το ζήτημα δεν είναι ποιος θα επικρατήσει. Δεν υπάρχει αντιπαλότητα και δεν πρέπει να υπάρχει αντιπαλότητα μεταξύ των δύο. Είναι ζήτημα διαλόγου, συνεννόησης και θεσμικού σεβασμού. 
Αναρωτιόμαστε εύλογα: Υπήρξε ουσιαστική διαβούλευση; Έγινε πραγματική προσπάθεια να εντοπιστούν τα αίτια της διαφωνίας σας, κύριε Υπουργέ ή απλώς η Κυβέρνηση επέλεξε τη σύγκρουση; Κι αν η αποχή συνεχιστεί επί μήνες και τα συλλογικά όργανα των συμβολαιογράφων επιμείνουν στις θέσεις τους αυτό δεν θα αποτελεί ένδειξη ότι υπάρχει πρόβλημα που δεν λύνεται με νομοθετικές επιβολές; 
Εξίσου προβληματικός είναι ο τρόπος με τον οποίον η Κυβέρνηση αντιμετωπίζει τους ίδιους τους ανθρώπους που κρατούν καθημερινά όρθια τα ελληνικά δικαστήρια. Προκαλεί εντύπωση ότι από τη διαδικασία της ακρόασης των φορέων απουσίαζε η Ομοσπονδία Δικαστικών Υπαλλήλων. Τι σημασία έχει αν έστειλαν ένα υπόμνημα; Δεν μας ενδιαφέρει αυτό. Εμάς μας ενδιέφερε να υπήρχε φυσική παρουσία, να ακούσουμε αυτούς τους ανθρώπους, τα αιτήματά τους. Πώς είναι δυνατόν, κύριε Υπουργέ, να συζητάμε για τη λειτουργία της δικαιοσύνης χωρίς να ακούμε με προσοχή και ευλάβεια εκείνους που την υπηρετούν καθημερινά μέσα στις δικαστικές υπηρεσίες; Αυτό είναι το ερώτημα. Όταν φέρνετε πολυνομοσχέδιο με δεκάδες διαφορετικά κεφάλαια, οφείλετε να ακούτε και όλους τους ενδιαφερόμενους φορείς. 
Στο Μέρος Γ΄ του νομοσχεδίου συναντάμε μία σειρά διατάξεων που ενισχύουν ακόμα περισσότερο τους δικούς μας προβληματισμούς στην Ελληνική Λύση. Με το άρθρο 37, για παράδειγμα, επεκτείνεται η διάρκεια της θητείας των διοικήσεων των δικαστηρίων από δύο σε τρία χρόνια. Δεν πρόκειται για μια αθώα οργανωτική μεταβολή. Η συγκεκριμένη διάταξη δεν τέθηκε καν σε δημόσια διαβούλευση. Τα είπαμε, τα επισημάναμε και στις επιτροπές. Γιατί η συγκεκριμένη διάταξη δεν τέθηκε σε δημόσια διαβούλευση, κύριε Υπουργέ; Δεν τέθηκε, γιατί η Κυβέρνηση γνώριζε ότι θα προκαλούσε αντιδράσεις. Ρωτάμε και απαντάμε. Όταν ακόμα και οι δικαστικές ενώσεις εκφράζουν επιφυλάξεις, η Κυβέρνηση οφείλει, έχει την υποχρέωση, να τις ακούσει. Αντί γι’ αυτό, επέλεξε να τις παρακάμψει. 
Το ίδιο συμβαίνει και με το άρθρο 38 που περιορίζει τις δυνατότητες απορρόφησης απολυθέντων δικαστικών λειτουργών μόνο στα δικαστήρια αντί για ολόκληρο τον δημόσιο τομέα, όπως ίσχυε μέχρι σήμερα. Πρόκειται για μία ακόμα αλλαγή χωρίς επαρκή αιτιολόγηση. 
Με το άρθρο 39 μετατίθεται εκ νέου η πλήρης εφαρμογή του νέου δικαστικού χάρτη. Τι σημαίνει αυτό στην πράξη; Ότι η ίδια η Κυβέρνηση παραδέχεται πως η μεταρρύθμιση που η ίδια σχεδίασε δεν μπορεί να εφαρμοστεί στον χρόνο για τον οποίο είχε δεσμευθεί η ίδια. Πρόκειται για έμμεση ομολογία αποτυχίας. Έτσι την χαρακτηρίζουμε εμείς. Και ποιοι πληρώνουν, κύριε Υπουργέ, το κόστος αυτής της αποτυχίας; Οι δικηγόροι, οι δικαστικοί υπάλληλοι και κυρίως οι Έλληνες πολίτες. 
Ανάλογες επιφυλάξεις έχουμε και για το άρθρο 60, σχετικά με τον επαναπροσδιορισμό των ανακοπών στην αναγκαστική εκτέλεση μέσω ηλεκτρονικής διαδικασίας. Θεωρητικά παρουσιάζεται ως εκσυγχρονισμός. Στην πράξη, όμως, υπάρχει ο κίνδυνος να επιταχυνθούν οι διαδικασίες που ευνοούν τους ισχυρούς πιστωτές, χωρίς να διασφαλίζεται ουσιαστικά η προστασία των δικαιωμάτων του πολίτη. 
Η Κυβέρνηση συνηθίζει να παρουσιάζει κάθε νέα ηλεκτρονική πλατφόρμα ως απόδειξη μεταρρύθμισης, κάτι που ακούμε καθημερινά μέσα σε αυτή την Αίθουσα. Όμως, όπως έχουμε πει ξανά και το επαναλαμβάνουμε και σήμερα, η τεχνολογία είναι ένα εργαλείο, αλλά όχι αυτοσκοπός, κύριε Υπουργέ. Χρησιμοποιούμε την τεχνολογία για να διευκολύνουμε τον Έλληνα πολίτη, αλλά πρέπει και κάποιος να ελέγχει την ίδια την τεχνολογία. Όταν οι υποδομές δεν λειτουργούν επαρκώς, όταν οι υπηρεσίες υποστελεχώνονται -και εδώ κολλάει αυτό που είπα πριν, ότι υπάρχει υποστελέχωση υπηρεσιών-, καμία πλατφόρμα από μόνη της δεν μπορεί να αποδώσει δικαιοσύνη. 
Κυρίες και κύριοι συνάδελφοι, η χώρα μας έχει ανάγκη από μία πραγματικά ανεξάρτητη και αποτελεσματική δικαιοσύνη. Έχει ανάγκη από δικαστήρια που δεν θα λειτουργούν σε καθημερινή βάση κάτω από πάρα πολύ δύσκολες συνθήκες και με προσωπικό που δεν επαρκεί, αλλά από δικαστήρια που θα λειτουργούν με υποδομές που ανταποκρίνονται στις απαιτήσεις της εποχής και με ένα κράτος δικαίου που θα σέβεται πρώτα το ίδιο τους νόμους που το ίδιο ψηφίζει. Δεν έχει ανάγκη από συνεχή παραγωγή πολυδαίδαλων νομοθετημάτων, δεν έχει ανάγκη από περισσότερη πολυνομία, δεν έχει ανάγκη από νέες επιτροπές, νέες εξουσιοδοτήσεις και νέες διαδικασίες που συχνά τι κάνουν; Περιπλέκουν αντί να λύνουν τα προβλήματα. 
Εμείς, κύριε Υπουργέ, δεν είμαστε εδώ, κάτι που οφείλουμε να τονίσουμε, για να εκμηδενίζουμε κάθε τι που φέρνετε. Αναγνωρίζουμε ότι υπάρχουν επιμέρους θετικές διατάξεις, ιδιαίτερα ως προς την ανάγκη αντιμετώπισης των καταχρηστικών αγωγών φίμωσης. Αναγνωρίζουμε, επίσης, ότι η συμμόρφωση της διοίκησης στις δικαστικές αποφάσεις είναι απαραίτητη για ένα κράτος δικαίου. Όμως, αυτές οι θετικές προβλέψεις δεν αρκούν για να καλύψουν τις σοβαρές αδυναμίες ενός νομοσχεδίου που εξακολουθεί να χαρακτηρίζεται από αποσπασματικότητα, υπερσυγκέντρωση αρμοδιοτήτων, περιορισμό δικαιωμάτων και έλλειψη ουσιαστικού σχεδιασμού. 
Εμείς, λοιπόν, στην Ελληνική Λύση πιστεύουμε ακράδαντα σε μια δικαιοσύνη πραγματικά ανεξάρτητη που δεν θα διορίζεται και δεν θα επηρεάζεται από την εκάστοτε κυβέρνηση. Ναι, μία τέτοια δικαιοσύνη χρειαζόμαστε! Αυτή θέλουμε και γι’ αυτή παλεύουμε. Πιστεύουμε σε ένα κράτος που λογοδοτεί στους πολίτες και όχι σε ένα κράτος που μεταθέτει κρίσιμα ζητήματα σε μελλοντικές υπουργικές αποφάσεις. Πιστεύουμε ότι η προστασία της ελευθερίας της έκφρασης, της ιδιοκτησίας, της ασφάλειας δικαίου και των συνταγματικών δικαιωμάτων απαιτεί πάνω απ’ όλα σοβαρότητα, συνέπεια και διαρκή θεσμικό σεβασμό. 
Γι’ αυτούς ακριβώς τους λόγους, κύριοι Υπουργοί, επειδή η χώρα χρειάζεται μία πραγματική και ουσιώδη μεταρρύθμιση της δικαιοσύνης και όχι ένα ακόμα πολυνομοσχέδιο που συσσωρεύει προβλήματα αντί να τα επιλύει, θα καταψηφίσουμε το συγκεκριμένο νομοσχέδιο. 
Σας ευχαριστώ πάρα πολύ. 	
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Γραμμένο.
Τον λόγο έχει ο ειδικός αγορητής από τη Νίκη κ. Γεώργιος Ρούντας. 
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, πριν αρχίσω να σχολιάζω τα άρθρα του παρόντος νομοσχεδίου, θα ήθελα κι εγώ με τη σειρά μου να αναφερθώ στην πολύ δύσκολη κατάσταση που βιώνει η χώρα με τις φωτιές και να εκφράσω και σήμερα τα θερμά συλλυπητήρια από όλα τα στελέχη της Νίκης στις οικογένειες των εκλιπόντων, των ηρωικών πυροσβεστών οι οποίοι έπεσαν σε ώρα καθήκοντος και να τους ευχηθούμε καλό παράδεισο, ο Θεός να αναπαύσει τις ψυχές τους! Έκαναν το χρέος τους τόσο οι ίδιοι όσο και οι άλλοι συνάδελφοί τους που έπεσαν στο παρελθόν, αλλά και αυτοί που αγωνίζονται μαζί τους ηρωικά και μας δίνουν το παράδειγμα της αυτοθυσίας σε μια δύσκολη εποχή που η αυτοθυσία λείπει ως παράδειγμα.
Στο σημείο αυτό, θα ήθελα να κάνω και ένα σχόλιο το οποίο ανέφερα και χθες. Δυστυχώς από μέλη της Κυβέρνησης οι πενταετείς πυροσβέστες χαρακτηρίστηκαν ως καταστροφή στο παρελθόν, ενώ οι εποχικοί πυροσβέστες ως εισβολείς, επειδή διαμαρτυρήθηκαν για την απόλυσή τους. Βέβαια, να πω ότι ο κ. Τουρνάς, ο οποίος  δεν είναι εδώ σήμερα, αλλά αυτό θέλω να το αναφέρω, απείλησε με στέρηση μισθού τους Έλληνες πολίτες που θα αρνηθούν να πάρουν τον προσωπικό αριθμό. Καλό θα ήταν, λοιπόν, τέτοιου είδους απειλές να μην απευθύνονται προς τους Έλληνες πολίτες, αλλά να απευθύνονται καλύτερα προς τα στελέχη της Κυβέρνησης τα οποία παρακολουθούνται και μάλιστα κρυφά.
Στους Έλληνας πολίτης δεν πιάνουν τέτοιες απειλές, γιατί είναι ελεύθεροι. Μάλιστα, εμείς τους προτρέπουμε να συνεχίσουν να αγωνίζονται για να παραμείνουν ελεύθεροι και να αντιστέκονται σε κάθε είδους αυταρχική και υποχρεωτική επιβολή όχι μόνο του προσωπικού αριθμού, αλλά και σε κάθε είδους επιβολή που είναι παράνομη, γιατί παραβιάζει τους νόμους και το Σύνταγμα.
Και μιας και μιλάμε για ελευθερία -και με αυτή τη σύντομη αναφορά θα κλείσω να μπω στο νομοσχέδιο-, θα ήθελα να υπενθυμίσω ότι σήμερα είναι ημέρα μνήμης της δολοφονίας του τεράστιου εκείνου Έλληνα, του Ίωνα Δραγούμη το 1920, αυτού του τεράστιου οραματιστή, πολιτικού και αγωνιστή της Μακεδονίας με τις Μυστικές Τριάδες, η φωνή του οποίου αντηχεί μέχρι σήμερα και μας λέει να θυμηθούμε την υπόστασή μας, να θυμηθούμε ποιοι είμαστε και να νιώσουμε μέσα μας το έθνος, να νιώσουμε μέσα μας την εθνική ευθύνη. (PS)
Για εμάς, ο Ίωνας Δραγούμης, αποτελεί μέχρι σήμερα παράδειγμα, πηγή έμπνευσης και οδοδείκτη. 
Τώρα θα αναφερθώ στο νομοσχέδιο. Θα θέλαμε να σχολιάσουμε κάποια σημεία, πρώτον, σε ό,τι αφορά την διαδικασία, τον συστηματικό και άκρως προκλητικό ευτελισμό της νομοθετικής διαδικασίας και των αρχών της καλής νομοθέτησης. Το έχουμε σχολιάσει πάρα πολλές φορές. Είναι μια κίβδηλη και φαύλη τακτική της Κυβέρνησης, η οποία αυτή τη στιγμή δικαιώνει και την κριτική, την οποία ασκήσαμε στην Κυβέρνηση κατά τη διαδικασία της Συνταγματικής Αναθεώρησης, γιατί πρότεινε να βάλει τις αρχές της καλής νομοθέτησης στο Σύνταγμα, τη στιγμή που η ίδια τις καταπατά και αποδεικνύει περίτρανα για ποιον λόγο δεν μπορεί η Κυβέρνηση να κερδίσει ούτε την εκτίμηση, ούτε τον σεβασμό, ούτε και τη συναίνεση από τα υπόλοιπα κόμματα. 
Εξηγώ, λοιπόν, το ζήτημα της προσχηματικής διαβούλευσης, το οποίο τέθηκε στις 7 Ιουλίου για τυπικό διάστημα δύο εβδομάδων, όπως ακριβώς ορίζει και ο νόμος, την αμέσως επόμενη όμως, 21η Ιουλίου κατατέθηκε. Ούτε καν πρόλαβαν οι αρμόδιοι φορείς να θέσουν τα σχόλιά τους και δεν ξέρω καν και αν πρόλαβαν όλα καθ’ ολοκληρίαν να ληφθούν υπόψη. 
Σε ό, τι αφορά στη δομή του, είναι ένα ετερόκλητο νομοσχέδιο, έχει πάρα πολλά κεφάλαια, το οποίο ορθώς χαρακτηρίστηκε από όλους τους συναδέλφους ότι είναι ψευδεπίγραφος αυτός ο τίτλος, επειδή είναι πιασάρικος. Έχει μέσα την ενσωμάτωση της Ευρωπαϊκής Οδηγίας για τα SLAPPs, την συμμόρφωση της διοίκησης στις αποφάσεις, την αλλαγή στη διάρκεια της θητείας των διοικήσεων των δικαστηρίων, αλλαγές στον Άρειο Πάγο, μισθώσεις κτηρίων για συμβολαιογράφους, ιατροδικαστές, ένας αχταρμάς. Και προφανώς, τίθεται και το ζήτημα της εκπρόθεσμης ενσωμάτωσης, γιατί η χώρα μας ανάγκασε την Ευρωπαϊκή Επιτροπή να κινήσει σε βάρος μας διαδικασία επί παραβάσει και ενώ υπήρχε και προειδοποιητική επιστολή, γιατί καθυστέρησε να ενσωματώσει την Οδηγία. 
Τώρα, σε ό,τι αφορά στο πρώτο μέρος, όντως το νομοσχέδιο έπρεπε να βάλει θετικούς στόχους, τους οποίους κανείς, προφανώς, δεν μπορεί να απορρίψει επί της αρχής, για την προστασία των δημοσιογράφων και όλων των ενεργών πολιτών από καταχρηστικές αγωγές που αποβλέπουν στη φίμωση του δημόσιου λόγου, είναι απαραίτητη και προφανώς και λογική. Και ήδη εδώ, στο Πολυμελές Πρωτοδικείο Αθηνών, απέρριψαν αγωγή του κ. Δημητριάδη, μέλος και μέρος της Κυβέρνησης, το οποίο εισήγαγε και όρους μαφίας στον δημόσιο πολιτικό λόγο, χαρακτηρίζοντας τον Πρωθυπουργό ως αφεντικό. Και απορώ για ποια ποιότητα δημοκρατίας μιλάμε μεσούσης διαδικασίας στην προτείνουσα Βουλή της Συνταγματικής Αναθεώρησης. 
Προς τη σωστή κατεύθυνση κινείται και η δυνατότητα πρώιμης απόρριψης και η παρέμβαση επαγγελματικών και συνδικαλιστικών ενώσεων υπέρ του εναγομένου. Θεωρούμε, όμως, ότι υπάρχουν κενά. Εδώ, βέβαια, το νομοσχέδιο δεν περιλαμβάνει την ποινική διαδικασία, τις ποινικές, τις εξοντωτικές ποινικές διώξεις για δυσφήμιση. Και εδώ θέλω να σχολιάσω ότι η διαδικασία SLAPP μπορεί να γίνει και με αυτόν τον τρόπο. 
Σε ό,τι αφορά, λοιπόν, στο άρθρο 9, θεωρούμε ότι είναι μη αποτρεπτικές οι κυρώσεις που προβλέπονται, ένα χάδι απαλό στους ολιγάρχες. Η Οδηγία απαιτεί κυρώσεις αποτελεσματικές, αναλογικές και αποτρεπτικές. Η πρόβλεψη του άρθρου 9 για χρηματική ποινή μόλις 1% του αιτήματος ή έως 5.000 ευρώ, είναι, θεωρούμε, φαιδρή και ενθαρρύνει παρά αποτρέπει τους ισχυρούς οικονομικούς παράγοντες να καταθέτουν καταχρηστικές αγωγές πολλών εκατομμυρίων. Για μια μεγάλη εταιρεία ή για έναν ισχυρό οικονομικό παράγοντα, μπορεί να αποτελεί απλώς ένα υπολογίσιμο επιχειρηματικό κόστος. Και επιπλέον, να σχολιάσουμε ότι δεν προβλέπεται η πλήρης αποζημίωση του θύματος για την περιουσιακή του κατάσταση, την περιουσιακή και ηθική του βλάβη. 
Σε ό,τι αφορά στα άρθρα 5 και 7, θεωρούμε ότι υπάρχει μια δικονομική παγίδα. Αντί να θεσπιστεί μαχητό τεκμήριο καταχρηστικότητας όταν συντρέχουν οι ενδείξεις του άρθρου 4, η ρύθμιση υποχρεώνει τον αναγόμενο να προσκομίσει αμέσως πλήρη αποδεικτικά μέσα με την αίτηση του, επιβάλλοντάς του ένα δυσανάλογο βάρος και εξοντώνοντάς τον δικονομικά από το πρώτο στάδιο. 
Προφανώς η προθεσμία των 30 ημερών μπορεί να αποδειχθεί ασφυκτική, ιδιαίτερα για έναν ανεξάρτητο δημοσιογράφο, ένα μικρό περιφερειακό μέσο ενημέρωσης, γιατί μέσα σ’ αυτό το διάστημα πρέπει να συγκεντρωθούν έγγραφα, πηγές, δημοσιογραφικό υλικό και νομικά επιχειρήματα. Εάν το αίτημα πρώιμης απόρριψης απορριφθεί, ο ενάγων θα γνωρίζει τα βασικά αποδεικτικά στοιχεία και θα μπορεί να αναπροσαρμόσει τη στρατηγική του, γιατί έτσι αναγκάζεται ο εναγόμενος εξαρχής να θέσει όλα του τα αποδεικτικά στοιχεία. 
Υπάρχει, επίσης, απουσία δομών στήριξης. Παρά τις ευρωπαϊκές συστάσεις το νομοσχέδιο θεωρούμε ότι δεν ιδρύει κανέναν μηχανισμό δωρεάν νομικής, οικονομικής και ψυχολογικής υποστήριξης για τα θύματα τέτοιων στρατηγικών αγωγών. 
Μεγάλο ζήτημα αποτελεί η έλλειψη μεταβατικής διάταξης. Οι διατάξεις δεν καλύπτουν τις ήδη εκκρεμείς υποθέσεις στρατηγικών αγωγών, αφήνοντας κατά τη γνώμη μας απροστάτευτους όσους ήδη διώκονται καταχρηστικά. Και η ΕΣΗΕΑ στη σχετική συνεδρίαση της Βουλής επεσήμανε ότι η απουσία μεταβατικής διάταξης δημιουργεί κίνδυνο εφαρμογής δύο μέτρων και δύο σταθμών μεταξύ προσώπων που αντιμετωπίζουν επί της ουσίας όμοιες αγωγές. 
Στο δεύτερο μέρος, άρθρα 20 - 32, θεωρούμε ότι βρίσκεται μια επικίνδυνη διάταξη. Ενώ η συμμόρφωση της διοίκησης προς τις δικαστικές αποφάσεις αποτελεί ήδη θεμελιωμένη συνταγματική διάταξη, άρθρο 95, παράγραφος 5 του Συντάγματος, το οποίο λέει ακριβώς ότι η διοίκηση έχει υποχρέωση να συμμορφώνεται προς τις δικαστικές αποφάσεις, η παράβαση μάλιστα της υποχρέωσης αυτής γεννά ευθύνη για κάθε αρμόδιο όργανο, όπως ορίζει και ότι ο νόμος ορίζει τα αναγκαία μέτρα για τη διασφάλιση της μόρφωσης διοίκησης, η Κυβέρνηση έρχεται να εισάγει ρυθμίσεις, που παραβιάζουν κατά τη γνώμη μας ευθέως το κράτος δικαίου. Και το γεγονός ότι για περισσότερα από 20 χρόνια, μετά από το ν.3068/2002, ως αποτέλεσμα της Συνταγματικής Αναθεώρησης του 2001, σήμερα έρχεστε να θεσπίσετε νέο μηχανισμό, αποτελεί από μόνο του μία ομολογία αποτυχίας. 
Στο άρθρο 25, εκεί τόνισε η Ένωση Διοικητικών Δικαστών ότι ο θεσμός της δικαστικής υποκατάστασης μετατρέπει τον δικαστή σε όργανο ενεργού διοίκησης. Στο άρθρο 25 -στο ίδιο άρθρο- παράγραφο 2, περίπτωση γ, σε ότι αφορά τη νομιμοποίηση της μη συμμόρφωσης του Δημοσίου, η διάταξη ορίζει ότι η υποκατάσταση επιτρέπεται μόνο όταν η ωφελούμενη πράξη δεν συνεπάγεται ουσιώδη παρέκκλιση από τη δημοσιονομική πολιτική ή την ισορροπία του κοινωνικοασφαλιστικού συστήματος. Θεωρούμε ότι είναι απαράδεκτη η ρύθμιση αυτή. Στην ουσία χορηγείται, προσφέρεται στη διοίκηση η άδεια να μην συμμορφώνεται σε αμετάκλητες δικαστικές αποφάσεις, επικαλούμενη δημοσιονομικούς λόγους. Και προφανώς δεν ήταν τυχαίο που η Ένωση Διοικητικών Δικαστών ζήτησε την απόσυρσή της.
Στο άρθρο 27, παράγραφος 3, η απαλλαγή από την υποχρέωση προσκόμισης εγγυητικής επιστολής, θεωρούμε ότι πρέπει να επεκταθεί και στους συνταξιούχους πέραν των εργαζομένων. 
Στο τρίτο μέρος θεωρούμε ότι στο άρθρο 37 υπάρχει μια φωτογραφική κατά τη γνώμη μας παράταση θητειών και η κατάργηση του αυτοδιοίκητου. Όπως σχολίασε και η Ένωση Δικαστών και Εισαγγελιών, το άρθρο 37 δεν περιλαμβανόταν καν στο κείμενο της διαβούλευσης. Επανερχόμαστε, λοιπόν, στην κριτική μας και επιβεβαιωνόμαστε ότι παραβιάζεται κάθε έννοια διαβούλευσης και σωστής νομοθετικής διαδικασίας. Αυξάνεται αυθαίρετα η θητεία των διοικήσεων των δικαστηρίων από δύο σε τρία έτη. Παρατείνεται χαριστικά η θητεία των υφιστάμενων Τριμελών Συμβουλίων Διοίκησης στα Μεγάλα Δικαστήρια. Αποκλείονται για πάνω από δύο χρόνια οι πρώην Ειρηνοδίκες. 
Στο άρθρο 35, στελέχωση με επίτιμους και αποκλεισμός των δικαστικών υπαλλήλων, η Επιτροπή Παρακολούθησης του Οδικού Χάρτη στελεχώνεται με συνταξιούχους επίτιμους δικαστικούς, ενώ αποκλείονται οι εκπρόσωποι των δικαστικών υπαλλήλων. Εδώ, ξέρετε, είναι κάτι που πονηρό. Θεωρούμε ότι κλείνετε το μάτι στους δικαστές να τελέσουν τις υπηρεσίες τους, όπως θέλετε εσείς, τάζοντας τους θέσεις. 
Στο άρθρο 57, διαφωνούμε με την προδημοσίευση ανακοινώσεων αποφάσεων για το ΣτΕ, γιατί θεωρούμε ότι η δικαστική κρίση εξυπηρετείται από τη δημοσίευση αιτιολογημένης απόφασης και όχι από δελτία Τύπου, που προκαλούν δημόσιες πιέσεις και στρεβλώσεις.
Άρθρο 59, ποσοτικός «κόφτης» στον Άρειο Πάγο, θεωρούμε ότι είναι μια πρόχειρη διατύπωση της διάταξης, η οποία δημιουργεί επικίνδυνη ασάφεια, κινδυνεύοντας να αποκλείσει τους προσφεύγοντες στη δικαιοσύνη από το ένδικο μέσω της αναίρεσης για αποφάσεις που απορρίπτουν αγωγές ή που αφορούν μη χρηματικά αποτιμητές διαφορές. 
Στο άρθρο 60, για τον ηλεκτρονικό επαναπροσδιορισμό ανακοπών, θεωρούμε ότι επιβάλλεται μια ασφυκτική προθεσμία έως τέλος του έτους για τον ηλεκτρονικό επαναπροσδιορισμό πάνω από 10.000 περίπου εκκρεμών ανακοπών κατά εκτελέσεως. Χιλιάδες ευάλωτοι δανειολήπτες και πολίτες κινδυνεύουν να χάσουν τα σπίτια τους σε πλειστηριασμούς λόγω απώλειας προθεσμιών, χωρίς να υπάρχει εγγυημένη ατομική κοινοποίηση. Διότι αν ο οφειλέτης ή ο πληρεξούσιος δικηγόρος δεν υποβάλλει αίτηση επαναπροσδιορισμού στην ηλεκτρονική πλατφόρμα εντός της προβλεπόμενης προθεσμίας, τότε η ανακοπή του λογίζεται αυτοδικαίως αποσυρθείσα. 
Εδώ να πω ότι στη Συνταγματική Αναθεώρηση η Νίκη πρότεινε η πρώτη κατοικία να τελεί υπό την απόλυτη προστασία του κράτους, να απαγορεύεται η εκχώρηση απαιτήσεων που αφορούν την κύρια κατοικία σε τρίτους, με όρους ευνοϊκότερους από αυτούς που προσφέρθηκαν στον οφειλέτη, να απαγορεύεται ρητά η κατάσχεση ή ο πλειστηριασμός της κυρίας κατοικίας, στην οποία διαβιούν πρόσωπα με ποσοστό αναπηρίας που ορίζει ο νόμος.
Επικριτική είναι η στάση μας για το άρθρο 67 σε ό,τι αφορά στην ιδιωτικοποίηση των τοξικολογικών και ιατροδικαστικών εξετάσεων. Αυτό θεωρούμε ότι εμπορευματοποιεί την ιατροδικαστική έρευνα και θέτει σε άμεσο κίνδυνο την αξιοπιστία της ποινικής προδικασίας και της διακρίβωσης των εγκλημάτων. Και, προφανώς, το ίδιο λέμε στο άρθρο 70 για τις αλλαγές που γίνονται στην απαρτία των συμβολαιογράφων και τη θέσπιση Ψηφιακού Βιβλίου Επιδόσεων για τους δικαστικούς επιμελητές. Εντελώς πονηρά και εντελώς απαράδεκτα ανεβάζετε το όριο για την επίτευξη απαρτίας, ώστε να μην μπορεί να επιτευχθεί εύκολα, για να εξουδετερώσετε τη Γενική Συνέλευση των συμβολαιογράφων, η οποία σε αντίθεση προς το Διοικητικό Συμβούλιο του Συλλόγου, αντιτίθεται στις κυβερνητικές επιταγές σας.
Στο άρθρο 43 υπάρχει ένα θετικό μέτρο και γίνεται εφαρμογή ποσόστωσης 16% υπέρ των πολυτέκνων στις προκηρύξεις πρόσληψης και κατάρτισης δικαστικών υπαλλήλων μέσω της Εθνικής Σχολής Δικαστικών Λειτουργών. Ναι, είναι μία προφανώς θετική ρύθμιση, την οποία και θα στηρίξουμε. Όμως, είναι εντελώς προσχηματική. Γίνεται αυτή τη χρονική περίοδο και έρχεται σε απόλυτη αντίφαση με τις άκρως επικίνδυνες, τρομακτικές, πονηρές και αντεθνικές απόψεις της κατ’ ευφημισμόν, κατά τη γνώμη μας, Υπουργού Οικογένειας κ. Μιχαηλίδου. Η κ. Μιχαηλίδου, η οποία λέει ότι δεν θα υπάρχει η κλασική παραδοσιακή ελληνική οικογένεια στο μέλλον, υποστηρίζοντας τη συμπερίληψη και ο κ. Στουρνάρας που προανέφερα, ο οποίος απειλεί τους Έλληνες πολίτες ότι θα στερηθούν τον μισθό τους αν δεν υποκύψουν στις απειλές σας για υποχρεωτική παραλαβή του προσωπικού αριθμού, άραγε είναι ακόμη στην Κυβέρνηση; Επιτρέπεται; Περιμένουμε από τον Πρωθυπουργό να πράξει τα δέοντα, γιατί αν δεν τα πράξει, σημαίνει ότι αποδέχεται τα λεγόμενά τους. 
Η οικογένεια προστατεύεται ήδη στο Σύνταγμα στο άρθρο 21 και δεν ξέρω τι ενδεχομένως παρανοϊκές σκέψεις μπορεί να έχει η Κυβέρνηση ή η Υπουργός στο μυαλό της, αλλά, ξέρετε, μόνο η παραδοσιακή οικογένεια παράγει δίκαιο. Εκτός αν θέλει να αλλάξει την έννοια της οικογένειας στο μυαλό της και καλό θα ήταν να μας το πει. 
Κλείνοντας, θα ήθελα να πω ότι ζητάμε την απόσυρση του άρθρου 25, του άρθρου 37, του άρθρου 61, του άρθρου 67 και την ουσιαστική προστασία από στρατηγικές αγωγές. 
Θα καταψηφίσουμε αυτό το νομοσχέδιο επί της αρχής. Όποιες θετικές διατάξεις ενδεχομένως υπάρχουν, θα τις στηρίξουμε.
Κλείνοντας, δεν μπορώ να μην υποκύψω και εγώ στον πειρασμό σε ό,τι αφορά στον Όλυμπο ο οποίος ακούστηκε και ο οποίος τέθηκε πλέον στον κατάλογο προστατευομένων μνημείων της UNESCO. Προφανώς είναι θετικό και δεν ξέρω αν έχει τελικά μεγάλη σημασία ποιος πολιτικός φορέας πρώτος ή δεύτερος ή τρίτος έστερξε για να γίνει αυτό. Καλώς έγινε. Ο Όλυμπος, «ο όλως λάμπων» -γιατί από εκεί βγαίνει το όνομα «Όλυμπος», αυτός που λάμπει ολόκληρος- είτε ανήκει στα μνημεία της UNESCO, είτε όχι, πάντοτε για εμάς τους Έλληνες θα λάμπει στην καρδιά μας και θα είναι μια τρανταχτή απόδειξη της πανάρχαιας παρουσίας μας σε αυτήν εδώ τη χώρα, στην ελληνική γη. Η κορυφή του θα αποτελεί και θα σημαίνει πάντοτε ένα μνημείο υπέρβασης των γήινων ορίων μέσα από ηρωικές πράξεις θυσίας και αναβιβασμού του ανθρώπου σε ανώτερες πνευματικές σφαίρες. 
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Ρούντα.
Θα ολοκληρώσουμε τον κύκλο των εισηγητών και ειδικών αγορητών με την κ. Έλλη Ρούσσου από την Πλεύση Ελευθερίας.
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Κυρίες και κύριοι Βουλευτές, η δημόσια διαβούλευση για το νομοσχέδιο άρχισε την 7η Ιουλίου, ολοκληρώθηκε στις 20 Ιουλίου και το νομοσχέδιο κατατέθηκε στη Βουλή την αμέσως επόμενη ημέρα. Δεν υπήρχε αντικειμενικά ο αναγκαίος χρόνος για να μελετηθούν και να αξιολογηθούν οι παρατηρήσεις των πολιτών, των επιστημονικών φορέων και των επαγγελματικών οργανώσεων. Η διαδικασία έγινε για να τηρηθεί ο τύπος, όχι για να ακουστεί η κοινωνία. Επίσης, μέσα στη Βουλή συζητήθηκε πάλι με fast track διαδικασίες. 
Όταν ένα σύνθετο νομοσχέδιο με ρυθμίσεις για τη δικαιοσύνη, τη δημόσια διοίκηση, τα δικαιώματα των ανηλίκων και δη την ελευθερία της έκφρασης κατατίθεται μέσα σε λίγες ώρες από τη λήξη της διαβούλευσης, είναι προφανές ότι οι παρατηρήσεις δεν μπορούσαν να τύχουν σοβαρής επεξεργασίας, όταν μάλιστα σύμφωνα με τις διεθνείς εκθέσεις -όπως το Human Rights Watch, οι Δημοσιογράφοι Χωρίς Σύνορα- είμαστε τελευταίοι στην ελευθερία του Τύπου και δημοσιογράφοι καταγγέλλουν πιέσεις παρακολούθησης, εκφοβισμό, slapp πρακτικές, εργασιακή ανασφάλεια.
Το νομοσχέδιο αυτό εισάγεται από το Υπουργείο Δικαιοσύνης και υποτίθεται ότι έρχεται να προστατεύσει την ελευθερία της έκφρασης και τη συμμετοχή των πολιτών στον δημόσιο διάλογο. Όμως, η αντίληψή σας για την ελευθερία της έκφρασης αποτυπώθηκε με τον πλέον χαρακτηριστικό τρόπο στην υπόθεση των Τεμπών, όταν οι συγγενείς θυμάτων, δημοσιογράφοι, δικηγόροι, πολίτες, μετά το μπάζωμα του χώρου της τραγωδίας, ζητούσαν να διερευνηθούν οι παρεμβάσεις που έγιναν, δεν υπερασπιστήκατε το δικαίωμά τους να αναζητήσουν την αλήθεια. Επιλέξατε να τους απαξιώσετε, δηλώνοντας ότι όσοι μιλούν για μπαζώματα είναι για τα μπάζα. Με τον τρόπο αυτό επιχειρήσατε να παρουσιάσετε ως αβάσιμες τις καταγγελίες που αφορούσαν ένα ζήτημα ύψιστου δημόσιου ενδιαφέροντος. Και γιατί έγινε; Για να σταματήσετε τον δημόσιο διάλογο σε αυτό το ζήτημα. 
Σήμερα, όμως, η ίδια η δικαστική εξέλιξη της υπόθεσης δείχνει ότι το θέμα αυτό που υποδείξατε δεν ήταν αληθές. Η εισαγγελική πρόταση του Αντεισαγγελέα του Αρείου Πάγου, η πρόσφατη, περιγράφει αυθαίρετες παρεμβάσεις στον τόπο του δυστυχήματος, απώλεια κρίσιμων αποδεικτικών στοιχείων και εισηγείται την παραπομπή συγκεκριμένων προσώπων, του Τριαντόπουλου και του Αγοραστού. Οι δημόσιες διαβεβαιώσεις σας δεν επιβεβαιωθήκαν από την εξέλιξη της δικαστικής έρευνας. 
Στη συνέχεια, όμως, έγινε κάτι πιο σοβαρό. Χωρίς να έχει ασκηθεί οποιαδήποτε μήνυση κατά της Προέδρου της Πλεύσης Ελευθερίας, εσείς είχατε προαναγγείλει δημόσια ότι θα κινηθούν ποινικές διαδικασίες εναντίον της. Αναρωτιέμαι πώς γνωρίζατε. Πώς γνώριζε ο Υπουργός Δικαιοσύνης ότι επρόκειτο να ασκηθούν συγκεκριμένες μηνύσεις χωρίς να έχουν κατατεθεί και μάλιστα αυτεπάγγελτα, όπως λέγατε; Και ακόμη περισσότερο, γιατί κρίνατε αναγκαίο να τις προαναγγείλετε δημόσια; 
Να σας πω. Το μήνυμα που θέλατε να στείλετε στην κοινωνία ήταν το εξής: Όποιος επιμένει να αναδεικνύει όσα συνέβησαν στα Τέμπη σε ανάλογες περιπτώσεις, όποιος υπερασπίζεται τους συγγενείς των θυμάτων, όποιος δημοσιοποιεί περιστατικά που θεωρεί παράνομα ή θεσμικά απαράδεκτα, όπως έκανε η Πρόεδρος της Πλεύσης Ελευθερίας, θα βρεθεί αντιμέτωπος-αντιμέτωπη με ποινικές διώξεις. 
Αυτή είναι η slapp πρακτική σας, η οποία εκφοβίζει τον κόσμο και σταματά τον δημόσιο διάλογο, γιατί δεν θέλει ο πολίτης να βρεθεί στην ίδια θέση και με τέτοιες slapp διαδικασίες. Αυτό ακριβώς είναι το αποτρεπτικό αποτέλεσμα που οι διατάξεις κατά των slapp ως σκοπό να αποτρέψουν. Καλλιεργήσατε με σκοπό την εντύπωση ότι η απάντηση στον δημόσιο αντίλογο μπορεί να είναι η προαναγγελία ποινικών διατάξεων, όπως έγινε πάλι, θα σας πω, στην Πρόεδρο της Πλεύσης Ελευθερίας. 
Και βεβαίως τώρα φέρνετε ένα νομοσχέδιο, ανάλογα με την αντίληψή σας, για την ελευθέρια των slapp πρακτικών και την ελευθερία της έκφρασης, ατελές και αναποτελεσματικό ως προς τον σκοπό που υποτίθεται ότι θα υπηρετήσει. Οι διατάξεις κατά των slapp εκφράζουν μια θεμελιώδη δημοκρατική αρχή, ότι η εξουσία δεν χρησιμοποιεί ούτε αφήνει να δημιουργείται η εντύπωση ότι χρησιμοποιεί τη δικαστική διαδικασία ως μέσο εκφοβισμού όσων συμμετέχουν στον δημόσιο διάλογο. Το κρίσιμο ερώτημα δεν είναι αν η χώρα εκπληρώνει την υποχρέωσή της να ενσωματώσει μια ευρωπαϊκή Οδηγία. Είναι αυτονόητο και ήσασταν υποχρεωμένοι. Το πραγματικό ερώτημα είναι αν ο πολίτης που θα βρεθεί αντιμέτωπος με μια στρατηγική αγωγή θα έχει στη διάθεσή του ένα πραγματικά αποτελεσματικό πλέγμα προστασίας, αν θα μπορεί να απαλλαγεί έγκαιρα από μια προδήλως καταχρηστική διαδικασία ή αν θα υποχρεωθεί να υποστεί για χρόνια το οικονομικό, επαγγελματικό και ψυχολογικό κόστος μιας δικαστικής περιπέτειας που εξαρχής έχει σχεδιαστεί για να τον εξουθενώσει. 
Δυστυχώς, το νομοσχέδιο δεν δίνει βεβαίως πειστικές απαντήσεις σε αυτό το ερώτημα. Δεν διαμορφώνει ένα ισχυρό δικονομικό οπλοστάσιο για τον εναγόμενο. Δεν διασφαλίζει ότι οι καταχρηστικές αγωγές θα απορρίπτονται έγκαιρα. Δεν προβλέπει κυρώσεις ικανές να αποθαρρύνουν όσους χρησιμοποιούν τη δικαιοσύνη ως εργαλείο εκφοβισμού και δεν εξουδετερώνει το βασικό χαρακτηριστικό των slapp, ότι δηλαδή η ίδια η διαδικασία αποτελεί τη μεγαλύτερη τιμωρία στον εναγόμενο.                                                                                            (RG)
Στις στρατηγικές αυτές αγωγές δεν είναι απαραίτητο, βεβαίως, όπως γνωρίζετε, να κερδίσει ο ενάγων, αρκεί να εξαναγκάσει τον εναγόμενο να δαπανήσει χρόνο, χρήμα και δυνάμεις, για να τον αποθαρρύνει από το να συνεχίσει να ερευνά, να γράφει, να μιλά ή να συμμετέχει στο δημόσιο διάλογο. Εάν η νομοθεσία δεν αφαιρεί αυτό το πλεονέκτημα από τον ενάγοντα καταχρηστικών αγωγών, τότε δεν μπορεί να επιτύχει τον σκοπό της.
Σας ρωτήσαμε γιατί δεν προβλέψατε αντίστοιχες εγγυήσεις προστασίας και για τις καταχρηστικές ποινικές εγκλήσεις μηνύσεις. Η απάντησή σας ήταν ότι η Οδηγία δεν το επιτρέπει. Πράγματι, η Οδηγία δεν ρυθμίζει τις ποινικές διαδικασίες, όχι επειδή τις απαγορεύει, αλλά επειδή η Ευρωπαϊκή Ένωση δεν διαθέτει τη σχετική νομοθετική αρμοδιότητα. Η ρύθμιση των ποινικών διατάξεων ανήκει στον πυρήνα της εθνικής κυριαρχίας του κάθε κράτους μέλους. Δεν έχει μεταβιβαστεί στην Ευρωπαϊκή Ένωση.
Αυτό, όμως, δεν εμποδίζει τον Έλληνα νομοθέτη να θεσπίσει αντίστοιχες εγγυήσεις στο Εθνικό Δίκαιο. Και αυτό που δεν είπατε, είναι το εξής σημαντικό: Παράλληλα με την οδηγία, η Ευρωπαϊκή Επιτροπή εξέδωσε σύσταση που την απέστειλε σε όλα τα κράτη μέλη. Είναι η σύσταση του 2022 με αριθμό 758, με την οποία τα καλεί ρητά να επεκτείνουν την προστασία και στις εσωτερικές υποθέσεις που τώρα λέτε εσείς ότι είναι ένα επίτευγμα δικό σας, αλλά και στις καταχρηστικές ποινικές διαδικασίες. Εσείς, όμως, επιλέξατε να αγνοήσετε αυτή την προτροπή της σύστασης και να περιοριστείτε στην ελάχιστη συμμόρφωση με την οδηγία, αφήνοντας εκτός προστασίας ένα από τα βασικότερα εργαλεία εκφοβισμού που χρησιμοποιούνται στην πράξη, τις καταχρηστικές μηνύσεις εγκλήσεις. Αυτό, λοιπόν, δεν ήταν υποχρέωση που σας επέβαλε η Ευρωπαϊκή Ένωση, όπως μας είπατε, ήταν δική σας καθαρά πολιτική επιλογή. Να υπάρχουν οι μηνύσεις, μπορεί να καταδικάζεται κάποιος και έπειτα, όταν θα πηγαίνει στο δικαστήριο, ξέρετε ότι αυτό θα δημιουργεί προηγούμενο. Και γι’ αυτό το νομοσχέδιο, λοιπόν, δεν παρέχει ολοκληρωμένη προστασία απέναντι στις πρακτικές SLAPP. Προστατεύει μόνο ένα μέρος του προβλήματος, αφήνοντας ακάλυπτο το πεδίο, όπου δυστυχώς στην ελληνική πραγματικότητα ο εκφοβισμός εκδηλώνεται συχνότερα και με μεγαλύτερη ένταση με τις ποινικές διαδικασίες.
Η επιλογή αυτή είναι ακόμη πιο προβληματική, διότι στην ελληνική πραγματικότητα η πίεση προς δημοσιογράφους, ερευνητές, ακτιβιστές, πολίτες, δεν ασκείται μόνο μέσω αγωγών αποζημίωσης. Ασκείται και μέσω μηνύσεων, απειλών σύλληψης, ποινικής δίωξης, διαρκούς παρουσίας σε ανακριτικές και δικαστικές αρχές και της κοινωνικής απαξίωσης που συνδέει την ιδιότητα του κατηγορουμένου. Το ξέρετε αυτό και από την Πρόεδρό μας, τι έχει γίνει εις βάρος της.
Παράλληλα, οι πρόσφατες αλλαγές στο αδίκημα της συκοφαντικής δυσφήμισης που έχετε κάνει και η κατάργηση ειδικών διατάξεων που παρείχαν προστασία σε περιπτώσεις δικαιολογημένου ενδιαφέροντος, δημιουργούν πρόσθετες ανησυχίες για όσους καλύπτουν ή σχολιάζουν ζητήματα δημοσίου συμφέροντος. Δεν είναι, επομένως, πειστικό να εμφανίζεται η Κυβέρνηση ως θεσμικός αντίπαλος των SLAPP, όταν αφήνει εκτός προστατευτικού πλαισίου ένα από τους πιο ισχυρούς μηχανισμούς νομικού εκφοβισμού. 
Περιορισμός της πρόσβασης στον Άρειο Πάγο, άρθρο 59. Η προτεινόμενη ρύθμιση του άρθρου 59, περιορίζει αδικαιολόγητα την πρόσβαση στον Άρειο Πάγο, συνδέοντας το παραδεκτό της αναίρεσης με το επιδικασθέν ποσό της διαφοράς. Η επιλογή αυτή είναι άκρως προβληματική, σας τα είπαμε και στις συνεδριάσεις, τόσο από θεσμική όσο και από δικονομική άποψη. 
Η σύνδεση του παραδεκτού της αναίρεσης με το επιδικασθέν ποσό και όχι με το αντικείμενο της διαφοράς, οδηγεί σε αυθαίρετα αποτελέσματα. Το ίδιο ακριβώς νομικό ζήτημα μπορεί να επιδέχεται αναιρετικό έλεγχο σε μια υπόθεση και να αποκλείεται σε μια άλλη μόνο λόγω της οικονομικής αξίας του επιδικασθέντος ποσού. Δηλαδή, ένας δικαστής να βάλει άλλο επιδικασθέν ποσό, ένας άλλος μεγαλύτερο και η μία υπόθεση να πάει στον Άρειο Πάγο, ενώ η άλλη όχι. Και τότε τι έχουμε; Γιατί έχουμε τον Άρειο Πάγο; Για την ανάγκη ενιαίας ερμηνείας του δικαίου, που δεν θα την έχουμε. 
Παράλληλα, η ρύθμιση αυτή θα δημιουργήσει και σοβαρά πρακτικά προβλήματα, όπως γνωρίζετε, ιδίως σε υποθέσεις με περισσότερους ενάγοντες, με εναγομένους, με παρεπόμενες αξιώσεις, τόκους, χρηματικές και μη χρηματικής αξιώσεις ή σύνθετο αντικείμενο. Η εφαρμογή του χρηματικού ορίου θα οδηγήσει αβεβαιότητα και νέα δικονομικά ζητήματα ως προς τον παραδεκτό της αναίρεσης, που έτσι με ελαφρά τη καρδία, μέχρι 20.000 διακόπτετε την πρόσβαση, εμποδίζετε την πρόσβαση. 
Ιδιαίτερο προβληματισμό προκαλεί και η πρόβλεψη ότι το σχετικό χρηματικό όριο μπορεί να αναπροσαρμόζεται με Προεδρικό Διάταγμα. Πρόκειται για ένα στοιχείο που επηρεάζει άμεσα την πρόσβαση στο Ανώτατο Δικαστήριο της χώρας και ως εκ τούτου, αυτό πρέπει να καθορίζεται μόνο με τον νόμο, με μια κοινοβουλευτική διαδικασία και όχι να μεταβάλλεται με κανονιστικές πράξεις της εκτελεστικής εξουσίας. Θέλω να σας θυμίσω μια εμβληματική υπόθεση και σας το είπα για τον Χρυσό Ολυμπιονίκη τον Νίκο Κακλαμανάκη. Έγινε αγωγή SLAPP 100.000 ευρώ. Την κέρδισε στο Πρωτοδικείο και στο Εφετείο έκρινε κατά παράβαση της νομολογίας του ΕΔΔΑ -δεν χρειάζεται να πούμε τώρα- και από τις 100.000 του επιδίκασε τρεις χιλιάδες. Ο Νίκος Κακλαμανάκης -πήγαμε και δικάσαμε στον Άρειο Πάγο εγώ και ο Νίκος Κωνσταντόπουλος- κέρδισε την υπόθεση. Πώς θα πήγαινε στον Άρειο Πάγο με τις 3.000 που του επιδικάστηκε; Και μήπως γίνεται αυτό -και θα γίνεται- για να μπορούν, εν τέλει, νομικά θέματα και δη μια απόφαση να δέχονται αυτά τα κριτήρια και τη νομολογία του ΕΔΔΑ; Πώς θα γίνει, με 3.000 δεν θα μπορεί να πάει κανένας, ή με 4.000-5.000, που βγαίνουν τέτοιες αποφάσεις από τα δικαστήρια. Η αναίρεση δεν μπορεί να υπηρετεί τα ιδιωτικά οικονομικά συμφέροντα του διαδίκου, αλλά υπάρχει και το δημόσιο συμφέρον της ορθής εφαρμογής του νόμου και η ενότητα της νομολογίας και θα δείτε τι προβλήματα θα δημιουργήσει. 
Η πρώιμη απόρριψη μιας προδήλως αβάσιμης ή απαράδεκτης εισαγωγής πρέπει να λειτουργεί πραγματικά και όχι στα χαρτιά. Απαιτούνται σαφείς και δεσμευτικές προθεσμίες τόσο για τη συζήτηση της σχετικής αίσθησης, όσο και για την έκδοση της απόφασης. Η αόριστη πρόβλεψη, περί κατά προτεραιότητα εκδίκασης στην πλησιέστερη δυνατή δικάσιμο δεν αρκεί, ιδιαίτερα σε δικαστήρια που ξέρετε τι μεγάλο όγκο υποθέσεων έχουμε με την υποστελέχωση που υπάρχει. 
Είναι, επίσης, αναγκαίο να διευκρινιστεί ότι όταν υποβάλλεται αίτηση πρώιμης απόρριψης, η κύρια δίκη αναστέλλεται μέχρι να εκδοθεί οριστική απόφαση στην αίτηση. Δεν προβλέπεται μέσα. Διαφορετικά, ο εναγόμενος θα υποχρεώνεται -ο φτωχός εναγόμενος,  γιατί οι ενάγοντες είναι οι ισχυροί- να προετοιμάζει, ταυτόχρονα, την άμυνά του τόσο επί της αίτησης, όσο και επί της ουσίας της υπόθεσης, με αποτέλεσμα να υφίσταται ακριβώς το οικονομικό βάρος από το οποίο υποτίθεται ότι το νομοσχέδιο επιδιώκει να το προστατεύσει, γιατί αυτό λέει και η οδηγία. 
Για να κριθεί εάν μια διαδικασία είναι καταχρηστική, δεν αρκεί να εξετάζεται απομονωμένα από τον συγκεκριμένο δικόγραφο. Πρέπει να λαμβάνεται υπόψη η συνολική συμπεριφορά του ενάγοντα, το ενδεχόμενο ιστορικό επαναλαμβανόμενων αγωγών ή μηνύσεων, η οικονομική ανισορροπία μεταξύ των διαδίκων, το ύψος και η αναλογικότητα της αξίωσης, καθώς και η πιθανή πρόθεση εκφοβισμού ή εξάντλησης του εναγομένου. Μια αγωγή μπορεί να στηρίζεται σε κάποιο περιορισμένο πραγματικό περιστατικό και παρόλα αυτά να είναι καταχρηστική, όταν συνοδεύεται μάλιστα από υπερβολικές αξιώσεις, δυσανάλογα αιτήματα ή πολλαπλές παράλληλες διαδικασίες.
Τώρα για την προβλεπόμενη αντιστροφή του βάρους απόδειξης είπαμε να είναι ουσιαστική και όχι τυπική. Δεν πρόκειται για πραγματική αντιστροφή όταν ο εναγόμενος καλείται από το πρώτο στάδιο της διαδικασίας μέσα σε ασφυκτική προθεσμία τριάντα ημερών να συγκεντρώνει και να προσκομίσει εκτεταμένο αποδεικτικό υλικό, προκειμένου να αποδείξει τον καταχρηστικό χαρακτήρα της αγωγής.
Πρέπει να γνωρίζετε ότι σε αυτές τις SLAPP υποθέσεις ο εναγόμενος δεν έχει πρόσβαση στα κρίσιμα αποδεικτικά στοιχεία. Αυτά όλα βρίσκονται στην κατοχή του ενάγοντα. Εάν απαιτείται από τον εναγόμενο πλήρη απόδειξη, κατά την υποβολή της αίτησης πρόωρης απόρριψης, τότε η προβλεπόμενη αντιστροφή του βάρους απόδειξης παραμένει κενό γράμμα. Είναι ανεφάρμοστη. Ο εναγόμενος αρκεί να υποβάλλει μια αιτιολογημένη αίτηση, στηριζόμενη σε κάποια περιστατικά και κάποιες σοβαρές ενδείξεις, ότι η αγωγή εμφανίζει χαρακτηριστικά στρατηγικής αγωγής και έπειτα το βάρος να μετατίθεται στον ενάγοντα. Αυτός έχει τα αποδεικτικά στοιχεία, αυτός έχει τα έγγραφα, αυτός έχει την πληροφορία και πρέπει να τα φέρνει όλα στο δικαστήριο. Μόνο έτσι, λοιπόν, μπορεί το βάρος της απόδειξης να αποκτήσει πραγματικό περιεχόμενο.
Ήθελα να πω κάτι αν προλάβω τώρα, αλλιώς στη δευτερολογία. Σε αυτές τις στρατηγικές αγωγές, αυτό που σας είπα προηγουμένως είναι το πολύ σοβαρό, η έλλειψη πρόσβασης στα αποδεικτικά στοιχεία. Ο εναγόμενος γνωρίζει τι συμβαίνει, αλλά τα κρίσιμα έγγραφα, τα στοιχεία επικοινωνίας, οι διοικητικοί φάκελοι και άλλα αποδεικτικά μέσα, βρίσκονται συνήθως στην κατοχή του ενάγοντος δημοσίων αρχών ή τρίτων. 
Υπό τις συνθήκες αυτές, δεν είναι εύλογο να απαιτείται από τον εναγόμενο να αποδείξει σε τριάντα μέρες τον καταχρηστικό χαρακτήρα της αγωγής. Γι’ αυτό προτείνουμε να αρκεί στο στάδιο της αίτησης πρώιμης απόρριψης αυτή η υποβολή της εμπεριστατωμένης αίτησης, αλλά και να θεσπιστεί ειδικός μηχανισμός πρόσβασης του εναγομένου στα αποδεικτικά στοιχεία. 
Ο εναγόμενος θα πρέπει να έχει δικαίωμα με την κατάθεση της αίτησης πρόωρης απόρριψης να ζητά από το δικαστήριο να διατάσσει τον εναγόμενο να προσκομίσει έγγραφα και πληροφορίες που βρίσκονται στην κατοχή του, όταν αυτά είναι κρίσιμα για τη διάγνωση του καταχρηστικού χαρακτήρα της αγωγής. Μόνο έτσι θα υπάρξει μια περίπτωση να λύσουμε αυτό το ζήτημα. 
Η λύση αυτή είναι ουσιώδης, διότι τα υφιστάμενα μέσα επίδειξης εγγράφων του Κώδικα Πολιτικής Δικονομίας και της Διοικητικής Οικονομίας, γνωρίζετε ότι δεν παρέχουν γρήγορη αποτελεσματική προστασία. Η σχετική διαδικασία και έχει έξοδα για τον εναγόμενο και είναι και χρονοβόρα και δεν συμβαδίζεται με τον επείγοντα χαρακτήρα της οδηγίας απόρριψης της αγωγής. 
Επίσης, να προβλεφθεί επιτέλους σε αυτές τις περιπτώσεις -και θα ισχύσει και για όλες- ότι κατά την εφαρμογή των διατάξεων του παρόντος νόμου, τα δικαστήρια να λαμβάνουν υπ’ όψιν τους τη νομολογία του Ευρωπαϊκού Δικαστηρίου Δικαιωμάτων του Ανθρώπου σχετικά με την ελευθερία της έκφρασης, της συμμετοχής στο δημόσιο διάλογο, την προστασία των δημοσιογράφων, των υπερασπιστών των ανθρωπίνων δικαιωμάτων και κάθε προσώπου που παρεμβαίνει σε ζητήματα δημοσίου ενδιαφέροντος. 
Η νομολογία του ΕΔΔΑ αποτελεί το πληρέστερο ερμηνευτικό εργαλείο για την αναγνώριση στρατηγικών αγωγών και για τη στάθμιση μεταξύ προστασίας της προσωπικότητας και της ελευθερίας της έκφρασης.
Για τα υπόλοιπα δεν έχω χρόνο. Θα συνεχίσω με τη δευτερολογία. 
Σας ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Ρούσσου. 
Θα συνεχίσουμε τώρα με τον κατάλογο των ομιλητών και τον λόγο έχει ο κ. Γεώργιος Σταμάτης από τη Νέα Δημοκρατία. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η ενσωμάτωση της ευρωπαϊκής Οδηγίας, όσον αφορά τις καταχρηστικές αγωγές, SLAPP όπως τις ονομάζουμε, με όλο το φάσμα των οικονομικών εγγυήσεων, κυρώσεων, ακόμα και τις οργανωτικές ρυθμίσεις για την εφαρμογή αυτού του νέου πλαισίου, είναι πάρα πολύ σημαντική. Γιατί; Ποιος είναι ο σκοπός αυτής της ρύθμισης; Είναι η προστασία των φυσικών και νομικών προσώπων που συμμετέχουν στο δημόσιο διάλογο και ασκούν το αναφαίρετο δικαίωμα της έκφρασης, της ενημέρωσης, της δημόσιας συμμετοχής από αυτό που ονομάζουμε SLAPP, προδήλως αβάσιμες ή καταχρηστικές δικαστικές διαδικασίες. 
Αυτό, εμείς που συμμετέχουμε στο Συμβούλιο της Ευρώπης το έχουμε ψηφίσει σαν ψήφισμα και προφανώς, είμαστε υπέρ αυτής της διαδικασίας. Διότι έτσι και πλήττεται η δημοκρατία και η ελευθερία γνώμης και ταυτόχρονα, δεν μπορεί μέσω αυτών των καταχρηστικών παρεμβάσεων να σταματήσει ο δημόσιος διάλογος, η παρέμβαση, η λογοδοσία, ο έλεγχος κ.ο.κ.. 
Από την άλλη, νομίζω ότι είναι πάρα πολύ σημαντικό, γιατί γίνεται σε μια χρονική περίοδο που υπάρχουν διάφορα θέματα, όσον αφορά τις καταχρηστικές αγωγές και νομίζω ότι εδώ πρέπει να δούμε γενικότερα πώς το όλο δικονομικό μας σύστημα μπορεί να διασφαλίσει την ελευθερία της έκφρασης που έχει να κάνει με τις καταχρηστικές αγωγές.
Από την άλλη, όμως, θα πρέπει, επιτρέψτε μου, κύριε Υπουργέ, να δούμε και αυτό που συμβαίνει αυτή τη στιγμή στο διαδίκτυο, που οποιοσδήποτε πολίτης μπορεί να εκφράσει μία άποψη που μπορεί να είναι αντίθετη με οποιονδήποτε άλλο πολίτη και επί της ουσίας αυτό που συμβαίνει είναι κάτι σχεδόν αδιανόητο.
Και εκεί προφανώς, νομίζω ότι δεν έχει να κάνει με τη χώρα μας, έχει να κάνει με την Ευρωπαϊκή Ένωση. Θα πρέπει με τις πλατφόρμες των κοινωνικών δικτύων να μπορούν αυτόματα, σχόλια που έχουν να κάνουν με την ομοφοβία, με τον ρατσισμό, αυτά να μπορούν μέσω ενός αλγορίθμου να εξαφανίζονται. 
Όσον αφορά τους άλλους σκοπούς που αφορούν τη λειτουργία των δικαστηρίων και των δικαστικών υπηρεσιών, νομίζω τα είπε η κ. Παπαδημητρίου, η εισηγήτριά μας, πολύ κωδικοποιημένα και αναλυτικά. Για μένα αυτή η ενσωμάτωση αυτής της νομοθεσίας Anti-SLAPP στο ελληνικό δίκαιο είναι και μια σημαντική πρωτοβουλία. Γιατί ξέρετε, δεν είναι μόνο ότι υπάρχει μια ευρωπαϊκή Οδηγία και η χώρα μας είναι αναγκασμένη να την ενσωματώσει. Είναι σε πόσο χρόνο την ενσωματώνεις από τότε που έχει εκδοθεί και σε πόσο χρόνο αυτή έχει επεξεργαστεί, ώστε να έρθει στον νομικό μας πολιτισμό. Και νομίζω ότι αυτό θα βοηθήσει ακόμα περισσότερο  και την προστασία της ελευθερίας της έκφρασης, αλλά και την έκφραση στο δημόσιο διάλογο. 
[bookmark: _Hlk236400472]Κλείνοντας, θα ήθελα να αναφέρω τρία πράγματα: Ένα είναι, με βάση την χθεσινή παγκόσμια μέρα ενάντια της εμπορίας ανθρώπων. Ήδη χθες ο Υπουργός και ο Υφυπουργός παρουσίασαν στην Κυβερνητική Επιτροπή την επικείμενη ενσωμάτωση της Οδηγίας. Ελπίζουμε να έρθει πάρα πολύ σύντομα. Είναι πάρα πολύ σημαντικό και στο κομμάτι της εξαναγκαστικής εργασίας και στο κομμάτι της οικιακής δουλείας, αλλά και στο κομμάτι της επαιτείας. Αυτό είναι το ένα. Το δεύτερο είναι πως θέλω να συγχαρώ προσωπικά εσάς, αλλά και τον Υπουργό για τις  μεγάλες προσπάθειες και ότι η χώρα μας πλέον ήταν στις χώρες του πιλοτικού προγράμματος του Συμβουλίου της Ευρώπης για την πιο φιλική προς τα παιδιά δικαιοσύνη. Είναι ένα άλμα που δεν το είχε κάνει η χώρα μας στο παρελθόν. Και τρίτον, θα ήθελα να ενημερώσω το Σώμα ότι την Κυριακή θα βρίσκομαι ως γενικός εισηγητής για τους Ρομά και Ταξιδευτές στο Άουσβιτς-Μπίρκεναου για την Ημέρα Μνήμης Ολοκαυτώματος των Ρομά και Σίντι από τους τσιγγάνους. Και νομίζω ότι είναι μία μέρα που πλέον ήρθε ο καιρός και η Βουλή των Ελλήνων θα πρέπει να πάρει μία θέση πάνω σε αυτό που συνέβη  στους τσιγγάνους την περίοδο των Ναζί και όχι μόνο στο Άουσβιτς-Μπίρκεναου, αλλά και στα υπόλοιπα στρατόπεδα συγκέντρωσης, όπως στην Τρεμπλίνκα, όπως στην Κροατία κ.ο.κ. 
Είναι κάτι το οποίο έχει να κάνει με την ιστορικότητα της μνήμης, με την εκμάθηση αυτής της ιστορίας στα σχολικά βιβλία. Διότι μην ξεχνάτε, μετά τους Εβραίους, η πρώτη, η δεύτερη στοχοποιημένη ομάδα, η οποία οι Ναζί επιχείρησαν να εξαφανίσουν, ήταν οι τσιγγάνοι της Ευρώπης, μέρος της ευρωπαϊκής πολιτιστικής κληρονομιάς, μιας και βρίσκονται πάρα πολλούς αιώνες μέσα στον ευρωπαϊκό πολιτισμό. Και αυτό είναι κάτι το οποίο η εκμάθηση αυτής της ιστορίας και αυτού του πολιτισμού θα βοηθήσει ως ανάχωμα στον αντιτσιγγανισμό, στο ρατσισμό που τελευταία βλέπουμε ότι υπάρχουν αντιδράσεις και στοχευμένες -αν θέλετε- πολλές φορές αναφορές, στοχοποιώντας μία κοινωνική ομάδα. 
Και πάλι σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Σταμάτη. 
Τον λόγο έχει ο κ. Παράσχος Παπαδάκης από την Ελληνική Λύση. 
ΠΑΡΑΣΧΟΣ ΠΑΠΑΔΑΚΗΣ: Ευχαριστώ πολύ, κύριε Πρόεδρε. 
Κύριε Υφυπουργέ, λείπει ο Υπουργός. Θα τα ακούσετε εσείς τώρα αναγκαστικά και αυτό πάει στον κύριο Φλωρίδη γιατί αυτός το είπε. Σαν πολλοί δεν μαζευτήκαμε οι ψεκασμένοι και αυτοί που είμαστε για τα μπάζα; Εδώ δεν έλεγε ο κ. Φλωρίδης ότι όποιος μιλάει για μπάζωμα στα Τέμπη είναι για τα μπάζα; Κοιτούσε τον Βελόπουλο και απευθυνόταν σε αυτόν, στην Κοινοβουλευτική Ομάδα της Ελληνικής Λύσης; 
Τι έγινε τώρα; Και ο Αντεισαγγελέας του Αρείου Πάγου, ο κ. Δημήτρης Μητρουλιάς που πρότεινε την παραπομπή του Τριαντόπουλου για το μπάζωμα  στο Ειδικό Δικαστήριο και αυτός ψεκασμένος είναι ή και αυτός είναι για τα μπάζα; Τελικά αυτός που μένει, φανταστείτε, μαντέψτε ποιος είναι, για μπάζωμα. Και πείτε και μια συμβουλή στον κ. Φλωρίδη, αν και μικρότερός του, γιατί από μικρό και από τρελό μαθαίνεις την αλήθεια «Καλύτερα να μασάει παρά να μιλάει, πριν ακόμα αποφανθεί η δικαιοσύνη».  Διότι η ίδια η δικαιοσύνη που ηγείται το διαψεύδει. 
Και επειδή μιλάτε για επιτάχυνση της δικαιοσύνης, φέρατε πέντε, έξι, δέκα νομοσχέδια -πόσα φέρατε;- με βαρύγδουπους τίτλους «Επιτάχυνση της δικαιοσύνης» και όλα πάνε καλά και πάμε γρηγορότερα τουλάχιστον, όχι τέλεια, θα σας δώσω και θα καταθέσω στα Πρακτικά της Βουλής τρεις υποθέσεις, δικές μου υποθέσεις, ως δικηγόρος που χειρίζομαι. 
Πάρτε την πρώτη επιτάχυνση. Στο Συμβούλιο της Επικρατείας αίτηση ακυρώσεως. Κατάθεση, κύριε Υφυπουργέ, το 2021 μετά από δέκα οίκοθεν αναβολές, οίκοθεν αναβολές, το επαναλαμβάνω, δικάσιμος στις 20/5/2025. Πιάνουμε Αύγουστο του 2026 και ακόμα απόφαση δεν έχει εκδοθεί. 
Πάρτε και μια δεύτερη επιτάχυνση. Αυτό είναι από το Πρωτοδικείο Θεσσαλονίκης. Κατάθεση 9/12/2025, μια πράξη απλή εκουσίας διαδικασίας για μια άδεια για αποποίηση ανηλίκου για κληρονομιά. Δικάστηκε τον Μάρτιο του 2026, πιάνουμε όγδοο του 2026, εκουσία διαδικασία, απόφαση δεν έχει εκδοθεί. Πάρτε και μια τρίτη επιτάχυνση, 2024 Πρωτοδικείο Αλεξανδρούπολης, τακτική διαδικασία. Μετά από δύο χρόνια απόφαση δεν έχει εκδοθεί. 
(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Τώρα εσείς μπορεί να λέτε ό,τι θέλετε, για επιταχύνσεις, για τρεξίματα μπορεί να λέτε στη δικαιοσύνη, αλλά καλή η θεωρία, αλλά η πράξη σας διαψεύδει και τα πραγματικά γεγονότα σας διαψεύδουν, κύριε Υφυπουργέ.
Και για να δείτε τι δικαιοσύνη φτιάξατε στην Ελλάδα, έρχεται ο κ. Σαλμάς, ο οποίος θυμήθηκε και αυτός μετά από δέκα χρόνια, καταθέτει μηνύματα-στοιχεία του Αντιπροέδρου της Νέας Δημοκρατίας και του Υπουργού Υγείας, όπου αναφέρει και προκύπτει πασιφανέστατα ότι ο κ. Γεωργιάδης γνώριζε τον κρυφό και προστατευόμενο μάρτυρα κατηγορίας του, τον κ. Μανιαδάκη, με την κωδική ονομασία Γεωργίου. Δηλαδή τον κάνουμε προστατευόμενο -και αυτός είναι ο σκοπός, ότι είναι μυστικός, δεν πρέπει να τον γνωρίζει κανένας, για να μην αποπειραθούν να τον σκοτώσουν, να τον εκβιάσουν, δεν ξέρω και εγώ τι- και κ. Γεωργιάδης όχι μόνο τον γνώριζε, αλλά συνομιλούσε και μαζί του. Και μάλιστα αναφέρει στα μηνύματα ότι είχε υποσχεθεί να τον βοηθήσει. Και δεν ανοίγει ρουθούνι στην Ελλάδα, δεν συμβαίνει τίποτα, φυσιολογικότατα! 
Πού είναι οι εισαγγελείς εδώ, πού είναι οι φαρισαίοι, πού είναι οι γραμματείς, να ασκήσουν ποινικές διώξεις, να κάνουν διερεύνηση όλων αυτών των καταγγελιών; Αν το έκανε οποιοσδήποτε απλός πολίτης, θα είχαν μπει στο σπίτι του, θα είχαν ασκήσει ποινικές διώξεις, θα τον είχε καλέσει αυτεπάγγελτα η Εισαγγελία του Αρείου Πάγου και όχι μόνο. 
Στο άλλο μήνυμα γράφει ο κ. Γεωργιάδης ότι μεσολαβεί και μάλιστα βγήκε σε τηλεοπτικό μέσο και το παραδέχτηκε. «Πού είναι το κακό ρε, παιδιά», λέει. «Μεσολάβησα σε μια εταιρεία», τη Novartis, «να πάρει χρήματα μια φίλη μου δημοσιογράφος». Και εδώ πάλι δεν ιδρώνει το αυτί κανενός. Είναι στις αρμοδιότητες των Υπουργών και των Βουλευτών, γιατί μπορεί να μην ήταν Υπουργός. Αυτή είναι η αρμοδιότητά του, να μεσολαβεί για χρηματικές δοσοληψίες μεταξύ δημοσιογράφων και επιχειρηματιών. Τι πιο φυσιολογικό;
Το χειρότερο όμως δεν είναι όλα αυτά. Το χειρότερο είναι ότι, ενώ συμβαίνουν όλα αυτά, πλέον οι Έλληνες έχουμε αποχαυνωθεί. Δηλαδή δεν μας παραξενεύει τίποτα με όλα αυτά τα σκάνδαλα που έχετε κάνει εδώ και επτά χρόνια. Αυτό το θεωρούμε πταίσμα. Έχουμε κάνει τη διαφθορά κανονικότητα και έτσι έχουμε μάθει να ζούμε. Και πολλοί λένε έξω στα καφενεία «αφού μπορούν και τα κάνουν, μάγκες είναι, καλά κάνουν και τα κάνουν». Εδώ φτάσαμε. 
Επίσης, με την ευκαιρία τώρα, πολύ ωραίο και το Δικαστικό Μέγαρο Αλεξανδρούπολης, κύριε Υφυπουργέ. Το έχετε υποσχεθεί πέντε, έξι, δέκα φορές δεν ξέρω και εγώ πόσες, όσες φορές έχετε βρεθεί στην Αλεξανδρούπολη και όχι μόνο. Εγώ ξέρω ότι κάθε χρόνο δημοπρατείται, κάθε χρόνο ξεκινάει, αλλά εμείς δικάζουμε σε μία αίθουσα στην πρωτεύουσα του Νομού Έβρου, στην Αλεξανδρούπολη, σε ένα κτίριο που είναι από την Οθωμανική Αυτοκρατορία. 
Τώρα, ως προς το νομοσχέδιο στο άρθρο 5 με τίτλο «Απόρριψη αγωγής», λέτε, «ως προδήλως απαράδεκτη ή αβάσιμη σε πρώιμο στάδιο». Πού αποσκοπεί αυτό το πράγμα τώρα; Γιατί πίσω από την κουρτίνα είναι η αλήθεια και εγώ εδώ βλέπω φωτογραφικές διατάξεις. Δεν μπορούμε να σας εμπιστευτούμε. Θέλετε να προστατεύσετε τους φίλους σας δημοσιογράφους, τους καναλάρχες, από αγωγές τρίτων που θίγονται; Και αν όχι, γιατί δεν το κάνετε και σε όλες τις υπόλοιπες υποθέσεις και το κάνετε μόνο σε αυτές τις υποθέσεις; 
Πρώτον, φορτώνετε τους δικαστές με άλλες υποχρεώσεις, με πρόσθετες αρμοδιότητες. Ενώ έχουν ήδη φόρτο εργασίας και εκδίδουν μετά από δυο-τρία χρόνια δικαστικές αποφάσεις, τους βάζετε και άλλες αρμοδιότητες. 
Δεύτερον, θα μπορούν τα πετσωμένα κανάλια και site, που σας λιβανίζουν από το πρωί μέχρι το βράδυ και σας γλύφουν, να επιτίθενται σε όποιον θέλουν και θα πρέπει η υπόθεση να μη δικαστεί, να περνάει από πρώιμο στάδιο, για να εγκριθεί ή όχι αν θα πάει στο ακροατήριο ή όχι. Αυτό είναι κατάφωρη παράβαση του άρθρου 20 του Συντάγματος ως προς το δικαίωμα παροχής έννομης προστασίας των πολιτών.
Τρίτον, εισάγετε μια παράλληλη δικονομική διαδικασία με πολλαπλές επιδόσεις, δικόγραφα, έξοδα παραπάνω. Δημιουργείτε έτσι περισσότερα προβλήματα από αυτά που δήθεν θέλετε να λύσετε. Έτσι προηγείται μια κοστοβόρα διαδικασία που αποκλείει τους οικονομικά ασθενέστερους. 
Και το ερώτημα είναι: Από τη στιγμή που ο εναγόμενος με τις προτάσεις του μπορεί, σύμφωνα με το άρθρο 237 παράγραφος 2 του Κώδικα Πολιτικής Δικονομίας, να ζητήσει την αναγνώριση της αγωγής ως καταχρηστικής ή ως προδήλως απαράδεκτης, για ποιον λόγο να υπάρχει αυτό το πρώιμο στάδιο; Ερώτημα είναι. 
Στο άρθρο 552, επίσης, απαγορεύεται το δικαίωμα αναίρεσης, λέτε, στον Άρειο Πάγο για υποθέσεις που το επιδικασθέν ποσό είναι κάτω των 20 χιλιάδων ευρώ. Σας φαίνονται λίγα τα 20 χιλιάρικα; Γιατί; Για να αποσυμφορήσετε τον Άρειο Πάγο, τη δικαιοσύνη; Έτσι λύνετε το πρόβλημα της επιβράδυνσης της δικαιοσύνης, με την αρνησιδικία στην ουσία; Αντί να πάρετε μέτρα έτσι ώστε περισσότεροι πολίτες να πηγαίνουν στη δικαιοσύνη για να βρουν το δίκιο τους, εσείς τους απαγορεύετε να δικαστεί η υπόθεση από τον τρίτο βαθμό δικαιοδοσίας. 
Έτσι, ξέρετε, γίνομαι και εγώ Υπουργός. Θα κόψω τις μισές υποθέσεις που θα πηγαίνουν στη δικαιοσύνη -αυτό λέγεται αρνησιδικία- θα βάζω εξοντωτικά παράβολα, για να μην προσφεύγουν οι πολίτες ή να είναι αποτρεπτικό για να προσφεύγουν οι ασθενέστεροι πολίτες στη δικαιοσύνη, όπως κάνατε και στον Κώδικα Διοικητικής Δικονομίας, και έτσι θα αποσυμφορήσουμε τη δικαιοσύνη. Ωραία λύση! 
Κλείνοντας, η δικαιοσύνη νοσεί -αυτή είναι η αλήθεια- στην Ελλάδα και θα νοσεί όσο διορίζονται από την Κυβέρνηση οι δικαστές στο ανώτατο επίπεδο. Δείξατε το αληθινό σας προσωπείο παρά το αντίθετο των όσων λέτε, ότι θέλετε να διορίζονται από τους δικαστές, με τις προτεινόμενες διατάξεις Αναθεώρησης του Συντάγματος για αυτό το θέμα. Προτείνατε να διορίζονται όχι από την Κυβέρνηση, αλλά από κοινοβουλευτική επιτροπή. Πάλι δηλαδή από εσάς, πάλι από την Πλειοψηφία. Αυτός είναι ο σκοπός σας, ας μην κρυβόσαστε άλλο, να ελέγχετε τη δικαιοσύνη, έτσι ώστε να ελέγχετε και τους πολιτικούς σας και όχι μόνο αντιπάλους. 
Ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Παπαδάκη.
Τον λόγο έχει η κυρία Ελένη Καραγεωργοπούλου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ, κύριε Πρόεδρε.
Ένα ακόμα νομοσχέδιο απότοκο της πολιτικής ιδεολογίας μιας Κυβέρνησης που νομίζει ότι δικαιούται να μιλάει για τον Όλυμπο όταν δύο μέρες πριν ρίξατε στην αγορά την πολιτιστική μας κληρονομιά. Και δεν περιοριστήκατε μόνο στις ανθρώπινες ανά τους αιώνες δημιουργίες, αλλά ρίξατε στην ίδια αγορά ιδιωτικοοικονομικών συμφερόντων το νερό. 
Εσείς οι ίδιοι που δεν διστάζετε να φέρνετε μέσω των υπό την κατοχή σας μέσων μαζικής ενημέρωσης στην κορυφή της επικαιρότητας χυδαιότητες του πολιτικού είδους Κυριαζίδη για να αποπροσανατολίσετε την κοινή γνώμη από το νομοσχέδιο-ντροπή για την ιστορία μας και τα μνημεία μας. 
Εσείς που αδιάντροπα δια στόματος του πολιτικού στελέχους σας Παπασταύρου διαλαλήσατε σε εξώφυλλα του κίτρινου Τύπου σας ότι σπάει το ταμπού της διαχείρισης των υδάτων, θεωρώντας ότι μπορείτε να συγκεντρώνουν τις εξουσίες δύο και μόνο εταιρείες, η ΕΥΔΑΠ και η ΕΥΑΘ, εισηγμένες στο χρηματιστήριο με βασική μέτοχο η ΕΥΔΑΠ την ΓΕΚ ΤΕΡΝΑ.
Εσείς που δεν αφήνετε τους ίδιους τους πυροσβέστες να επιβιώσουν μέσα σε συνθήκες τραγικές, αφού τους στερείτε τα τεχνικά μέσα και όταν δεν καίγονται στις φωτιές, πολεμώντας με γυμνά χέρια, όπως οι συνάνθρωποί μας που θρηνήσαμε την Τετάρτη, τους προπηλακίζετε, βιαιοπραγώντας εναντίον τους και ρίχνοντάς τους χημικά, εκείνους που σώζουν τις ζωές μας, τα ζώα μας, τα σπίτια μας, την υγεία μας, τον ίδιο μας τον τόπο, τους ιερούς μας βράχους.
Για να μπω, λοιπόν, και στο νομοσχέδιο, εσείς τώρα ρίχνετε στην καιόμενη αγορά της διαμεσολάβησης από την πυρά του Κτηματολογίου τα αγνώστου ιδιοκτήτη ακίνητα. Μας καλέσετε να ανατρέξουμε στα Πρακτικά. Ανατρέξαμε στα Πρακτικά, όπως άλλωστε κάνουμε πάντα, για να διαβάσουμε ότι χαρακτηρίσατε, κύριε Υφυπουργέ, συνωμοσιολογία την απαίτηση να υπάρχουν πραγματικές εγγυήσεις πριν το ελληνικό δημόσιο παραιτηθεί από την προβολή δικαιωμάτων του επί ακινήτων. Αλήθεια; 
Διαβάσαμε ακόμα ότι αφήσατε να εννοηθεί πως αν επιμένουμε σε αυτές τις εγγυήσεις, άλλους σκοπούς υπηρετούμε. Σας το επιστρέφουμε. Δεν νομιμοποιείσθε να αποδίδετε σκοπιμότητες σε Βουλευτές επειδή ασκούν κοινοβουλευτικό έλεγχο και επικαλούνται επίσημες διαπιστώσεις από την ίδια την έκθεση τη δημοσιοποιημένη του ίδιου του Νομικού Συμβουλίου του Κράτους. Δεν είπαμε ότι κάθε ακίνητο αγνώστου ιδιοκτήτη ανήκει στο Δημόσιο. Δεν είπαμε ότι κάνει να ταλαιπωρείται οποιοσδήποτε πολίτης, όταν το Δημόσιο αποδεδειγμένα δεν έχει δικαίωμα. Είπαμε κάτι πολύ συγκεκριμένο και εσείς εξακολουθείτε να το αποφεύγετε. Είναι διαφορετικό πράγμα να μην υπάρχει δικαίωμα του δημοσίου και άλλο το ίδιο το δημόσιο να μην μπορεί να το αποδείξει επειδή δεν διαθέτει τίτλους, δεν διαθέτει τοπογραφικά, πρόσβαση στα στοιχεία του Κτηματολογίου και επαρκώς στελεχωμένες υπηρεσίες. Η αδυναμία του κράτους να οργανώσει τα αρχεία του και τις υπηρεσίες δεν αποτελεί απόδειξη ότι δημόσιο δικαίωμα δεν υπάρχει και δεν μπορεί αυτή η οργανωτική ανεπάρκεια να μετατρέπεται μέσω μιας ταχείας διαδικασίας σε οριστική απώλεια δημόσιας περιουσίας.
 Το πιο ενδιαφέρον όμως είναι ότι στην προσπάθειά σας να αντικρούσετε την κριτική μας επιβεβαιώσατε την ίδια την ένστασή μας, γιατί είπατε επί λέξει ότι «και το μεν δημόσιο δεν έχει τη δυνατότητα να υποστηρίξει την κυριότητά του επί του ακινήτου». Ακριβώς αυτό είναι το πρόβλημα που επισημάναμε: όχι ότι το δημόσιο έχει πάντοτε δικαίωμα, αλλά ότι πολλές φορές δεν μπορεί να γνωρίζει με ασφάλεια αν έχει δικαίωμα, επειδή δεν διαθέτει τα αναγκαία στοιχεία. Αντί να απαντήσετε, επιλέξατε να μιλήσετε για συνωμοσιολογία και άλλους σκοπούς. Είναι απόπειρα απαξίωσης -αυτό είναι το μόνο βέβαιο- του ίδιου του κοινοβουλευτικού ελέγχου. Όταν η Κυβέρνηση φέρνει διάταξη που μπορεί να παράγει οριστικά αποτελέσματα για την ακίνητη περιουσία του δημοσίου, εκείνη έχει το βάρος να αποδείξει ότι υπάρχουν επαρκείς δικλίδες. Δεν έχει η Αντιπολίτευση το βάρος να απολογείται επειδή ζητά να προστατευθεί η δημόσια περιουσία. Επομένως, ναι, είναι άλλο η ανυπαρξία δικαιώματος και άλλο η αδυναμία του δημοσίου να το αποδείξει, αλλά επιμένουμε ότι η δημόσια περιουσία δεν μπορεί να εξαρτάται από τα κενά των κρατικών αρχείων ή την υποστελέχωση των υπηρεσιών. Επίσης, επιμένουμε ότι πριν από κάθε παραίτηση του Δημοσίου, πρέπει να υπάρχουν πραγματικές θεσμικές εγγυήσεις, γιατί το κράτος δικαίου δεν μπορεί να λειτουργεί με υποθέσεις. Λειτουργεί με αποδείξεις και εγγυήσεις. 
Αφιερώσατε επίσης σημαντικό μέρος της τοποθέτησής σας για τις στρατηγικές αγωγές κατά της συμμετοχής του κοινού. Μας είπατε ότι η Ελλάδα ήταν από τις πρώτες χώρες που ενσωμάτωσαν την Οδηγία. Μόνο που αυτό δεν ανταποκρίνεται σε πραγματικά δεδομένα. Η προθεσμία ενσωμάτωσης είχε ήδη λήξει όταν το νομοσχέδιο κατατέθηκε στη Βουλή. Επομένως δεν μπορούμε να μιλάμε ούτε για έγκαιρη ούτε για πρωτοπόρα ενσωμάτωση. Επιτρέψτε μου, όμως, να πω ότι ούτε αυτό ήταν το ουσιαστικό ζήτημα. Η ποιότητα μιας νομοθετικής παρέμβασης δεν κρίνεται από το αν κατατέθηκε πρώτη ή τελευταία. Κρίνεται από το αν αξιοποιεί πραγματικά τα εργαλεία που δίνει η οδηγία για την προστασία της ελευθερίας της έκφρασης και της συμμετοχής στον δημόσιο διάλογο.
 Επιμείνατε ιδιαίτερα στην κατάργηση του αδικήματος της απλής δυσφήμισης. Όμως η κατάργηση αυτή αφορά το Ποινικό Δίκαιο. Οι στρατηγικές αγωγές φίμωσης εκδηλώνονται κυρίως μέσω καταχρηστικών αστικών αγωγών. Άρα το κρίσιμο ερώτημα δεν ήταν τι κάνατε στο Ποινικό Δίκαιο πριν από δύο χρόνια. Το κρίσιμο ερώτημα είναι αν οι δικονομικές εγγυήσεις που θεσπίζετε σήμερα αρκούν για να αποτρέψουν πραγματικά την καταχρηστική χρήση της δικαιοσύνης ως μέσου εκφοβισμού.
 Αναγνωρίσατε και εσείς ο ίδιος ότι οι φορείς διατύπωσαν επιφυλάξεις για την πρώιμη απόρριψη των προδήλως αβάσιμων αγωγών, για το βάρος της απόδειξης, για την αποζημίωση, για τις εκκρεμείς υποθέσεις, για την επιμόρφωση των δικαστικών λειτουργών. Για ορισμένα από αυτά προαναγγείλατε βελτιώσεις, αλλά για τα περισσότερα δεν ακούσαμε καμία ουσιαστική αιτιολόγηση. Και εδώ προκύπτει μια αντίφαση: Επιλέγετε να υπερβείτε το ελάχιστο που απαιτεί η οδηγία ως προς το πεδίο εφαρμογής, επεκτείνοντας τις διατάξεις και στις εσωτερικές υποθέσεις -και αυτό είναι θετικό-, αλλά γιατί δεν επιλέγετε να υπερβείτε το ελάχιστο και ως προς τις ουσιαστικές εγγυήσεις προστασίας, εκεί όπου η ίδια η οδηγία δίνει στα κράτη - μέλη τη δυνατότητα να θεσπίσουν ισχυρότερες δικλίδες απέναντι στις καταχρηστικές αγωγές; Και ακριβώς εδώ παρεμβαίνει η ίδια η Επιστημονική Υπηρεσία της Βουλής, η οποία επισημαίνει ότι η Κυβέρνηση επέλεξε να υπερβεί το ελάχιστο που απαιτεί η οδηγία, επεκτείνοντας το πεδίο εφαρμογής και στις αμιγώς εσωτερικές υποθέσεις. 
Πρόκειται για συνειδητή πολιτική επιλογή η οποία όμως συνοδεύεται από σοβαρούς προβληματισμούς για την κατανομή του βάρους απόδειξης για τη σχέση των νέων διατάξεων με τον Κώδικα Πολιτικής Δικονομίας και για την αναγκαιότητα της απόκλισης από την αρχή της ισότητας των διαδίκων. Αυτό είναι το πραγματικό ερώτημα, όχι αν η οδηγία ενσωματώθηκε, αλλά αν ενσωματώθηκε με τρόπο που προστατεύει αποτελεσματικά όσους συμμετέχουν στον δημόσιο διάλογο. Σε αυτό το ερώτημα εξακολουθούμε να μην έχουμε λάβει πειστική απάντηση. 
Τέθηκαν πολλά ακόμα ερωτήματα στα οποία δεν δώσατε απαντήσεις και για τον παλιό αιγιαλό, γιατί εξαιρούνται ακόμα ιδιοκτησίες από τη ρύθμιση αυθαιρέτων του άρθρου 89, αν και απέκτησαν ακίνητα από το ίδιο το Ελληνικό Δημόσιο με εξαγορά. 
Δυστυχώς επειδή δεν υπάρχει χρόνος οφείλω να καταλήξω λέγοντας ότι το κράτος δικαίου δεν οικοδομείται με διαβεβαιώσεις, ούτε με εξαιρέσεις χωρίς αιτιολογία, ούτε με διατάξεις που αφήνουν αναπάντητα κρίσιμα ερωτήματα. Η καλή νομοθέτηση απαιτεί διαφάνεια, αιτιολόγηση, λογοδοσία και σε αυτά πάντα θα υστερείτε.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Καραγεωργοπούλου.
Τον λόγο ο κ. Παναγής Καππάτος και αμέσως μετά η κ. Σπυριδάκη.
ΠΑΝΑΓΗΣ ΚΑΠΠΑΤΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, το σχέδιο νόμου του Υπουργείου Δικαιοσύνης που συζητούμε σήμερα, υπηρετεί ένα ξεκάθαρο στόχο: να ενισχύσει το κράτος δικαίου στην πράξη και να κάνει τη δικαιοσύνη πιο αποτελεσματική, πιο γρήγορη και να τη φέρει πιο κοντά στον πολίτη. Με τις ρυθμίσεις του προστατεύονται όσοι συμμετέχουν στον δημόσιο διάλογο από καταχρηστικές αγωγές που ασκούνται για εκφοβισμό και φίμωση και παράλληλα δημιουργείται ένα ισχυρότερο πλαίσιο για την έγκαιρη και ουσιαστική συμμόρφωση της διοίκησης προς τις δικαστικές αποφάσεις. Πρόκειται για δύο παρεμβάσεις με βαθύ δημοκρατικό περιεχόμενο, γιατί η ελευθερία της έκφρασης, η ασφάλεια δικαίου και ο σεβασμός στις αποφάσεις των δικαστηρίων αποτελούν βασικές προϋποθέσεις μιας σοβαρής, σύγχρονης και ευρωπαϊκής πολιτείας. 
Πρώτος βασικός πυλώνας του νομοσχεδίου είναι η προστασία των πολιτών, των δημοσιογράφων, των ερευνητών, των οργανώσεων και κάθε ανθρώπου που συμμετέχει καλόπιστα στον δημόσιο διάλογο. Τα τελευταία χρόνια έχει γίνει περισσότερο ορατό ένα επικίνδυνο φαινόμενο: η άσκηση υπέρογκων ή προδήλως αβάσιμων αγωγών με σκοπό την οικονομική εξάντληση, τον εκφοβισμό και τελικά τη σιωπή εκείνου που ερευνά, ενημερώνει ή εκφράζει άποψη για ένα ζήτημα δημόσιου ενδιαφέροντος. Με το νέο πλαίσιο ο εναγόμενος θα μπορεί να ζητήσει την απόρριψη μιας τέτοιας αγωγής σε πρώιμο στάδιο μέσα από σύντομες και σαφείς προθεσμίες. Έτσι περιορίζεται η μακρά δικαστική ομηρία και αποτρέπεται η μετατροπή της ίδιας της διαδικασίας σε μέσο τιμωρίας. 
Η Ελλάδα προχωρά μάλιστα πέρα από την ελάχιστη ευρωπαϊκή υποχρέωση, καθώς επεκτείνει τις εγγυήσεις προστασίας και στις αμιγώς εσωτερικές υποθέσεις, όπου εντοπίζεται μεγάλο μέρος του πραγματικού προβλήματος. Παράλληλα, το νομοσχέδιο διαμορφώνει ένα ισορροπημένο σύστημα εγγυήσεων που σέβεται το δικαίωμα του κάθε πολίτη να προσφεύγει στη δικαιοσύνη και ταυτόχρονα να προστατεύει εκείνον που βρίσκεται απέναντι σε μια καταχρηστική διαδικασία. Ο ενάγων έχει τη δυνατότητα να αντικρούσει το αίτημα πρώιμης απόρριψης και το δικαστήριο διατηρεί την ευθύνη να κρίνει κάθε υπόθεση με βάση τα πραγματικά περιστατικά. 
Όταν, όμως, αποδεικνύεται ότι η δικαστική διαδικασία χρησιμοποιήθηκε ως εργαλείο πίεσης, προβλέπεται πλήρης κάλυψη των εξόδων του εναγομένου, δυνατότητα επιβολής χρηματικής κύρωσης και δημοσίευση της απόφασης. Με αυτόν τον τρόπο ενισχύεται η ισότητα των όπλων, περιορίζεται η οικονομική εξόντωση των ασθενέστερων και στέλνεται ένα καθαρό μήνυμα: η ελευθερία του λόγου συνοδεύεται από ευθύνη, ενώ η ισχύς δεν επιτρέπεται να μετατρέπεται σε μηχανισμό φίμωσης. 
Δεύτερος μεγάλος πυλώνας είναι η συμμόρφωση της δικαιοσύνης προς τις δικαστικές αποφάσεις. Για τον πολίτη η δικαίωση μέσα σε μια δικαστική αίθουσα αποκτά ουσιαστικό περιεχόμενο, όταν η απόφαση εφαρμόζεται πλήρως, έγκαιρα και με συνέπεια.
Γι’ αυτό το νομοσχέδιο αναμορφώνει το πλαίσιο που ισχύει από το 2002, συντομεύει τα στάδια της διαδικασίας και ενισχύει τις εξουσίες των Συμβουλίων Συμμόρφωσης. Τα συμβούλια θα μπορούν να προσδιορίζουν με σαφήνεια ποια πράξη πρέπει να εκδοθεί, ποια ενέργεια πρέπει να γίνει και ποιο διοικητικό όργανο έχει την ευθύνη. Η διοίκηση θα συμμετέχει ενεργά στη διαδικασία, ώστε να εξηγούνται εγκαίρως οι πραγματικές τεχνικές ή νομικές δυσχέρειες και να αποφεύγονται νέες καθυστερήσεις. Παράλληλα, προβλέπονται προσωρινά μέτρα και αποτρεπτικές χρηματικές κυρώσεις, ώστε η συμμόρφωση να αποτελεί σταθερό κανόνα λειτουργίας του κράτους. 
Ιδιαίτερη σημασία έχει η περιορισμένη δικαστική υποκατάσταση, η οποία ενεργοποιείται ως έσχατο μέτρο, όταν η διοίκηση επιμένει αδικαιολόγητα να μην εφαρμόζει μία απόφαση και όταν η πράξη που οφείλει να εκδώσει, είναι ήδη σαφώς προσδιορισμένη από το δικαστήριο. Η ρύθμιση σέβεται τη διακριτική ευχέρεια της διοίκησης και περιορίζεται στις περιπτώσεις όπου δεν υπάρχει πραγματικό περιθώριο διοικητικής επιλογής. 
Παράλληλα, ενισχύεται η προσωπική ευθύνη των αρμόδιων οργάνων, καθώς η αδικαιολόγητη άρνηση ή η καθυστέρηση μπορεί να οδηγήσουν σε πειθαρχικό έλεγχο και στις προβλεπόμενες έννομες συνέπειες. Με αυτές τις διατάξεις το Δημόσιο δίνει πρώτο το παράδειγμα σεβασμού στη νομιμότητα και αποδεικνύει ότι οι κανόνες ισχύουν για όλους με συνέπεια, λογοδοσία και πραγματική προστασία του πολίτη. 
Το νομοσχέδιο περιλαμβάνει ακόμη ένα ευρύ σύνολο παρεμβάσεων που βελτιώνουν την καθημερινή λειτουργία της δικαιοσύνης. Ενισχύεται η οργάνωση των δικαστηρίων και των δικαστικών υπηρεσιών. Προσαρμόζεται το πλαίσιο στον νέο δικαστικό χάρτη και αξιοποιούνται σύγχρονα ψηφιακά εργαλεία, όπως η εξ αποστάσεως παράσταση ενώπιον του Συμβουλίου Επικρατείας. Παράλληλα, δημιουργείται ειδική διαδικασία για την ταχύτερη επίλυση διαφορών που αφορούν ακίνητα καταχωρισμένα στο Κτηματολόγιο ως αγνώστου ιδιοκτήτη με τη συμβολή πιστοποιημένου διαμεσολαβητή. 
Ενισχύονται, επίσης, η προστασία των θυμάτων εγκληματικών πράξεων και η έγκαιρη ενεργοποίηση των αρμόδιων αρχών, όταν ένας γιατρός διαπιστώνει ενδείξεις κακοποίησης ανηλίκου. Πρόκειται για ρυθμίσεις με άμεσο κοινωνικό αποτύπωμα, οι οποίες μειώνουν καθυστερήσεις, προστατεύουν τους ευάλωτους και κάνουν την απονομή της δικαιοσύνης πιο ανθρώπινη και πιο λειτουργική. 
Κυρίες και κύριοι συνάδελφοι, η δικαιοσύνη δεν αποτελεί μια αφηρημένη έννοια ούτε έναν μηχανισμό απομακρυσμένο από την καθημερινότητα. Αποτελεί το σταθερό θεμέλιο της ελευθερίας, της κοινωνικής ειρήνης και της εμπιστοσύνης των πολιτών προς την πολιτεία. Ο Μοντεσκιέ μάς δίδαξε ότι δεν υπάρχει ελευθερία, όταν η δικαστική εξουσία δεν προστατεύεται μέσα στην ισορροπία των θεσμών. Σήμερα δηλώνουμε με καθαρό τρόπο ότι δεν υπάρχει πραγματικό κράτος δικαίου, όταν ο ισχυρός χρησιμοποιεί τη δικαστική διαδικασία για να φιμώνει και όταν η ίδια η διοίκηση καθυστερεί να εφαρμόσει τις αποφάσεις των δικαστηρίων. 
Με το παρόν νομοσχέδιο επιλέγουμε την ευθύνη απέναντι στην αυθαιρεσία, τη λογοδοσία απέναντι στην αδιαφορία και την αποτελεσματικότητα απέναντι στην αδράνεια. Η Νέα Δημοκρατία αποδεικνύει ξανά ότι ο σεβασμός στους θεσμούς, η προστασία της ελευθερίας και η ασφάλεια του πολίτη αποτελούν ενιαία πολιτική επιλογή. Ψηφίζουμε υπέρ μιας δικαιοσύνης που λειτουργεί, προστατεύει και εμπνέει δικαιοσύνη. Ψηφίζουμε υπέρ μιας Ελλάδας πιο ισχυρής, πιο δίκαιης και πιο ελεύθερης.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε.
Τον λόγο έχει η κ. Αικατερίνη Σπυριδάκη.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Σας ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, τελευταία μέρα εδώ. Τελευταία νομοθέτηση, πριν κλείσει η Βουλή και τα θέματα παραμένουν πολλά και σύνθετα και πολλά εξ αυτών σίγουρα όχι πρόσφορα, για να έρθουν με τις γνωστές και μη εξαιρετέες πια νυχτερινές τροπολογίες.
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Σήμερα οι ρυθμίσεις της Κυβέρνησης έχουν μία εντυπωσιακή ιδιότητα. Ποια είναι αυτή; Περιγράφουν με ακρίβεια όσα η Κυβέρνηση διακηρύσσει και ταυτόχρονα παραβιάζει.
Μιλάει το νομοσχέδιο για προστασία από τις αγωγές φίμωσης, ενώ έρχεται από την Κυβέρνηση που αντιμετώπισε την ερευνητική δημοσιογραφία ως εχθρό.
Μιλάει για συμμόρφωση της διοίκησης στις δικαστικές αποφάσεις, ενώ ακόμα περιμένουμε την ουσιαστική εφαρμογή της απόφασης για την παρακολούθηση του Νίκου Ανδρουλάκη.
Μιλάει για την ανεξαρτησία της δικαιοσύνης, όταν στη Συνταγματική Αναθεώρηση προτείνατε απλώς μία διαφορετική διαδρομή προς το ίδιο αποτέλεσμα. Να εξακολουθεί, δηλαδή, η κυβερνητική πλειοψηφία να κρατά τον τελικό έλεγχο στην επιλογή της δικαιοσύνης. Τι μας λέτε, λοιπόν, με απλά λόγια; Αλλαγή διαδικασίας αλλά χωρίς αλλαγή εξουσίας. 
Ερχόμαστε στις αγωγές SLAPP, αγωγές που υποβάλλονται με σκοπό να εξοντώσουν οικονομικά και ψυχικά τα βαλλόμενα πρόσωπα, αγωγές που δεν επιτελούν κανέναν ρόλο, παρά μόνο να στείλουν το ανήθικο μήνυμα ότι κάθε έρευνα, αποκάλυψη και αναφορά προς ισχυρό πρόσωπο θα έχει βαρύ προσωπικό τίμημα.
Θα μου πείτε, είναι θεωρητική αυτή η συζήτηση; Σε καμία περίπτωση. Ποιους νομίζετε, όμως, ότι πείθετε; Ποιο αφήγημα θεσμικής ευαισθησίας προσπαθείτε να στήσετε, όταν η ίδια η πραγματικότητα σάς διαψεύδει καθημερινά; Ποιον πάτε να κοροϊδεύσετε για την προστασία των δημοσιογράφων και της Κοινωνίας των Πολιτών, όταν ο πλέον εμβληματικός εκφραστής αυτής της τακτικής στη χώρα, ο κ. Δημητριάδης, εξαπολύει βροχή αγωγών εναντίων δημοσιογράφων, ερευνητών, μέσων μαζικής ενημέρωσης, επειδή απλά τόλμησαν να κάνουν τη δουλειά τους και επειδή, απλά τολμήσαν να ερευνήσουν το σκοτεινό σκάνδαλο των υποκλοπών; Αυτό είναι, κυρίες και κύριοι της Πλειοψηφίας, το κλίμα που καλλιεργείτε. Και η βιομηχανία εκφοβισμού που στήθηκε με φόντο το Μαξίμου; Στο απυρόβλητο. Αφού, λοιπόν, «φάγατε» την προειδοποιητική επιστολή λόγω της ολιγωρίας σας, ήρθατε να ενσωματώσετε την οδηγία.
Πάμε να δούμε πώς. Καμία μεταβατική διάταξη για εκκρεμείς υποθέσεις. Ένα το κρατούμενο. Δεύτερον, ο μηχανισμός στήριξης των θυμάτων μένει μια απλή υπηρεσία συλλογής στατιστικών. Πού θέλω να καταλήξω με όλα αυτά; Όταν κάποιος βρίσκεται σε ένα βεβαρημένο πλαίσιο θεσμικής αυθαιρεσίας, παρακράτους και απόπειρας ελέγχου, οφείλει ακόμα περισσότερο να κατοχυρώσει ουσιωδώς την ελευθερία του λόγου και του τύπου, ακριβώς επειδή η ανεξάρτητη δημοσιογραφία μπορεί να είναι ένα σοβαρό θεσμικό αντίβαρο, ικανό να αναδείξει σκάνδαλα και να οδηγήσει σε διαφάνεια.
Η ελλιπής, λοιπόν και προσχηματική υιοθέτηση της οδηγίας από την Κυβέρνηση, αφού έθιξε το ΠΑΣΟΚ από τον Φεβρουάριο το θέμα αυτό, δεν εξασφαλίζει όσα μας λέτε και προς Θεού, μην προσπαθείτε να μας πείσετε για τις δήθεν αγνές σας προθέσεις για δικαιοσύνη.
Επιτρέψτε μου εδώ να κάνω μία παρέμβαση για τα συμπεράσματα από τη διαδικασία της Συνταγματικής Αναθεώρησης. Τι καταλάβαμε από εκεί εμείς, οι «κουραστικοί» της Αντιπολίτευσης; Καταλάβαμε την ίδια υποκρισία. Επικαλείστε ότι επιδιώκετε την ανεξαρτησία των θεσμών, αλλά η πρότασή σας στα άρθρα 86 και 90 ήταν μια κίνηση φτηνού εντυπωσιασμού και στην ουσία τα πράγματα έμειναν ίδια: έλεγχος της κοινοβουλευτικής Πλειοψηφίας, η επιλογή της ηγεσίας της δικαιοσύνης παραμένει στα χέρια της Κυβέρνησης και οι παρεμβάσεις σας στην δικαιοσύνη είναι πλέον σκανδαλώδεις.
Κοιτάξτε τώρα τι κάνετε με τις αποφάσεις της ίδιας της δικαιοσύνης. Τιτλοφορείτε το Μέρος Β του νομοσχεδίου «Συμμόρφωση της διοίκησης προς τις δικαστικές αποφάσεις». Υπέροχα. Σε ποιους τα λέτε, ενώ ο Πρόεδρός μας, ο Πρόεδρος του ΠΑΣΟΚ, ο Νίκος Ανδρουλάκης, δεν δικαιώνεται από το Συμβούλιο της Επικρατείας; Και τι κάνει η διοίκηση; Αρνείται επιδεικτικά να εφαρμόσει τη δικαστική απόφαση. Τα είπε και η Εισηγήτριά μας, η κυρία Λιακούλη.
Έρχεστε τώρα, λοιπόν, εσείς και κουνάτε το δάχτυλο, όταν ο ίδιος ο  Πρωθυπουργός της χώρας και οι υπηρεσίες του περιφρονούν τις αποφάσεις των ανώτατων δικαστηρίων, επειδή δεν τους βολεύουν. Μετά έρχεται η Εισηγήτρια της Πλειοψηφίας, η κ. Παπαδημητρίου να απορήσει «Μα καλά, δεν θα ψηφίσετε το νομοσχέδιο;».
Ας μιλήσουμε καθαρά. Άρθρο 57, η Κυβέρνηση που αρέσκεται να κάνει πολιτική με επικοινωνιακά πυροτεχνήματα και δελτία τύπου, θέλει τώρα να θεσμοθετήσει τη δυνατότητα έκδοσης ανακοινώσεων για το περιεχόμενο των αποφάσεων ΣτΕ, πριν καν καθαρογραφούν, πριν καν δημοσιευθεί το σκεπτικό των δικαστών. Τι μας λέτε, κύριε Υπουργέ; Ότι η δικαιοσύνη θα μετατραπεί και αυτή σε ένα πεδίο επικοινωνιακής διαχείρισης, για να διαμορφώνετε το κλίμα στον δημόσιο διάλογο κατά το δοκούν; Αυτό μας λέτε;
Περνάω στο άρθρο 61 για την κτηματολογική διαμεσολάβηση. Επειδή είμαι και μηχανικός και το βλέπω με ιδιαίτερη ευαισθησία για τους συναδέλφους μου, στο κείμενο της δημόσιας διαβούλευσης δεν υπήρχε κανένας περιορισμός για τη διεξαγωγή της κτηματολογικής διαμεσολάβησης. Εκ των υστέρων, φέρατε διάταξη που ορίζει ότι η διαδικασία θα διεξάγεται αποκλειστικά από κτηματολογικούς διαμεσολαβητές, κατόχους πτυχίων Νομικής. Πετάτε δηλαδή έξω μηχανικούς, επαγγελματίες που η ίδια η πολιτεία τους εκπαίδευσε, τους πιστοποίησε και τους ενέγραψε στα σχετικά μητρώα.
Δεν πιστεύω, κύριε Υπουργέ, να αγνοείτε ότι οι κτηματολογικές διαφορές περιλαμβάνουν κυρίως τεχνικά ζητήματα. Σας ρωτώ λοιπόν: Γιατί αποκλείετε τους μηχανικούς και μαζί με αυτούς το σχετικό και χρήσιμο υπόβαθρό τους; Ο εκ των υστέρων αποκλεισμός όσων ήδη πιστοποιήθηκαν νόμιμα συνιστά, αν μη τι άλλο, ευθεία βολή της ασφάλειας δικαίου. 
Και σαν να μην έφταναν όλα αυτά, φτάνουμε στην κορύφωση της κοινοβουλευτικής αυθαιρεσίας. Για μία ακόμη φορά δύο νυχτερινές τροπολογίες. Με θεσμικό κλεφτοπόλεμο περνάτε μία τεράστια αλλαγή στην υφ’ όρον απόλυση επί πολλαπλών ισοβίων καθείρξεων από είκοσι πέντε στα τριάντα χρόνια. Ακόμα μία αλλαγή στον γνωστό Ποινικό Κώδικα-λάστιχο, διότι λάστιχο τον έχετε καταντήσει, εκτός διαβούλευσης, εκτός συζήτησης, εκτός ακροάσεως φορέων. Ποιο ακροατήριο και ποιες σκοπιμότητες της στιγμής προσπαθείτε να ικανοποιήσετε ευτελίζοντας τη νομοθετική διαδικασία;
Αλλά δείτε και την υπόλοιπη εικόνα της δικαιοσύνης. Δικαστικές υποδομές που καταρρέουν και εγκαταλελειμμένα έργα. Πριν λίγους μήνες στο Εφετείο Αθηνών, το μεγαλύτερο Εφετείο της χώρας, έπεσε τζάμι στον προθάλαμο. Για κλάσματα δευτερολέπτου δεν πέτυχε τη διερχόμενη δικηγόρο. Το διανοείστε; Πρέπει οι λειτουργοί της δικαιοσύνης να φοβούνται να πάνε στη δουλειά τους; Δικαστικοί υπάλληλοι, υπό καθεστώς τραγικής υποστελέχωσης, απεργούν επειδή κινδυνεύει η σωματική τους ακεραιότητα στα δικαστήρια. 
Ο Δικαστικός Χάρτης έφερε έμφραγμα και αναγκάζεστε να του δώσετε παράταση μέχρι το 2027. Πλήγμα στο αυτοδιοίκητο των δικαστηρίων με τη μονομερή παράταση θητειών στο άρθρο 37. Σας τα έχουν ήδη πει και οι δικαστές με τις σφοδρές αντιδράσεις τους. Και εσείς τι κάνετε; Το δικό σας. Περιορισμός του δικαιώματος αναίρεσης στον Άρειο Πάγο, λες και είναι τρίτος βαθμός δικαιοσύνης.
Κυρίες και κύριοι συνάδελφοι, έχω να πω το εξής. Ο θεσμικός κατήφορος και η καθεστωτική νοοτροπία έχουν κι ένα όριο. Ποιο είναι άρα το νομοθετικό αποτύπωμα αυτής της Κυβέρνησης; Μια οδηγία χωρίς πλήρη προστασία. Ένα πλαίσιο για τη συμμόρφωση σε αποφάσεις από μία κυβέρνηση που δεν συμμορφώνεται. Διακηρύξεις περί ανεξαρτησίας, δικαστικές αποφάσεις σε μορφή  δελτίου Τύπου και μπόνους αλλαγές στον Ποινικό Κώδικα νύχτα, την ώρα που ακούσαμε την κ. Παπαδημητρίου να μας μιλά για γόνιμο διάλογο. Μάλλον έτσι τον εννοείτε τον γόνιμο διάλογο, αν και εμείς θα θέλαμε πράγματι να δούμε ουσιαστικά γόνιμο διάλογο. 
Κυρίες και κύριοι συνάδελφοι, επειδή αναφέρθηκα στην ιδιότητά μου ως μηχανικός, στο Πολυτεχνείο μάθαμε ένα πράγμα, ότι όταν τα θεμέλια είναι σαθρά, δεν μπορείς να σώσεις ένα κτίριο ούτε με μερεμέτια, ούτε με σοβατίσματα. Και όπως λέμε και οι μηχανολόγοι, αν κάτι δεν μπορεί να σχεδιαστεί, να κατασκευαστεί και να δουλέψει, αν κάτι από αυτά πάσχει, τότε είναι αποτυχημένο το σενάριο. Και δυστυχώς, από εσάς έχουμε πολλά τέτοια. 
Αλλά ας μην παλεύουμε άλλο με τις λέξεις. Τους οργανισμούς της δημοκρατίας έχετε επιλέξει να τους υπονομεύετε με κάθε τρόπο. Όμως, η δημοκρατία και η δικαιοσύνη ανθίζουν στο φως. Και ξέρετε τι κακό συνήθειο έχουν; Να αποκαλύπτουν κάθε κακοτέχνημα.
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Θεόδωρος Δρίτσας, ανεξάρτητος Βουλευτής. 
ΘΕΟΔΩΡΟΣ ΔΡΙΤΣΑΣ: Ευχαριστώ πάρα πολύ, κύριε Πρόεδρε.
Κυρίες και κύριοι Βουλευτές, για μια ακόμα φορά με σεβασμό και θλίψη ενώνω κι εγώ τα αισθήματά μου με όλες τις πτέρυγες της Βουλής και τις Βουλεύτριες και τους Βουλευτές, αποχαιρετώντας τα τρία στελέχη του Πυροσβεστικού Σώματος που άδικα έχασαν τη ζωή τους. Από εδώ και πέρα, επείγει η πραγματικά υπεύθυνη στάση της Κυβέρνησης και του Αρχηγείου για να εξηγήσουν όχι τυπικά γιατί συνέβη ό,τι συνέβη, αλλά τι δεν έγινε από αυτά που προβλέπονται ώστε να μη συμβεί αυτό το κακό και να δώσουν εξηγήσεις γι’ αυτά.
Καταθέσαμε οι τέσσερεις Βουλεύτριες και Βουλευτές, η Πέτη Πέρκα, η Σία Αναγνωστοπούλου, ο Ευκλείδης Τσακαλώτος και εγώ, μια τροπολογία, την 531/40, για την άρση της θεσμοθέτησης της ελάχιστης βάσης εισαγωγής στα Ανώτατα Εκπαιδευτικά Ιδρύματα. Ζητήσαμε από όλα τα κόμματα να συμβάλουν. Δεν έγινε κατορθωτό. Καλώ και τους Κοινοβουλευτικούς Εκπροσώπους όλων των κομμάτων. Δεν αφορά εμάς τους τέσσερις που ανήκουμε στη Νέα Αριστερά και δεν διεκδικούμε κανένα πρωτείο επ’ αυτού. Όμως, αυτό με τις συνθήκες -δεν χρειάζεται να το αναλύσω- τον Σεπτέμβριο πρέπει να κορυφωθεί και να πιεστεί η Κυβέρνηση να βάλει τέρμα σε αυτήν την ανοίκεια και καταστροφική επιλογή που έκανε για λόγους σκοπιμότητας κάποια χρόνια πριν, το 2024. 
[bookmark: _Hlk236402250]Προχωρώ στο νομοσχέδιο. Οι διατάξεις που αφορούν τα μέτρα για την προστασία από στρατηγικές αγωγές προς αποθάρρυνση της συμμετοχής του κοινού, σύμφωνα με την Οδηγία 1069/2024 και μόνο από την ηπιότητα του τίτλου αποτυπώνει ποια είναι η στάση της Κυβέρνησης. Θέλει, δεν θέλει και λόγω της ευρωπαϊκής Οδηγίας, αλλά και γιατί πλέον το φαινόμενο πλήττει πάρα πολλούς, είναι λογικό η Κυβέρνηση να νομοθετεί κάποια μέτρα για να σταματήσει αυτό το απίστευτο φαινόμενο γκανγκστερικού τύπου, Κόζα Νόστρα, ανεξέλεγκτων ισχυρών της οικονομίας, της πολιτικής, της εν γένει ισχύος απέναντι σε κάθε φωνή δημοσιογραφική, αντιπολιτευόμενη, πολιτική, κοινωνική που αποκαλύπτει τα άνομα σχέδιά τους και τις αυθαιρεσίες τους. Αυτό είναι Κόζα Νόστρα πια. Και δεν είναι φαινόμενο που υπάρχει χρόνια, δεν είναι διαχρονικό, είναι της τελευταίας δεκαετίας το πολύ και διαρκώς οξύνεται τα τελευταία χρόνια, είτε μέσα από την τραμπική διακυβέρνηση του πλανήτη, είτε μέσα από ένα σωρό άλλα, αλλά και στην Ελλάδα έχει υπόσταση. Αλητεία που επικαλείται τον νόμο για να τρομοκρατήσει κάθε έναν που θέλει δημοκρατικά να σταθεί όρθιος απέναντι στην παρακρατική δράση, οικονομική, πολιτική, θεσμική σε όλα τα επίπεδα. 
Επομένως, για την Κυβέρνηση η υποχρέωση είναι, πρώτα απ’ όλα, να εξαντλήσει όλες τις δυνατότητες του κύρους της και της εξουσίας της, για να απαξιωθεί στην κοινή γνώμη και παντού αυτή η σατανική πρακτική της Κόζα Νόστρα, του παρακράτους. Αλλιώς είναι ήπια και είναι ένα άλλοθι η ρύθμιση που έρχεται. Θετική, σωστή, αλλά εν πάση περιπτώσει είναι η λιγότερη δυνατή. Και δεν μιλώ για λεπτομέρειες. 
Εάν έχουμε πραγματικά προδήλως απαράδεκτη ή προδήλως αβάσιμη αγωγή τόσο καταστροφική για τον εναγόμενο και οι δικαστικές αρχές το κρίνουν έτσι, αυτό θα μένει έτσι; Μόνο με το ότι θα πληρώνει ο ενάγων τα δικαστικά έξοδα; Υπάρχει αυτεπάγγελτη εισαγγελική παρέμβαση σε αυτήν την περίπτωση; Πώς θα χτυπηθεί αυτή η αθλιότητα που καταδυναστεύει πια δημοσιογράφους, δημοκρατικούς πολίτες, μη κυβερνητικές οργανώσεις; 
Από εκεί και πέρα, προχωρώ. Η συμμόρφωση της Διοίκησης με τις δικαστικές αποφάσεις προϋποθέτει τη συμμόρφωση της Κυβέρνησης με τις δικαστικές αποφάσεις και όχι απλώς της Διοίκησης και η Κυβέρνηση έχει πάρει μηδέν σε αυτόν τον τομέα.
Τώρα, επειδή τελειώνει ο χρόνος, στην αλλαγή του άρθρου 37 με την παράταση σε τριετία ο κ. Μπούγας εχθές έδωσε κάποιες εξηγήσεις και για τον Πειραιά και γενικότερα. Τις άκουσα με προσοχή, τις σέβομαι, αλλά εν πάση περιπτώσει θα παρακολουθούμε όλη αυτή τη διαδικασία, διότι σε καμία περίπτωση δεν μπορεί να φαλκιδευτεί η ελεύθερη βούληση του Δικαστικού Σώματος.
Τέλος, η αναίρεση. Δεν είναι δυνατόν. Αφαιρέστε αυτό το άρθρο. Είναι εξόφθαλμο. Όσα επιχειρήματα και να έχετε, δεν μπορεί να στερήσετε από κανέναν πολίτη, ακόμα και για 1.000, να ασκήσει το δικαίωμα της αναίρεσης στον Άρειο Πάγο, διότι ο Άρειος Πάγος δεν κρίνει επί της ουσίας. Κρίνει το αν τηρήθηκαν οι συνεπείς δικονομικοί κανόνες. Αυτό δεν μετριέται με χρήμα και δεν μπορεί να αφαιρεθεί από κανέναν αυτή η δυνατότητα να μην δικαιωθεί σε κάποιο δικαστήριο, ενώ αυτό το δικαστήριο δεν τήρησε τους κανόνες. Τουλάχιστον αυτό. Η επιτάχυνση της απονομής της δικαιοσύνης είναι εν προκειμένω προσχηματική, γιατί η ζυγαριά με τον ένα ή με τον άλλο τρόπο είναι σαφώς υπέρ της διατήρησης της διάταξης αυτής. 
Τέλος, ένα σχόλιο για την κυβερνητική τροπολογία 532/41 και ειδικά για το άρθρο 1, αυτό που παρατείνει με διάφορες περιγραφές την κράτηση καταδικασμένων κατά το Ποινικό Δίκαιο. Είναι φωτογραφική η διάταξη και είναι διάταξη εκδικητική και είναι διάταξη μεροληπτική. Δεν υπήρξε τέτοια διάταξη για τη Χρυσή Αυγή. Δεν υπήρξε τέτοια διάταξη για την εγκληματική συμμορία της Χρυσής Αυγής. Με αυτήν την έννοια, είναι διάταξη παράνομη και διάταξη σκοπιμότητας που δεν ταιριάζει σε κανένα Υπουργείο Δικαιοσύνης. 
Ευχαριστώ πάρα πολύ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κύριος Υπουργός για να καταθέσει νομοτεχνικές βελτιώσεις. 
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Ευχαριστώ, κύριε Πρόεδρε. 
Παρακαλώ, θα ήθελα να καταθέσω τις μέχρι τώρα νομοτεχνικές βελτιώσεις.
(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:


ΠΡΟΕΔΡΕΥΩΝ (Γεώργιος Λαμπρούλης): Καλώς. Να μοιραστούν στις Κοινοβουλευτικές Ομάδες.
Τον λόγο έχει τώρα ο κ. Ελευθέριος Κτιστάκης από τη Νέα Δημοκρατία.
ΕΛΕΥΘΕΡΙΟΣ ΚΤΙΣΤΑΚΗΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι, θα ξεκινήσω να εκφράσω την συμπαράστασή μου και τη θλίψη μου για όσα συμβαίνουν ακόμα μια μέρα στη χώρα μας με τις πυρκαγιές. Είχαμε την απώλεια τριών ανθρώπινων ζωών προχθές. Σήμερα είναι μια πολύ δύσκολη μέρα για τη Βοιωτία και για την Αργολίδα κυρίως. Τώρα έχει και στην Εύβοια μια φωτιά στην Αγία Άννα, αλλά τουλάχιστον στη Βοιωτία που έχω πλήρη, ολοκληρωμένη εικόνα είναι πολύ δύσκολα και γίνονται εκκενώσεις οικισμών μέσω της θάλασσας.
Κυρίες και κύριοι, επί του προκειμένου σχεδίου νόμου και χωρίς να θέλω και να αδικήσω το σύνολο των προτεινόμενων διατάξεων, ιδίως το Μέρος Α΄ του υπό συζήτηση σχεδίου νόμου, θα επικεντρωθώ στο Μέρος Β΄. Από το 2006 το Ευρωπαϊκό Δικαστήριο Δικαιωμάτων του Ανθρώπου έχει κρίνει ότι ο ν.3068/2002 για τη συμμόρφωση της ελληνικής Διοίκησης στις δικαστικές αποφάσεις των ελληνικών διοικητικών δικαστηρίων είναι αναποτελεσματικός. Είναι η απόφαση Μπέκα και Κουλοχέρη. Την κρίση αυτή επανέλαβε στις τριάντα μία μεταγενέστερες αποφάσεις του, όλες καταδικαστικές για την Ελλάδα. 
Κατόπιν αυτών, κατά παρέκκλιση του Γενικού Δικονομικού Κανόνα του Δικαστηρίου περί εξάντλησης των εθνικών ενδίκων μέσων, όσοι ήθελαν μέχρι σήμερα να παραπονεθούν για τη μη συμμόρφωση της ελληνικής Διοίκησης, δεν ήταν υποχρεωμένοι να απευθυνθούν προηγουμένως στα τριμελή Συμβούλια Συμμόρφωσης του ν.3068/2002, διότι κατά την κρίση του Δικαστηρίου του Στρασβούργου δεν είχαν πιθανότητες επιτυχίας, συνεπώς είχαν τη δυνατότητα να προσφύγουν σε αυτό απευθείας.
Συνεπεία όλων αυτών, από το έτος 2006, οπότε πρωτοδιαπιστώθηκε η αναποτελεσματικότητα του ν.3068/2002 και μέχρι σήμερα, η Ελλάδα βρίσκεται υπό αυξημένη επιτήρηση ενώπιον της Επιτροπής Υπουργών του Συμβουλίου της Ευρώπης. Η τελευταία είναι ρητά επιφορτισμένη από την ευρωπαϊκή σύμβαση να επιτηρεί τα συμβαλλόμενα κράτη, προκειμένου να εκτελούν τις καταδικαστικές εις βάρος του αποφάσεις και ήδη τα τελευταία χρόνια βλέπουμε να διαπιστώνει ότι η χώρα μας έχει ένα συστημικό πρόβλημα στο να σέβεται η Διοίκηση τις αποφάσεις των εθνικών μας δικαστηρίων. Με άλλα λόγια, επειδή ο ν.3068/2002 δεν μπορεί να επιβάλει το αυτονόητο στην ελληνική Διοίκηση, δηλαδή τη συμμόρφωσή της στις αποφάσεις, το Ευρωπαϊκό Δικαστήριο έχει επανειλημμένως διαπιστώσει παραβιάσεις επί του ζητήματος και ακολούθως η χώρα μας είναι υπόλογη ενώπιον της Επιτροπής των Υπουργών γιατί δεν εκτελεί τις καταδικαστικές αποφάσεις, δηλαδή επί της ουσίας δεν τροποποιεί τον ν.3068/2002.
Αξίζει, ωστόσο, να δει κανείς πώς προέκυψε ο νόμος αυτός το μακρινό 2002 και πώς θα φτάσαμε στη σημερινή νομοθέτηση. Είναι γνωστό ότι μέχρι και τη δεκαετία του 1990 ίσχυε το ακατάσχετο του Ελληνικού Δημοσίου δυνάμει του ν.2097/1952. Οι επιδικασθείσες αρχικές αξιώσεις εις βάρους του ευρύτερου δημόσιου τομέα δεν ικανοποιούνταν, παρά μόνο αν και όταν το αποφάσιζε το ίδιο το Δημόσιο να τις ικανοποιήσει. Στην πράξη βέβαια αυτό σήμαινε, αν κι όταν αποφάσιζε κάποιος υπάλληλος του Δημοσίου να τις ικανοποιήσει.
Το προνόμιο αυτό ανατράπηκε από την υπ’ αριθμόν 360/1998 απόφαση του Μονομελούς Πρωτοδικείου Θήβας, σε μια υπόθεση που επιμελήθηκε το δικηγορικό μας γραφείο και αφορούσε αγωγή αποζημίωσης κατά της δημόσιας τότε ΔΕΗ από προκληθείσα φωτιά. Ένα φωτεινό μυαλό, η Πρωτοδίκης τότε κ. Στυλιανή Μπλέτα, στηρίχτηκε στην επικύρωση από την Ελλάδα το 1997 του Διεθνούς Συμφώνου Ατομικών και Πολιτικών Δικαιωμάτων του ΟΗΕ και επέτρεψε την έκδοση απογράφου κατά της ΔΕΗ. Επέτρεψε δηλαδή την αναγκαστική εκτέλεση κατά νομικού προσώπου του ευρύτερου δημόσιου τομέα. 
Η απόφαση αυτή ενήργησε ως θρυαλλίδα και αμέσως μετά τόσο το κατασχετό εις βάρος του Ελληνικού Δημοσίου όσο και η υποχρέωση της συμμόρφωσης της ελληνικής Διοίκησης στις ελληνικές δικαστικές αποφάσεις, πανηγυρικά κατοχυρώθηκαν για πρώτη φορά στο Σύνταγμα του 2001 στα άρθρα  94 παράγραφος 4 και 95 παράγραφος 5 αντίστοιχα. Τότε ήταν που προέκυψε και η ανάγκη ψήφισης ενός εκτελεστικού του Συντάγματος νόμου. Ο τότε Υπουργός Δικαιοσύνης, Καθηγητής Μιχάλης Σταθόπουλος, συγκρότησε ομάδα εργασίας υπό τον αείμνηστων Καθηγητή Σπηλιωτόπουλο, η οποία και παρέδωσε ένα άρτιο σχέδιο νόμου. Προέβλεπε την πειθαρχική δίωξη όσων δημοσίων υπαλλήλων δυστροπούσαν στη συμμόρφωση και στην αποτελεσματική υποκατάσταση της ελληνικής Διοίκησης από το Συμβούλιο της Επικρατείας για να εκδοθεί η αναγκαία διοικητική πράξη που θα αποκαθιστούσε τη νομιμότητα.
Δυστυχώς, η τότε Κυβέρνηση παραμέρισε το σχέδιο αυτό και προώθησε προς ψήφιση ένα διαφορετικό νομοσχέδιο, αυτό δηλαδή που αποτελεί μέχρι σήμερα τον προβληματικό ν.3068/2002. Ήδη πριν την ψήφισή του, τόσο η Διοικητική Ολομέλεια του Συμβουλίου της Επικρατείας με την αριθμό 5/2002 απόφαση, όσο και η Εθνική Επιτροπή για τα Δικαιώματα του Ανθρώπου τον Ιούλιο του 2002 και η Επιστημονική Επιτροπή της Βουλής τον Οκτώβριο του 2002 είχαν επισημάνει τις σοβαρές νομοτεχνικές ατέλειες του σχεδίου νόμου.
Με λίγα λόγια, από τη σκληρή απαγόρευση του ν.297/1952 περάσαμε στην εμβληματική φωτεινή εξαίρεση της απόφασης 360/1998 του Μονομελούς Πρωτοδικείου Θήβας και ακολούθως πάλι στο άτεγκτο καθεστώς του ν.3068/2002. Μάλιστα, μπορώ μετά λόγου γνώσης να επιβεβαιώσω την αναποτελεσματικότητα του νόμου αυτού, δεδομένου ότι από την επαγγελματική μου δραστηριότητα είχα πλήθος υποθέσεων που αφορούσαν την αναγκαστική εκτέλεση κυρίως εναντίον των ΟΤΑ. 
Η προβλεπόμενη στο προκείμενο σχέδιο νόμου διαδικασία, ιδίως δε η περιορισμένη δικαστική υποκατάσταση που προβλέπεται στο άρθρο 25, δημιουργεί σε όλους μας την εύλογη πεποίθηση ότι επιτέλους ο πολίτης δεν θα είναι ανυπεράσπιστος έναντι του Δημοσίου στην ουσιαστική ικανοποίηση της απαίτησής του, που έχει άλλωστε διαγνωστεί και αναγνωριστεί δικαστικά. Σημειώνω μάλιστα ότι με το άρθρο 8 του ν.5293/2006 έχει ενισχυθεί και ο διοικητικός μηχανισμός για τη συμμόρφωση των φορέων του Δημοσίου στις δικαστικές αποφάσεις.
Ειδικά, όσον αφορά το άρθρο 26 του υπό συζήτηση σχεδίου νόμου, με το οποίο πλέον θα υποδεικνύονται με δεσμευτικό τρόπο στα αρμόδια διοικητικά όργανα τα συγκεκριμένα μέτρα που προσήκουν, ώστε να μην έχουμε στο μέλλον και άλλες δικαστικές διαφορές, θα ήθελα να πω τα ακόλουθα.
Ενισχύονται οι εξουσίες του ακυρωτικού δικαστή, ώστε να διασφαλίζεται η αρτιότερη συμμόρφωση της διοίκησης στο σκεπτικό και στο διατακτικό της δικαστικής απόφασης. Εισάγεται στο ελληνικό δίκαιο ο θεσμός των διαταγών προς τη διοίκηση ο οποίος εφαρμόζεται με επιτυχία στο Γαλλικό Συμβούλιο του Κράτους και είναι πολύ σημαντικό και με το συμβόλαιο συμμόρφωσης και με τον ακυρωτικό δικαστή να υποδεικνύεται αναλυτικά πως πρέπει η διοίκηση να εφαρμόσει τη συγκεκριμένη απόφαση. 
Ειδικότερα, το δικαστήριο της κύριας διαφοράς, το οποίο διαθέτει και την πληρέστερη δυνατή γνώση της υπόθεσης που επιλύει, μπορεί αυτεπαγγέλτως ή κατόπιν αιτήματος του αιτούντος να υποδείξει με δεσμευτικό τρόπο στα αρμόδια διοικητικά όργανα τα συγκεκριμένα μέτρα και τις ενέργειες που προσήκει να ληφθούν, ώστε να εφαρμοστεί με τον καλύτερο τρόπο η δικαστική κρίση. Μάλιστα, η προσήκουσα τήρηση των μέτρων αυτών ελέγχεται και από το Συμβούλιο Συμμόρφωσης. Οι εν λόγω διαταγές δύναται να συνοδεύονται από συγκεκριμένη προθεσμία εντός της οποίας οφείλει η διοίκηση να συμμορφωθεί. Με τον τρόπο αυτό, θεραπεύονται μείζονες αδυναμίες του υφιστάμενου συστήματος συμμόρφωσης, αφού οι καθυστερήσεις της διοίκησης στη συμμόρφωση οφείλονταν συχνά στο γεγονός ότι αυτή αγνοούσε καλόπιστα τον τρόπο προσήκουσας συμμόρφωσης στη δικαστική απόφαση λόγω της εντελώς ελλειπτικής αναδιατύπωσης του διατακτικού της τελευταίας. 
Συνακόλουθα, με την προτεινόμενη αυτή ρύθμιση το δικαστήριο χαράσσει τον οδικό χάρτη συμμόρφωσης αίροντας εκ των προτέρων τυχόν παρερμηνείες ή ασάφειες, ώστε αφενός μεν να διευκολύνεται το έργο της διοίκησης χωρίς ενδεχομένως να απαιτείται προσφυγή των ενδιαφερομένων στο Συμβούλιο της Επικρατείας, αφετέρου δε να αποφεύγονται νέες δικαστικές αμφισβητήσεις. 
Για όλους τους προαναφερόμενους λόγους, καθώς βέβαια και επειδή και τα υπόλοιπα κεφάλαια του υπό συζήτηση σχεδίου νόμου επιλύουν σημαντικά ζητήματα, σας καλώ να το υπερψηφίσουμε. 
Ευχαριστώ θερμά.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε. 
Τον λόγο έχει ο Υπουργός Υγείας, ο κ. Γεωργιάδης, για να τοποθετηθεί για κάποιο άρθρο της υπουργικής τροπολογίας. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ, κύριε Πρόεδρε. 
 Στο παρόν νομοσχέδιο έχουμε δύο άρθρα σε τροπολογία στο σχέδιο νόμου του Υπουργείου Δικαιοσύνης. Είναι το άρθρο 1 και το άρθρο 2 της τροπολογίας. Το άρθρο 1 αφορά σε κάτι πολύ ευχάριστο για εμάς, στην απόφαση που έλαβε ο Πρωθυπουργός να μας επιτρέψει τη συνέχεια του Προγράμματος «Προλαμβάνω» με εθνικούς πόρους και μετά το πέρας του Ταμείου Ανάκαμψης και Ανθεκτικότητας. 
Υπενθυμίζω ότι το Πρόγραμμα «Προλαμβάνω» είναι το μεγαλύτερο πρόγραμμα προληπτικής ιατρικής που έχει γίνει στην Ελλάδα από πάντα. Τις υπηρεσίες του «Προλαμβάνω», τις διαγνωστικές, τις έκαναν περισσότεροι από 6 εκατομμύρια συμπολίτες μας αθροιστικά. Υπήρχε πάντα η ανησυχία, τι θα γίνει όταν λήξουν οι πόροι του Ταμείου Ανάκαμψης και Ανθεκτικότητας. Βρήκαμε πόρους. Μεταφέρουμε πόρους της ΕΚΑΠΥ από το ριμπέιτ που συλλέγουμε από τα φαρμακευτικά προϊόντα. Αυτά είναι περίπου 70 εκατομμύρια έως 75 εκατομμύρια τον χρόνο τα οποία θα μπορεί να χρησιμοποιεί ο ΕΟΠΥΥ και το Υπουργείο Υγείας της Ελλάδος για να χρηματοδοτεί τη συνέχεια διαφόρων τμημάτων του Προγράμματος «Προλαμβάνω». 
Αυτό είναι το άρθρο 1 και μέσα σε αυτό -το λέω γιατί έχει προκαλέσει μεγάλη συζήτηση στην κοινή γνώμη- συμπεριλαμβάνουμε το θέμα της παχυσαρκίας, που είναι ένα πρόγραμμα που απασχόλησε την κοινή γνώμη και υπήρξε μία εμπλοκή τελικά με την Ευρωπαϊκή Ένωση. Αυτό δεν έγινε δεκτό από την Ευρωπαϊκή Ένωση στην τελική του μορφή. Το μεταφέρουμε, λοιπόν, και αυτό στο εθνικό σκέλος. Ολοκληρώνουμε με αυτήν την τροπολογία τις πληρωμές που εκκρεμούσαν μέχρι 30 Ιουνίου και ξεκινάμε τις υπουργικές αποφάσεις για να επανασχεδιάσουμε το μέλλον του Προγράμματος αυτού από τους εθνικούς πόρους για τους δικαιούχους και τις οκτώ δόσεις που είχαμε ανακοινώσει.
Το άρθρο 2 αφορά επίσης σε κάτι πολύ ευχάριστο, στη δυνατότητα του ΕΟΠΑΕ να ιδρύσει τις μονάδες Safe Haven, τις μονάδες άμεσης πρόσβασης ασφαλούς καταφυγίου. Πρόκειται για ένα πολύ μεγάλο κοινωνικό πρόβλημα που αφορά σε άστεγους, αδύναμους, τοξικομανείς και ευάλωτους συμπολίτες μας. Αναθέτουμε στον ΕΟΠΑΕ να μπορεί να φτιάξει δομές, όπου οι άνθρωποι θα βρίσκουν καταφύγιο, προστασία, τα φάρμακα που χρειάζονται και μια διαμονή, ώστε να μη χρειάζεται να είναι στους δρόμους. Αυτό το ονομάζουμε Safe Haven και φορέας υλοποίησης αυτών των μονάδων θα είναι ο ΕΟΠΑΕ. 
Για όσους δεν τον ξέρετε, είναι ο μεγάλος ενιαίος οργανισμός που χτίσαμε στο Υπουργείο Υγείας στα πλαίσια της ψυχιατρικής μεταρρύθμισης και που συμπεριλαμβάνει όλες τις υπηρεσίες του πρώην ΟΚΑΝΑ, ΚΕΘΕΑ. Αυτός ο φορέας θα αναλάβει να κάνει και αυτές μονάδες Safe Haven, για να βοηθήσουμε ένα πραγματικό κοινωνικό πρόβλημα και να μην υπάρχουν αβοήθητοι στους δρόμους άνθρωποι ευάλωτοι.
Αυτά είναι τα δύο άρθρα του Υπουργείου Υγείας. 
ΠΡΟΕΔΡΕΥΩΝ (Γεώργιος Λαμπρούλης): Ζήτησαν τον λόγο ο κ. Μάντζος και ο κ. Ξανθόπουλος επ’ αυτών που τοποθετήθηκε ο κ. Γεωργιάδης. 
Τον λόγο έχει ο κ. Μάντζος. 
ΔΗΜΗΤΡΙΟΣ ΜΑΝΤΖΟΣ: Ευχαριστώ, κύριε Πρόεδρε. 
Κατ’ αρχάς, κύριε Υπουργέ, δεν ξέρω με ποια γυαλιά μελετήσατε την τροπολογία. Χαιρόμαστε που δεν τα φοράτε εδώ μέσα τουλάχιστον. Αυτό πρέπει να σας το δώσουμε. 
Εμείς τη μελετήσαμε και πρέπει να σας πούμε ότι έχουμε ορισμένες παρατηρήσεις, οι οποίες είναι επί της ουσίας της ρύθμισης. Παρά το γεγονός ότι κατανοούμε την αναγκαιότητα της ρύθμισης για το Πρόγραμμα «Σπύρος Δοξιάδης» και για τα πολύ κρίσιμα για την παχυσαρκία προγράμματα -αναφερθήκατε εκτενώς σε αυτά- φοβόμαστε ότι υπάρχει μια σοβαρή αδυναμία στη διάταξη που αφορά στον χρονικό περιορισμό. 
Διότι ξέρετε ότι, σύμφωνα με τη ρύθμιση σας, η αναδρομική αποζημίωση των φαρμακείων σταματά στις 10 Ιουλίου 2026, ενώ πάλι με την ίδια τροπολογία, την 1η Σεπτεμβρίου 2026 θα αρχίσει η κάλυψη από τον ΕΟΠΥΥ. Άρα υπάρχει ένα κρίσιμο διάστημα πενήντα ημερών, ένα θεραπευτικό και χρηματοδοτικό στεγανό σχεδόν πενήντα ημερών, από τις 11 Ιουλίου έως τις 31 Αυγούστου, όπου δεν θα υπάρχει καμία πρόβλεψη αποζημίωσης. Και αυτό, προφανώς, έχει άμεσες και πολύ δυσμενείς συνέπειες για τους ασθενείς, οι οποίοι απαιτούν συνεχή και αδιάλειπτη λήψη και χορήγηση των σκευασμάτων. Ξέρετε πολύ καλά ως Υπουργός Υγείας ότι αυτό μπορεί να έχει σοβαρές συνέπειες και ιατρικούς κινδύνους με ταχεία υποτροπή, με επαναπρόσληψη βάρους, με μεταβολική απορρύθμιση. Άρα, όλα αυτά είναι σοβαροί κίνδυνοι που πρέπει να προβλεφθούν. 
Αυτό, δυστυχώς, επιβεβαιώνει και την κριτική που έχει ασκήσει το ΠΑΣΟΚ- Κίνημα Αλλαγής από τις 13 Ιουλίου 1906 με ερώτηση για την αδυναμία, τελικά, και την ανικανότητα της Κυβέρνησης, την αποτυχία της, να εξασφαλίσει τη θεραπευτική συνέχεια μετακυλίοντας το κόστος στους πολίτες. Διότι το Πρόγραμμα ανακοινώθηκε πρώτη φορά τον Νοέμβριο του 2025, ξεκίνησε με καθυστέρηση τον Φεβρουάριο του 2026, εξαντλήθηκε πρόωρα τον Μάιο και τον Ιούνιο του 2026, διότι εξαντλήθηκαν τα κονδύλια του Ταμείου Ανάκαμψης. Και γιατί εξαντλήθηκαν; Διότι υπολογίστηκε λανθασμένα η ζήτηση και δεν υπήρξε οποιαδήποτε προηγούμενη διαπραγμάτευση τιμών. 
Άρα, η δέσμευση σας για εξόφληση των φαρμακοποιών έως τα μέσα Αυγούστου, ούτε αυτή ήταν τελικά ακριβής, διότι ουσιαστικά αφορά μόνο σε εκ των υστέρων τακτοποίηση δεδουλευμένων ως τις 10 Ιουλίου. Τίθεται και η κόκκινη γραμμή της 1ης Σεπτεμβρίου, όπως προείπα. 
Άρα καθ’ ημάς, για να μπορέσει αυτή η ρύθμιση να τύχει και της δικής μας θετικής ψήφου και κυρίως -το βασικότερο είναι αυτό, όχι εάν θα ψηφίσει το ΠΑΣΟΚ ή όχι- να ανακουφιστούν και να εξασφαλιστούν οι συμπολίτες μας που αντιμετωπίζουν αυτά τα σοβαρά ζητήματα υγείας κρίνουμε, κύριε Υπουργέ, ότι χρειάζονται δύο κρίσιμες νομοτεχνικές και ουσιαστικές παρεμβάσεις άμεσες, πρώτον, η κάλυψη του ενδιάμεσου διαστήματος με νομοθετική συμπλήρωση, ώστε η αποζημίωση των φαρμάκων να καλύπτει και το διάστημα από 11 Ιουλίου έως 31 Αυγούστου 2026, αποτρέποντας τη διακοπή της θεραπείας των ήδη ενταγμένων ασθενών και το δεύτερο, την ταχεία ολοκλήρωση της διαπραγμάτευσης, δηλαδή, να υπάρξει άμεση ολοκλήρωση της διαδικασίας διαπραγμάτευσης τιμών πριν από την 1η Σεπτεμβρίου 2026, ώστε το δημόσιο σύστημα να αποζημιώνει τα σκευάσματα σε πραγματικά βιώσιμες τιμές. 
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Ακολουθεί ο κ. Ξανθόπουλος. 
Επίσης, ζήτησε τον λόγο και ο κ. Καζαμίας. Δεν ξέρω εάν θέλει να τοποθετηθεί άλλος Κοινοβουλευτικός Εκπρόσωπος ή να ρωτήσει. 
Κύριε Ξανθόπουλε, έχετε τον λόγο. 



ΘΕΟΦΙΛΟΣ ΞΑΝΘΟΠΟΥΛΟΣ: Εγώ θα επαναλάβω, κύριε Υπουργέ, τα θεσμικά που έχουμε αναπτύξει επανειλημμένα στην Αίθουσα.
Είναι ένα νομοσχέδιο του Υπουργείου Δικαιοσύνης και έρχεται μία τροπολογία κατ’ αρχάς του Υπουργείου Υγείας, του Υπουργείου Αγροτικής Ανάπτυξης, του Υπουργείου Υποδομών. Επί της διαδικασίας, πρώτον, ακολουθείται πάλι αυτή η λανθασμένη αντίληψη ότι μπορούμε να φέρουμε τελευταία στιγμή ό,τι μπορούμε για να κάνουμε τη δουλειά μας.
Δεύτερον, σε αυτήν καθεαυτή την τροπολογία, ενώ το άρθρο 1 μπορεί να τύχει θετικής αντιμετώπισης, το άρθρο 2 ενδεχομένως όχι, αλλά το άρθρο 3 που μιλάει για τη μη απαίτηση προσκόμισης αποδεικτικού φορολογικής και ασφαλιστικής ενημερότητας για τους δικαιούχους, που είναι για το Σχέδιο Κοινής Αγροτικής Πολιτικής και Προγράμματος, το ενοποιείτε με το άρθρο 6 «Μεταφορά διαθέσιμων εταιρείας Εγνατίας Οδού» και μιλάμε για ποσό 60 εκατομμυρίων, τα οποία μπορούν να μεταφέρονται ως συνεισφορά στο Αναπτυξιακό Πρόγραμμα Δημοσίων Επενδύσεων στον παραχωρησιούχο.
Και πώς είναι δυνατόν να ψηφίσουμε έξι άρθρα τα οποία είναι διαφορετικών Υπουργείων, διαφορετικού περιεχομένου και στα οποία, στο μεν άρθρο 6 έχουμε μία σαφή αντίρρηση και στο άρθρο 1 στεκόμαστε θετικά; Άρα, δηλαδή, θέλουμε να βοηθήσουμε, αλλά μας τραβάτε το χαλί κάτω από τα πόδια και με αυτήν την έννοια δεν μπορούμε να είμαστε θετικοί, μολονότι θα το θέλαμε.
Αυτό θα ήθελα να πω, κύριε Πρόεδρε, ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Ωραία.
Ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας, έχει τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Κύριε Γεωργιάδη, μετά τη θερμή -ή μάλλον όχι τόσο θερμή- υποδοχή…
Κύριε Πρόεδρε, μιλάει στο κινητό του την ώρα που τον ρωτάμε για την τροπολογία; Είναι δυνατό, δηλαδή, ή υπάρχει πιο προσβλητικό στο Κοινοβούλιο; Λείπει όλη την ημέρα, έρχεται δυο λεπτά να μας παρουσιάσει δύο άρθρα σε μία τροπολογία η οποία είναι άσχετη με το αντικείμενο και μιλάει στο τηλέφωνο την ώρα που τον ρωτάνε οι Κοινοβουλευτικοί Εκπρόσωποι; Έλεος, δηλαδή! Πόσο πιο υποτιμητικά μπορεί να φερθεί ένας Υπουργός απέναντι στη Βουλή και ιδίως αυτός ο Υπουργός, ο οποίος υποτιμάει τους πάντες, πηγαίνει στα νησιά και τον γιουχαΐζουν; Διότι υποτιμάτε τους πολίτες και έρχεστε τώρα και είστε στο κινητό! Πάλι καλά που δεν φοράτε αυτά τα γυαλιά. Δεν ντρέπεστε;
Εν πάση περιπτώσει, έρχεστε εδώ και φέρνετε δύο άρθρα σε μία τροπολογία, η οποία είναι άσχετη με το αντικείμενο. Αυτό παραβιάζει το Σύνταγμα. Το έχετε ακούσει αυτό; Το ξέρετε και όμως το κάνετε, γιατί η παραβίαση του Συντάγματος είναι το προσφιλές σας σπορ, πιθανόν πριν και από το τένις.
Εδώ κοιτάμε, κύριε Γεωργιάδη, γιατί εγώ σας ρωτάω, δεν κοιτάμε δεξιά και αριστερά για να κάνουμε πως δήθεν δεν ενδιαφερόμαστε και ότι είμαστε υπεράνω. Δεν είστε υπεράνω, είστε κάτω από τον έλεγχο της Βουλής. Κάτω από τον έλεγχο της Βουλής! Πρέπει να λογοδοτείτε εδώ και να σέβεστε τον θεσμό αυτό γιατί αντιπροσωπεύει τον ελληνικό λαό!
Έρχεστε και φέρνετε εδώ πέρα μία διάταξη για την πρόσβαση -λέει- ευάλωτων ομάδων στο σύστημα υγείας στα Safe Havens. Αυτή η διάταξη έρχεται με πολύ μεγάλη καθυστέρηση -πρέπει να σας πω- διότι η Ελλάδα σε όλες τις διεθνείς κατατάξεις είναι η χώρα εκείνη που στο σύστημα υγείας της έχει τη χαμηλότερη πρόσβαση από τους πολίτες προς αυτό σε όλη την Ευρωπαϊκή Ένωση και με μεγάλη διαφορά. Τα ξέρετε αυτά, τα έχουμε συζητήσει πολλές φορές. Πάλι καλά που ξυπνήσατε κάπως, γιατί δεν είμαι σίγουρος ότι ξυπνήσατε εντελώς, αλλά πάει να γίνει κάτι.
Αυτό που δεν καταλαβαίνουμε, όμως, είναι δύο κεντρικά πράγματα: Η πρόσβαση αυτή, σύμφωνα με το άρθρο που φέρνετε στην τροπολογία, δίνεται -λέει- σε άτομα κάποιων κοινωνικών ομάδων που είναι ευπαθή. Από την άλλη, η διάταξη στην αρχή λέει ότι παρέχονται με ελάχιστα κριτήρια εισόδου. Γιατί ελάχιστα κριτήρια; Ή δίνετε πρόσβαση σε αυτά τα άτομα, ή δεν δίνετε πρόσβαση σε αυτά τα άτομα. Δίνετε πρόσβαση και μετά βάζετε κριτήρια για να τους μπλοκάρετε;
Και δεν φτάνει μόνο αυτό -γιατί είναι υποκριτική αυτή η διάταξη- ο Υπουργός αποφασίζει.
Και αν τη δούμε τη διάταξη, κύριε Πρόεδρε, βλέπουμε εδώ ότι είναι μιάμιση σελίδα σχεδόν και η μισή διάταξη λέει «με απόφαση του Υπουργού Υγείας και τα λοιπά», «με απόφαση» -ξανά- «του Υπουργού Υγείας καθορίζονται οι όροι και οι προϋποθέσεις ίδρυσης, οι τεχνικές προδιαγραφές, τα κριτήρια εισόδου», όλες οι εξουσίες στα χέρια του Υπουργού. Βάλτε τα κριτήρια εισόδου εδώ, αν θέλετε να έχετε κριτήρια, κανονικά δεν πρέπει να έχετε κριτήρια πέρα από το να κατονομάσετε τις ευπαθείς αυτές ομάδες και τελείωσε. Ή θέλετε να έχετε ένα σύστημα υγείας το οποίο είναι προσβάσιμο στους πολίτες και σε αυτούς που έχουν πραγματική ανάγκη, ή δεν θέλετε. Το να βάζετε φίλτρο με κριτήρια και να ξαναβάζετε ένα δεύτερο φίλτρο ο Υπουργός να αποφασίζει τα κριτήρια και όλους τους όρους και τις προϋποθέσεις είναι δώρο άδωρο.
Γιατί τα κάνετε αυτά; Τελικά τα κάνετε μόνο για τα μάτια του κόσμου και στην ουσία θέλετε να μπλοκάρετε τον κόσμο από το σύστημα υγείας; Αυτό νομίζουμε ότι θέλετε να κάνετε.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Παφίλης, Κοινοβουλευτικός Εκπρόσωπος του Κομμουνιστικού Κόμματος.
ΑΘΑΝΑΣΙΟΣ ΠΑΦΙΛΗΣ: Για αυτούς που μπορεί να μας βλέπουν, λοιπόν, θα διαβάσω: «Άρθρο 1: Συνέχιση δράσεων δημόσιας υγείας και κάλυψης φαρμακευτικής αγωγής στο πλαίσιο του Εθνικού Προγράμματος Πρόληψης ‘’Σπύρος Δοξιάδης’’. Άρθρο 2: Μονάδες άμεσης πρόσβασης ασφαλούς καταφυγίου του Εθνικού Οργανισμού Πρόληψης και Αντιμετώπισης Εξαρτήσεων, προσθήκη και λοιπά. Άρθρο 3: Χρηματοδότηση από το εθνικό σκέλος του Αναπτυξιακού Προγράμματος Δημοσίων Επενδύσεων του Υπουργείου Παιδείας, Θρησκευμάτων και Αθλητισμού των αναπληρωτών και ωρομίσθιων εκπαιδευτικών και μελών ειδικού εκπαιδευτικού και βοηθητικού προσωπικού για το σχολικό έτος 2026-2027. Άρθρο 4: Μη απαίτηση προσκόμισης αποδεικτικού φορολογικής και ασφαλιστικής ενημερότητας για τους δικαιούχους που λαμβάνουν στήριξη στο πλαίσιο του Στρατηγικού Σχεδίου Κοινής Αγροτικής Πολιτικής και του Προγράμματος Αγροτικής Ανάπτυξης. Άρθρο 5: Διόρθωση παροράματος, Τροποποίηση άρθρου 143, έναρξη ισχύος και λοιπά. Άρθρο 6: Μεταφορά διαθεσίμων εταιρείας ‘’Εγνατία Οδός’’».
Καλά, τι ξεφτίλα είναι αυτή; Καλά, σοβαρολογείτε τώρα; Τι μας περνάτε, για βλάκες; Φέρνετε έξι διαφορετικά άρθρα για διαφορετικά ζητήματα σε ένα! Και μου αρέσει που με το Σύνταγμα φέρατε την καλή νομοθέτηση και σήμερα μιλάτε για καλή νομοθέτηση. Τι είναι αυτά; Δε ντρέπεστε λιγάκι; Τι μας ζητάτε να ψηφίσουμε, δηλαδή; Έξι διαφορετικά πράγματα, ανεξάρτητα από τις θέσεις που θα πάρουμε, «Ναι», «Όχι», «Παρών», ή οτιδήποτε άλλο; Αν κάποιος μπορεί να συμφωνεί με δύο -εμείς να ψηφίζουμε «Παρών», παραδείγματος χάριν- να διαφωνεί με κάποια άλλα και σε κάποια να ψηφίζει υπέρ, πώς θα ψηφίσει; Πώς θα ψηφίσει, ειλικρινά; Να ξέρει ο κόσμος τι κάνετε, δηλαδή! Τέτοια αλαζονεία, τόσο μεγάλη, δεν έχουμε συναντήσει και γίνεται και χειρότερη συνέχεια.
Και επειδή δεν έχω και πολύ χρόνο, στο άρθρο 6, τι κάνετε; Δίνετε 60 εκατομμύρια τον χρόνο στην εταιρεία που έχει την «Εγνατία Οδό», στην ΤΕΡΝΑ δηλαδή, δεν είναι θέμα να το κρύψουμε. Γιατί; Και μάλιστα με τρόπο προκλητικό, απαράδεκτο. Με ποια λογική; «Έχουμε πλειοψηφία και κάνουμε ό,τι γουστάρουμε;». Θα τα πληρώσετε πάρα πολύ ακριβά -να ξέρετε- αυτά που κάνετε. Και εγώ τα διάβασα επίτηδες, αν κάποιος άνθρωπος παρακολουθεί τι γίνεται, για να καταλάβει πώς συμπεριφέρεστε όχι μόνο απέναντι στη Βουλή, αλλά απέναντι και στον ίδιο τον κόσμο. Ντροπή!
ΠΡΟΕΔΡΕΥΩΝ (Γεώργιος Λαμπρούλης): Δεν υπάρχει κάποιος άλλος Κοινοβουλευτικός Εκπρόσωπος που θέλει να πάρει τον λόγο.
Ορίστε, κύριε Υπουργέ, έχετε τον λόγο για να απαντήσετε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καλά, δεν θα μιλήσω για τα γυαλιά, το προσπερνάω.
Θεωρώ, αγαπητέ κύριε Μάντζο, ότι η αντίδραση του ΠΑΣΟΚ ήταν πέραν πάσης λογικής. Διάβασα και μερικά άρθρα στο διαδίκτυο από σοβαρούς αρθρογράφους που σας ασκούν κριτική για την ένταση με την οποία ασχοληθήκατε με τα γυαλιά μου. Μου έκανε μεγάλη εντύπωση!
Όσον αφορά τον κ. Καζαμία, το να μιλάει το κόμμα της Πλεύσης Ελευθερίας και να ανησυχεί για την περίπτωση που κάποιος θα καταγράφει με τα γυαλιά κάποιον σε ένα κόμμα που η Πρόεδρός του έχει καταγράψει με το κινητό της όποιον περπατάει και όποιον λαλάει και όποιον αναπνέει και τον ανεβάζει στο διαδίκτυο χωρίς καμία συναίνεση από κανέναν, ακόμα και όταν έχει ρητή απαγόρευση από αυτόν, καταλαβαίνετε ότι και η υποκρισία έχει κάποια όρια.
Αφήνω, λοιπόν, τα γυαλιά στο πλάι. Σας κάνω μόνο μία πρόβλεψη. Σε έναν χρόνο από σήμερα όσοι με βρίζετε θα έχετε τέτοια γυαλιά, γιατί, αν δεν το έχετε πάρει είδηση, περνάει η τεχνολογία από τα κινητά στα smart watches και είναι κάτι που θα έρθει, είτε σας αρέσει είτε δεν σας αρέσει. Δεν θα το φέρω εγώ, θα έρθει από την τεχνολογία.
Άρα, το να εμφανίζεται ένα κόμμα σαν το ΠΑΣΟΚ τεχνολογικά και πολιτισμικά πρωτόγονο σε αυτόν τον βαθμό, πραγματικά, εμένα με ξεπερνά. Προκαλεί σχεδόν γέλιο, αλλά, εν πάση περιπτώσει, το προχωρώ.
Όσον αφορά το γιατί εγώ φορώ τα γυαλιά, το ξεκαθαρίζω.
Η ιδέα μού προέκυψε, κύριε Πρόεδρε, όταν βρέθηκα στη Νίκαια και βιαιοπράγησαν εναντίον μου και όλοι μετά μου ζητούσαν το βίντεο που έλεγα ότι με χτύπησαν. Εγώ δεν μπορούσα να βρω το ακριβές βίντεο. Βρήκα διάφορα άλλα που με έφτυναν, μου πετούσαν καφέδες, μου ορμούσαν, αλλά όλοι ήθελαν το βίντεο της γροθιάς. Μάλιστα.
Από εδώ και εμπρός, όταν θα πηγαίνω σε τέτοιες διαδηλώσεις θα φορώ τα γυαλιά μου. Θα ξέρουν ότι θα πατώ το κουμπάκι και θα τα γράφω όλα. Και όποιος θέλει ας με βρίζει, ας με φτύσει, ας με χτυπήσει. Θα τα έχω σε κάμερα και πια όλες οι αξιόποινες πράξεις θα καταγράφονται. Τελεία και παύλα.
Λοιπόν, πάμε τώρα στο προκείμενο της τροπολογίας. Πρώτα από όλα, μπαίνω ανάποδα, στον κ. Ξανθόπουλο.
Ως προς τα γενικά προγράμματα «Προλαμβάνω», η έννοια της διακοπής που θέτετε δεν υφίσταται. Να εξηγήσω γιατί.
ΘΕΟΦΙΛΟΣ ΞΑΝΘΟΠΟΥΛΟΣ: Ο κ. Μάντζος το είπε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όχι για την παχυσαρκία. Για τα γενικά προγράμματα λέω. Με την παχυσαρκία θα κλείσω.
Γιατί δεν υφίσταται; Διότι τα προγράμματα είναι προληπτικές διαγνωστικές εξετάσεις, δεν έχουν επείγοντα χαρακτήρα. Δηλαδή, το να κάνεις μια εξέταση για να δεις σε ποια κατάσταση είσαι καρδιολογικά -αναφέρω ένα παράδειγμα- δεν έχει διαφορά αν την κάνεις τον Αύγουστο ή τον Σεπτέμβριο. Το σημαντικό είναι να συνεχίσει να σου παρέχει το Υπουργείο Υγείας τη δυνατότητα να την κάνεις δωρεάν.
Το Υπουργείο Υγείας με αυτή την τροπολογία -αυτό ψηφίζουμε- θα συνεχίσει να σου παρέχει τη δυνατότητα να το κάνεις δωρεάν. Ούτως ή άλλως, για να είμαστε δίκαιοι, όταν στείλαμε τα SMS, οι περισσότεροι -και το ξέρουμε- δεν έκαναν την επόμενη μέρα. Τα έκαναν μετά από πάρα πολλούς μήνες.
Άρα, για όλα τα υπόλοιπα προγράμματα η διακοπή των σαράντα πέντε ημερών, δύο μηνών είναι ασήμαντη στατιστικά και ουσιαστικά. Το μείζον είναι ότι συνεχίζεται το πρόγραμμα.
Ειδικά για την παχυσαρκία -έχετε απόλυτο δίκιο- υπάρχει πρόβλημα. Το πρόβλημα προέκυψε από τους εξής δύο λόγους. Ο πρώτος είναι ότι εμείς είχαμε ανακοινώσει από την αρχή ότι το πρόγραμμα τελειώνει 30 Ιουνίου, δηλαδή το διαφημίζαμε ως πρόγραμμα ενταγμένο στο Ταμείο Ανάκαμψης και Ανθεκτικότητας και όλα τα προγράμματα του Ταμείου Ανάκαμψης και Ανθεκτικότητας είχαν ορίζοντα εφαρμογής έως 30 Ιουνίου, άρα και αυτό. Δεν σταμάτησε στις 30 Ιουνίου από εμάς. Σταμάτησε, γιατί στις 30 Ιουνίου ήταν να σταματήσει από την αρχή.
Όμως, κάποιοι εντάχθηκαν στην πορεία, οι γιατροί τους δεν τους ενημέρωσαν επαρκώς και οι οκτώ δόσεις που ήθελαν να πάρουν έβγαιναν μετά τις 30 Ιουνίου. Και αυτοί είναι οι άνθρωποι που τώρα αδικούνται -το δέχομαι απολύτως- και τους οποίους προσπαθούμε τώρα να βοηθήσουμε με την τροπολογία, παίρνοντας τους πόρους, όπως σας είπα, περνώντας τη διαπραγμάτευση στον ΕΟΠΥΥ, επιβάλλοντας clawback και rebate στα φάρμακα αυτά για να μπορούν να τα πληρώσουν, ώστε να μπορέσουμε να τους δώσουμε τις δόσεις που τους «χρωστάμε» -να το πω σε εισαγωγικά- έως οκτώ δόσεις.
Δέχομαι, όμως, ότι και αυτό, ο ενάμισης μήνας διακοπής θα ήταν καλό, βεβαίως, να είχε αποφευχθεί. Δυστυχώς, η απόφαση της Ευρωπαϊκής Επιτροπής για την απένταξη ήρθε πολύ καθυστερημένα. Ήρθε στις 10 Ιουλίου. Η διαπραγμάτευση δεν πήγε όπως την περιμέναμε. Αν θέλετε να σας πω για ποιον λόγο, πολύ εύκολα να σας τον πω. Διότι έκανε αντίστοιχη απόφαση για άλλες δύο ευρωπαϊκές χώρες που είχαν παρόμοια προγράμματα και μαζί αποφάσισε και για εμάς. Συμβαίνουν αυτά, δεν συμφωνούμε πάντα σε όλα. Κάποια προχωρούν, κάποια δεν προχωρούν.
Η ουσία, όμως και το μήνυμα που θέλω να εκπέμψω σε αυτούς τους ανθρώπους είναι ότι το Υπουργείο Υγείας εργάζεται για να θεραπεύσει αυτό το πρόβλημα που έχει προκύψει. Και αυτή η τροπολογία δίνει την ευκαιρία να θεραπευτεί αυτό το πρόβλημα.
Κύριε Παφίλη, επειδή είστε πολλά χρόνια Βουλευτής…
ΑΘΑΝΑΣΙΟΣ ΠΑΦΙΛΗΣ: Πάρα πολλά.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πρώτα από όλα, να πω για την ιστορία σε αυτούς που μας βλέπουν, όπως είπατε, ότι του Υπουργείου Υγείας είναι τα πρώτα δύο άρθρα. Όλα τα άλλα που διαβάσατε είναι άλλων Υπουργείων.
Παρά ταύτα, επειδή -επαναλαμβάνω- είστε πολλά χρόνια…
ΑΘΑΝΑΣΙΟΣ ΠΑΦΙΛΗΣ: Εγώ για την τροπολογία ήρθα.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ναι, ναι.
Σίγουρα θα αναγνωρίσετε, επειδή είστε άνθρωπος δίκαιος, δύο πράγματα. Πρώτον, δεν είναι η πρώτη φορά που βλέπετε τροπολογίες με πολλά διαφορετικά θέματα. Το έχετε δει εσείς πολλές χιλιάδες φορές.
ΑΘΑΝΑΣΙΟΣ ΠΑΦΙΛΗΣ: Συνέχεια.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και δεύτερον          -πάλι επαναλαμβάνω επειδή είστε δίκαιος- δεν μπορεί να μην αναγνωρίζετε ότι αυτή η Κυβέρνηση ως προς αυτά τα φαινόμενα έχει κάνει συγκλονιστική πρόοδο.
ΜΑΡΙΑ ΚΟΜΝΗΝΑΚΑ: Καμία.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δηλαδή, τώρα είμαστε -99% από ό,τι μέχρι πριν από λίγα χρόνια.
Γιατί προκύπτει σήμερα; Μα, είναι πολύ απλό, το καταλαβαίνετε. Διότι έχουμε την ιδιομορφία ότι κλείνει η Βουλή για τον Αύγουστο. Άρα, αναγκαστικά μαζεύονται περισσότερα επείγοντα θέματα, που σε μια κανονική λειτουργία της Βουλής θα μπορούσαν να ψηφιστούν και την άλλη και την παράλλη εβδομάδα. Αυτόν ειδικά τον μήνα αυτό δεν μπορεί να γίνει.
Άρα, αναγκαστικά πρέπει η Βουλή μας, για να μη γίνουμε -εσείς μπορεί να το θέλετε, εγώ όχι- Σοβιετική Ένωση, που για να περάσουν το στάρι από την Ουκρανία ή τους σιτοβολώνες και να το κάνουν ψωμί, σάπιζε από τους γραφειοκράτες στις διαδικασίες, για να μη γίνουμε αυτό, σας λέω λοιπόν ότι, ναι, σε ορισμένες περιπτώσεις οριακές θα γίνονται και αυτά. Δεν είναι αντισυνταγματικά. Είναι απολύτως νόμιμα και χρειάζονται για την ομαλή λειτουργία του κράτους.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Όσον αφορά στην τροπολογία για τον ΕΟΠΑΕ, κάνει λάθος ο κύριος συνάδελφος. Καλά, προσπερνώ το ύφος αν εγώ σέβομαι τη Βουλή. Το να έχεις Πρόεδρο τη Ζωή Κωνσταντοπούλου που έχει κάνει όλα τα περιστατικά εδώ μέσα και να κάνεις κριτική σε οποιονδήποτε από τους τριακόσιους αν σέβονται τη Βουλή, με συγχωρείτε, αλλά πρέπει να πας σε έναν ιερέα να εξομολογηθείς τις αμαρτίες σου. Να τολμάς να λες τέτοιο πράγμα, καθήμενος δίπλα στη Ζωή Κωνσταντοπούλου, που είχε κάνει τα μεγαλύτερα βασανιστήρια στους τριακόσιους της Βουλής από όποιο βασανιστήριο θα μπορούσε να σκεφτεί η ανθρώπινη φύση. Όμως, το προσπερνώ.
(Θόρυβος από την πτέρυγα της Πλεύσης Ελευθερίας)
Και πάω τώρα στην ουσία. Δεν ισχύει αυτό που λέτε…
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Λαμπρούλης): Κύριε Παφίλη, έχετε τον λόγο και μετά ο κ. Μάντζος.
ΑΘΑΝΑΣΙΟΣ ΠΑΦΙΛΗΣ: Ελάτε να σας κάνω, κύριε Γεωργιάδη, μια απλή ερώτηση: Γιατί, αφού αφορούν διαφορετικά θέματα, δεν φέρνετε πέντε τροπολογίες; Γιατί; Μπορείτε να μας πείτε; Κανένας δεν μπορεί να πει. Αφού είναι διαφορετικά θέματα, γιατί τα κοπανάτε όλα σε μία τροπολογία και τα φέρνετε εδώ; Τι δείχνει αυτό;
Κατ’ αρχάς, δείχνει μια αλαζονεία απίστευτη, αλλά ουσιαστικά, όταν θέλει κάποιος να διαφοροποιηθεί -γιατί εμείς δεν γλύφουμε το δάχτυλό μας- και να ψηφίσει έστω κάποιο που μπορεί να είναι θετικό -δεν το λέω για εμάς, το λέω γενικά και για όλη αυτή την ιστορία- δεν θα το κάνει, όταν είναι όλα πακέτο. Δεν μπορεί να ψηφίσει «υπέρ», αν συμφωνεί με μία. Και θα βγαίνετε μετά εσείς και θα λέτε το ΚΚΕ ή το τάδε ή το τάδε κόμμα δεν ψήφισε αυτό που είναι θετικό για τον κόσμο. Και αυτό λέγεται χειρότερα από κουτοπονηριά. Κάτι άλλο.
Αυτή την κριτική σας έκανα και όχι για την ουσία και δεν την κάνουμε τώρα. Και είναι σωστό αυτό που λέτε, όπως είναι σωστό ότι η Βουλή έχει να λειτουργήσει κανονικά, όπως λειτουργούσε, από το 2010. Πότε συζητήθηκε νομοσχέδιο επί της αρχής και επί των άρθρων; Από το 2010, δεκαέξι χρόνια. Κανένα;
Να πούμε άλλα; Πότε συζητήθηκε πρόταση νόμου της Αντιπολίτευσης; Ποτέ από όλες τις κυβερνήσεις και προτάσεις νόμων που κατατέθηκαν και από εμάς και από συνδικάτα κ.λπ.
Άρα, λοιπόν, μη μας μιλάτε τώρα για την καλή νομοθέτηση και ότι τέλος πάντων γίνονται πάντα. Και άμα γίνονται πάντα, σημαίνει ότι είναι σωστά; Γιατί τι σας πείραζε;
Εγώ θέλω να σας στριμώξω τώρα να μου πείτε τι σας πείραζε να φέρετε πέντε ή τέσσερις τροπολογίες. Τι; Τίποτα, αλλά είναι η λογική «κάνω ό,τι θέλω», επειδή έχω τους εκατόν πενήντα πέντε. Όμως, αυτά να ξέρετε ότι είναι τα τελευταία σας.
ΠΡΟΕΔΡΕΥΩΝ (Γεώργιος Λαμπρούλης): Ο κ. Μάντζος έχει τον λόγο.
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε και εγώ ενώνω τη φωνή μου με τους συναδέλφους Κοινοβουλευτικούς Εκπροσώπους της Αντιπολίτευσης, του ΣΥΡΙΖΑ και του Κομμουνιστικού Κόμματος, στην ανάγκη επιτέλους οι τροπολογίες να εισέρχονται ως διακριτά άρθρα προς ψήφιση.
Είναι χαρακτηριστικό γνώρισμα της κακής νομοθέτησης της Κυβέρνησης να παγιδεύει την Αντιπολίτευση σε ενιαίες ψήφους επί του συνόλου ετερόκλητων και εντελώς άσχετων και ασύνδετων μεταξύ τους ρυθμίσεων. Και μάλιστα, αυτό γίνεται -έχει δίκιο ο κ. Παφίλης- μετά από μια προκλητική -όπως τελικά αποδεικνύεται- και ατελέσφορη πρόταση της Πλειοψηφίας στο πλαίσιο της Συνταγματικής Αναθεώρησης, για την αναθεώρηση του άρθρου 73, για να μπουν οι αρχές της καλής νομοθέτησης στο Σύνταγμα. Αυτό μας μάρανε, ότι δηλαδή το Σύνταγμα φταίει για αυτά που κάνει η Κυβέρνηση.
Και έχουμε και κάτι περισσότερο. Εδώ και δέκα μέρες, ο κ. Λιβάνιος, ο Υπουργός Εσωτερικών, εμφανίστηκε εδώ και συμφώνησε με την Αντιπολίτευση στο αίτημά της αυτό. Και είπε ο κ. Λιβάνιος, ο Υπουργός Εσωτερικών, ότι πρέπει αυτό να γίνεται. Γιατί δεν γίνεται από κανέναν Υπουργό;
Όμως, η απάντηση είναι αυτή που ήδη δόθηκε: Για να παγιδεύεται η Αντιπολίτευση, για να έχουμε αυτά που είχαμε, τα βαρέα και ανθυγιεινά, για παράδειγμα, να ψηφίζουμε μια ρύθμιση «ναι» και να είναι επί της αρχής «όχι» και να λέτε ότι καταψήφισε το ΠΑΣΟΚ τα βαρέα και ανθυγιεινά, να ψηφίζει το ΠΑΣΟΚ «παρών» ή «όχι» σε μια τροπολογία με ετερόκλητες ρυθμίσεις και να λένε ότι καταψήφισε, για παράδειγμα, τα προγράμματα για την παχυσαρκία.
Αυτό είναι. Είναι μια ανήθικη προσπάθεια παγίδευσης της Αντιπολίτευσης, γι’ αυτό δεν τα σπάτε, ενώ είναι τόσο τεχνικά εύκολο και κοινοβουλευτικά αυτονόητο.
Κλείνω με τα γυαλιά, γιατί επέμεινε ο κύριος Υπουργός. Εγώ, κύριε Υπουργέ, έκανα απλώς μία χιουμοριστική αναφορά και σας είπα μπράβο που δεν φοράτε και εδώ μέσα καταγραφικά γυαλιά. Όμως, ξέρετε, το θέμα δεν είναι αισθητικό ούτε τεχνικό. Δεν είναι θέμα τεχνοφοβίας. Το ζήτημα είναι νομικό, γιατί υπάρχει μια ιερή έννοια, η έννοια της συγκατάθεσης. Κι εσείς πράγματι μπορεί να μη σέβεστε την ιδιωτικότητα των επικοινωνιών ή την προστασία των δεδομένων προσωπικού χαρακτήρα, κάτι που έχετε αποδείξει, γιατί δεν σέβεστε ούτε τα δικά σας προσωπικά δεδομένα. Αν το κάνατε, θα είχατε προσφύγει, για παράδειγμα, στη δικαιοσύνη κατά όσων αποπειράθηκαν να σας παγιδέψουν και να σας κατασκοπεύσουν. Ωστόσο, υπάρχει για όλους τους άλλους ιερός σεβασμός των δεδομένων προσωπικού χαρακτήρα, διότι υπάρχει ο Γενικός Κανονισμός Προστασίας των Δεδομένων Προσωπικού Χαρακτήρα της Ευρωπαϊκής Ένωσης, όπως και το εθνικό δίκαιο τα οποία προϋποθέτουν τη συγκατάθεση του καταγραφόμενου. Άρα, εν προκειμένω το θέμα δεν είναι αν εσείς θέλετε να καταγράφετε. Το θέμα είναι αν συγκατατίθεται ο καταγραφόμενος, κάτι που είναι απολύτως νομικό. Επαναλαμβάνω, το θέμα δεν είναι αισθητικό ούτε τεχνικό. Δεν μιλάμε εδώ για το αν είναι χρήσιμα αυτά τα ζητήματα, αλλά το πώς χρησιμοποιούνται αυτές οι εφαρμογές. Μάλιστα, έχει νομολογηθεί τόσο σε ευρωπαϊκό όσο και σε εθνικό επίπεδο. 
Επομένως, επειδή αυτά τα ζητήματα είναι νομικά, στην περίπτωση που δεν μπορώ εγώ ή οι υπόλοιποι συνάδελφοι ή οι ανακοινώσεις των κομμάτων μας να σας τα εξηγήσουν επαρκώς, απευθυνθείτε στον Υπουργό και τον Υφυπουργό Δικαιοσύνης που είναι οι θεματοφύλακες της ελληνικής νομοθεσίας, αλλά και οι αρμόδιοι για το πώς εφαρμόζεται ο Γενικός Κανονισμός στην Ελλάδα και το πώς τελικά γίνονται σεβαστές τόσο η ιδιωτικότητα των επικοινωνιών όσο και η προστασία των προσωπικών δεδομένων στη χώρα μας ως κράτος μέλος της Ευρωπαϊκής Ένωσης. Είναι τόσο απλό.
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, θα ήθελα τον λόγο μόνο για ένα λεπτό. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ζητήσατε τον λόγο. Δώστε, λοιπόν, την απάντηση που επιθυμείτε και να κλείσουμε εδώ το θέμα αυτό, για να προχωρήσουμε και στον Υφυπουργό Αγροτικής Ανάπτυξης κ. Ανδριανό, διότι θέλει να παρουσιάσει και αυτός ένα άρθρο της υπουργικής τροπολογίας και επείγεται να ταξιδέψει για να είναι στην Αργολίδα, όπου συνεχίζονται οι πυρκαγιές. 
Κύριε Γεωργιάδη, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Το θέμα που έθεσε ο κ. Μάντζος είναι σοβαρό. Τα γυαλιά, όπως το έθεσε, δεν είναι σοβαρό, αλλά η προστασία των προσωπικών δεδομένων είναι ένα πάρα πολύ σοβαρό θέμα. 
ΔΗΜΗΤΡΙΟΣ ΜΑΝΤΖΟΣ: Έτσι το θέσαμε εξαρχής. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εγώ, λοιπόν, βρέθηκα με τα γυαλιά όχι σε μία ιδιωτική συνάντηση, αλλά σε μία δημόσια συνάθροιση. Στη δημόσια συνάθροιση, όπως σίγουρα γνωρίζετε, δεν υπάρχουν προσωπικά δεδομένα, γιατί είναι δημόσια συνάθροιση. Στη συγκεκριμένη δε δημόσια συνάθροιση ταυτόχρονα με εμένα και τα γυαλιά μου υπήρχαν άλλες είκοσι πέντε κάμερες. Όποιος αποφάσιζε να είναι σ’ αυτή τη δημόσια συνάθροιση, γνώριζε επαρκέστατα ότι ήταν σε δημόσια συνάθροιση και καταγράφεται. Εκεί δεν υπάρχει κανένα προσωπικό δεδομένο. 
Επίσης, θα πρέπει να ξέρετε ότι για αξιόποινες πράξεις, ναι, μπορείς να καταγράφεις και αυτό που καταγράφεις μπορεί να χρησιμοποιηθεί και ως αποδεικτικό μέσο σε δικαστήριο αν πρόκειται περί αξιόποινης πράξης, όπως είναι η εξύβριση ή το χτύπημα. Άρα, όλα αυτά που είπατε είναι εκτός τόπου και χρόνου.
ΔΗΜΗΤΡΙΟΣ ΜΑΝΤΖΟΣ: Δεν είναι εκτός τόπου και χρόνου, κύριε Υπουργέ!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σέβομαι απολύτως τα προσωπικά δεδομένα. Είδα στο διαδίκτυο τη χθεσινή ομιλία εδώ του κ. Δουδωνή και για να καταλάβετε πόσο αξιοθρήνητη ήταν, την ανέβασα στον δικό μου λογαριασμό. 
ΔΗΜΗΤΡΙΟΣ ΜΑΝΤΖΟΣ: Τον κ. Αμυρά τον ακούσατε; 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εγώ, ο Αντιπρόεδρος της Νέας Δημοκρατίας, πήρα την ομιλία του κ. Δουδωνή και την ανέβασα στον δικό μου λογαριασμό για να γελάω που ένας υποτιθέμενος, κατά φαντασία καθηγητής Πανεπιστημίου Νομικής έρχεται στη Βουλή των Ελλήνων και λέει τέτοιες χαζομάρες.
Επανέρχομαι, λοιπόν. Δεν έγινε καμία παράνομη χρήση των γυαλιών. Η συμμετοχή μου ήταν σε δημόσια συνάθροιση, άρα δεν τίθεται θέμα προσωπικών δεδομένων ούτε συγκατάθεσης. Όσοι ήταν παρόντες έβλεπαν παντού κάμερες -πάνω από είκοσι πέντε- και όσα ελέχθησαν χθες στη Βουλή από τον κ. Δουδωνή είναι απλώς άλλο ένα δείγμα της προσωπικής του εμπάθειας με εμένα. Του εύχομαι και σε καινούργιες τέτοιες ομιλίες, για να έχω να ανεβάζω κι άλλο υλικό στο twitter μου. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Υφυπουργός Αγροτικής Ανάπτυξης και Τροφίμων κ. Ανδριανός. 
Κύριε Χήτα, θέλατε να κάνετε μία ερώτηση στον κ. Φλωρίδη. 
ΚΩΝΣΤΑΝΤΙΝΟΣ ΧΗΤΑΣ: Ναι, αλλά δεν είναι εδώ τώρα, οπότε…
ΠΡΟΕΔΡΕΥΩΝ (Γεώργιος Λαμπρούλης): Κύριε Υφυπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, θέλω κατ’ αρχήν να ευχαριστήσω τον Υπουργό Δικαιοσύνης κ. Φλωρίδη, όπως και τον Υφυπουργό κ. Μπούγα που δέχτηκαν να κατατεθεί σε δικό τους νομοσχέδιο η τροπολογία που αφορά το άρθρο 4 στο Υπουργείο Αγροτικής Ανάπτυξης και Τροφίμων. 
Με το άρθρο 4, λοιπόν, της τροπολογίας 533/42 εισάγουμε δύο στοχευμένες ρυθμίσεις που απαντούν σε υπαρκτές ανάγκες. Η πρώτη ρύθμιση αφορά την καταβολή της στήριξης στους νέους γεωργούς, ενώ η δεύτερη αφορά το πλαίσιο κυρώσεων για τα πρόσωπα που αναλαμβάνουν την υποβολή και τη διαχείριση των ενιαίων αιτήσεων ενίσχυσης. 
Ως προς την πρώτη ρύθμιση, διευρύνουμε τις περιπτώσεις στις οποίες δεν απαιτείται η προσκόμιση αποδεικτικού φορολογικής και ασφαλιστικής ενημερότητας για την πληρωμή ενισχύσεων. Συγκεκριμένα, η εξαίρεση επεκτείνεται στους δικαιούχους της παρέμβασης Π3-75.1 «Εγκατάσταση Γεωργών Νεαρής Ηλικίας» του Στρατηγικού Σχεδίου Κοινής Αγροτικής Πολιτικής 2023-2027, καθώς και στους δικαιούχους του Υπομέτρου 6.1 «Εγκατάσταση νέων γεωργών» του Προγράμματος Αγροτικής Ανάπτυξης 2014-2022, των οποίων οι ενισχύσεις καταβάλλονται στο πλαίσιο του στρατηγικού σχεδίου ως ανειλημμένες υποχρεώσεις. 
Η ρύθμιση αυτή αφορά περίπου είκοσι τέσσερις χιλιάδες νέους γεωργούς και απαντά σε ένα πραγματικό και πιεστικό πρόβλημα ρευστότητας. Ιδίως για περίπου έξι χιλιάδες οκτακόσιους δικαιούχους της πρόσκλησης του 2024 η ένταξη και η πληρωμή μετατέθηκαν κατά περίπου ένα έτος, λόγω πρόσθετων ελέγχων. Οι άνθρωποι αυτοί κλήθηκαν για διάστημα μεγαλύτερο του ενάμιση έτους να καλύπτουν με ίδιους πόρους το λειτουργικό και επενδυτικό κόστος νεοσύστατων γεωργικών εκμεταλλεύσεων, χωρίς να έχουν λάβει ακόμη την ενίσχυση της πρώτης εγκατάστασης ύψους από 21.000 έως 30.800 ευρώ. 
Σε αυτές τις συνθήκες η έλλειψη της αναγκαίας αρχικής ρευστότητας είναι εύλογο να έχει οδηγήσει ορισμένους δικαιούχους στη δημιουργία ή στη συσσώρευση οφειλών. Έτσι, η απαίτηση ενημερότητας μπορούσε να μετατραπεί σε έναν πρόσθετο φραγμό για την καταβολή της ίδιας της ενίσχυσης που προορίζεται να στηρίζει το ξεκίνημά τους. Άλλωστε, υπάρχει ένα κρίσιμο δεδομένο που αφορά το ότι η συγκεκριμένη ενίσχυση είναι ήδη ακατάσχετη, ασυμψήφιστη και δεν υπόκειται σε παρακράτηση. Επομένως, η προσκόμιση των σχετικών αποδεικτικών λειτουργεί κυρίως ως τυπική διοικητική προϋπόθεση, χωρίς ουσιαστικό ταμειακό όφελος για το Δημόσιο. 
Πρόκειται, λοιπόν, για την άρση ενός διοικητικού εμποδίου που σε αντίθετη περίπτωση μπορεί να στερήσει από νέους παραγωγούς την αναγκαία χρηματοδότηση για να υλοποιήσουν τα επιχειρηματικά τους σχέδια. Με τη ρύθμιση επιταχύνεται η πληρωμή, ενισχύεται άμεσα η ρευστότητα των νέων γεωργικών εκμεταλλεύσεων και διευκολύνεται η πλήρης και αποτελεσματική απορρόφηση των διαθέσιμων ενωσιακών πόρων. 
Οι παράγραφοι 2 και 3 του άρθρου αφορούν το νέο πλαίσιο υποβολής των ενιαίων αιτήσεων ενίσχυσης και τις κυρώσεις που μπορούν να επιβάλλονται στα πρόσωπα που αναλαμβάνουν επαγγελματικά τη διαχείρισή τους. Το 2026 είναι το πρώτο έτος λειτουργίας του νέου συστήματος και συμπίπτουν η μεταβολή του Οργανισμού Πληρωμών με τη μετάβαση από τον ΟΠΕΚΕΠΕ στην Ανεξάρτητη Αρχή Δημοσίων Εσόδων, η αλλαγή του πληροφοριακού περιβάλλοντος και η εφαρμογή νέων υποχρεώσεων για τους επαγγελματίες που υποστηρίζουν τους αγρότες στις δηλώσεις τους. 
Το ισχύον πλαίσιο διακρίνει ορθά τις απλές από τις σοβαρές παραβάσεις. Με τη ρύθμιση, λοιπόν, διευκρινίζεται ότι για την πλημμελή αποτύπωση ή μεταφορά στο Ολοκληρωμένο Σύστημα Διαχείρισης και Ελέγχου, το λεγόμενο ΟΣΔΕ, των στοιχείων που προσκόμισε ο δικαιούχος και για την ελλιπή τήρηση του φακέλου τεκμηρίωσης οι προβλεπόμενες κυρώσεις επιβάλλονται μόνο εφόσον έχει προκληθεί ζημία στον προϋπολογισμό της Ευρωπαϊκής Ένωσης ή στον κρατικό προϋπολογισμό. Η πρόβλεψη αυτή υπηρετεί την αρχή της αναλογικότητας. Διαδικαστικές πλημμέλειες που δεν παράγουν δημοσιονομικό αποτέλεσμα δεν πρέπει να αντιμετωπίζονται με τον ίδιο τρόπο με τις παραβάσεις που θέτουν σε κίνδυνο δημόσιους ή ενωσιακούς πόρους. 
Παράλληλα, για το έτος της υποβολής 2026 τα κατώτατα και ανώτατα όρια των προστίμων για τις απλές παραβάλεις μειώνονται στο 1/5. Πρακτικά, το εύρος των σχετικών προστίμων διαμορφώνεται για το πρώτο έτος εφαρμογής από τα 1.000 έως τα 4000 ευρώ αντί από τα 5.000 έως τα 20.000 ευρώ. Η προσαρμογή αυτή είναι ειδική και χρονικά περιορισμένη. Αναγνωρίζει, δηλαδή, ότι το πρώτο έτος ενός διοικητικού και πληροφοριακού συστήματος είναι περίοδος μετάβασης, εξοικείωσης και συμμόρφωσης.
 Την ίδια στιγμή, το πλαίσιο παραμένει αυστηρό απέναντι στις σοβαρές παραβάσεις. Η υπαίτια υποβολή ψευδών, ανακριβών ή νοθευμένων στοιχείων, η απόκρυψη κρίσιμων δικαιολογητικών, η χρήση πλαστών εγγράφων, η παροχή παραπλανητικών πληροφοριών και η σύγκρουση συμφερόντων εξακολουθούν να επισύρουν τις αυστηρές κυρώσεις που προβλέπει ο νόμος. 
Συνεπώς, δεν θεσπίζεται καμία γενικευμένη επιείκεια και καμία έκπτωση στους ελέγχους, αλλά η αναγκαία αναλογικότητα για τις απλές παραβάσεις του πρώτου έτους, χωρίς να αποδυναμώνεται η προστασία των οικονομικών συμφερόντων της χώρας και της Ευρωπαϊκής Ένωσης. 

Κυρίες και κύριοι συνάδελφοι, με το άρθρο 4 και συγκεκριμένα με την παράγραφο 1, αφαιρούμε ένα περιττό διοικητικό εμπόδιο από περίπου είκοσι τέσσερις χιλιάδες νέους ανθρώπους που επέλεξαν να επενδύσουν στην ελληνική γη και, ταυτόχρονα, διαμορφώνουμε ένα σαφές αναλογικό και αποτρεπτικό πλαίσιο ευθύνης για όσους διαχειρίζονται τις αιτήσεις ενίσχυσης. 
Για τους λόγους αυτούς, σας καλώ να υπερψηφίσετε τη συγκεκριμένη ρύθμιση. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με τον κατάλογο ομιλητών. 
Τον λόγο έχει ο κ. Ιωάννης Κοντής, ανεξάρτητος Βουλευτής. 
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, εγώ θα αρχίσω από το «νέο» -εντός εισαγωγικών- που μας έδωσε ο κ. Υπουργός, ο κ. Γεωργιάδης ότι του χρόνου ή του παραχρόνου θα φοράμε όλοι τα ίδια γυαλιά. Καταλαβαίνω ότι το είπε σκωπτικά. Μπορούμε, όμως, να είμαστε κατά της τεχνολογίας κάποιοι;
Εγώ θέλω να καταργήσω και το κινητό μου. Στην Αμερική υπάρχουν κοινότητες, όπως είναι οι Άμις, όπως είναι άλλοι εκατομμύρια άνθρωποι, οι οποίοι όχι μόνο δεν έχουνε συμμετοχή στην τεχνολογία στη ζωή τους, ούτε ρεύμα έχουν, ούτε τίποτα. Έχουν το δικαίωμα να ζουν. Εμείς, γιατί πρέπει να υποχρεωθούμε όλες οι υπηρεσίες των πολιτών να περνάνε μέσα από έναν «μεγάλο αδερφό», από ένα μεγάλο δίκτυο, το οποίο θα μας κατευθύνει; 
Δεν έχουμε δικαίωμα να μην θέλουμε συμμετοχή, κύριε Υπουργέ, στις τεχνολογίες; Ανθρώπινο δικαίωμα είναι. Πρέπει να έχω κινητό, να έχω κινηματογραφικά γυαλιά, να έχω οτιδήποτε άλλο να με κατευθύνουν μέσα από κομπιούτερ; Αυτό πραγματικά πρέπει να το δούμε σοβαρά. Γιατί ξέρετε, με τον τρόπο που νομοθετούμε με όσα έρχονται από την Ευρωπαϊκή Ένωση, την καταδυναστεύουσα Ευρωπαϊκή Ένωση των πολιτών της Ευρώπης. θα μας πούν να βάλουμε ένα ηλεκτρονικό καπίστρι, αυτό που φοράνε τα άλογα, θα το φορέσουμε. Για ποιον λόγο; Δεν υπάρχει λόγος. Ζούμε για να ζούμε, όχι ζούμε για να είμαστε ρομπότ. 
Να αρχίσω, κύριε Υπουργέ, από το άρθρο 70. Δεν ψηφίζω, αλλά εάν ψήφιζα, πραγματικά θα το ψήφιζα με δυο χέρια κιόλας. Είναι το άρθρο με τους συμβολαιογράφους και την απαρτία στις συγκεντρώσεις. Μόνο όσοι δεν έχουν ζήσει αυτή την κατάσταση μπορούν να μιλήσουν κατά του άρθρου αυτού ή όσοι έχουν συμφέροντα. Δεν μπορεί να ταλαιπωρείται κόσμος για να περιμένει να ανοίξει μία διαθήκη επί μήνες. Ο έχων την κατοχή της διαθήκης μπορεί να πεθάνει πριν ανοίξει η διαθήκη, επειδή πενήντα άτομα σχηματίζουν απαρτία με το προηγούμενο 1/6 και πάνε και ψηφίζουν και συνεχώς πηγαίνει έτσι η ιστορία. Πάμε μπροστά, πάμε μπροστά. Εγώ θα έλεγα, όχι μόνο το ήμισυ που λέτε, τα 3/5 να ήταν ή παραπάνω. Και εάν δεν συμπληρωθεί η απαρτία στη δεύτερη Κυριακή, όχι το 1/3, να ήταν κάπως παραπάνω, να ήταν ξέρω εγώ, τα 2/3 και εκεί. Για να βγάλουμε επιτέλους το πρόβλημα αυτό από τις πλάτες, δεν μπορεί πενήντα άτομα σε όλη την Αθήνα να δεσμεύουν τους περισσότερους συμβολαιογράφους, επειδή είναι οι μόνοι που πάνε στις συνελεύσεις και να μην ανοίγουν οι διαθήκες και μόνο όποιος θέλει ανοίγει ή άλλες πράξεις δικαστικές. Και εν πάση περιπτώσει, σε πολλά θέματα οι συμβολαιογράφοι εκτελούν δικαστική πράξη. Δικαστικές πράξεις είναι το άνοιγμα των διαθηκών. Δεν μπορεί να παίρνουν αποφάσεις εσαεί. Τώρα, θα δείτε ό,τι έχει πάει τον Σεπτέμβριο μετά θα πάει τον Δεκέμβριο και μετά θα πάει του χρόνου. Μακάρι, λοιπόν, να αλλάξει κάτι εκεί. Πραγματικά πιστεύω -και μπορεί να μιλήσουν κάποιοι συνδικαλιστές- ότι είναι προς όφελος των πολιτών αυτό και πρέπει να υπάρχουν τέτοια άρθρα. 
Να αρχίσω από την αρχή του νομοσχεδίου στην προστασία από τις καταχρηστικές αγωγές των πολιτών κατ’ αρχάς συμφωνώ και εγώ με αυτό. Στο θέμα, όμως, του βάρους των αποδείξεων, που υπάρχει αργότερα πιο κάτω και βλέπουμε να φέρουν και τα δύο μέρη βάρος και ο ενάγων και ο εναγόμενος για την απόδειξη ή ο εναγόμενος για το λάθος το καταχρηστικό της αγωγής, στην ουσία είναι σαν να γίνεται και εκεί η εκδίκαση. Αν δεν κάνω λάθος με κάποιο πιο γρήγορο τρόπο, αλλά γίνεται εκδίκαση, γιατί και ο ένας θα πρέπει να αποδείξει αυτά που λέει, κάνοντας την αγωγή και ο εναγόμενος ότι έχει δίκιο στην απόρριψή της. Μακάρι και εκεί να τελειώνει γρήγορα. Όντως θα βοηθάει, γιατί είναι κάτι το οποίο φθείρει τόσα χρόνια και το δικαστικό σύστημα και αργούν πολλές υποθέσεις. Θέλω να πιστεύω ότι ό,τι γίνεται προς όφελος των πολιτών, ακέραια, όμως, και πραγματικά και αντικειμενικά, θα πρέπει να το στηρίζουμε. 
Τέλος, να πω και εγώ για τις τροπολογίες, κύριε Υπουργέ, ότι πραγματικά θα μπορούσαν οι τροπολογίες να έρχονται με άλλο τρόπο. Δεν ξέρω κατά πόσον έχει αλλάξει τα τελευταία τρία χρόνια η μορφή της εισαγωγής τροπολογιών. Εγώ όσο είμαι εδώ αυτά τα τρία χρόνια -είμαι καινούργιος- θυμάμαι ότι κάθε φορά που έχουμε τροπολογία έχει πολλά διαφορετικά θέματα. Και έχουν υπάρξει πάρα πολλά άρθρα, τα οποία όταν ψήφιζα με το κόμμα, θέλαμε να στηρίξουμε και δεν τα στηρίξαμε, γιατί υπήρχε ένα που δεν συμφωνούσαμε, όπως είναι αυτό το άρθρο 4 στη μία τροπολογία, το οποίο δίνει τη δυνατότητα στους δανειστές, τα funds και οποιονδήποτε άλλο να κάνουν κατασχέσεις εις χείρας τρίτων. Επιμηκύνεται ο χρόνος που μπορούν να το κάνουν αυτό και μιλάμε ότι σίγουρα αυτοί που επωφελούνται είναι τα funds. Θα έπρεπε να έρχονται χωριστά ή τουλάχιστον ομογενοποιημένες. Έχουμε κάτι για τη Θεσσαλία να φέρουμε, όπως χαρίστηκαν κάποια χρέη, να είναι όλα μαζί σε μία μορφή. Γιατί πραγματικά φαίνεται ότι λόγω ενός άρθρου, στο οποίο δεν συμφωνούμε, απορρίπτουμε όλα τα άλλα, τα οποία ίσως να ήταν καλά. Και είναι λάθος αυτό. Δεν ξέρω αν γίνεται επίτηδες ή εάν γίνεται παρελκυστικά για να υπάρξει ψηφοφορία. Πιστεύω πάντως ότι έχουμε τη δυνατότητα να τα κάνουμε ή ομογενοποίηση ή να τα βάζουμε χωριστά. 
Όπως και να έχει, εγώ θέλω να ευχηθώ καλό καλοκαίρι και καλές διακοπές, κλείνει τώρα η Βουλή. Μακάρι με την επόμενη Σύνοδο τα πράγματα να είναι διαφορετικά. 
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Χήτα, έχετε τον λόγο για την ερώτηση, που θέλετε να κάνετε στον κύριο Υπουργό.
ΚΩΝΣΤΑΝΤΙΝΟΣ ΧΗΤΑΣ: Ευχαριστώ, κύριε Πρόεδρε. 
Θα είμαι πάρα πολύ σύντομος, σε λίγο θα κάνω την ομιλία μου. Απλά για να προετοιμαστούμε και εμείς, κύριε Φλωρίδη, θέλουμε λίγο να σας ρωτήσουμε για την τροπολογία τουλάχιστον που αφορά στο Υπουργείο Δικαιοσύνης. 
Το άρθρο 1 έχει να κάνει για την έκτιση ποινής επί ποινής πολλαπλής ισόβιας κάθειρξης, τα 25 που γίνονται 30, για τη διακεκριμένη μορφή μαστροπείας. Υπάρχει ένα άρθρο το 4, στο οποίο ζητάμε κάποια διευκρίνιση για να γνωρίζουμε και εμείς τι θα κάνουμε, που αφορά στην κατάργηση του άρθρου 989 του Κώδικα Πολιτικής Δικονομίας ουσιαστικά για τις κατασχέσεις εις χείρας τρίτου. Υπάρχει, ας το πω μία διευκόλυνση, μία πιο απλή διαδικασία. 
Θέλουμε να μας πείτε από το Υπουργείο εάν αυτό αντανακλά, αν αφορά, αν θα μπορεί να έχει μια εμπλοκή και να αφορά στα funds. Αυτό είναι το ερώτημά μας, γιατί είναι για κατασχέσεις εις χείρας τρίτων. Ρωτάμε αν αφορά και στα funds αυτή η διάταξη στην τροπολογία 3.
Αυτή τη διευκρίνιση ζητάω από το Υπουργείο Δικαιοσύνης. 
Σε πολύ λίγο, κύριε Πρόεδρε, θα κάνω και την ομιλία μου. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, θα απαντήσετε τώρα;
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Θα σας απαντήσει ο κ. Μπούγας σε λίγο.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Θα σας απαντήσω σε λίγο.
ΠΡΟΕΔΡΕΥΩΝ (Γεώργιος Λαμπρούλης):Ωραία.
Συνεχίζουμε με τον επόμενο ομιλητή, τον οποίο και καλούμε στο Βήμα, τον κ. Κωνσταντίνο Φλώρο, ανεξάρτητο Βουλευτή. Θα ακολουθήσει η κ. Πούλου και μετά εσείς κύριε Χήτα, ως Κοινοβουλευτικός Εκπρόσωπος.
Ορίστε, κύριε Φλώρο, έχετε τον λόγο.
ΚΩΝΣΤΑΝΤΙΝΟΣ ΦΛΩΡΟΣ: Ευχαριστώ, κύριε Πρόεδρε. 
Αρχικά εύχομαι δύναμη σε όλους όσους επιχειρούν αυτή τη στιγμή στα πύρινα μέτωπα στη χώρα, τους πυροσβέστες μας, τους εθελοντές, τους απλούς πολίτες. Είναι εξαιρετικά δύσκολη και η σημερινή μέρα και απαιτεί μεγάλη προσοχή.
Κυρίες και κύριοι συνάδελφοι, κύριε Υπουργέ, εδώ σήμερα έχουμε το εξής παράδοξο. Απέναντι στην οργανωμένη πολιτική βία κάνετε μισές δουλειές. Απέναντί στον πολίτη βάζετε ολόκληρο κόφτη. Και σε ένα σύστημα, που ήδη μπάζει, φορτώνετε καινούργιες αρμοδιότητες. Αν αυτό εσείς το λέτε μεταρρύθμιση, τότε δυστυχώς διαφωνούμε ακόμη και στις λέξεις, γιατί αυτό το πράγμα δεν είναι μεταρρύθμιση, είναι να κάνουμε τα πράγματα ανάποδα. 
Φέρατε την τροπολογία με την οποία αυξάνεται από τα 25 στα 30 χρόνια στον πραγματικό χρόνο έκτισης για όσους έχουν καταδικαστεί σε πολλαπλές ισόβιες καθείρξεις. Ευτυχώς εδώ συμφωνούμε, σωστό. Γιατί, όμως, σταματάτε εκεί; Αφού ανοίγετε αυτή τη συζήτηση, να την κάνουμε ολόκληρη; 
Θα θέσω, λοιπόν, ένα ερώτημα. Η κατάληψη ενός δημοσίου κτιρίου είναι πολιτικό δικαίωμα; Όχι. Όταν αυτή γίνεται οργανωμένα, όταν συνοδεύεται από βία, από οπλισμό, από κατασκευή εμπρηστικών μηχανισμών ή χρησιμοποιείται ως βάση συστηματικής εγκληματικής δράσης, η αντιμετώπιση πρέπει να είναι του απλού πλημμελήματος;
Ένα δεύτερο ζήτημα είναι οι συμμορίες, οι ομάδες με συγκεκριμένους στόχους, ρόλους και επανειλημμένες βίαιες πράξεις. Είναι μια παρέα που έκανε φασαρία; Προφανώς και όχι. Είναι οργανωμένη εγκληματική δράση; Ναι. Πρέπει να αντιμετωπίζεται κακουργηματικά; Ναι. Γιατί δεν το κάνετε; Το ίδιο ισχύει φυσικά και για όσους καταδικάζονται για τρομοκρατικά εγκλήματα. Γι’ αυτούς ειδικά δεν πρέπει να υπάρχει η υφ’ όρον απόλυση. Δεν γίνεται κάποιος να βαφτίζει το έγκλημα αγώνα και μετά να ζητάει και ειδική μεταχείριση. 
Κι εδώ, λοιπόν, φτάνουμε σε κάτι πολύ σοβαρό που αποφεύγετε, δυστυχώς, εδώ και πολλά χρόνια, όπως ο διάβολος το λιβάνι. Σας ρωτώ, λοιπόν, το εξής: Η βία γίνεται λιγότερο εγκληματική, όταν προέρχεται από την άκρα Αριστερά; Οι μολότοφ είναι πολιτικό επιχείρημα; Τα γκαζάκια είναι παρέμβαση; Μήπως ο τραυματισμός ενός αστυνομικού γίνεται περίπου αποδεκτός, επειδή φοράει στολή; 
Υπάρχει, δυστυχώς, ένα τμήμα της Αριστεράς που πρέπει επιτέλους να αποφασίσει με ποια πλευρά είναι. Ή είναι με τη δημοκρατία ή είναι με την επαναστατική βία και τη ρητορική της ένοπλης πάλης. Και τα δυο μαζί δεν γίνεται. Πρέπει να διαλέξετε με ποια πλευρά θα είστε. Δεν γίνεται κάθε φορά να καταδικάζετε τη βία και αμέσως μετά να προσθέτετε ένα «αλλά». Αυτό το «αλλά» είναι, δυστυχώς, που συντηρεί αυτήν την κατάσταση και αφήνει πάντα αυτό το ιδεολογικό άλλοθι στον αμέσως επόμενο. 
Και βέβαια έχουμε και το διαδίκτυο όπου οι απειλές πάνε και έρχονται. Δεν μιλάω φυσικά για τις βρισιές. Εκεί ομολογώ ότι σαν ελληνικός λαός είμαστε απίστευτα ευρηματικοί. Εκπλήσσομαι κάθε φορά. Μιλάω για κάτι άλλο. Μιλώ γι’ αυτά τα «Θα σε βρούμε», «Θα σε σκοτώσουμε», αυτές τις απειλές. Άλλο να εκφραζόμαστε σκληρά και άλλο να προτρέπουμε δημόσια σε βία. Εκεί χρειάζεται αυτεπάγγελτη αντιμετώπιση και ταχύτερη κινητοποίηση των Αρχών, όχι αφού γίνει η επίθεση, αλλά πριν. 
Πάμε τώρα στο άρθρο 59. Εδώ, κύριε Υπουργέ, κλείνετε την πόρτα του Αρείου Πάγου για υποθέσεις κάτω των 20.000 ευρώ και λέτε στον πολίτη να ζητήσει πρώτα ειδική άδεια αν θέλει τελικά να προσφύγει. Και σας ρωτώ: Ο Άρειος Πάγος τι ελέγχει τελικά; Ελέγχει αν εφαρμόστηκε σωστά ο νόμος ή ελέγχει το πορτοφόλι του κάθε πολίτη; Εγώ ξέρω ότι ελέγχει αν εφαρμόστηκε ο νόμος. Ένα νομικό λάθος παραμένει σοβαρό, είτε η υπόθεση αφορά 500.000 ευρώ, είτε 5.000 ευρώ. Μπορεί, λοιπόν, ένας πολίτης για ένα τροχαίο, για παράδειγμα, να ζητάει 100.000 ευρώ. Το εφετείο του επιδικάζει 20.100. Εκεί μπορεί να προσφύγει. Αν του επιδικάσει 19.900, πρέπει να ζητήσει ειδική άδεια. Δηλαδή, αυτά τα 200 ευρώ θα καθορίσουν αν η υπόθεση πρέπει να ελεγχθεί; Και προσέξτε, το κριτήριο δεν είναι το πόσα ζήτησε στην αρχή, τα 100 χιλιάρικα δηλαδή, αλλά πόσο του επιδίκασε η απόφαση την οποία ο πολίτης θέλει να καταγγείλει ως λανθασμένη. 
Σας φαίνεται λογικό αυτό το πράγμα; Δεν είναι λογικό. Ένας πολίτης μπορεί να έχει μία τέτοια υπόθεση στη ζωή του. Μια ασφαλιστική έχει χιλιάδες. Για εκείνον είναι η ζημιά, τα νοσήλια, το εισόδημά του. Και αυτήν την υπόθεση εσείς αυτή τη στιγμή μας λέτε ότι τη θεωρείτε ήσσονος σημασίας. Γι’ αυτό και η ΟΚΕ σας επεσήμανε ότι η διάταξη είναι θεσμικά και νομοτεχνικά προβληματική. Όμως, εσείς μας λέτε ότι όλα αυτά θα λυθούν ερμηνευτικά. Εντάξει. Καλή τύχη λοιπόν!
Αυτό είναι λοιπόν το πρόβλημα. Περιορίζετε ένα ένδικο μέσο και αφήνετε τις όποιες ασάφειες να λυθούν στην πράξη. Δηλαδή, πρώτα να ταλαιπωρηθεί ο πολίτης και μετά θα περιμένουμε τα δικαστήρια να ξεκαθαρίσουν όσα εσείς σήμερα δυστυχώς αφήνετε θολά. Και ποια είναι η απάντησή σας; Λέτε ότι ο πολίτης φυσικά και μπορεί να ζητήσει άδεια από το Τριμελές του Αρείου Πάγου. Ωραία. Άρα δεν έχει πλέον το δικαίωμα να προσφύγει, αλλά έχει το δικαίωμα να ζητήσει άδεια για να προσφύγει. Δεν είναι το ίδιο πράγμα. Και η διάταξη θα ισχύσει ακόμη και για υποθέσεις που ξεκίνησαν πριν από τέσσερα ή πέντε χρόνια, αρκεί η αναίρεση -λέτε- να ασκηθεί μετά την έναρξη της ισχύος της. Δηλαδή, αλλάζετε τους κανόνες στη μέση μιας υπόθεσης και λέγατε κιόλας για το όριο ότι μπορεί να μεταβληθεί. Ευτυχώς αποσύρατε τη δυνατότητα αύξησης του ορίου με το προεδρικό διάταγμα. Σωστά κάνατε. Ο κόφτης, όμως, παραμένει και μαζί του παραμένει ολόκληρο το πρόβλημα που αντιμετωπίζουμε. 
Για να τα δικαιολογήσετε, βέβαια, όλα αυτά τα προηγούμενα που ανέφερα, επικαλείστε την απόφαση Παπαϊωάννου κατά Ελλάδας. Αυτό έλεγε στην ανάλυση συνεπειών ρύθμισης. Μόνο που η απόφαση αυτή δεν έκρινε καν το χρηματικό κόφτη. Έκρινε άλλο φίλτρο παραδεκτού, στο ΣτΕ. Μέχρι και την ομολογία, λοιπόν, που επικαλείστε, την ερμηνεύετε όπως σας βολεύει. 
Εδώ, λοιπόν, μιλάμε για έναν οριζόντιο χρηματικό κόφτη στην πολιτική δικαιοσύνη κατά παράβαση του άρθρου 6 της ΕΣΔΑ. Γι’ αυτό και το άρθρο 59 πρέπει να αποσυρθεί, όπως πρέπει να αποσυρθεί και το άρθρο 68. Για το άρθρο 68 σας κατέθεσα συγκεκριμένη πρόταση αντικατάστασης και ξέρετε πολύ καλά ότι είναι σωστή. Τώρα δεν θα επανέλθω σε όλη την τοποθέτηση που έκανα στην επιτροπή. Τα είπα πολύ αναλυτικά εκεί πέρα. 
Θα σταθώ μόνο σε ένα σημείο. Οι ιατροδικαστικές Υπηρεσίες της χώρας έχουν αυτή τη στιγμή σοβαρότατο πρόβλημα αξιοπιστίας και λειτουργίας. Είδαμε ιατροδικαστές να τίθενται σε αργία. Είδαμε να δημιουργείται μια τριμελής επιτροπή για να επανελέγχει εκθέσεις και υποτίθεται να διορθώνει αυτήν την κατάσταση. Και ενώ όλα αυτά βρίσκονται λοιπόν ακόμη σε εξέλιξη, πριν από μια βδομάδα στα Χανιά -το καταθέτω στα Πρακτικά- ασκήθηκε και κακουργηματική δίωξη σε ιατροδικαστή και τοξικολόγο για δωροληψία κατ’ επάγγελμα και κατ’ εξακολούθηση για φερόμενες αλλοιώσεις εκθέσεων και γνωματεύσεων. Άρα οι ιατροδικαστικές Υπηρεσίες λειτουργούν τόσο καλά, που αποφασίσατε να τους φορτώσετε και τις κτηνιατροδικαστικές πράξεις.
(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Στην επιτροπή, όμως, δυστυχώς δεν καλέσατε ούτε έναν ιατροδικαστή. Ούτε έναν! Και είναι λογικό, αφού οι είκοσι δύο από τους είκοσι οκτώ σας έστειλαν εδώ επιστολή -την καταθέτω και αυτήν στα Πρακτικά- καταγγέλλοντας ότι το νομοσχέδιο που φέρνετε είναι λάθος. Και περιγράφει και το χάος στις Υπηρεσίες.
(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Έθεσα, λοιπόν, ένα πολύ συγκεκριμένο ερώτημα, ένα πολύ συγκεκριμένο ζήτημα, για την κ. Σταματάκου και τη Zero. Σας έδωσα στοιχεία και έθεσα συγκεκριμένα ερωτήματα για τη διαμόρφωση του άρθρου 68. Ο κ. Μπούγας, δυστυχώς, τον οποίο εκτιμώ και βαθύτατα, δεν απάντησε. Ή μάλλον απάντησε σε ό,τι δεν ρωτήθηκε, για να μην απαντήσει σε αυτά που εγώ τον ρώτησα.
Στην επιτροπή, λοιπόν, σας είπα ότι θα επανέλθω με ερωτήσεις επίσημα για όλα αυτά που έθεσα. Τις κατέθεσα και αυτές τις δύο ερωτήσεις επίσημα σήμερα το πρωί, τις καταθέτω και στα Πρακτικά. 
(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Τώρα λοιπόν θα περιμένω και τις απαντήσεις σας και τα έγγραφα που έχω ζητήσει, γιατί το ερώτημα είναι απλό Με ποια ιδιότητα φέρονται εξωθεσμικά πρόσωπα, όπως η κ. Σταματάκου -η κολλητή της Γιάμαλη, για όσους δεν γνωρίζουν- να αποκτούν πρόσβαση και δυνατότητα παρέμβασης σε κρατικούς μηχανισμούς; 
Μέχρι να απαντηθεί αυτό και μέχρι να υπάρξει πραγματικά επιστημονικό και θεσμικό πλαίσιο, το άρθρο 68 πρέπει να αποσυρθεί. Δεν πρέπει να γίνει αποδεκτό. Αποσύρετέ το. Εξετάστε την ολοκληρωμένη πρόταση που έχω ήδη καταθέσει για αυτοτελή κτηνιατροδικαστική υπηρεσία -θα σας τη δώσω και προσωπικά ξανά, την έχω ήδη καταθέσει και στην Επιτροπή- και δείτε όλα όσα πρέπει να γίνουν. 
Τώρα, αν επιμείνετε, μη μας πείτε αργότερα ότι δεν γνωρίζατε. Δεν θα πρόκειται για αστοχία. Θα πρόκειται για πολιτική επιλογή και θα είναι όλη δική σας. Εξαντλείτε, δυστυχώς, ξανά όλη σας την αυστηρότητα στον απλό πολίτη και μόλις φτάνουμε στους πραγματικά επικίνδυνους, σας πιάνουν οι ευαισθησίες.
Σας ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε.
Πριν δώσουμε τον λόγο στην κ. Πούλου, να τον δώσουμε στον Υφυπουργό κ. Μπούγα για να απαντήσει στην ερώτηση του κ. Χήτα.
Ορίστε, κύριε Μπούγα, έχετε τον λόγο.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Σας ευχαριστώ, κύριε Πρόεδρε. 
Κύριε συνάδελφε, το άρθρο 4 της τροπολογίας που κατατέθηκε από το Υπουργείο περιλαμβάνει δύο διατάξεις. Στην πρώτη παράγραφο αναφέρεται ότι από 1η Σεπτεμβρίου 2026 καταργείται το άρθρο 989 του Κώδικα Πολιτικής Δικονομίας. Αυτό συμβαίνει διότι η ρύθμιση του 989 έχει περιληφθεί αυτούσια με το άρθρο 38 του ν. 5303 στο άρθρο πλέον 985, παράγραφος 2. Κατά συνέπεια, έχουμε έναν αναριθμητισμό των άρθρων. Επί της ουσίας, η ρύθμιση παραμένει η ίδια. 
Σε ό,τι αφορά τώρα τις αιτήσεις περιαφής εκτελεστήριου τύπου που αναφέρεται η δεύτερη παράγραφος, έχουμε από 1η Σεπτεμβρίου 2026 αλλαγή όχι στην ουσία των ρυθμίσεων για την κατάσχεση στα χέρια τρίτου, αλλά όπως ξέρετε στο κληρονομικό έχουμε ψηφίσει πως πλέον οι κατασχέσεις θα γίνονται από τους δικαστικούς επιμελητές. Επειδή, λοιπόν, υπάρχει ανάγκη μιας μεταβατικής διάταξης, μέχρι 31 Αυγούστου όσες αιτήσεις υποβάλλονται θα δίδεται ο εκτελεστήριος τύπος με όσα διαλαμβάνει σήμερα ο Κώδικας Πολιτικής Δικονομίας και από 1η  Σεπτεμβρίου όσα θα ισχύσουν αναφορικά με τους δικαστικούς επιμελητές και έχουν ήδη ψηφιστεί από την Εθνική Αντιπροσωπεία. 
Είναι μια τεχνική μεταβατική διάταξη που δεν έχει να κάνει σε τίποτα με την ουσία των ρυθμίσεων. Ό,τι έχουμε ψηφίσει και ισχύει μέχρι σήμερα, να ξέρετε ότι ισχύει και μετά την ψήφιση του άρθρου 4 της τροπολογίας που έχουμε καταθέσει και ζητάμε την ψήφισή της μαζί με το σχέδιο νόμου. 
ΚΩΝΣΤΑΝΤΙΝΟΣ ΧΗΤΑΣ: Άρα, αφορά τα funds;
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Όχι.
ΚΩΝΣΤΑΝΤΙΝΟΣ ΧΗΤΑΣ: Καμία σχέση δηλαδή.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Καμία σχέση με τα funds. Αυτό, όπως σας είπα, είναι μια μεταβατική διάταξη. Ρυθμίζουμε απλώς τι γίνεται μέχρι 31 Αυγούστου. Όσες αιτήσεις υποβάλλονται αντιμετωπίζονται με το προηγούμενο καθεστώς πριν τις αλλαγές.

Από 1η Σεπτεμβρίου και μετά αλλάζει το σύστημα των κατασχέσεων στα χέρια τρίτου και γίνεται από τους δικαστικούς επιμελητές και λέμε ότι εκεί η δήλωση τρίτου υποχρεωτικά γίνεται από δικηγόρο, για όλους. Και για τράπεζες και για ιδιώτες και για επιχειρήσεις, τους πάντες. Αυτό, λοιπόν, ρυθμίζεται. Είναι μια μεταβατική διάταξη από το ισχύον δίκαιο σε αυτό που θα ισχύσει από 1η Σεπτεμβρίου και μετά. Τεχνικής φύσεως είναι. Επί της ουσίας, δεν έχουμε καμία επίδραση σε οποιαδήποτε έννομη σχέση που αφορά κατασχέσεις στα χέρια τρίτου.
ΠΡΟΕΔΡΕΥΩΝ (Γεώργιος Λαμπρούλης): Καλώς.
Τον λόγο έχει η ανεξάρτητη Βουλευτής κ. Παναγιού Πούλου.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, μόλις μαθαίνω ότι στον Άγιο Βασίλειο, ένα οικισμό παραθεριστικό του Δήμου Θηβαίων, έχουν εγκλωβιστεί περίπου τριακόσοι συμπολίτες μου που προσπαθεί η Πολιτική Προστασία να τους μεταφέρει δια θαλάσσης και να τους απομακρύνει από εκεί. Προφανώς, έχουν εγκλωβιστεί και οι θεσμικοί παράγοντες, οι οποίοι επιχειρούν εκεί.
Με αφορμή αυτό, αλλά και όλες τις φωτιές που εκδηλώνονται αυτή τη στιγμή στην περιφέρειά μου, από την Εύβοια στη Βοιωτία και αλλού σε άλλα σημεία, αλλά και παντού στην Ελλάδα, θέλω πραγματικά να ευχηθώ να μην ξαναζήσουμε τραγικά γεγονότα, όπως τα χθεσινά. Δύναμη σε όλους αυτούς που επιχειρούν στα πεδία, πυροσβέστες, εθελοντές και συμπολίτες. 
Κυρίες και κύριοι συνάδελφοι, έρχεται σήμερα προς ψήφιση ένα νομοσχέδιο που φέρει βαρύγδουπους τίτλους, όπως μας έχει συνηθίσει η Νέα Δημοκρατία, προστασία από τις καταχρηστικές αγωγές, προστασία των δημοσιογράφων και συμμόρφωση της διοίκησης στις δικαστικές αποφάσεις. Αν έμενε κανείς στους τίτλους, θα υπέθετε ότι η πολιτεία κάνει ένα σημαντικό βήμα μπροστά και γι’ αυτό, άλλωστε, μας διαβεβαιώνει και ο κύριος Υπουργός.
Όμως, η ουσία του νόμου δεν κρίνεται από τις προθέσεις, αλλά από τις διατάξεις. Και όταν μελετήσει κανείς το περιεχόμενο, αντιλαμβάνεται γρήγορα γιατί σύσσωμος ο νομικός και ο δημοσιογραφικός κόσμος της χώρας, από την Ολομέλεια των Δικηγορικών Συλλόγων μέχρι και την ΕΣΗΕΑ, εκφράζουν την έντονη αντίθεσή τους.
Το νομοσχέδιο αυτό αντί να προστατεύει τον ασθενέστερο διάδικο, τη δημοσιογραφική έρευνα και τον πολίτη απέναντι στην αυθαιρεσία, στήνει ένα γραφειοκρατικό και δικονομικό λαβύρινθο που ακυρώνει την ίδια την ουσία της προστασίας. Όμως, η προχειρότερη και θεσμική περιφρόνηση αποδεικνύονται περίτρανα από τον ίδιο χρόνο και τον τρόπο κατάθεσης αυτού του νομοσχεδίου από την Κυβέρνηση. Επιλέξατε να φέρετε ένα τόσο σοβαρό νομοθέτημα που αγγίζει το πυρήνα της δικαιοσύνης, της ελευθεροτυπίας και των δικαιωμάτων των πολιτών, κυριολεκτικά τη μέρα που κλείνει η Βουλή για τις θερινές διακοπές. Έντεκα μόνο ομιλητές, Βουλευτές και Βουλεύτριες είναι εδώ στην Αίθουσα. Πρόκειται για μία απαράδεκτη τακτική, εν κρυπτώ και παραβύστω, νομοθέτησης που στόχο έχει να αποδράσει από τον ουσιαστικό Κοινοβουλευτικό Έλεγχο, να υποβαθμίσει τη συζήτηση και να περάσει στα μουλωχτά διατάξεις που σε οποιαδήποτε άλλη συγκυρία θα προκαλούσαν θύελλα αντιδράσεων. Αυτή η σπουδή της τελευταίας στιγμής δεν σηματοδοτεί απλώς προχειρότητα. Προδίδει πλήρη συνείδηση της αδυναμίας σας, να υπερασπιστείτε το περιεχόμενο του νόμου σε μια εξαντλητική και διαφανή κοινοβουλευτική διαδικασία. 
Ας δούμε, όμως, τις διατάξεις του Μέρους Α΄, που υποτίθεται ότι αντιμετωπίζει τις καταχρηστικές αγωγές, προς αποθάρρυνση της συμμετοχής του κοινού SLAPP. Στο άρθρο 5 ορίζεται μια στενή προθεσμία τριάντα ημερών για την αίτηση απόρριψης μιας αγωγής ως προδήλως αβάσιμης, ενώ στην παράγραφο 4 απαγορεύεται ρητά η εξέταση μαρτύρων, διαδίκων ή πραγματογνωμοσύνης.
Όπως στηλιτεύουν οι ενώσεις συντακτών και οι νομικοί παραστάτες, πείτε μας πώς θα αποδείξει ένας δημοσιογράφος ή ένας ακτιβιστής τον καταχρηστικό χαρακτήρα μιας αγωγής όταν του αφαιρείτε τα βασικά αποδεικτικά μέσα; Μετατρέπετε την όλη διαδικασία σε μια μικρή κύρια δίκη, με δεμένα τα χέρια του αμυνόμενου. 
Παράλληλα, στο άρθρο 7, παράγραφος 2, φορτώνετε το βάρος της απόδειξης καταχρηστικότητας εξ ολοκλήρου στον εναγόμενο. Εξαναγκάζετε τον πολίτη που δέχεται μια εξοντωτική αγωγή από ένα ισχυρό οικονομικό συμφέρον να αποδείξει την κατάχρηση με δικά του έξοδα. Την ίδια στιγμή, στο άρθρο 9 οι αποτρεπτικές κυρώσεις, όπως η δημοσίευση της απόφασης ή οι χρηματικές ποινές, παραμένουν απλώς δυνητικές για το δικαστήριο. Αφαιρείται έτσι κάθε πραγματικό φόβητρο προς τους επίδειξους καταχρηστικούς ενάγοντες. 
Το Μέρος Β΄ που αφορά τη συμμόρφωση της δίκης στις δικαστικές αποφάσεις ακυρώνεται εντελώς στην κοινή λογική μας.
Στο άρθρο 24, παράγραφος 1, ένας πολίτης που έχει δικαιωθεί δικαστικά πρέπει να περιμένει τρεις μήνες μόνο για να προσφύγει στο Συμβούλιο Συμμόρφωσης, το οποίο στη συνέχεια δίνει στη διοίκηση άλλους τρεις έως έξι μήνες διορία. Δηλαδή, η πολιτεία υποχρεώνει τον δικαιωμένο διάδικο να περιμένει μισό χρόνο για να σκεφτεί το δημόσιο αν θα εφαρμόσει το νόμο.
Στο άρθρο 25, η δικαστική υποκατάσταση της διοίκησης καθίσταται γράμμα κενό, αφού απαιτείται να περάσουν δώδεκα μήνες και να συντρέχουν εξαιρετικά αυστηρές προϋποθέσεις, όπως η μη παρέκκλιση από τη δημοσιονομική πολιτική. 
Και το αποκορύφωμα, στο άρθρο 27, είναι ότι αποκλείετε την κατάσχεση απαιτήσεων κατά του Δημοσίου και απαιτείτε από τον ιδιώτη ή τη μικρή επιχείρηση να προσκομίσει ισόποση εγγυητική επιστολή τραπέζης, για να εκτελέσει μία απόφαση. Ποιος πολίτης έχει τη δυνατότητα να δεσμεύσει κεφάλαια σε τράπεζα για να εισπράξει αυτά που του οφείλει το κράτος βάσει δικαστικής απόφασης; Η κακή νομοθέτηση, όμως, συνεχίζεται.
Στο άρθρο 37, αυξάνετε τη θητεία των αιρετών διοικήσεων των δικαστηρίων από δύο σε τρία έτη, ενισχύοντας τη συγκέντρωση εξουσίας στα χέρια της εκτελεστικής εξουσίας, δηλαδή, της Κυβέρνησης, δηλαδή, τα δικά σας. Τι να πει κανείς για αυτές τις πρακτικές; Πριν λίγες μέρες συζητούσαμε για την Αναθεώρηση του Συντάγματος και τη θεσμική θωράκιση. Στην πράξη αποδεικνύεται το πώς αντιλαμβάνεστε τη διάκριση των εξουσιών. Το βλέπουμε, άλλωστε, εδώ και επτά χρόνια. Δεν έχουμε υπόψη άλλη περίπτωση Κυβέρνησης να ασκεί τόσο έλεγχο στη δικαστική εξουσία, ακόμα και στις μικρές λεπτομέρειες της διοίκησης. 
Στο άρθρο 86, εισάγεται η πλασματική κοινοποίηση στις πειθαρχικές διαδικασίες των δημοσίων υπαλλήλων, καταπατώντας θεμελιώδη δικαιώματα άμυνας. 
Και στο ΣΤ΄ Μέρος παρακολουθούμε το γνωστό φαινόμενο των εμβόλιμων ρυθμίσεων. Ένας συνονθύλευμα άρθρων με επείγουσες διευθετήσεις, εξαιρέσεις προσλήψεων και μισθώσεις ακινήτων, εντελώς άσχετες με τον κορμό του νομοσχεδίου. Άλλωστε και κατά τη διάρκεια της συζήτησης έρχονται και άλλες τροπολογίες, οι οποίες είναι άσχετες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
 Θα παραλείψω όλα τα άλλα και θα πω το εξής, κύριε Υπουργέ και κυρίες και κύριοι συνάδελφοι.
Καταψηφίζω, προφανώς, αυτό το νομοσχέδιο, αλλά επειδή δεν έχω χρόνο, θέλω να σταθώ σε ένα γεγονός που αφορά τον ίδιο τον πυρήνα του κράτους δικαίου. Στις γυναικείες φυλακές Ελαιώνα των Θηβών χθες, μετά τον θάνατο της 59χρονης κρατούμενης, εκδηλώθηκαν εξεγέρσεις στις τρεις από τις πέντε πτέρυγες του Καταστήματος Κράτησης. Οι γυναίκες κρατούμενες καταγγέλλουν σοβαρά προβλήματα για τις συνθήκες κράτησης, τα οποία πρέπει να σας πω, έχοντας επισκεφθεί κατ’ επανάληψη, κύριε Υπουργέ, αυτές τις φυλακές γιατί είναι στην εκλογική μου περιφέρεια. Έχουν δίκιο οι κρατούμενες όταν καταμαρτυρούν ότι δεν έχουν λυθεί εδώ και πολλά χρόνια σημαντικά θέματα. 
Δυστυχώς, στον Κοινοβουλευτικό Έλεγχο δεν μου έχετε απαντήσει, αλλά το κυρίως θέμα είναι ότι δεν έχετε απαντήσει, βελτιώνοντας τις συγκεκριμένες εγκαταστάσεις.
Πρέπει, λοιπόν, να δώσετε καθαρές απαντήσεις. Δεν θα προκαταλάβω εγώ τα αποτελέσματα της έρευνας για τα αίτια του θανάτου της κρατούμενης, αλλά θέλω επιτέλους να απαντήσετε. Όταν οι γυναίκες κρατούμενες καταγγέλλουν ότι δεν έχουν ιατροφαρμακευτική φροντίδα, δεν έχουν γίνει απεντομώσεις, δεν είχαν πέρυσι νερό ούτε για στοιχειώδη υγιεινή, όταν ο υπερπληθυσμός συνεχώς αυξάνεται, γιατί υπεραμύνεστε εσείς του κράτους δικαίου ότι όλα τα κάνετε καλά, αλλά δεν κρίνετε και δεν δοκιμάζετε το κράτος δικαίου καταρχάς εκεί όπου ο πολίτης είναι σε ευάλωτη θέση, στον χώρο όπου η ελευθερία έχει περιοριστεί και η προστασία της ανθρώπινης αξιοπρέπειας γίνεται ακόμα μεγαλύτερη υποχρέωση της πολιτείας; 
Όταν οι κρατούμενες, λοιπόν, φτάνουν στο σημείο να εξεγείρονται και να ζητούν να ακουστεί η φωνή τους... 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Κοινοβουλευτικός Εκπρόσωπος από την Ελληνική Λύση, ο κ. Χήτας.
ΚΩΝΣΤΑΝΤΙΝΟΣ ΧΗΤΑΣ: Ευχαριστώ, κύριε Πρόεδρε.
Θα ξεκινήσω κι εγώ με αυτή την πολύ κακή συνήθεια των τροπολογιών. Δεν έχει να κάνει μόνο με την κακή νομοθέτηση. Το χειρότερο είναι η προσπάθεια της Κυβέρνησης της Νέας Δημοκρατίας μετά, να κατηγορήσει τους πολιτικούς της αντιπάλους, ότι δεν στηρίξανε ευνοϊκά άρθρα ή διατάξεις για τον συνταξιούχο ή για οτιδήποτε άλλο. Αυτό είναι το χειρότερο. Η πονηράδα, δηλαδή, της Κυβέρνησης είναι χειρότερο από τον τρόπο που νομοθετεί. 
ΘΕΟΦΙΛΟΣ ΞΑΝΘΟΠΟΥΛΟΣ: Κουτοπονηριά.
ΚΩΝΣΤΑΝΤΙΝΟΣ ΧΗΤΑΣ: Κουτοπονηριά, ναι.
Μας είδατε αλευρωμένους, μας περάσατε για μυλωνάδες. Δεν είναι έτσι. Θα εξήγησε και τα εξηγώ όχι για εσάς -σε εσάς είναι αδιάφορο ούτως ή άλλως, θα κάνετε αυτό που θέλετε όσο έχετε την πλειοψηφία- αλλά για τον κόσμο μας που παρακολουθεί. 
Δηλαδή, πάμε να τα πάρουμε από την αρχή. Έρχεται μια τροπολογία που έχει μέσα θέματα του Υγείας, του Παιδείας, του Αγροτικής Ανάπτυξης, χίλια δύο. Και λες ρε, φίλε, εγώ θέλω να ψηφίσω μία-δυο διατάξεις καλές. Και αναγκαζόμαστε κάθε φορά να βγάζουμε ανακοινώσεις για να ξεκαθαρίζουμε για ποιον λόγο κρατάμε αυτήν τη στάση. 
Εγώ δεν ξέρω τι λέει ο Γεωργιάδης για το Πρόγραμμα «Δοξιάδης» το οποίο μπορεί να έχει και κάποια καλά μέσα κ.λπ. Εγώ θέλω να θυμίσω ότι το Πρόγραμμα «Δοξιάδης» ήταν αυτό που είχε και τα εμβόλια μέσα, τον υποχρεωτικό εμβολιασμό, για τον Covid. Ήταν το Πρόγραμμα «Δοξιάδης», τι να κάνουμε τώρα; Η υποχρεωτικότητα του εμβολιασμού ήταν στο Πρόγραμμα «Σπύρος Δοξιάδης», τι να κάνουμε τώρα; 
Και μέσα σε αυτό τώρα, με τις διατάξεις του Υγείας, φέρνετε ένα καλό του Παιδείας για τους αναπληρωτές και τους ωρομίσθιους. Θέλουμε να το στηρίξουμε. Μπορούμε; Όχι. Γιατί δεν μπορούμε; Γιατί έχει και άλλα μέσα. Δεν έχω φτάσει ακόμα στα άσχημα. Έχει το Αγροτικής ένα πολύ ωραίο, μη απαίτηση προσκόμισης αποδεικτικού φορολογικής και ασφαλιστικής ενημερότητας για τους αγρότες που έχουν πληγεί κ.λπ. Προφανώς και είμαστε με τους αγρότες και θέλουμε να τους στηρίξουμε και προφανώς είναι μια σωστή διάταξη αυτή που φέρνετε. 
Όμως τι σχέση έχουν αυτά που αναφέρω και θέλει ένα κόμμα να τα στηρίξει με μεταφορά διαθεσίμων εταιρείας Εγνατίας Οδού ΑΕ; Υπάρχει ο εθνικός εργολάβος, η ΤΕΡΝΑ, γιατί η ΤΕΡΝΑ είναι, και ποσό ύψους 60 εκατομμυρίων ευρώ δύναται να μεταφέρεται για τα έτη 2027 έως και 2030 από τα ταμειακά διαθέσιμα της εταιρείας Εγνατία Οδός κ.λπ.
Κύριε Υπουργέ, αυτά τα πράγματα δεν είναι σοβαρά. Στην τροπολογία του σχεδίου νόμου του Υπουργείου Δικαιοσύνης, ενώ υπάρχουν θετικά άρθρα, όπως σας είπα, όπως το άρθρο 3 για τους εκπαιδευτικούς, το άρθρο 4 για τους αγρότες, φυτεύετε λοιπόν το άρθρο 5 για να μοιράσετε με διαδικασίες εξπρές και με απλές κοινές υπουργικές αποφάσεις τα εκατομμύρια του ελληνικού λαού στους εθνικούς εργολάβους, όπως σας είπα για την ΤΕΡΝΑ, γεγονός που έχουμε αποκαλύψει πολλές φορές. Έχουμε καταγγείλει και καταγγέλλουμε ακόμα και τώρα πώς έκαναν τα δισεκατομμύρια που έχουν εισπράξει σκανδαλωδώς οι κατασκευαστικές εταιρείες από την Κυβέρνηση, ενώ τα περισσότερα, αν όχι όλα, τα κόμμα εδώ σιωπούσαν. 
Είναι λοιπόν αυτονόητο και το ξεκαθαρίζουμε ότι δεν πρόκειται να νομιμοποιήσουμε εμείς ως Ελληνική Λύση με την ψήφο μας τη διασπάθιση του δημοσίου χρήματος την οποία η Νέα Δημοκρατία νομιμοποιεί με τους νόμους της, όπως κάνει και σήμερα. Αυτό κάνετε, δυστυχώς.
Και στο Δικαιοσύνης ζήτησα μια διευκρίνιση πριν. Εγώ θα σας πω το εξής: Πάγια θέση μας, της Ελληνικής Λύσης, και το ξέρετε πολύ καλά, είναι όταν λέμε ισόβια εννοούμε ισόβια. Δεν υπάρχει κάτι άλλο. Τώρα κάνετε μία αύξηση κατά 5 χρόνια. Είναι κάτι, 5% θετικό; Είναι, και να σας πω κάτι, μπορεί και να το ψηφίζαμε. Όπως και για τους μαστροπούς προφανώς η δική μας θέση είναι πολύ πιο σκληρή από αυτήν που φέρνετε εσείς σήμερα. Εμείς θέλουμε πραγματική έκτιση ισοβίων, πραγματική. Ό,τι λέμε, το ισόβια είναι ισόβια. Δεν υπάρχει κάτι άλλο, δεν το επεξηγείς, δεν είναι κάτι άλλο. Αλλά, γιατί το φέρνετε και το μπασταρδεύετε, το μπερδεύετε, με κατασχέσεις εις χείρας τρίτων, ό,τι και να είναι αυτές; Και funds να μην είναι, που θα το δούμε στην πορεία, κάποιοι θα χάσουν κάτι. Γιατί το φέρνετε με αυτό; Μας προβληματίζει πάρα πολύ το γεγονός αυτό. 
Θέλω να πάω να κάνω ένα σχόλιο για το άρθρο 37, κύριε Υπουργέ, του νομοσχέδιου σας, δηλαδή το πάγωμα των εκλογών στα δικαστήρια. Με μια πραγματικά αιφνίδια, εγώ θα έλεγα και πονηρή, διάταξη μετατρέπετε τη θητεία των διοικήσεων στα δικαστήρια της χώρας από διετή σε τριετή για τις υπάρχουσες εκλεγμένες διοικήσεις, αυτές που υπάρχουν ήδη και λήγουν τον Σεπτέμβριο τους κάνετε συν έναν χρόνο. 
Τι σημαίνει αυτό στην πράξη; Σημαίνει ότι η Κυβέρνηση φοβάται προεκλογικά την κρίση των ίδιων των δικαστών. Φοβάται τις ολομέλειες των δικαστηρίων που θα συνεδρίαζαν τον Σεπτέμβριο για να εκλέξουν τις διοικήσεις τους. Και τι κάνετε; Με το έτσι θέλω ουσιαστικά καταλύετε το αυτοδιοίκητο της δικαιοσύνης και κάνετε δώρο έναν χρόνο ακόμα στις υπάρχουσες διοικήσεις. Αυτό, ξέρετε, δεν είναι παράταση. Αυτό είναι έμμεσος διορισμός. Είναι ένας ωμός εκβιασμός απέναντι στη λειτουργική θα έλεγα και προσωπική ανεξαρτησία των Ελλήνων δικαστών, που κατοχυρώνει το άρθρο 87 του Συντάγματος. Παραβιάζετε κατάφωρα τη διάκριση των εξουσιών του άρθρου 26. Θέλετε τους δικαστές της χώρας υποταγμένους. Θέλετε τους δικαστές της χώρας φοβικούς. Δεν θέλετε να αλλάξει η υπάρχουσα κατάσταση. Σας βολεύει ενόψει των εκλογών. 
Και έρχομαι στο άρθρο 70, που αφορά στους συμβολαιογράφους. Ουσιαστικά έχουμε τον στραγγαλισμό των συμβολαιογράφων. Εκεί βάζετε στο στόχαστρο τους συμβολαιογράφους. Βλέπετε ότι ένας ολόκληρος επιστημονικός κλάδος αντιδρά στις πρόχειρες μεθοδεύσεις σας και αντί να κάνετε διάλογο σκεφτήκατε κάτι άλλο, να τους καταργήσετε εμμέσως το δικαίωμα της αποχής. Αυτό κάνετε. Αλλάζετε τους όρους απαρτίας στις έκτακτες γενικές συνελεύσεις. Βάζετε όρια, να λέμε την αλήθεια, ανέφικτα, 50% στην πρώτη και το 1/3 στην επαναληπτική. 
Ξέρετε πάρα πολύ καλά με βάση τα διδάγματα της κοινής πορείας ότι οι έκτακτες συνελεύσεις γίνονται κατά 99% για να αποφασιστεί η αποχή. Και ξέρετε, επίσης, ότι αυτά τα νούμερα δεν πιάνονται. Αυτό που κάνετε λοιπόν είναι ο θεσμικός στραγγαλισμός της συνδικαλιστικής ελευθερίας. Παραβιάζετε ευθέως το άρθρο 23 του Συντάγματος για τη συνδικαλιστική ελευθερία. Δεν ρυθμίζετε, αλλά παρεμποδίζετε τους συμβολαιογράφους. Θέλετε ακόμα και τους επαγγελματικούς συλλόγους της χώρας διακοσμητικά σωματεία-σφραγίδες, που απλώς θα χειροκροτούν τις κυβερνητικές αποφάσεις. 
Ένα μικρό σχόλιο για αυτά που συμβαίνουν στην Ισπανία, γιατί όλες οι χώρες, το γνωρίζετε πάρα πολύ καλά, και η Ελλάδα, αντιμετωπίζουν αυτό το τεράστιο πρόβλημα που λέγεται λαθρομετανάστευση ή παράνομη μετανάστευση. Η μαζική λοιπόν εισβολή λαθρομεταναστών σε ισπανικό έδαφος, κυρίες και κύριοι, έπειτα από την πρόσκληση του Σάντσεθ -ο φιλότουρκος Σάντσεθ, να τα λέμε όλα- αποκαλύπτει την απύθμενη υποκρισία για εμάς της επικίνδυνης Κυβέρνησης της Νέας Δημοκρατίας, καθώς μέχρι πριν από λίγες μέρες -δείτε τι γίνεται στην Ισπανία, αυτό είναι σημαντικό να ακουστεί- είχανε στην Ελλάδα εισβάλει περισσότεροι λαθρομετανάστες σε σχέση με την Ισπανία των ανοιχτών συνόρων, 18.569 στην Ελλάδα και 14.479 στην Ισπανία, σύμφωνα με τα στοιχεία της Ύπατης Αρμοστείας του ΟΗΕ. Καταλαβαίνετε τι κίνδυνο διατρέχουμε εδώ πέρα! 
Η διαφορά είναι ότι ενώ και στην Ελλάδα ο Πρωθυπουργός κάλεσε δημόσια Σουδανούς ουσιαστικά να εισβάλουν, τι γίνεται εδώ; Εδώ γίνεται δουλίτσα, γίνεται προπαγάνδα. Παρουσιάζει η κυβερνητική προπαγάνδα κάτι τελείως διαφορετικό. Ότι είστε σκληροί, ότι είστε φοβεροί και τρομεροί και ότι ακολουθείτε την πολιτική των κλειστών συνόρων. Λοιπόν τα στοιχεία του ΟΗΕ δείχνουν κάτι τελείως διαφορετικό και πρέπει να λάβουμε τα μέτρα μας.
Κλείνω με ένα σχόλιο για το ΠΑΣΟΚ. Πραγματικά δεν μπορώ να καταλάβω. Αυτό που με ενοχλεί στη σύντομη πορεία μου στον όγδοο χρόνο στην πολιτική ως Βουλευτής είναι αν ενδιαφέρει περισσότερο το κουτσομπολιό, ένας τσακωμός, ένας καυγάς, μία ατάκα, οι δημοσιογράφοι περιμένουν πότε θα έρθει ο Άδωνις, πότε θα έρθει κάποιος να μαλώσουν. 
Ρε, παιδιά στο ΠΑΣΟΚ, να σας ρωτήσω κάτι; Ή είστε πολιτικά αφελείς ή είστε στημένοι, δεν υπάρχει κάτι άλλο. Δηλαδή τη μέρα που συζητάμε την ιδιωτικοποίηση του νερού, που είναι αγαθό -ένα τεράστιας σημασίας νομοσχέδιο που περνούσε χθες η Κυβέρνηση και φάγαμε δεκατέσσερις ώρες εδώ μέσα και όλη η Αντιπολίτευση έδωσε μάχη να το σταματήσει, όλη- εσείς βάλατε στην ατζέντα τα γυαλιά του Άδωνι! Είστε φοβεροί! Σας το λέω πραγματικά με συμπάθεια, ή πολιτική αφέλεια λέγεται αυτό ή είστε στημένοι για να αλλάξετε ατζέντα. Γιατί δεν ασχολήθηκε κανένας από τα Μέσα με το τεράστιο θέμα της ιδιωτικοποίησης του νερού και ασχολούμασταν όλη μέρα με τον Άδωνι, τα γυαλιά, αν το λαμπάκι άναψε ή δεν άναψε, αν τα έβαλε, αν είναι σαν το καρτούν ή δεν είναι, σε ποιον μοιάζει και ήρθε και εδώ. 
Την ώρα της δικής σας ενστάσεως αντισυνταγματικότητας -εσείς την καταθέσατε, πανάθεμά σας- αντί να υποστηρίξετε την ένσταση αντισυνταγματικότητας, μιλάγατε για τα γυαλιά του Άδωνι. Ήρθε  ο κ. Δουδωνής και αντί να μας πείσει για την αντισυνταγματικότητα του νόμου -που είχαμε πειστεί  ούτως ή άλλως και εμείς την ίδια άποψη είχαμε, γι’ αυτό και στηρίξαμε την ένσταση- μας μιλούσε για το μοντέλο των γυαλιών και αν έχει κάμερα HD ή αν γράφει καλά!
Δεν μπορεί να κάνετε τέτοια πολιτικά λάθη. Αλλάζει η ατζέντα. Και αλλάζει και με άλλα η ατζέντα. Έχει αλλάξει πολλές φορές. Έρχονται νομοσχέδια - αίσχη που περνάνε εδώ μέσα και αντί να ασχολούμαστε με αυτά, ασχολούμαστε με τα κρακεράκια! Θα ξεχάσουμε τα κρακεράκια του Άδωνι; Τρεις μέρες ασχολούμασταν με τα κρακεράκια! Δώσε τα sites, δώσε οι εφημερίδες, δώσε τα δελτία ειδήσεων! Με χαζομάρες! Αυτή είναι η αλήθεια, κύριοι συνάδελφοι, δυστυχώς. Αντί να μιλάμε για τα μεγάλα και τα ουσιαστικά, μιλάμε για τα γυαλιά και τα κρακεράκια του Άδωνι, του Σπύρου - Άδωνι. Δύο ονόματα έχει ο  άνθρωπος. Τι να κάνουμε τώρα;
Δεν είναι σοβαρά πράγματα αυτά. Δεν μπορεί να είστε εσείς Αξιωματική Αντιπολίτευση. Δεν μπορεί. Σας είπα ή κάτι δεν έχετε πάρει σωστά ή το κάνετε επίτηδες, γιατί το παιχνίδι είναι στημένο για αλλαγή ατζέντας. 
Σας ευχαριστώ πολύ. Καλό καλοκαίρι σε όλους!
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Μιχαήλ Χουρδάκης από το ΠΑΣΟΚ.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Κύριε Πρόεδρε, θα ήθελα να καταθέσω νομοτεχνικές.
ΠΡΟΕΔΡΕΥΩΝ (Γεώργιος Λαμπρούλης): Κύριε Χουρδάκη, μισό λεπτό, να καταθέσει ο κύριος Υπουργός τις νομοτεχνικές.
Ορίστε, κύριε Υπουργέ.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Καταθέτω τις τελευταίες νομοτεχνικές.
ΠΡΟΕΔΡΕΥΩΝ (Γεώργιος Λαμπρούλης): Καταθέστε τις για να μοιραστούν στις Κοινοβουλευτικές Ομάδες.
ΑΛΕΞΑΝΔΡΟΣ ΚΑΖΑΜΙΑΣ: Να μας πείτε και τι είναι.
ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης): Θα μοιραστούν.
(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:



 	ΠΡΟΕΔΡΕΥΩΝ (Γεώργιος Λαμπρούλης): Κύριε Χουρδάκη, ελάτε. Έχετε τον λόγο.
ΜΙΧΑΗΛ ΧΟΥΡΔΑΚΗΣ: Νόμιζα ότι θα μιλήσει ο Υπουργός.
ΠΡΟΕΔΡΕΥΩΝ (Γεώργιος Λαμπρούλης): Νόμιζα ότι θα ήθελε να πει κάτι επ’ αυτών. Τις κατέθεσε, θα λάβετε γνώση.
Έχετε τον λόγο.
ΜΙΧΑΗΛ ΧΟΥΡΔΑΚΗΣ: Ευχαριστώ, κύριε Πρόεδρε.
 Κυρίες και κύριοι συνάδελφοι, υπάρχουν τροπολογίες που διορθώνουν τεχνικές αστοχίες και αυτές προφανώς είναι πάντα ευπρόσδεκτες. Υπάρχουν όμως και τροπολογίες που αποκαλύπτουν όσα η Κυβέρνηση επιλέγει να μην πει όταν φέρνει μια σύμβαση συνήθως κρίσιμη προς κύρωση. Οι σημερινές τροπολογίες και ειδικά το άρθρο 6 ανήκουν στη δεύτερη κατηγορία.
Πριν καν συζητήσουμε την ουσία, πρέπει να καταγγελθεί ο τρόπος με τον οποίο εισάγεται το άρθρο 6. Αφορά μία ρύθμιση για διαχείριση εκατοντάδων εκατομμυρίων δημόσιων πόρων, η οποία είναι συνδεδεμένη με τη μεγαλύτερη σύμβαση παραχώρησης της χώρας και με τον σημαντικότερο αναπτυξιακό οδικό άξονα της Βόρειας Ελλάδας, η οποία δεν συζητήθηκε καν στις αρμόδιες επιτροπές και δεν δόθηκε καθόλου στους Βουλευτές ο χρόνος να ακούσουν και να μελετήσουν.
Έρχεται όμως η Κυβέρνηση σήμερα στην τελευταία συνεδρίαση της Βουλής πριν τις καλοκαιρινές διακοπές και καταθέτει την τελευταία τροπολογία του τελευταίου νομοσχεδίου, πρακτικά δηλαδή την τελευταία στιγμή, με μια πρακτική, κυρίες και κύριοι συνάδελφοι της Συμπολίτευσης, που δεν τιμά το Κοινοβούλιο και υποβαθμίζει σαφέστατα τη δημόσια λογοδοσία. Δημιουργεί την εύλογη εντύπωση, αν όχι τη βεβαιότητα, ότι η Κυβέρνηση επιδιώκει να περιορίσει τη δημόσια συζήτηση γύρω από αυτήν την κρίσιμη επιλογή, γιατί όταν μία κυβέρνηση πιστεύει στις επιλογές της δεν έχει κανέναν λόγο να μην τις φέρει στο φως και δεν θα τις έφερνε την τελευταία ώρα, την τελευταία στιγμή, κρυμμένες. 
Ας πάμε όμως στην ουσία και η ουσία δυστυχώς είναι ακόμα πιο σοβαρή. Καταγγέλλουμε ότι η Κυβέρνηση αντί να διασφαλίσει πως δεν θα προκύψουν ρήτρες και αποζημιώσεις σε βάρος του δημοσίου επιλέγει -αυτή είναι η σωστή λέξη- να διασφαλίσει ότι θα υπάρχουν διαθέσιμα χρήματα για να πληρωθούν αυτές οι ρήτρες τις οποίες ήδη προβλέπει. Αυτό είναι το πραγματικό μήνυμα της τροπολογίας στο άρθρο 6. 
Η αποστολή όμως μιας κυβέρνησης δεν είναι να οργανώνει τον τρόπο με τον οποίο θα πληρώνονται οι συνέπειες των παραλείψεών της, αλλά να τις προλαμβάνει, να προστατεύει το δημόσιο, να προστατεύει τον Έλληνα φορολογούμενο και να προστατεύει την περιουσία του ελληνικού λαού. Αντί γι’ αυτό όμως, κυρίες και κύριοι της Κυβέρνησης, φτιάχνετε έναν μηχανισμό που θα εξασφαλίσει πως αν ενεργοποιηθούν -που με τις κινήσεις και τις παραλείψεις σας είναι βέβαιο ότι θα ενεργοποιηθούν- συμβατικές απαιτήσεις του παραχωρησιούχου, θα υπάρχουν άμεσα διαθέσιμοι δημόσιοι πόροι για να καλυφθούν. Δεν νομοθετείτε για να αποτρέψετε τις ρήτρες, νομοθετείτε για να εξασφαλίσετε την πληρωμή τους και αυτό είναι μια βαθιά λανθασμένη αντίληψη για το τι σημαίνει χρηστή διοίκηση.
Και δεν είναι η πρώτη φορά που η Βουλή καλείται να αντιμετωπίσει προβλήματα γύρω από την παραχώρηση της Εγνατίας Οδού. Θυμίζω ότι τον Δεκέμβριο του 2025, όταν κυρωνόταν η σύμβαση, είχε επισημανθεί από το Κοινοβούλιο ότι δεν είχαμε στη διάθεσή μας οι Βουλευτές το πλήρες σύνολο των στοιχείων που θα έπρεπε να συνοδεύουν μια τόσο σημαντική απόφαση. Δεν υπήρχε το πολυσέλιδο παράρτημα, το οποίο ακόμα αγνοείται. Είχαμε ζητήσει πλήρη διαφάνεια, είχαμε εκφράσει σοβαρές επιφυλάξεις για τις πραγματικές οικονομικές και τεχνικές υποχρεώσεις που τελικά αναλάμβανε το δημόσιο. 
Η Κυβέρνηση τότε τι έκανε; Μας διαβεβαίωνε ότι όλα είχαν προβλεφθεί. Σήμερα όμως, επτά μήνες μετά, επιστρέφει στη Βουλή για να δημιουργήσει ένα ειδικό αποθεματικό για πιθανές οικονομικές απαιτήσεις. Και προκύπτει το απλό ερώτημα: Τι άλλαξε; Πώς μια σύμβαση που παρουσιάστηκε ως απολύτως επεξεργασμένη -και σημειώνω εγώ: σιγά να μην ήταν!- χρειάζεται τόσο σύντομα μια νέα οικονομική θωράκιση και γιατί καλείται πάλι ο Έλληνας φορολογούμενος να επωμιστεί το κόστος αυτής της επιλογής;
Κυρίες και κύριοι συνάδελφοι, ο ίδιος ο Υφυπουργός, ο κ. Ταχιάος, γνωστός και μη εξαιρετέος, έχει αναγνωρίσει κατά καιρούς προβλήματα, καθυστερήσεις και εκκρεμότητες και από δικές του ενέργειες και κυρίως παραλείψεις, που συνόδευαν την παραχώρηση και δημιούργησαν το πολύ χαμηλό τίμημα που όλοι ξέρουμε. 
Αντί όμως να μας εξηγήσετε, έστω σήμερα, πώς θα αποτραπούν νέες επιβαρύνσεις για το δημόσιο, έρχεστε με τροπολογία της τελευταίας στιγμής και ζητάτε από τη Βουλή να εγκρίνει τον μηχανισμό χρηματοδότησης των πιθανών συνεπειών όλων των παραλείψεων και των ενεργειών σας. Αυτό δεν είναι πρόληψη. Αυτό είναι προεξόφληση κυβερνητικής αποτυχίας.
Και υπάρχει μία ακόμα διάσταση ιδιαίτερα σημαντική για όσους εκπροσωπούμε τη Βόρεια Ελλάδα. Τα αποθεματικά της Εγνατίας οδού δεν είναι αφηρημένοι λογιστικοί αριθμοί, δεν είναι 240 ή 340 εκατομμύρια που απλώς υπάρχουν σε έναν λογαριασμό. Είναι πόροι που δημιουργήθηκαν από τη λειτουργία μιας δημόσιας εταιρείας η οποία κτίστηκε με φόρους των Ελλήνων πολιτών και με σημαντική ευρωπαϊκή χρηματοδότηση και θα μπορούσαν να χρηματοδοτήσουν ώριμες μελέτες, έργα οδικής ασφάλειας, συντηρήσεις, νέες συνδέσεις, γέφυρες, αντιπλημμυρικά έργα, δηλαδή θα μπορούσε να γίνει το αναπτυξιακό εργαλείο, ο μοχλός για τις περιφέρειες που επί δεκαετίες στήριξαν τη Βόρειο Ελλάδα και την Εγνατία Οδό. Υπό την καθοδήγηση Ταχιάου όμως η Κυβέρνηση κάνει ότι δεν ακούει. 
Και αναφέρω επιπλέον για τα Πρακτικά το εξής: Στο παρελθόν, κυρίες και κύριοι της Κυβέρνησης, τέτοιοι πόροι αξιοποιήθηκαν για δημόσια έργα και θα μπορούσαν και τώρα να καλύψουν έργα ώριμα μελετητικά, που δεν έχουν όμως χρηματοδότηση εξασφαλισμένη. Τέτοια έργα είναι ο άξονας Ηγουμενίτσα - Σαγιάδα, ο άξονας Δράμας - Καβάλας και πάρα πολλά ακόμα έργα που χρειάζεται η Βόρεια Ελλάδα. Αντ’ αυτού τι κάνετε; Τα δεσμεύετε ως αποθεματικό για πιθανές ιδιωτικές απαιτήσεις. Με άλλα λόγια, αντί τα αποθεματικά της Εγνατίας Οδού να επιστρέψουν στην κοινωνία μέσω νέων έργων, μετατρέπονται σε μηχανισμό διαχείρισης του κινδύνου μιας σύμβασης παραχώρησης που μόνο εσείς υπογράψατε και συμφωνήσατε. Αυτό είναι μια βαθιά πολιτική επιλογή, με την οποία όλοι όσοι μπορούν να διαβάσουν πέντε γράμματα διαφωνούν κάθετα. 
Στο ΠΑΣΟΚ πιστεύουμε ότι το δημόσιο δεν υπάρχει για να λειτουργεί ως ασφαλιστήριο συμβόλαιο κανενός παραχωρησιούχου. Υπάρχει για να προστατεύει το δημόσιο συμφέρον, να επενδύει σε υποδομές και να ενισχύει την ανάπτυξη. Η Εγνατία Οδός δεν είναι απλώς ένας αυτοκινητόδρομος που παραχωρήθηκε. Ούτε και η «Εγνατία οδός ΑΕ» είναι μια σειρά από μηχανικούς που τώρα μπορούμε να τους πετάξουμε στην άκρη ή το αποθεματικό της ένας τραπεζικός λογαριασμός που θα τον κάνετε ό,τι θέλετε. 
Αποτελεί το μεγαλύτερο αναπτυξιακό έργο της Βόρειας Ελλάδας, έργο που χτίστηκε, όπως σας είπα, με θυσίες και του ελληνικού λαού και με ευρωπαϊκούς πόρους για να εξυπηρετήσει περιφερειακή ανάπτυξη, όχι παραχωρησιούχους, ασφάλεια και συνοχή της χώρας και όχι δικά σας λάθη ή δικές σας παραλείψεις. Γι’ αυτό κανείς δεν μπορεί να δεχθεί τη λογική ότι τα αποθεματικά της θα καλύψουν πρωτίστως οικονομικές απαιτήσεις μιας κακής σύμβασης παραχώρησης που δεν μελετήθηκε όπως έπρεπε. 
Η χρηστή διοίκηση, ξέρετε, δεν μετριέται από το πόσο γρήγορα θα πληρώσετε τις ρήτρες των αποτυχιών σας. Μετριέται από το αν θα κατορθώσετε να μην τις δημιουργήσετε. Και αυτή είναι μια βαθιά και πολύ σημαντική ουσία της διαφωνίας μας και γι’ αυτό προφανώς καταψηφίζουμε το άρθρο 6 της τροπολογίας.
 Σας ευχαριστώ.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
[bookmark: _Hlk236409246]ΠΡΟΕΔΡΕΥΩΝ (Γεώργιος Λαμπρούλης): Το λόγο έχει ο κ. Ευστάθιος Κωνσταντινίδης από τη Νέα Δημοκρατία.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα τρίλεπτη παρέμβαση αν μου επιτρέπετε.
ΠΡΟΕΔΡΕΥΩΝ (Γεώργιος Λαμπρούλης): Κύριε Κωνσταντινίδη, μπορείτε να μιλήσετε μετά;
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Παρακαλώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Κύριε Καζαμία, έχετε τον λόγο για την παρέμβαση.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Πρόεδρε, λίγο πριν ο Υφυπουργός Δικαιοσύνης κατέθεσε νομοτεχνικές βελτιώσεις μιάμιση σελίδα, τις οποίες εξήγησε εν συντομία. Αυτές υπογράφονται όμως από τον Υπουργό, τον κ. Φλωρίδη, ο οποίος δεν είναι εδώ.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Ο κύριος Υπουργός τις κατέθεσε.
ΑΛΕΞΑΝΔΡΟΣ ΚΑΖΑΜΙΑΣ: Ο κύριος Υπουργός τις κατέθεσε. Εσείς όμως μιλήσατε γι’ αυτές πιο πριν.
Τώρα ο κ. Φλωρίδης κατέθεσε άλλο έγγραφο νομοτεχνικών βελτιώσεων, δεύτερο, τις οποίες ακόμη δεν έχουμε δει και ο κ. Κωνσταντινίδης που θα μιλήσει αμέσως μετά από μένα είναι ο τελευταίος ομιλητής από τον κατάλογο ομιλητών. Δεν έχουμε ακόμη δει τη δεύτερη σειρά νομοτεχνικών βελτιώσεων. Εγώ έριξα μια ματιά. Κυκλοφορεί τώρα, κύριε Πρόεδρε. Η συνεδρίαση πλησιάζει στο τέλος της. 
Να παρατηρήσω επιπλέον ότι το Υπουργείο Δικαιοσύνης το οποίο υποτίθεται ότι θα πρέπει να δίνει και ένα παράδειγμα χρηστής νομοθέτησης, εκτός από το νομοσχέδιο που έχει φέρει το οποίο είναι μία ενσωμάτωση οδηγίας 19 άρθρων και κάπου 50 άρθρα επιπλέον τα οποία είναι άλλων θεμάτων του Υπουργείου, σκέφτηκε να φέρει χθες το βράδυ και μία τροπολογία με επιπλέον άρθρα. Τώρα φέρνει και δύο νομοτεχνικές βελτιώσεις. 
Κύριε Πρόεδρε, αυτές οι βελτιώσεις δεν είναι νομοτεχνικές. Έχουμε στις προηγούμενες νομοτεχνικές βελτιώσεις, κύριε Μπούγα, το άρθρο 3 κι έχετε εδώ περίπου άλλο τόσο, όσο είναι το άρθρο, νομοτεχνικές βελτιώσεις. Είναι επτά αράδες. Αυτά δεν είναι νομοτεχνικές βελτιώσεις. Αυτά είναι διορθώσεις και προσθήκες τα οποία απαγορεύεται να τα κάνετε και το ξέρετε. 
Είστε Υφυπουργός Δικαιοσύνης. Δεν είστε σε άλλο Υπουργείο. Είστε σε αυτό το Υπουργείο που πρέπει να ξέρει τι ακριβώς κάνει όταν φέρνει νομοτεχνικές βελτιώσεις. Κι όμως υποτιμάτε τόσο πολύ τη διαδικασία, τόσο πολύ τη Βουλή, που δεν έχετε καμία, μα καμία απολύτως αντίληψη του γεγονότος ότι φέρνετε εδώ πλήρη άρθρα καινούργια. Έχετε αλλάξει 10 άρθρα. Αμφιβάλλω αν σε καμία από αυτές τις αλλαγές υπάρχει μια πραγματική νομοτεχνική βελτίωση, δηλαδή διόρθωση συντακτικών λαθών, διόρθωση παροραμάτων. Είναι προσθήκες άρθρων. 
Όλα στο πόδι τα κάνετε, κύριε Μπούγα. Έχετε νομοσχέδιο που φτάνει σήμερα και χθες το βράδυ φέρνετε άλλα τρία άρθρα, ενώ το νομοσχέδιο όλο έχει κατά τα τρία τέταρτα λοιπές διατάξεις. Αυτά όμως ξεχάσατε να τα φέρετε και τα φέρνετε σε τροπολογία. Πάνω στο νομοσχέδιο και την τροπολογία φέρνετε νομοτεχνικές βελτιώσεις που είναι προσθήκες άρθρων, ως νομοτεχνικές βελτιώσεις πρώτη δόση και έρχεται τώρα ο κ. Φλωρίδης, ο οποίος είχε εξαφανιστεί από την Αίθουσα και κατέθεσε νομοτεχνικές βελτιώσεις για το άρθρο 61. Πρόλαβα και κατέβηκα κάτω γιατί δεν μοιράζονται αυτά απευθείας. 
Τα φέρνει, τα σηκώνει, τα δείχνει στην κάμερα, δεν λέει τίποτα για αυτά γιατί αυτός είναι ο αυταρχικός Υπουργός Δικαιοσύνης που έχουμε. Δεν μπαίνει καν στον κόπο να εξηγήσει τι κάνει. Είναι δύο τρίτα της σελίδας προσθήκες στο άρθρο 61. Δύο τρίτα της σελίδας προσθήκες σε ένα άρθρο! Αυτά δεν είναι νομοτεχνικές βελτιώσεις. Είναι αλλαγή του άρθρου. Και δεν έχουμε τη δυνατότητα να δούμε τι αλλάζει. 
Επομένως, κύριε Μπούγα, πείτε στον κ. Φλωρίδη που το έσκασε γιατί δεν έχει το θάρρος να κάθεται εδώ και να υποστηρίζει αυτά τα αισχρά που κάνει, να έρθει πίσω να μας πει γιατί παραβιάζει τη διαδικασία, όσον αφορά στις νομοτεχνικές βελτιώσεις, γιατί φέρνει άρθρα της τελευταίας στιγμής και πότε επιτέλους και εκείνος και η Κυβέρνησή σας θα πάψει να κάνει αυτά τα πράγματα. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο κ. Ευστάθιος Κωνσταντινίδης από τη Νέα Δημοκρατία, τελευταίος ομιλητής από τον κατάλογο.
Θα περάσουμε μετά στους Κοινοβουλευτικούς Εκπρόσωπους που ήδη δήλωσαν, τον κ. Μάντζο, τον κ. Παφίλη και τον κ. Ξανθόπουλο. Οι υπόλοιποι έπονται. 
Έχετε τον λόγο, κύριε Κωνσταντινίδη.
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, πολλές και σημαντικές οι ρυθμίσεις που εισάγονται με τα 101 άρθρα του νομοσχεδίου του επισπεύδοντος Υπουργείου Δικαιοσύνης. Ανάμεσα σε αυτές οι σημαντικές για την υποχρεωτικότητα της συμμόρφωσης της διοίκησης και τα μέτρα που λαμβάνονται προκειμένου να αυστηροποιηθεί το σχετικό πλαίσιο και να αναγκαστούν οι διοικήσεις ή οι αρχές να συμμορφώνονται με τις δικαστικές αποφάσεις. Προσδίδει και ασφάλεια δικαίου στην κοινωνία μας. 
Θα περιοριστώ όμως στις διατάξεις του πρώτου μέρους που συνιστούν και την προμετωπίδα του νομοσχεδίου. Με αυτές θεσπίζονται μέτρα για την προστασία από στρατηγικές αγωγές προς αποθάρρυνση της συμμετοχής του κοινού σε ζητήματα δημοσίου ενδιαφέροντος, τις γνωστές με τον αγγλικό όρο SLAPP και με τον ελληνικό λιγότερο εύηχο ΣΑΑΣΚ, Στρατηγικές Αγωγές για την Αποθάρρυνση της Συμμετοχής του Κοινού στα Δημόσια Ζητήματα. 
Ενισχύεται έτσι, λοιπόν, το ημεδαπό δικονομικό πλαίσιο για την προστασία των πολιτών, αλλά και νομικών οντοτήτων από προδήλως αβάσιμες αγωγές ή καταχρηστικές δικαστικές διαδικασίες οι οποίες χρησιμοποιούνται ως μέσο αποθάρρυνσης της συμμετοχής του κοινού, όπως προείπα, στα δημόσια ζητήματα. Ενισχύονται, συνεπώς, η ελευθερία έκφρασης και το δικαίωμα πληροφόρησης, ο δημόσιος έλεγχος και η αξίωση για διαφάνεια και λογοδοσία, ώστε να αποτρέπονται συνθήκες δεσπόζουσας θέσης στις αντιδικίες και δικαστικού bullying -επιτρέψτε μου την έκφραση- από δημόσια συνήθως πρόσωπα που θέλουν να αποφύγουν τη δημόσια κριτική και τη λογοδοσία. 
Έτσι, με τις οικείες διατάξεις ενσωματώνεται στην εσωτερική έννομη τάξη η οδηγία της Ευρωπαϊκής Ένωσης 2024/1069 του Ευρωπαϊκού Κοινοβουλίου και του Συμβουλίου της 11ης Απριλίου 2024 για την προστασία των προσώπων που προβαίνουν σε ενέργειες συμμετοχής του κοινού από τέτοιες καταχρηστικές συμπεριφορές. Πρέπει πάντως να σημειωθεί ότι οι υιοθετούμενες εγγυήσεις ξεπερνούν το πλαίσιο της κοινοτικής οδηγίας και επεκτείνονται εύλογα και σε αμιγώς εσωτερικές υποθέσεις. 
Σε αδρές γραμμές οι ρυθμίσεις αποσκοπούν στην προστασία δημοσιογράφων, οργανώσεων, αλλά και κάθε άλλου προσώπου που συμμετέχει στον δημόσιο διάλογο από προδήλως -και ας το κρατήσουμε- αβάσιμες ή καταχρηστικές δικαστικές διαδικασίες. 
Πώς γίνεται αυτό; Πώς επιχειρείται αυτό; Με ειδική ταχεία διαδικασία για την αξιολόγηση και απόρριψη, τελικά την αποτροπή, αν είναι δυνατόν, αγωγών και άλλων δικαστικών ενεργειών οι οποίες σκοπεύουν στην αποθάρρυνση ή την αποτροπή ενάσκησης καθηκόντων ή δικαιώματος από τα αναφερόμενα πρόσωπα. Δεν είναι συνεπώς ανεκτή η προσπάθεια φίμωσης μέσω της άσκησης καταχρηστικών ενδίκων μέσων ούτε και η παρέλκυση της διαδικασίας και η οικονομική εξάντληση των εναγομένων προσώπων. 
Καθιερώνεται, λοιπόν, η δυνατότητα απόρριψης αγωγών ως προδήλως αβάσιμων ή απαράδεκτων σε πρώιμο δικαστικό στάδιο, ενώ με τον ορισμό σύντομων προθεσμιών και την απαγόρευση αναβολών αποτρέπεται η ταλαιπωρία των εναγομένων. Προβλέπεται μάλιστα ότι σε περίπτωση αιτήματος του εναγομένου για την απόρριψη της αγωγής σε προκαταρκτικό στάδιο ως προδήλως απαράδεκτης ή αβάσιμης ο ενάγων καλείται να τεκμηριώσει άμεσα το παραδεκτό και βάσιμο των ισχυρισμών του, ώστε να αποκλείει να μην απορριφθεί σε πρώιμο στάδιο η αγωγή του ως προδήλως απαράδεκτη για έλλειψη παθητικής νομιμοποίησης ή προδήλως αβάσιμη όταν υπάρχει παραγραφή. Εφόσον βεβαίως το αίτημα γίνει δεκτό, τερματίζεται η αντιδικία σε εκείνο το στάδιο. 
Προβλέπεται εξάλλου ταχύτατη διαδικασία με συντομότατες προθεσμίες για τον ορισμό δικασίμου για την έκδοση απόφασης και βεβαίως και απαγόρευση αναβολής της ρητής δικάσιμου. Αν από την άλλη απορριφθεί το αίτημα του εναγομένου, η υπόθεση εκδικάζεται κανονικά στην αρχικά ορισθείσα δικάσιμο. 
Περαιτέρω ελέγχονται δικαστικά τα κίνητρα της δίκης ενώ προβλέπονται δικονομικές εγγυήσεις, όπως παροχή εγγυοδοσίας ώστε να περιορισθεί η οικονομική επιβάρυνση του εναγομένου. Αυτές και άλλες προβλέψεις για την έφεση και άλλα οικονομικά στάδια και ζητήματα καθιερώνουν ένα επαρκέστατο, νομίζω, πλαίσιο για την προστασία και την άσκηση των προαναφερθέντων δικαιωμάτων που βρίσκονται στον πυρήνα της δημοκρατικής σφαίρας. 
Το ΠΑΣΟΚ, το οποίο ως γνωστόν ανακάλυψε την Αμερική πριν από τον Κολόμβο, μας λέει ότι δικιά του ήταν η πρόταση και γι’ αυτό το νομοθετούμε. Φιρί-φιρί το πάει να το πάρουμε στην Κυβέρνηση. Φαντάζομαι όχι σε αυτήν τη Βουλή, μάλλον στην επόμενη. Υπάρχει βέβαια και η άλλη ανάγνωση πως ό,τι κινείται στον έξω κόσμο το έχει κάνει κοινοβουλευτική του πρόταση το ΠΑΣΟΚ. Οπότε έχουμε το εξής οξύμωρο σχήμα: το καλό ΠΑΣΟΚ που προτείνει και την κακή Κυβέρνηση που τα νομοθετεί. 
Για να σοβαρέψουμε την ατμόσφαιρα σε αυτή την καταληκτική σημαντική κοινοβουλευτική διαδικασία σε σχέση με την ελευθεροτυπία και την εν γένει ελευθερία στην έκφραση δεν πρέπει να μεταδώσουμε το λάθος μήνυμα στην κοινωνία, γιατί η σκοτεινή πλευρά του φεγγαριού δεν είναι εν προκειμένω πάντα η ίδια. 
[bookmark: _Hlk234436186]Θέλω να πω με αυτό ότι με το νόμο αυτό προστατεύεται και θεμιτά η ελευθερία στην έκφραση, όχι όμως η ασυδοσία, όχι ο εκχυδαϊσμός, όχι οι αυθαίρετες επιθέσεις. Αυτά παραμένουν παράνομα και πρέπει να τιμωρούνται. Αναφέρομαι ιδίως την ανάγκη να μπει ένας φραγμός στην τοξικότητα και στη χυδαιότητα που παράγεται στο διαδίκτυο και στα ηλεκτρονικά μέσα. Σε κάποιον βαθμό έχουμε και εμείς ευθύνη γι’ αυτό με τον τρόπο εκφοράς των πολιτικών μας αντιπαραθέσεων. 
Είναι μια κατάσταση που δυστυχώς λόγω της αδικαιολόγητης ανοχής που έχει επιδειχθεί, έχει δημιουργήσει σε κάποιους την αίσθηση ότι αυτό που στον έξω κόσμο θα ήταν παράνομο, στον ψηφιακό είναι νόμιμο. Είναι συμπεριφορές που δεν προσβάλλουν μόνο προσωποπαγή έννομα αγαθά, αλλά με έναν άλλον τρόπο και πάλι την ελευθερία της έκφρασης, τη συμμετοχή στον δημόσιο διάλογο, την ίδια τη δημοκρατία. Τα μέσα κοινωνικής δικτύωσης αποτελούν την αντανάκλαση της κοινωνίας σε ψηφιακό περιβάλλον. Αν αυτό που συμβαίνει στο διαδίκτυο γινόταν στον πραγματικό κόσμο, θα είχαμε συνθήκες χάους. Είναι, εξάλλου, σχεδόν βέβαιο ότι η ψηφιακή βία μεταδίδεται και στον δρόμο, ιδίως ανάμεσα σε νέους ανθρώπους. 
Συνεπώς, υπάρχει κι εδώ η πολιτική και δημοκρατική διάσταση του θέματος, αφού το παράνομο αυτό bullying δεν επιτρέπει ή αποτρέπει φιλήσυχους πολίτες να συμμετέχουν στη δημόσια σφαίρα, γεγονός που δημιουργεί συνθήκες φίμωσης και ψευδαίσθηση επικράτησης από ψευδοπλειοψηφίες σε διάφορα ζητήματα της επικαιρότητας. 
Προφανώς, ο κάθε θιγόμενος έχει δικαίωμα να προσφύγει στη δικαιοσύνη για την προσβολή της προσωπικότητας, της τιμής και της υπόληψής του. Δεδομένου, όμως, ότι όλο αυτό εξελίσσεται στη δημόσια ζωή και είναι γενικευμένο, η πολιτεία έχει λόγο και υποχρέωση, κύριε Υφυπουργέ, να παρέμβει πιο δραστικά. Εξάλλου, πολλές φορές τέτοιες συμπεριφορές εκδηλώνονται με ψεύτικα προφίλ, οπότε το θύμα έχει περιορισμένα μέσα άμυνας και η προσβολή μένει ατιμώρητη. Σε αυτού του είδους τις έκνομες συμπεριφορές μπορούμε να προσθέσουμε και τις περιπτώσεις ψηφιακής απάτης. 
Στο τέλος-τέλος, κυρίες και κύριοι συνάδελφοι, ακόμα και ο μη άμεσα θιγόμενος χρήστης δεν είναι υποχρεωμένος να βλέπει αυτή τη λεκτική βία και αισχρότητα στην ψηφιακή ζωή, στην ψηφιακή συζήτηση. 
Τα παραπάνω νομίζω θα δικαιολογούσαν την καθιέρωση μηχανισμών αποτροπής. Τίθενται, ασφαλώς, ζητήματα που πρέπει να μας απασχολήσουν. Το βέβαιο είναι ότι δεν πρέπει να αφήσουμε να συνεχιστεί το ασύδοτο αυτό περιβάλλον. Πρέπει να προστατέψουμε και αυτή την όψη της δημοκρατίας μας. 
Τη Δευτέρα, κύριε Υφυπουργέ, θα έχουμε τον κύριο Υπουργό, τον κ. Φλωρίδη, στην Περιφερειακή Ενότητα Κοζάνης για την υπογραφή ενός σημαντικού πρωτοκόλλου, μίας συμφωνίας που αφορά στην ανακαίνιση της Στέγης Ανηλίκων Κοζάνης. 
Αναγκαίες και χρήσιμες οι προβλέψεις του νομοσχεδίου γι’ αυτό καλώ τους συναδέλφους να τις υπερψηφίσουν. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Πριν δώσω το λόγο στον πρώτο Κοινοβουλευτικό Εκπρόσωπο, ζήτησε να παρέμβει ο Υφυπουργός, ο κ. Μπούγας, να κάνει μια τρίλεπτη παρέμβαση και μετά θα πάρετε τον λόγο οι Κοινοβουλευτικοί Εκπρόσωποι. 
Κύριε Υφυπουργέ, έχετε τον λόγο.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κύριε Πρόεδρε, ο Κοινοβουλευτικός Εκπρόσωπος της Πλεύσης Ελευθερίας μας επέπληξε λέγοντας ότι παραβιάζουμε τους κανόνες καλής νομοθέτησης και μάλιστα, ούτε λίγο ούτε πολύ, είπε ότι καταστρατηγούμε τις προβλέψεις του Κανονισμού για νομοτεχνικές βελτιώσεις για να εισάγουμε νέες ρυθμίσεις. Ανέφερε δε ως παράδειγμα τις νομοτεχνικές βελτιώσεις που κατέθεσε ο Υπουργός και αφορούν στο άρθρο 61 του συζητούμενου σχεδίου νόμου. 
Ακούστε, λοιπόν, κύριε συνάδελφε, αν δεν το έχετε διαβάσει…
ΑΛΕΞΑΝΔΡΟΣ ΚΑΖΑΜΙΑΣ: Δεν το έχω διαβάσει! Δεν το έχουμε!
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Αν δεν το έχετε διαβάσει, λοιπόν, τότε σπεύσατε επιπόλαια να ζητήσετε τον λόγο για να μας επιπλήξετε χωρίς να έχετε διαβάσει τις νομοτεχνικές βελτιώσεις.
ΑΛΕΞΑΝΔΡΟΣ ΚΑΖΑΜΙΑΣ: Καθόλου! Λέτε ψέματα! Πού είναι; 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Εσείς παραδεχτήκατε ότι δεν διαβάσατε κάτι για το οποίο επιτεθήκατε στην Κυβέρνηση. 
ΑΛΕΞΑΝΔΡΟΣ ΚΑΖΑΜΙΑΣ: Λέτε ψέματα! Θα σας απαντήσω!
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, μην διακόπτετε. Να ακουστεί και θα πάρετε τον λόγο.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Μέχρι τώρα το διαβάσατε;
ΑΛΕΞΑΝΔΡΟΣ ΚΑΖΑΜΙΑΣ: Όχι! Δεν το έχουμε.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Δεν το διαβάσατε. Θα σας πω, λοιπόν, για να μην σπεύδετε επιπόλαια να ζητάτε τον λόγο για κάτι που δεν διαβάσατε. 
ΑΛΕΞΑΝΔΡΟΣ ΚΑΖΑΜΙΑΣ: Καθόλου επιπόλαια. Εσείς φταίτε! 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Στο άρθρο 61 του σχεδίου νόμου γίνονται οι εξής βελτιώσεις: Μετά τις λέξεις «για το οποίο έχει», η λέξη «καταχωριστεί», αντικαθίσταται από τη λέξη «καταχωρηθεί». Μετά τις λέξεις «διαμεσολάβησης ενώπιον», η λέξη «πιστοποιημένου» αντικαθίσταται από τη λέξη «διαπιστευμένου». Μετά τη λέξη «Απαιτείται», προστίθεται η λέξη «,επίσης,». Στο εντέκατο εδάφιο οι λέξεις «Το πρακτικό διαμεσολάβησης καταχωρίζεται» αντικαθίσταται με τη λέξη «καταχωρείται». Και στην παράγραφο 2 διευκρινίζεται ότι «όπου έχει υπογραφεί πρακτικό επίτευξης συμφωνίας ενώπιον Κτηματολογικού Διαμεσολαβητή, τα πρακτικά υποβάλλονται εκ νέου στο αρμόδιο Κτηματολογικό Γραφείο και επισυνάπτονται, εκτός από το πρακτικό και τα αποδεικτικά της υποπαραγράφου δα), όπως αναφέρονται στο συζητούμενο σχέδιο νόμου». 
Αυτά, κύριε συνάδελφε, συνιστούν κατά το γράμμα του Κανονισμού…
ΑΛΕΞΑΝΔΡΟΣ ΚΑΖΑΜΙΑΣ: Λέτε ψέματα!
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Ακούστε, ακούστε. Εσείς είπατε ότι επιτεθήκατε στην Κυβέρνηση χωρίς να έχετε διαβάσει. Τώρα μου λέτε ότι λέω ψέματα για κάτι που διαβάζω και προκύπτει από το έγγραφο. 
ΑΛΕΞΑΝΔΡΟΣ ΚΑΖΑΜΙΑΣ: Λέτε ψέματα! Θα σας πω.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Δεν σας επιτρέπω, κατ’ αρχάς, να λέτε ότι λέω ψέματα! 
ΑΛΕΞΑΝΔΡΟΣ ΚΑΖΑΜΙΑΣ: Ούτε εγώ σας επιτρέπω!
ΠΡΟΕΔΡΕΥΩΝ (Γεώργιος Λαμπρούλης): Παρακαλώ! Γιατί διακόπτετε; Όπως δεν θέλετε να σας διακόπτουν, δεν θα διακόπτετε. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Αν εσείς δεν έχετε επί της ουσίας επιχειρήματα και θέλετε κάτι να βρείτε για να πάρετε τον λόγο, αυτό το κατανοώ. Αυτό, όμως, δεν σας νομιμοποιεί να λέτε ότι λέει ψέματα ο Υφυπουργός Δικαιοσύνης, όταν διαβάζω αυτό που κατατέθηκε. Ανακαλέστε, λοιπόν, ότι λέω ψέματα και παραδεχτείτε ότι κάνατε λάθος μόνο για να βρείτε κάτι να πείτε στην Αίθουσα που συζητείται το σχέδιο νόμου. 
Κύριε Πρόεδρε, το Υπουργείο Δικαιοσύνης σέβεται απολύτως το γράμμα του Κανονισμού. Δεν παραβιάζουμε τους κανόνες καλής νομοθέτησης. Ό,τι έρχεται ως τροπολογία, έρχεται και συζητείται ως τροπολογία. Ό,τι αποτελεί νομοθετική βελτίωση, έρχεται να συζητηθεί όπως ακριβώς επιτάσσει ο Κανονισμός. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θέλω τον λόγο.
ΠΡΟΕΔΡΕΥΩΝ (Γεώργιος Λαμπρούλης): Νομίζω απαντήθηκε.
ΑΛΕΞΑΝΔΡΟΣ ΚΑΖΑΜΙΑΣ: Όχι, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Εάν δεν σας κάλυψε, έχετε και τη δυνατότητα της ομιλίας σας. Περιμένουν στωικά τρεις Κοινοβουλευτικοί να μιλήσουν. 
ΑΛΕΞΑΝΔΡΟΣ ΚΑΖΑΜΙΑΣ: Με συγχωρείτε, έχω το δικαίωμα παρέμβασης.
ΠΡΟΕΔΡΕΥΩΝ (Γεώργιος Λαμπρούλης): Δικαίωμα έχετε βεβαίως, αλλά δεν θα είναι συνεχόμενες οι παρεμβάσεις σας. Οι παρεμβάσεις έχουν και κάποια χρονική απόσταση μεταξύ τους στη χρήση τους. 
ΑΛΕΞΑΝΔΡΟΣ ΚΑΖΑΜΙΑΣ: Έχει περάσει η χρονική απόσταση.
ΠΡΟΕΔΡΕΥΩΝ (Γεώργιος Λαμπρούλης): Ωραία, πάρτε και την τελευταία σας παρέμβαση, την τρίλεπτη, για να ολοκληρώσετε και να δώσουμε τον λόγο και στους άλλους Κοινοβουλευτικούς, οι οποίοι ήδη αντιδρούν. Θέλουν κι αυτοί να μιλήσουν. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θέλω να μιλήσω κι εγώ. Τι είναι αυτά που λέτε; 
ΠΡΟΕΔΡΕΥΩΝ (Γεώργιος Λαμπρούλης): Έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήταν καλύτερα να μου δίνατε τον λόγο χωρίς αυτές τις περιττές εισαγωγές. Αφήστε τις χειρονομίες. Kι εγώ είμαι Κοινοβουλευτικός και περιμένω να μιλήσω. Δεν είναι μόνο οι άλλοι. Κι εγώ έχω την ομιλία μου. Οπότε, μην μου λέτε άσχετα πράγματα. Μεσολάβησε κι άλλος ομιλητής και δικαιούμαι με βάση τον Κανονισμό να πάρω…
ΠΡΟΕΔΡΕΥΩΝ (Γεώργιος Λαμπρούλης): Μπείτε στην ουσία.
ΑΛΕΞΑΝΔΡΟΣ ΚΑΖΑΜΙΑΣ: Αφήστε τα αυτά. Μην με διακόπτετε. Δικαιούμαι να πάρω την τρίλεπτη παρέμβασή μου. 
Κύριε Υφυπουργέ, λέτε ψέματα και θα σας πω γιατί. Κατ’ αρχάς, εγώ σας είπα ότι οι νομοτεχνικές βελτιώσεις που φέρατε για τα δέκα άρθρα προηγουμένως ήταν αυτές που είχαν ολόκληρο άρθρο και είχαν αράδες ολόκληρες και σ’ αυτές δεν αναφερθήκατε όταν απαντήσατε. 
Τις δεύτερες νομοτεχνικές βελτιώσεις εγώ δεν τις είχα δει όταν μίλησα και διαμαρτυρήθηκα κατ’ αρχάς για το γεγονός ότι τις φέρνετε χωρίς να έχουν μοιραστεί και έχουμε κλείσει τον κατάλογο των ομιλητών. Δηλαδή, τις φέρνετε πολύ αργά ακριβώς για να μην τις έχουν δει οι Βουλευτές και να μπορούν να μιλήσουν εμπεριστατωμένα. Διαμαρτυρήθηκα γι’ αυτό και μου λέτε ότι μίλησα επιπόλαια. Αφού δεν μας τις δίνετε, πώς να τις διαβάσω; Πώς να τις διαβάσω, κύριε Υφυπουργέ, που λέτε ψέματα και δεν ντρέπεστε; 
Και τρίτον, είπα ότι έσπευσα στα Πρακτικά να ρίξω μια ματιά και είδα ότι είναι δύο τρίτα της σελίδας. Δεν πρόλαβα να τα διαβάσω και το είπα. Τώρα που τα διάβασα βλέπω ότι αναφερθήκατε στα τμήματα των νομοτεχνικών βελτιώσεων που είναι όντως νομοτεχνικές βελτιώσεις. Όμως, επειδή είστε ψεύτης, δεν είπατε ότι η δεύτερη νομοτεχνική βελτίωση που φέρνετε στο άρθρο 61 λέει ότι «προστίθεται παράγραφος τρία ως εξής»: πέντε σειρές παράγραφος. Λέτε ψέματα! Λέτε ψέματα!
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Όχι μόνο το είπα, το διάβασα κιόλας!
ΑΛΕΞΑΝΔΡΟΣ ΚΑΖΑΜΙΑΣ: Παραποιήσατε όσα είπα. Είπα ότι δεν τη διάβασα και μου λέτε ότι θα έπρεπε να τη διαβάσω.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Απαντήσατε μόνος σας.
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, κύριε Υπουργέ, μην διακόπτετε.
ΑΛΕΞΑΝΔΡΟΣ ΚΑΖΑΜΙΑΣ: Εσείς φταίτε για το γεγονός ότι οι Βουλευτές δεν διάβασαν. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Ακούστε τι λέω. Όχι μόνο το είπα, το διάβασα κιόλας. 
ΑΛΕΞΑΝΔΡΟΣ ΚΑΖΑΜΙΑΣ: Το είπατε και είπατε εσκεμμένα ψέματα. Σας είπα ότι δεν τη διάβασα και φταίτε εσείς γι’ αυτό, γιατί έπρεπε να είχε διανεμηθεί στην ώρα της. 
Και επιπλέον, αποκρύψατε το γεγονός ότι και στις δεύτερες νομοτεχνικές βελτιώσεις έχει παράγραφο. Δεν ντρέπεστε να τα λέτε αυτά και να μου λέτε μετά ότι δεν παραβιάζετε τους κανόνες της χρηστής νομοθέτησης; Τους παραβιάζετε και συνέχεια. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Σας τα διάβασα!
ΑΛΕΞΑΝΔΡΟΣ ΚΑΖΑΜΙΑΣ: Και τροπολογία έχετε φέρει και άρθρα έχετε φέρει στο νομοσχέδιο. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Σας τα διάβασα!
ΑΛΕΞΑΝΔΡΟΣ ΚΑΖΑΜΙΑΣ: Ησυχάστε, κύριε Υφυπουργέ. Όταν λέτε ψέματα και σας πιάνουν, να σωπαίνετε. 
Φέρατε και στο νομοσχέδιο, παρακαλώ, άρθρα άλλου Υπουργείου που απαγορεύεται με βάση το 74 παράγραφος 5 του Συντάγματος και φέρνετε τροπολογίες από άσχετα Υπουργεία, τις κάνετε αποδεκτές, που απαγορεύεται κατά το άρθρο 74 παράγραφος 5 του Συντάγματος. 
Όλα τα έχετε παραβιάσει! Και δεν έχετε ντροπή να σωπάσετε και να πείτε συγγνώμη. Σηκώνεστε και προσποιήστε ότι εμείς λέμε ψέματα. Εσείς λέτε ψέματα, τα έχετε κάνει όλα δικό σας φέουδο! Φέρεστε στη Βουλή σαν να μην έχει κανόνες, σαν να είναι παράρτημα του Υπουργείου, γιατί έχετε αλαζονεία εξουσίας και δεν θέλετε να σας κάνουμε κριτική. Σας κάνουμε κριτική! Σταματήστε αυτές τις απαράδεκτες πρακτικές και να παραδέχεστε όταν κάνετε λάθη και να παραδέχεστε ότι τα έχετε κάνει όλα λίμπα.
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο Κοινοβουλευτικός Εκπρόσωπος του ΠΑΣΟΚ, ο κ. Μάντζος. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κατ’ αρχάς περνά δύσκολες ώρες αυτή τη στιγμή η Βοιωτία και η Αργολίδα και άλλες περιοχές της πατρίδας μας, αλλά ιδίως στην Βοιωτία και στην Αργολίδα τα πράγματα είναι πολύ χειρότερα. Η σκέψη μας είναι με τους πυροσβέστες, που επιχειρούν, τους κατοίκους της περιοχής και όλους όσοι αγωνίζονται στα πύρινα μέτωπα. 
Δύο σκέψεις ηθικής τάξης. Το πρώτο έχει να κάνει με τις αναφορές του κ. Γεωργιάδη, στις οποίες δεν απάντησα, γιατί σεβάστηκα την ανάγκη του κ. Ανδριανού να πάει στην Αργολίδα και στα πύρινα μέτωπα. Νομίζω ότι η εμμονική αναφορά του κ. Γεωργιάδη στον κ. Δουδωνή, τον καλό συνάδελφο από το ΠΑΣΟΚ-Κίνημα Αλλαγής, αποδεικνύει τη δική του εμμονή με το ΠΑΣΟΚ και τους Βουλευτές του στην πολιτική κριτική που του ασκείται σε όλα τα ζητήματα. Και δεν θα μείνει τίποτα αναπάντητο. 
Και αν τελικά κάτι ήταν απαράδεκτο στην τοποθέτηση του κ. Δουδωνή χθες, ήταν οι αντιδράσεις του κ. Αμυρά σε αυτήν. Διότι όσο ο κ. Δουδωνής προσπαθούσε να εξηγήσει τι ήταν αυτά τα γυαλιά που φορούσε ο κ. Γεωργιάδης και τα ζητήματα τα νομικά που έθεσα και εγώ σήμερα και τα οποία και ο ίδιος παραδέχτηκε ότι είναι σοβαρά, ο κ. Αμυράς έλεγε από τα δίπλα έδρανα και καταγράφηκε ευτυχώς και στα Πρακτικά της Βουλής ότι δεν ήταν τέτοιου τύπου γυαλιά, καταγραφικά. Ο κ. Αμυράς που έλεγε ανακρίβειες, λοιπόν, μέσα στη Βουλή είναι μια χαρά σήμερα; Όλα είναι καλά στο Κοινοβούλιο;
Και μιλώντας για ανακρίβειες και λυπάμαι πάρα πολύ, κύριε Υφυπουργέ, η δεύτερη ηθικής τάξεως αναφορά είναι για εσάς. Διότι λίγο πριν ανέβουμε σήμερα στην Ολομέλεια της Βουλής για το σχέδιο νόμου, που συζητούμε σήμερα, του Υπουργείου Δικαιοσύνης και αφού προηγήθηκε η ψήφισή μας για το άλλο σχέδιο νόμου, για το Υπουργείο Περιβάλλοντος και Ενέργειας, για τη διαχείριση των υδάτων, αναρτήσατε στο Facebook ένα κείμενο στο οποίο λέτε δύο μεγάλες ανακρίβειες. 
Πρώτον, ότι το ΠΑΣΟΚ ζήτησε τη συνταγματική κατοχύρωση του νερού, ενώ το νερό ήδη κατοχυρώνεται συνταγματικά, πράγμα το οποίο πράγματι έχει νομολογηθεί από το Συμβούλιο της Επικρατείας και σωστά λέτε ότι ήταν και η δική μας θέση εδώ και πολλά χρόνια και επί κυβέρνησης ΣΎΡΙΖΑ-ΑΝΕΛ. Όμως, η δική μας η πρόταση είναι η ρητή και πανηγυρική κατοχύρωση του νερού ως συνταγματικού αγαθού, δημόσιου και κοινωνικού, προσβάσιμου σε όλους. Και γι’ αυτό μάλιστα έχουμε καταθέσει και ρητή διατύπωση στην Επιτροπή Αναθεώρησης, η Ευαγγελία Λιακούλη ήταν εκεί, για το άρθρο 24. 
Και η δεύτερη και μεγαλύτερη ανακρίβεια στην οποία οικοδομείται μάλιστα και το πολιτικό σας συμπέρασμα «μην τους εμπιστεύεστε, μη τους πιστεύετε, δεν έχουν σχέδιο, λένε ό,τι θέλει να ακούσει η κοινή γνώμη», είναι ότι εμείς ψηφίσαμε «όχι» στην αναθεώρηση του άρθρου 24. Δεν ψηφίσαμε «όχι», κύριε Υφυπουργέ της Δικαιοσύνης, που σας ενοχλεί να σας λένε ότι λέτε ψέματα. Εγώ δεν θα πω τη λέξη «ψέματα». Θα πω ότι λέτε ανακρίβειες και θα σας καλέσω να τις ανακαλέσετε τις ανακρίβειες στην ανάρτησή σας, διότι το ΠΑΣΟΚ ψήφισε «παρών» στο άρθρο 24, εξηγώντας ότι ναι μεν αναγνωρίζει την ανάγκη αναθεώρησης του άρθρου 24, αλλά αυτή θα γίνει με μεγάλες πλειοψηφίες στην επόμενη Βουλή.
Καταθέτω και την ανάρτηση του κυρίου Υφυπουργού και τα Πρακτικά από τη Βουλή των Ελλήνων και σας καλώ, κύριε Υφυπουργέ της Δικαιοσύνης, επειδή ακριβώς είστε της δικαιοσύνης, να κάνετε ανασκευή της ανάρτησής σας αυτής, η οποία είναι ψευδής, είναι fake news και είναι ανακριβής. 
(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και έρχομαι στο σχέδιο νόμου. Επί της διαδικασίας λοιπόν, μιλώντας για δικαιοσύνη η Κυβέρνηση και ειδικότερα το αρμόδιο Υπουργείο, επιχειρεί σήμερα μια παραπειστική νομοθετική πρωτοβουλία με ψευδεπίγραφο τίτλο. Γιατί; Διότι προτάσσει μια ευρωπαϊκή Οδηγία, η οποία είναι απολύτως αναγκαία και δυστυχώς έχει καθυστερήσει απελπιστικά, στην ουσία όμως τα 19 άρθρα της οποίας είναι απλώς ισχνή μειοψηφία μπροστά στα 101 άρθρα του σχεδίου νόμου, τα οποία κατά τα λοιπά είναι πλίνθοι, κέραμοι ατάκτως ερριμμένα. Είναι ένα ετερόκλητο νομοσχέδιο που κρύβεται πίσω από διατάξεις μιας ευρωπαϊκής Οδηγίας.
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Μέσα στο σχέδιο νόμου πράγματι μπορεί κανείς να δει τις διατάξεις για τις «σλαπαγωγές». Μέσα σε αυτό το κράμα διατάξεων θα τις βρει και αυτές. Όμως η πληθώρα των διατάξεων είναι αποσπασματικές, είναι εμβαλωματικές, είναι ασύνδετες και εντελώς αρνητικές παρεμβάσεις στο δικαιοδοτικό σύστημα. Και αυτό είναι ένα σχέδιο νόμου, το οποίο δεν έχει αρχή και δεν μπορεί πράγματι να ψηφιστεί όπως εξηγήθηκε από την εισηγήτριά μας επί της αρχής. 
Υπάρχουν, όμως, δύο κεντρικά σημεία που πρέπει να σχολιαστούν, διότι μόνο ως ειρωνεία της τύχης μπορούν να εκληφθούν, ειρωνεία της ιστορίας ή για το πώς στην πραγματικότητα η πραγματικότητα εκδικείται. Κατά πρώτον, η εφαρμογή των δικαστικών αποφάσεων. Πράγματι, η εφαρμογή των δικαστικών αποφάσεων από τη διοίκηση είναι δείγμα και απόδειξη ωριμότητας ενός κράτους δικαίου και απόδειξης σεβασμού στη δικαιοσύνη. Αυτό είναι αλήθεια και είναι μονάδα μέτρησης της ωριμότητας ενός κράτους δικαίου. Όμως, η κατάσταση για τη χώρα μας είναι πολύ προβληματική. Δείχνει ότι έχουμε πολλά μέτρα ακόμα, χιλιόμετρα, να κάνουμε ώστε να ωριμάσουμε. Αν δούμε μάλιστα την έκθεση ακόμα και της Ειδικής Επιτροπής της Βουλής για την παρακολούθηση των αποφάσεων του Ευρωπαϊκού Δικαστηρίου των Δικαιωμάτων του Ανθρώπου, η κατάσταση είναι πολύ προβληματική σε πολλές κατηγορίες υποθέσεων εκκρεμών στο Στρασβούργο. 
Όμως, δεν υπάρχει πιο ισχυρό δείγμα έλλειψης ασφάλειας δικαίου, πιο προκλητικό δείγμα παντελούς έλλειψης σεβασμού στη δικαιοσύνη από την εικόνα ενός κράτους το οποίο αρνείται να εφαρμόσει δικαστικές αποφάσεις, τις αγνοεί τις δικαστικές αποφάσεις, κλείνει τα μάτια στις δικαστικές κρίσεις, δεν συμμορφώνεται με αλαζονεία και ασυδοσία, έτσι απλά επειδή μπορεί. Και αλήθεια, για ποια εμπιστοσύνη στη δικαιοσύνη μπορούμε να μιλήσουμε σε μια τέτοια περίπτωση; Και αυτό το συζητήσαμε και στο πλαίσιο ξανά της συνταγματικής αναθεώρησης, όταν μιλούσαμε για την ανάγκη ενίσχυσης της ανεξαρτησίας της δικαιοσύνης με την παρ. 5 του άρθρου 90 και με όλα τα ζητήματα τα σχετικά με τη δικαιοσύνη. Τα συζητήσαμε αυτά. 
Όμως, κύριε Υφυπουργέ, όταν υπάρχει απόφαση του Συμβουλίου της Επικρατείας που υποχρεώνει την Εθνική Υπηρεσία Πληροφοριών να προβεί σε μία θετική ενέργεια, δηλαδή να ενημερώσει δύο στόχους παρακολουθήσεων, έναν Πολιτικό Αρχηγό και έναν δημοσιογράφο, μιλώντας για τις «σλαπαγωγές», για δήθεν λόγους εθνικής ασφάλειας με τους οποίους παρακολουθήθηκαν από την Εθνική Υπηρεσία Πληροφοριών της πατρίδας τους και ο διοικητής της και ο πολιτικός της προϊστάμενος, που είναι από το 2019 με την πρώτη πράξη της Κυβέρνησης έως σήμερα ο Πρωθυπουργός της χώρας, αρνούνται να συμμορφωθούν, αυτό πώς θα το χαρακτηρίζατε; Και όταν πλέον αυτή η υπόθεση εκκρεμεί ενώπιον του Ευρωπαϊκού Δικαστηρίου των Δικαιωμάτων του Ανθρώπου, όταν δηλαδή εκτίθεται εξ αυτής της συμπεριφοράς της Κυβέρνησης για πολλοστή φορά η χώρα μας σε μία υπόθεση που συνιστά βόμβα στα θεμέλια της δημοκρατίας μας. 
Να το πω πιο καθαρά. Όταν ο Πρωθυπουργός της χώρας δεν εφαρμόζει απόφαση ανώτατου δικαστηρίου, για ποιο σεβασμό στη δικαιοσύνη μιλάμε; Και έχω ρωτήσει πολλές φορές τον κύριο Υπουργό, ρωτώ και εσάς, κύριε Υφυπουργέ της Δικαιοσύνης, πώς αισθάνεστε όταν συμβαίνει κάτι τέτοιο και ως νομικός και ως Βουλευτής και ως πολίτης; Πώς αισθάνεστε όταν η Κυβέρνηση στην οποία ανήκετε αρνείται να συμμορφωθεί και να εκτελέσει απόφαση ανώτατου δικαστηρίου;
Αν λοιπόν, όπως σωστά είπε η κ. Λιακούλη νωρίτερα, σας ενδιαφέρει η συμμόρφωση της διοίκησης με τις δικαστικές αποφάσεις, αρχίστε από εσάς τους ίδιους, από το ίδιο το κέντρο της Κυβέρνησης, τον πυρήνα του επιτελικού σας κράτους. 
Και έρχομαι στο δεύτερο της ειρωνείας θέμα, το πεδίο της τραγικής ειρωνείας για τη Νέα Δημοκρατία, τις καταχρηστικές αγωγές, τις λεγόμενες «σλαπαγωγές», ένα από τα πλέον τοξικά μέσα πράγματι εναντίον της ελεύθερης δημοσιογραφικής έρευνας, επιθέσεις που πράγματι σε όλο τον κόσμο εξαπολύονται από ισχυρά κέντρα εξουσίας, με στόχο να φιμώσουν δημοσιογράφους και πολλές φορές και ακτιβιστές. 
Και εδώ κι αν μιλάμε για ειρωνεία της συγκυρίας, διότι την ώρα που μιλάμε σε αυτήν εδώ την Αίθουσα και συζητούμε για μια Οδηγία της Ευρωπαϊκής Ένωσης, απολύτως αναγκαία, που επαναλαμβάνω καθυστέρησε πολύ να έρθει στο ελληνικό δίκαιο και να ενσωματωθεί, το Πρωτοδικείο Αθηνών απορρίπτει αγωγές ακριβώς αυτού του είδους, καταχρηστικές δηλαδή αγωγές κατά δημοσιογράφων, που έχει ασκήσει ο πρώην Γενικός Γραμματέας του Πρωθυπουργού, ο «πολύς» κ. Γρηγόρης Δημητριάδης κατά δημοσιογράφων. Και τα μηνύματα εδώ είναι σαφή. Ναι, ευτυχώς υπάρχουν δικαστές στην Αθήνα, αλλά πρέπει να υπάρχουν και δημοσιογράφοι ελεύθεροι, αδέσμευτοι που θα τολμούν να ερευνούν, να αποκαλύπτουν, να ελέγχουν, να εκθέτουν. Διότι περί αυτού τελικά πρόκειται σε επίπεδο πολιτικό, όχι νομικό πια. 
Ο ελεύθερος τύπος είναι μέσο ελέγχου, έλεγχος και εξισορρόπηση της πολιτικής εξουσίας, περιορισμού της κρατικής αυθαιρεσίας. Οι δημοσιογράφοι οφείλουν να ερευνούν και να δημοσιοποιούν τα αποτελέσματα των ερευνών τους, χωρίς να φοβούνται αν αυτό θα ενοχλήσει. Και πρέπει αυτό να το κάνουν χωρίς να τρέμουν, χωρίς να απειλούνται ότι θα τους έρθουν βροχή οι αγωγές από τα κέντρα εξουσίας που ενοχλούνται ακριβώς από τη δουλειά τους, από το γεγονός δηλαδή ότι η αλήθεια βγαίνει στην επιφάνεια. Και πολλοί δημοσιογράφοι ευτυχώς έχουν αποδείξει πως δεν φοβούνται.

Και οι δημοσιογράφοι απέδειξαν και σε αυτήν την περίπτωση πως η ομερτά, την οποία ο ενάγων κ. Δημητριάδης θεωρεί πρότυπο ζωής για να μην εκτεθεί το αφεντικό, ότι αυτή η ομερτά δεν ακουμπά τους δημοσιογράφους. Δεν φοβούνται. Οι μόνοι που φοβούνται είναι όσοι εμπλέκονται σε παράνομες πράξεις, σε εγκληματικές συμπεριφορές, σε βαριά αδικήματα και προφανώς επειδή έχουν τόσα πολλά να κρύψουν φοβούνται την αποκάλυψη. Γι’ αυτό πλήττουν την ελευθερία του Τύπου. Δυστυχώς γι’ αυτούς και ευτυχώς για την δημοκρατία μας υπάρχει ελεύθερος Τύπος και δικαστές αμερόληπτοι και ανεξάρτητοι. 
Είπατε πριν ότι η Οδηγία καθυστέρησε πολύ να έρθει. Σε κάθε έκθεση του κράτους δικαίου της Ευρωπαϊκής Επιτροπής μας το έλεγαν οι ευρωπαίοι εταίροι μας εις βάρος της χώρας μας. Στην πρόσφατη επίσκεψη του Επιτρόπου Μακ Γκράφ για τη Δημοκρατία και το κράτος-δικαίου, όπου βρεθήκαμε με την κ. Λιακούλη και με τους συναδέλφους της Πλειοψηφίας και της Μειοψηφίας -ήταν και ο κ. Ξανθόπουλος θυμάμαι στη συνάντηση-, τέθηκε ιδιαιτέρως, με ιδιαίτερη έμφαση ακριβώς το ζήτημα της μη ενσωμάτωσης της Anti-SLAPP Οδηγίας στο εθνικό δίκαιο.
Άρα, εμείς όχι μόνο στηρίζουμε την Οδηγία, αλλά όπως απέδειξε η εισηγήτριά μας, με την ερώτησή μας ήδη από Φεβρουαρίου 2026, ζητήσαμε την ενσωμάτωση της Οδηγίας αυτής και κάναμε και συγκεκριμένες προτάσεις για τη βελτιωμένη εφαρμογή της στη χώρα μας. 
Άρα, η στήριξή μας στην ελευθερία του Τύπου είναι γνωστή. Μάλιστα,  εκφράστηκε, και το λέω για δεύτερη φορά, και στην Επιτροπή Αναθεώρησης και στα άλλα άρθρα, στα άρθρα 14 και 15 με ρητές αναφορές και διατυπώσεις για την ελευθερία της έκφρασης, που είναι απαραβίαστη η ελεύθερη δημόσια σφαίρα, η διαφάνεια και ο δημόσιος έλεγχος, που αποτελούν θεμέλιο της δημοκρατίας, ο Τύπος ο έντυπος και ο ηλεκτρονικός ότι είναι ελεύθερος. Στο άρθρο 15 πως το κράτος σέβεται τη συντακτική ελευθερία, απόλυτα συναφές με το θέμα που συζητάμε σήμερα, την ανεξαρτησία των μέσων ενημέρωσης και την πολυφωνία τους. 
Επομένως, ναι, τις διατάξεις για τις καταχρηστικές αγωγές θα τις ψηφίσουμε. Στηρίζουμε τις προτάσεις για την προστασία των δημοσιογράφων από τις καταχρηστικές αγωγές, που σκοπό έχουν, όπως προείπαμε, να τους εκφοβίσουν και να αφαιρέσουν την ελευθερία του Τύπου. 
Κατά τα λοιπά, υπάρχουν πολλά προβληματικά σημεία,  στα οποία στάθηκε η εισηγήτριά μας ήδη από την Επιτροπή για την αναίρεση και τα ποσοτικά όρια που τίθενται σε αυτήν. Η αναίρεση, ξέρετε, ως ένδικο μέσο ελέγχει τη νομιμότητα και όχι την ουσία και πρέπει να κρίνεται η δυνατότητα από το αντικείμενο της δίκης και όχι από το επιδικαζόμενο ποσό. Και σε κάθε περίπτωση, δεν πρέπει να περιορίζεται το δικαίωμα της δικαστικής προστασίας των πολιτών.
Γνωρίζει ο κύριος Υπουργός την ανακοίνωση της Συντονιστικής Επιτροπής των Δικηγορικών Συλλόγων. Διαβάζω, από εκεί, πως: «Η αναίρεση αποτελεί θεσμικό μηχανισμό ελέγχου της ορθής εφαρμογής του δικαίου διασφάλισης της ενότητας της νομολογίας και εμπέδωσης της ασφάλειας δικαίου. Η σοβαρότητα ενός νομικού σφάλματος, η ανάγκη ενιαίας ερμηνείας του νόμου δεν μπορεί να συναρτώνται με οποιονδήποτε χρηματικό όριο». Νομίζω ότι δεν υπάρχει σαφέστερη διατύπωση του σφάλματος της Κυβέρνησης σε αυτήν της τη ρύθμιση. 
Όσον αφορά στα συμβούλια διοίκησης δικαστηρίων, δυστυχώς, καταργείται το αυτοδιοίκητο ουσιαστικά, το οποίο αποτελεί ουσιώδες κεφάλαιο της δικαστικής ανεξαρτησίας, διότι βασικό μέρος του αυτοδιοίκητου είναι η δυνατότητα και το δικαίωμα των δικαστών να εκλέγουν τις διοικήσεις τους, σε τακτά χρονικά διαστήματα με προσδιορισμένο όριο θητειών, ώστε να διασφαλίζεται η εναλλαγή και να μην διαταράζονται οι υπηρεσιακές ισορροπίες. Η Κυβέρνηση, όμως, για πολλοστή φορά, παρατείνει τις θητείες συμβουλίων διοικήσεως. Τείνει αυτή η εξαίρεση να γίνει κανόνας. Άρα, το πρόβλημα εντείνεται.
Εξάλλου, όσον αφορά την πλατφόρμα επαναπροσδιορισμού των ανακοπών, οι συνάδελφοι δικηγόροι και οι δικηγορικοί σύλλογοι μιλούν για ανασφάλεια για τους δικηγόρους, τους διαδίκους και τους συμπολίτες μας που δεν είναι ψηφιακά ενήμεροι, δεν έχουν ψηφιακές δεξιότητες. Υπάρχει σοβαρός κίνδυνος εξαιτίας των ασφυκτικών προθεσμιών με κίνδυνο απώλειας δικαιωμάτων.
Για τις τροπολογίες μιλήσαμε. Για την τροπολογία τοποθετηθήκαμε και στον Υπουργό Υγείας όταν ήρθε. Μίλησε ο καλός συνάδελφος Μιχάλης ο Χουρδάκης για το κομμάτι που αφορά στις υποδομές. Καταψηφίζουμε το άρθρο 6 εκείνης της τροπολογίας.
Και σχετικά με την τροπολογία για τους πολυισοβίτες, κλείνοντας να πω τα εξής. Σας τα εξήγησε πολύ καθαρά η εισηγήτριά μας, η νομοθεσία η σχετική με τη δικαιοσύνη δεν επιτρέπεται να είναι προσωπική. Όταν υπεισέρχονται υποκειμενικές κρίσεις του κοινού νομοθέτη, προκειμένου να καμφθούν οι πάγιες αρχές του ποινικού δικαίου, αυτό το πράγμα μπορεί να γίνει πολύ επικίνδυνο και πάντως χρειάζεται τεκμηρίωση και διαβούλευση, κάτι το οποίο δεν είδαμε εν προκειμένω, προκειμένου να διασφαλιστούν οι εγγυήσεις του νομικού μας πολιτισμού για όλους και όχι ανάλογα με τις κρίσεις της εκάστης εξουσίας. 
Άρα, σας το λέμε και καταληκτικά, η νομοθεσία, ιδίως η ποινική νομοθεσία, το λέμε από θέση αρχής αυτό, δεν μπορεί να αποτελεί αντικείμενο της επικαιρότητας και να έρχεται ως απάντηση στο αστυνομικό δελτίο κάθε φορά -το έχουμε πει πολλές φορές, έχουμε κουραστεί να το λέμε σε αυτήν την Αίθουσα- δεν μπορεί η ποινική νομοθεσία να χαρακτηρίζεται από «ποινικό λαϊκισμό». Αυτή είναι μια πολύ επικίνδυνη έκφραση, δυστυχώς, του «λαϊκισμού».
Και για την επόμενη φορά πια, γιατί αυτήν τη φορά δεν συνέβη, θα πρέπει να υπάρχει τεκμηρίωση και πάντως πολύ βαθιά διαβούλευση και χρόνος συζήτησης στην αρμόδια επιτροπή, όταν υπάρχουν τέτοιου είδους παρεμβάσεις στην ποινική μας νομοθεσία.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μάντζο. 
Τον λόγο έχει ο κ. Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδος. Θα ακολουθήσουν ο κ. Ξανθόπουλος, ο κ. Καιρίδης και ο κ. Καζαμίας.
Ορίστε, κύριε Παφίλη.
ΑΘΑΝΑΣΙΟΣ ΠΑΦΙΛΗΣ: Εκτός από τις πυρκαγιές στη Βοιωτία και στο Άργος -στη Βοιωτία είναι πολύ πιο μεγάλη και πολύ πιο επικίνδυνη- και στο Ρέθυμνο, έχει ξεσπάσει πυρκαγιά στο Χαϊδάρι, στο Δάσος Χαϊδαρίου που είναι από τα λίγα που έχουν εναπομείνει. Μεταξύ άλλων, κινδυνεύει και το Ψυχιατρικό Νοσοκομείο στο Δαφνί.
Και θέλουμε από αυτό το Βήμα να σημειώσουμε ότι πρέπει να κινητοποιηθεί ο κρατικός μηχανισμός, όσο μπορεί περισσότερο, για να το προλάβει, και τα άλλα βέβαια, αλλά ιδιαίτερα για το Χαϊδάρι. Ας σταματήσουν το παραμύθι που ακούμε κάθε χρόνο. Το βαρεθήκαμε: Φέτος έχουμε τη μεγαλύτερη ετοιμότητα για τις πυρκαγιές.
Καίγονται δεκάδες χιλιάδες στρέμματα. Σκεφτείτε να μην είχαμε κιόλας. Τι θα γινόταν; Θα γινόταν στάχτη όλη η Ελλάδα; Αυτό το παραμύθι να σταματήσει, γιατί το αν είναι σε μεγάλη ετοιμότητα ο κρατικός μηχανισμός και αν μπορεί να ανταποκριθεί, κρίνεται από τα αποτελέσματα. Και υπάρχει τώρα η δικαιολογία της κλιματικής αλλαγής και η ατομική ευθύνη και τα οποία δεν μπορούν να καλύψουν τις τεράστιες ευθύνες που έχει και η Κυβέρνηση, αλλά και οι προηγούμενες, γιατί ακριβώς έχει άλλες προτεραιότητες. Και είναι καθαρό αυτό. Και δεν μπορεί να λέει ότι έχει αυτές ως πρώτες προτεραιότητες όταν δίνει 4,5 δισεκατομμύρια για τον θόλο ο οποίος αποδείχτηκε τρύπιος παντού -τον ονομάζει «Ασπίδα του Αχιλλέα»- κι όταν δίνει δισεκατομμύρια στις μεγάλες εταιρείες κι όταν σήμερα με τροπολογία δίνει 60 εκατομμύρια τον χρόνο χορηγία σε μεγάλη εταιρεία που έχει αναλάβει την Εγνατία Οδό.
Φυσικά υπάρχει θλίψη απ’ όλον τον κόσμο για τους πυροσβέστες, αυτό είναι ανθρώπινο, όμως αυτό δεν φτάνει, ούτε μπορεί να καλύψει το τι γίνεται στο Πυροσβεστικό Σώμα. Πάνε χωρίς εφόδια, τα έχουμε καταγγείλει επανειλημμένα, λείπουν χιλιάδες που θα έπρεπε να είναι, έχουν υπερεργασία, εργάζονται δυο και τρία εικοσιτετράωρα άυπνοι για να αντιμετωπίσουν και τους στέλνει μετά και στην ανεργία. Είναι δύσκολος ο μήνας. Αυτά είναι μόνιμα προβλήματα που τα παλεύουμε και πρέπει να τα παλέψουμε. Όμως, ο μήνας είναι δύσκολος και πρέπει όσο γίνεται να πάρουν καλύτερα μέτρα και να συντονιστούν οι κρατικές υπηρεσίες.
Εμείς καλούμε τον λαό να είναι σε ετοιμότητα για να βοηθήσει, να μπει στην πρώτη γραμμή για να μπορέσει να καλύψει, όσο μπορεί, αυτά τα εγκληματικά κενά που υπάρχουν. 
Τώρα έρχεται ένα νομοσχέδιο, για να μιλήσουμε και για το νομοσχέδιο, που έχει για τίτλο του: «Μέτρα προστασίας από στρατηγικές αγωγές προς αποθάρρυνση της συμμετοχής του κοινού και συμμόρφωση της διοίκησης στις δικαστικές αποφάσεις». Όταν το ακούει κανένας, που δεν ξέρει και είναι ανυποψίαστος και καλοπροαίρετος, λέει ότι είναι καλά πράγματα αυτά. Είναι έτσι; Η ουσία όμως του νομοσχεδίου αυτού δεν βρίσκεται σε αυτά τα ζητήματα. Θα πούμε και γι’ αυτά, αλλά δεν είναι έτσι όπως τα παρουσιάζετε. Είναι σε μια πανσπερμία σοβαρών αντιδραστικών διατάξεων που έρχονται μαζί με αυτά και βέβαια -κλασική συνταγή, μην βγείτε από αυτό- θέλετε να περάσουν άρον-άρον κι αν είναι δυνατόν και νύχτα.
Και έρχεται μέσα στο κατακαλόκαιρο, άλλη κλασική συνταγή -να μην πω να το κάνω ειρωνικό, αλλά δεν θα το πω- όπως έγινε με τη Συνταγματική Αναθεώρηση «ψεκάστε, σκουπίστε, τελειώσαμε», ένας μήνας. Και έρχεται τώρα -βέβαια, το μέλλον θα δείξει αν θα τους δώσουν εκείνοι που δίνουν συνήθως χείρα βοηθείας στη Νέα Δημοκρατία για να υπάρξουν οι συναινέσεις ή σε άλλο δεν έχει σημασία- ωστόσο με συνοπτικές διαδικασίες, αντιδραστικές, σοβαρές αλλαγές που πέρασαν κατακαλόκαιρο. 
Είναι πλέον δεδομένο και εμείς τα περιμένουμε, επειδή έχουμε εμπειρία, το Πάσχα να περνάνε τα νομοσχέδια παιδείας και τον Αύγουστο τα νομοσχέδια παιδείας που είναι κλειστά Πανεπιστήμια, σχολεία κ.λπ. και πριν να κλείσουν όλα αυτά, να περνάνε πολύ σοβαρά νομοσχέδια. Πάρτε και δείτε την ιστορία. Αυτό τι δείχνει; Ότι φοβάστε τον κόσμο, την ενημέρωση του κόσμου και τις αντιδράσεις που μπορεί να υπάρξουν. Γιατί είναι λογικό όταν λείπουν -γιατί έχουν μειωθεί πάρα πολύ αυτοί που μπορεί να κάνουν διακοπές- και πέφτει, ας το πούμε έτσι, η κοινωνική ζωή γενικά στη χώρα. Τότε, λοιπόν, βρίσκετε και εσείς την ευκαιρία, όπως όλες οι κυβερνήσεις -εδώ δεν ξεχωρίζουμε- το κάνανε το προηγούμενο διάστημα. 
Τώρα έχουμε την προστασία της ελληνικής γλώσσας, έτσι αναφέρεται στο άρθρο 16 που βάλατε. Μάλιστα. Τότε, λοιπόν, έχουμε την ενσωμάτωση της Οδηγίας για τις SLAPP, αυτό θα πει προστασία, όχι αστεία. Το ακούει κάποιος που δεν ξέρει αγγλικά και λέει τι μας λένε αυτοί εδώ με τα SLAPP; Λοιπόν, τι είναι, ξέρετε; Αβάσιμες ή κατασχετικές αγωγές. Τα λέτε και έτσι για να μην καταλαβαίνει ο κόσμος τι ακριβώς συμβαίνει. Τι συμβαίνει εδώ; Αυτό μεταφράζεται σε χαστούκια, έτσι δεν είναι; Έτσι είναι. Μάλιστα. 
Και τι γίνεται; Είναι οι αγωγές που ασκούν συνήθως μεγάλα οικονομικά συμφέροντα για να εκβιάσουν, να εκφοβίσουν, να εξαντλήσουν τους αντιπάλους τους, που μπορεί να είναι μέσω δημοσιογράφων ή άλλων. Και επιχειρείται να εμφανιστεί ως αποτελεσματική, δήθεν, ασπίδα προστασίας για τους πιο αδύναμους στόχους τέτοιων εκβιαστικών και εκφοβιστικών τακτικών. 
Έχουμε εμπειρία εμείς. Τον «Ριζοσπάστη» τον είχαν πεθάνει ένα διάστημα, τους δημοσιογράφους του «Ριζοσπάστη», που βέβαια τις περισσότερες φορές  αθωώνονταν, αλλά ξέρετε, άμα σου βγει το μάτι, καλά το όνομα -ξέρουν αυτοί τι κάνανε- όπως επίσης και σε λαϊκούς φορείς που στόχους έχουν να φοβηθούν να υποκύψουν στα ισχυρά οικονομικά και πολιτικά συμφέροντα, όπως από τους μεγαλοεργολάβους εναντίον των εργατών στη ναυπηγοεπισκευαστική ζώνη του Περάματος που διεκδικούν τα δικαιώματά τους. 
Οι μεγάλοι επιχειρηματικοί όμιλοι, παραδείγματος χάριν, στην Τήνο -ας πούμε ένα παράδειγμα- έχουν μιλήσει εκατό, οι οποίοι είναι αντίθετοι και καλά κάνουν και είναι αντίθετοι με την εγκατάσταση ανεμογεννητριών που καταστρέφουν το περιβάλλον. Στρέφονται, λοιπόν, εναντίον των κινητοποιήσεων του λαού. 
Στην πραγματικότητα όμως, το νομοσχέδιο επιδιώκει να εξισορροπήσει τις δικαστικές διαμάχες τμημάτων του κεφαλαίου και μεμονωμένων καπιταλιστών που συγκρούονται. Όμως θέλετε να πάρετε και καμιά καλή βαθμολογία -έτσι δεν είναι, κύριε Φλωρίδη, ήμασταν και συμφοιτητές- από την Ευρωπαϊκή Ένωση. Και όταν βάζει καλό βαθμό η Ευρωπαϊκή Ένωση, ο κόσμος πρέπει να φυλάγεται, να καταλαβαίνει ότι έρχεται νέα καταιγίδα, ότι έχετε καλές πρακτικές, ότι τέλος πάντων και ότι εφαρμόζετε σωστά και το ΠΑΣΟΚ πρώτο τρέχει. Τι λιγούρα είναι αυτή; Φοβάστε να πείτε όχι; Δεν βλέπετε τι γίνεται, πού πάει η Ευρωπαϊκή Ένωση; Δεν βλέπετε το τι κάνει παντού; Όσο υπήρχε η Σοβιετική Ένωση, υπήρχε και αξιοπρέπεια στον κόσμο. Εκείνοι που χάσανε περισσότερο είναι οι λαοί. Αυτό είναι καθαρό και το λέγανε και οι δικοί σας, μην πω ονόματα. 
Να πάμε παρακάτω. Τι λέτε; Λέτε ότι πρέπει να συμμορφώνεται η διοίκηση στις δικαστικές αποφάσεις. Είναι το καλύτερο ανέκδοτο που έχω ακούσει τον τελευταίο καιρό κυριολεκτικά. Ποιος το λέει; Εσείς το λέτε, που δεν εφαρμόζετε τίποτα; Το βάζετε και άμα το βάζετε τι θα γίνει δηλαδή; Και αν κάποιος κερδίσει -λέμε- κάποια δίκη, τέλος πάντων, ο άνθρωπος έχει μετά έναν Γολγοθά να περάσει μέσα από τη διοίκηση κ.λπ.. 
Το κύριο όμως δεν είναι αυτό. Το κύριο είναι, βρε αθεόφοβοι θα το πω έτσι, ότι έχετε τον κόφτη. Αυτός ισχύει παντού. Τι λέει ο κόφτης; Ότι δεν συνεπάγεται η ενέργεια, ουσιώδη παρέκκλιση από τη δημοσιονομική πολιτική και την ισορροπία του κοινωνικοασφαλιστικού συστήματος. Δηλαδή, τζάμπα παλεύεις, του λέτε. Εδώ κινδυνεύει η οικονομία. Άμα, παραδείγματος χάριν, πούμε να δοθούν δέκατος τρίτος, δέκατος τέταρτος μισθός καταστρέφεται η οικονομία. Και τι θα κάνουμε δηλαδή; Άρα κόβεσαι. Δεν ισχύει η απόφαση, την ακυρώνετε με αυτό και πρέπει να το ξέρει ο κόσμος, να καταλάβει δηλαδή το τι κάνετε.
Γιατί επιμηκύνετε τη διάρκεια της θητείας των διοικήσεων των δικαστηρίων; Θέλουμε μια απάντηση. Γιατί, εντάξει, ένας αθώος μπορεί να πει «καλά, τι στενοχώρια, δύο είναι, γιατί κάνετε τρία χρόνια». Κάποιος πιο πονηρός θα του πει «για να τους ελέγχετε», γιατί η δικαιοσύνη η ανεξάρτητη δεν είναι καθόλου ανεξάρτητη, πέρα από εξαιρέσεις κ.λπ. που υπάρχουν. 
Άλλο θέμα, βάθεμα της συνεργασίας των κρατών-μελών της Ευρωπαϊκής Ένωσης. Ενισχύετε το φακέλωμα με το γνωστό πρόσχημα της λεγόμενης τρομοκρατίας και με πραγματική στόχευση στον εχθρό λαό τη συκοφάντηση και καταστολή του κύματός του. 
Για να δούμε τι σημαίνει τρομοκρατία για την Ευρωπαϊκή Ένωση. Σας τα έχω πει εδώ πέρα δυο-τρεις φορές, αλλά θα πρέπει να τα εμπεδώσετε. Λέει, παραδείγματος χάριν, φυτώριο της τρομοκρατίας είναι εκείνοι που παλεύουν το νερό να είναι δημόσιο αγαθό. Διαβάστε τα, σας τα έχω καταθέσει στα Πρακτικά εδώ. 
Φυτώριο της τρομοκρατίας είναι εκείνοι που ζητάνε δημόσια δωρεάν παιδεία και υγεία. Όλο τέτοια λέει. Φυτώριο της τρομοκρατίας είναι εκείνοι που ζητάνε βασικοί τομείς της οικονομίας να είναι με το κράτος, να είναι κρατικές. Αυτοί όλοι είναι φυτώρια της τρομοκρατίας. Άρα, λοιπόν, ποιος φακελώνεται; Εσείς γλιτώνετε, αν και έχετε αυταπάτες ότι γλιτώνετε, αλλά δεν έχει σημασία. 
Επομένως ό,τι κινείται και ό,τι είναι αντίθετο σε αυτό το σύστημα, στην πραγματικότητα καταργείται να σκέφτεσαι έξω από το καπιταλιστικό σύστημα. Και αν μου πείτε ότι λέω υπερβολές, τι λέει; Ότι είναι εκείνοι που αντιτίθενται στις καπιταλιστικές αξίες. Ακριβώς έτσι είναι το κείμενο. Δηλαδή, αυτοί που λένε ότι δεν μπορεί να υπάρχει εκμετάλλευση ανθρώπου από άνθρωπο, ότι δεν μπορεί να υπάρχουν δισεκατομμυριούχοι και πειναλέοι, εκείνοι που δεν έχουν να φάνε, ότι εκείνοι που παράγουν πρέπει να αμείβονται κιόλας. Αυτό είναι, λοιπόν, το φακέλωμα.
Να πούμε για το δικαίωμα αναίρεσης που είναι 20.000. Πάνω από τα 20 εντάξει, κάτω από τα 20 δεν έχεις δικαίωμα να πας στον Άρειο Πάγο. Σοβαρά μιλάμε; Τι ισοτιμία είναι αυτή; Εσείς που λέτε ίσοι όλοι απέναντι στον νόμο, απέναντι σε αυτά; Το καταργείτε κι αυτό; 
Θέλω να τελειώνω για ένα πράγμα. Ξεκίνησε ο κ. Γεωργιάδης -δεν νομίζουμε ότι είναι του κ. Γεωργιάδη, είναι όλης της Νέας Δημοκρατίας- την παρέμβαση στον Πανελλήνιο Ιατρικό Σύλλογο και το προχώρησε κιόλας. Πού το βρήκατε αυτό γραμμένο; Εσείς λέτε ότι είναι ανεξάρτητοι οι σύλλογοι των γιατρών, των δικηγόρων κ.λπ. κ.λπ. κ.λπ.. Τι πάει να πει; Αυτό το έκανε η χούντα, να ξέρετε. Επειδή το διάβαζα πρόσφατα -έτυχε να πέσει στα χέρια μου, δεν το έκανα για να βρω αυτό- η χούντα έκανε αυτήν τη δουλειά και διόριζε τις διοικήσεις παντού. Τώρα έρχεστε και βάζετε χέρι στους συμβολαιογραφικούς συλλόγους. Γιατί; Γιατί;

Τέλος και τελειώνω. Δεν ξέρω τώρα αν είναι Νέα Αριστερά ή τι είναι, αλλά μας έκανε μία έκκληση…
ΘΕΟΦΙΛΟΣ ΞΑΝΘΟΠΟΥΛΟΣ: Τέσσερις Ανεξάρτητοι Βουλευτές που ανήκουν στη Νέα Αριστερά. 
ΑΘΑΝΑΣΙΟΣ ΠΑΦΙΛΗΣ: …έκκληση αν συμφωνούμε ή όχι -να το πω έτσι για να μην τους κατηγορήσω κιόλας- με την κατάργηση της βάσης εισαγωγής στα πανεπιστήμια. Έλεος, λοιπόν! Τώρα; Τόσα χρόνια φωνάζουμε. Τόσα χρόνια είμαστε εναντίον. Δηλαδή τι πρέπει να κάνουμε τώρα; Τώρα ξύπνησαν γι’ αυτή τη βάρβαρη βάση; Βάρβαρη! Δηλαδή ο πάει ο άλλος, γράφει 18,1 και η βάση εισαγωγής είναι 18,2 και δεν μπαίνει στη σχολή! Τέτοια τραγωδία γίνεται με οικογένειες που έχουν ξεπουληθεί ολόκληρες για να περάσουν τα παιδιά τους στα πανεπιστήμια. 
Προφανώς δεν το ψηφίζουμε αυτό που φέρνετε και προφανώς θα το βρείτε μπροστά σας. 
Χαίρετε! 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Κύριε Ξανθόπουλε, έχετε τον λόγο ως Κοινοβουλευτικός Εκπρόσωπος του ΣΎΡΙΖΑ. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, δυστυχώς αναγκάζομαι να ξεκινήσω και τη σημερινή μου ομιλία με τη σκέψη μου στα οδυνηρά που συμβαίνουν τόσο στη Βοιωτία με τον Άγιο Βασίλειο όσο και στην Αργολίδα. Είχαμε χθες και προχθές την απώλεια των πυροσβεστών. Σήμερα έχουμε εκτεταμένες πυρκαγιές στους δυο αυτούς χώρους. Γίνεται εκκένωση των οικισμών. Η σκέψη μας είναι στους ανθρώπους. Η σκέψη μας είναι σ’ αυτούς που επιχειρούν στην πρώτη γραμμή. Η σκέψη μας είναι σε όλους αυτούς που κινδυνεύουν ανά πάσα στιγμή. Δεν είναι η ώρα της απόδοσης ευθυνών. Τώρα είναι η ώρα της μάχης. Θεωρώ, όμως, ότι σε πολύ λίγο χρονικό διάστημα θα πρέπει να καθίσουμε και να δούμε αν και τι δεν πήγε καλά και έχουμε κάθε χρόνο αυτές τις οδυνηρές απώλειες, είτε σε ανθρώπους είτε σε φυσικό περιβάλλον. 
Θέλω να πω σε σχέση με την αντιπαράθεση που υπήρξε προηγουμένως μεταξύ του Κοινοβουλευτικού Εκπροσώπου της Πλεύσης Ελευθερίας και του κυρίου Υπουργού. 
Κύριε Υπουργέ, στο άρθρο 61 η προσθήκη ολόκληρης παραγράφου δεν είναι νομοτεχνική βελτίωση, είναι ένα άλλο θεσμικό πλαίσιο. Καταλαβαίνω πάρα πολύ καλά την ανάγκη για συμπλήρωση, για νομοτεχνική και όντως, όλα τα υπόλοιπα που διαβάσατε, όπως το έκανε ο κύριος Υφυπουργός, αλλά με νομοτεχνική βελτίωση να προστίθεται μια ολόκληρη παράγραφος, αυτό δεν είναι νομοτεχνική βελτίωση, για να συνεννοηθούμε. 
Τώρα έρχομαι σε ό,τι αφορά αυτό καθαυτό το νομοσχέδιο. Δεν μου αρέσει το κακόηχο SLAPPs. Θα επιμείνω στο «στρατηγικές αγωγές προς αποθάρρυνση του κοινού», γιατί ακριβώς αυτό προσδιορίζει και τον πυρήνα αυτής της διαδικασίας. Τι είναι, για να μας αντιλαμβάνεται ο πολύς ο κόσμος; Όταν κάποιος μεγαλόσχημος, ο οποίος έχει είτε πολιτική εξουσία είτε οικονομική εξουσία, ενοχλείται από κάτι, προβαίνει-προχωράει σε κατάθεση αγωγών, συνήθως με πολύ μεγάλο αίτημα, με πολύ μεγάλη αγωγική αξίωση, έτσι ώστε να αποθαρρύνει είτε την ερευνητική δημοσιογραφία να διεκδικεί τα δικαιώματα των πολιτών για την ενημέρωση είτε κοινωνικούς αγωνιστές να διεκδικούν τα δικαιώματα τα δικά τους. Είναι μία ευρέως διαδεδομένη πρακτική. 
Και όταν από τη μια μεριά έχεις παράγοντες οικονομικά ισχυρούς, οι οποίοι έχουνε μόνιμα γραφεία νομικής υποστήριξης, έχουν χρήματα να ξοδέψουν και από την άλλη έχεις ανθρώπους καθημερινούς σαν εμάς, σαν τους συναδέλφους μας, σαν αυτούς που βλέπουμε στις γειτονιές μας, οι οποίοι παλεύουν να σώσουν τις βουνοκορφές από την εγκατάσταση ανεμογεννητριών, καταλαβαίνετε ότι δεν είναι εύκολο από τους ανθρώπους αυτούς να αφήνουν τις δουλειές τους, να τρέχουν στα δικαστήρια, να πληρώνουν δικηγόρους, να οργανώνουν την άμυνά τους και σιγά σιγά παρατηρείτε μια αποθάρρυνση. 
Και εδώ θέλω να επισημάνω την ειρωνεία της ιστορίας. Θα με καταλάβουν πολύ καλά οι εξ αριστερών. Μόλις σήμερα το πρωί ολοκληρώθηκε η διαδικασία ψήφισης ιδιωτικοποίησης του νερού, που είναι ένα θερμοκήπιο κοινωνικής αντίστασης αυτό. Αυτό που ψηφίσατε μόνοι σας ως κυβέρνηση της Νέας Δημοκρατίας, ως Πλειοψηφία, δημιουργεί ενδεχομένως το πλαίσιο για να αντιδράσουν οι πολίτες όταν θα δουν ότι το νερό παύει να είναι κοινωνικό αγαθό προσβάσιμο σε όλους και γίνεται χρηματιστηριακό προϊόν. Και εκεί ακριβώς πρόκειται για τη ζωή όλων μας. Θα παρθούν αγωνιστικές πρωτοβουλίες και θα γίνουν κινητοποιήσεις. Και αυτό το πλαίσιο δημιουργεί τις προϋποθέσεις έτσι ώστε η οποιαδήποτε εταιρεία η οποία θα καρπώνεται το οικονομικό υπερπλεόνασμα αυτής της δραστηριότητας, να κινηθεί εναντίον του άλφα, του βήτα, της ομάδας των πολιτών από τις από τη Δράμα ενδεχομένως, που θα κινητοποιούνται για να σώσουν αυτό που αποτελεί προϋπόθεση ζωής. Όχι απλώς επιβίωσης, αλλά ζωής. 
Βλέπετε, λοιπόν, πώς συνδέεται και πόσο αντιφατικό είναι από τη μία μεριά να ψηφίζετε νόμους που ενισχύουν πολιτικές που δημιουργούν κοινωνικές εντάσεις και από την άλλη μεριά να θέλετε να ορθολογικοποιήσετε αυτές τις κοινωνικές εντάσεις, έτσι ώστε να εντάσσονται και αυτές σε μία κοινωνική ισορροπία.
 Το είδαμε πολύ πρόσφατα και γι’ αυτό δεν ακούσαμε τόσες ώρες μία αυτοκριτική από την πλευρά της Πλειοψηφίας για την απόρριψη των αγωγών του κ. Δημητριάδη. Ο κ. Δημητριάδης δεν είναι ένας ιδιώτης. Ο κ. Δημητριάδης είναι ο σκληρός πυρήνας της κυβερνητικής εξουσίας της Νέας Δημοκρατίας. Είναι ένας άνθρωπος που μπήκε μπροστά για να μη φάει τη σφαίρα του αφεντικό, όπως δήλωσε στην περιώνυμη συνέντευξή του. Είναι ένας άνθρωπος ο οποίος ήρθε στην Επιτροπή Θεσμών και επικαλέστηκε το δικαίωμα σιωπής. Είναι ένας άνθρωπος ο οποίος -απ’ όσο μπορούμε να αντιληφθούμε- κάνει τη «βρώμικη» δουλειά για να αφήσει στο απυρόβλητο τον Πρωθυπουργό, ο οποίος στράφηκε κατά του κ. Κουκάκη, στράφηκε κατά του «In.gr», στράφηκε κατά της «ΑΥΓΗΣ» και απορρίφθηκαν παταγωδώς αυτές οι αγωγές. 
Βεβαίως, απορρίφθηκαν χωρίς να υπάρχει το θεσμικό πλαίσιο των στρατηγικών αγωγών για την αποθάρρυνση του κοινού. Περιμέναμε, όμως, για να είστε συνεπείς με τη νομοθετική σας πρωτοβουλία, να πείτε δυο κουβέντες γι’ αυτή τη διαδικασία. Και βεβαίως δεν είπατε τίποτα και πολύ καλά κάνατε γιατί, πραγματικά, τι να πείτε. 
Εδώ μπαίνει και ένα πολύ γενικότερο ζήτημα. Διότι όσο η πολιτική και η οικονομική εξουσία διογκώνεται και αποκόπτεται από μορφές κοινωνικού ελέγχου, είναι προφανές ότι θα χρησιμοποιούν κάθε δυνατότητα για να παύσουν κάθε μορφή αντίστασης, κάθε φωνή αντίστασης, κάθε σκέψη αντίστασης. Και πραγματικά ξέρουμε, τουλάχιστον εμείς στην Αριστερά που αντιλαμβανόμαστε την κοινωνική εξέλιξη και την κοινωνική πρόοδο σαν μία μάχη, σαν μια αντιπαράθεση ιδεών, ότι αυτό το σύστημα προσπαθεί να βρει σημεία ισορροπίας και ότι αυτές οι στρατηγικές αγωγές δεν επιλύουν το πρόβλημα, αλλά είναι προφανές ότι αποτελούν ένα πρώτο βήμα για να αισθάνεται ασφαλέστερος ο οποιοσδήποτε πολίτης ή η οποιαδήποτε συλλογικότητα διεκδικεί. Και μ’ αυτή την έννοια είναι θετική η στάση μας απέναντι τουλάχιστον στα πρώτα άρθρα του νομοθετήματος. 
Αλλά έχουμε και άλλα άρθρα. Κατ’ αρχάς, έχουμε μία πανσπερμία διατάξεων -πέντε κεφάλαια, αν θυμάμαι καλά- πλίνθοι και κέραμοι ατάκτως ερριμμένοι, όπου διαφορετικών Υπουργείων και διαφορετικής λογικής διατάξεις συμφέρονται σε ένα νομοθέτημα, για το οποίο πολλά μπορείς να πεις, αλλά πάλι θέλω να μείνω επί της διαδικασίας. Διότι είχε, όπως είπα και στις Επιτροπές, μία διαδικασία διαβούλευσης μιας εβδομάδας περίπου -αν θυμάμαι καλά- μέσα στον Ιούλιο, που ξέρετε ότι δεν είναι και η ευνοϊκότερη περίοδος για ανάπτυξη κοινωνικών προβληματισμών και παρεμβάσεων, και ήρθε στη Βουλή ένα νομοσχέδιο και θα επισημάνω εκ νέου αυτό που είπε ο κ. Παφίλης, το οποίο το λέει εδώ και πάρα πολύ καιρό στη Διάσκεψη των Προέδρων που ορίζει το πρόγραμμα της λειτουργίας των συνεδριάσεων της Βουλής. Κι εγώ που είμαι Βουλευτής από το 2019 μέχρι σήμερα, δεν έχω ψηφίσει ένα νομοσχέδιο, δεν έχω συμμετάσχει στη συζήτηση ούτε ενός νομοσχεδίου, όπου διαφορετική είναι η συνεδρίαση επί της αρχής και διαφορετική επί των άρθρων.
Και σήμερα μάλιστα, είδατε ότι επειδή εχθές τράβηξε η διαδικασία και πήρε και από τη σημερινή ημερήσια διάταξη, η συνεδρίασή μας πήγε αρκετά αργότερα. Άρα, λοιπόν, όλα έγιναν πάρα πολύ γρήγορα, ακόμα και αυτή η διαδικασία της ψήφισης με εξαιρετικά ασφυκτικούς χρόνους, αλλά αυτό εμάς δεν θα μας εμποδίσει να λέμε τα σημεία της κριτικής μας. 
Γιατί παρεμβαίνετε στην παράταση της διοίκησης των δικαστηρίων; Αυτό που ξεκινήσατε με τον Πανελλήνιο Ιατρικό Σύλλογο το συνεχίζετε με τη διοίκηση των δικαστηρίων. Γιατί προχωράτε στην αλλαγή των προϋποθέσεων για τη σύγκληση γενικής συνέλευσης του Συλλόγου των Συμβολαιογράφων; Τι είναι αυτό που θέλετε να αποφύγετε και αφού ξέρετε και ορκίζεστε και αποδεχόμαστε και εμείς την αυτονομία και την ανεξαρτησία των συνδικαλιστικών ενώσεων, γιατί ασκώντας την προνομιακή σας θέση λόγω της πλειοψηφίας, παρεμβαίνετε σε χώρους στους οποίους δεν πρέπει να παρεμβαίνετε;
Από την άλλη πλευρά, πανηγυρίζετε και βγαίνουν κάθε τόσο από εσάς, κύριε Υπουργέ, διθύραμβοι για τη βελτίωση στους χρόνους εκδίκασης των υποθέσεων που έφερε η αλλαγή του δικαστικού χάρτη και ήδη σήμερα, με το άρθρο 39, μεταφέρετε την έναρξη της από πρώτης της ισχύος από 16-9-2026 στη 1-4-2027 και όταν λέγαμε ότι είναι πάρα πολύ βιαστικό, ότι δεν είναι επεξεργασμένο, ότι θα βρούμε προβλήματα, εσείς μας κατηγορούσατε για μεμψιμοιρία και σήμερα έρχεστε και τροποποιείτε με το άρθρο 39 την ημερομηνία έναρξης του νέου δικαστικού χάρτη για τις συγκεκριμένες περιοχές. 
Τέλος, θέτετε όριο τις 20.000 για την αναίρεση και όντως έχετε από τη μία πλευρά δίκιο, διότι το είδατε το θέμα ότι υπάρχει μία πλειάδα υποθέσεων, οι οποίες είναι χαμηλού οικονομικού ενδιαφέροντος και απασχολούν το Ανώτατο Ακυρωτικό. Από την άλλη πλευρά, βεβαίως, κανείς δεν μπορεί να εμποδίσει έναν πολίτη να ζητήσει το δίκιο του ανεξάρτητα από το επιδικασθέν ποσό, γιατί αυτό είναι δικαίωμά του. Το έχουμε συνομολογήσει. 
Από την άλλη πλευρά, είπε και ο εισηγητής μας, ο κ. Παπαηλιού, πολλές φορές ο Άρειος Πάγος καλείται να κρίνει ζητήματα νομιμότητας τα οποία δεν έχουν σχέση, δεν έχουν άμεση σχέση με το ποσόν και με αυτή την έννοια, λοιπόν, στερείται ο πολίτης από τη δυνατότητα να κριθεί και από το Ανώτατο Ακυρωτικό μια υπόθεσή του. 
Τέλος, σε ό,τι αφορά τις τροπολογίες, κύριε Υπουργέ, κατ’ αρχάς βλέπω τη δική σας τροπολογία, την καταθέσατε εχθές το βράδυ στις 8:20΄, που σημαίνει δύο πράγματα. Πρώτον, δεν τέθηκε σε δημόσια διαβούλευση και δεύτερον, δεν μπορέσαμε να καλέσουμε φορείς στους οποίους να θέσουμε την τροπολογία υπ’ όψιν. Ανεβάζετε το όριο για να ασκήσει το δικαίωμά του για την υφ’ όρον απόλυση ο κρατούμενος από τα είκοσι χρόνια στα τριάντα. Εγώ θα πω και γιατί στα τριάντα και όχι στα τριάντα πέντε και γιατί στα σαράντα; Δεν υπάρχει καμία εξήγηση. Δεύτερον και πολύ σημαντικό, δυναμιτίζετε τη σχέση εμπιστοσύνης που έχει ο πολίτης με την πολιτεία. Ξέρουμε γιατί το κάνετε, αλλά δεν είναι της παρούσης. Είναι, όμως, χαρακτηριστικό το με ποιον εργαλειακό τρόπο αντιμετωπίζετε τη δικαιοσύνη. 
Στο άρθρο 2 φέρνετε τη διακεκριμένη μορφή μαστροπείας. Μα, μόλις χθες είχατε Υπουργικό Συμβούλιο και ο κύριος Πρωθυπουργός είπε θα φέρετε νόμο για το τράφικινγκ. Από τη στιγμή που θα φέρετε νόμο και συστατικό στοιχείο του τραφικινγκ είναι η μαστροπεία, γιατί δεν το φέρνετε ενσωματωμένο στο νέο νομοσχέδιο και το φέρνετε πακέτο και εκτός διαδικασίας; 
Τέλος, συντέμνετε τη διάρκεια της πρακτικής άσκησης για τους σπουδαστές της κατεύθυνσης Εισαγγελέων της Εθνικής Σχολής. Δηλαδή τι το κάναμε; Σεμινάριο την κάναμε την Εθνική Σχολή Δικαστών; Ξεπέτες κάνουμε εκεί πέρα; Μπαίνουν δηλαδή ίσα-ίσα να πάρουν ένα επίχρισμα απασχόλησης και βγαίνουν να δικάσουν. Δηλαδή, υπονομεύεται και το κύρος που οφείλει να έχει και θέλουμε να έχει η Εθνική Σχολή Δικαστών. Και από την άλλη μεριά, βεβαίως, παρεμβαίνετε στον Κώδικα Πολιτικής Δικονομίας για μια ακόμα φορά σε ένα νομοσχέδιο το οποίο είναι του Υπουργείου Δικαιοσύνης. 
Τώρα και σε ό,τι αφορά -στον ελάχιστο χρόνο που έχω- για την άλλη τροπολογία, το είπα και στον κύριο Υπουργό. Τα διάβασε ο κ. Παφίλης. Συγγνώμη που επικαλούμαι συνεχώς τις παρεμβάσεις σας, κύριε συνάδελφε, το κάνω για να επισπεύδουμε.
ΑΘΑΝΑΣΙΟΣ ΠΑΦΙΛΗΣ: Τιμή μου.
ΘΕΟΦΙΛΟΣ ΞΑΝΘΟΠΟΥΛΟΣ: Είναι έξι άρθρα, έξι διαφορετικών Υπουργείων. Από την άλλη πλευρά, θέλουμε να ψηφίσουμε το ένα άρθρο. Στο άλλο είμαστε επιφυλακτικοί, αλλά ενδεχομένως θα ψηφίζαμε και το τελευταίο άρθρο με το οποίο υπάρχει μία προίκα 60 εκατομμύρια σε ό,τι αφορά την Εγνατία Οδό και τον παραχωρησιούχο σε πρώτη φάση. Είναι προφανές ότι είμαστε απέναντι. Άρα, μας αναγκάζετε να είμαστε κατά, γιατί ακριβώς δεν μπορεί επιμεριστικά να ψηφίσουμε σε μία τροπολογία. Και στο αδήριτο ερώτημα που τίθεται γιατί δεν φέρατε πέντε διαφορετικές τροπολογίες ώστε και εμείς να πάρουμε την ευθύνη μας, αλλά και εσείς να δείτε τι ψηφίζουμε και τι όχι, δεν απαντήσατε καθόλου. 
Σας ευχαριστώ πολύ, κύριε Πρόεδρε, για τη δυνατότητα που μου δώσατε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ξανθόπουλε.
Καλείται στο Βήμα ο κ. Καιρίδης, Κοινοβουλευτικός Εκπρόσωπος της Νέας Δημοκρατίας. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι συνάδελφοι, θα προσπαθήσω να είμαι όσο πιο σύντομος γίνεται. Η ώρα έχει περάσει. Δεν βλέπω μεγάλες και ουσιαστικές διαφωνίες για τον κύριο κορμό του υπό συζήτηση νομοσχεδίου. 
Επιτρέψτε μου, όμως, να ξεκινήσω καλωσορίζοντας την Αντιπολίτευση και ιδίως την Αξιωματική Αντιπολίτευση στις θέσεις μας. Για μας, κύριε Μάντζο, πάντοτε υπήρχαν δικαστές εν Αθήναις. Και χαίρομαι που το αναγνωρίζετε, γιατί μέχρι πρόσφατα και γύρω από την υπόθεση του ΟΠΕΚΕΠΕ χτίστηκε ένα αφήγημα ότι αν δεν ήταν η Ευρωπαία Εισαγγελέας, οι Έλληνες δικαστές δεν θα λειτουργούσαν. Ουδέν αναληθέστερο. 
Όπως ξέρετε πάρα πολύ καλά, η ελληνική δικαιοσύνη πολύ πριν την Ευρωπαία Εισαγγελέα και ανεξάρτητα από την Ευρωπαία Εισαγγελέα, έχει εξετάσει πάμπολλες υποθέσεις σχετικά με τον ΟΠΕΚΕΠΕ, έχει καταδικάσει, προφυλακίσει, κατασχέσει δεκάδες εκατομμύρια. Μόνο εσείς δεν τα έχετε δει και μόνο εσείς -πώς σας είπε ο κ. Παφίλης;-, ως «ευρωλιγούρηδες» θεωρείτε ότι όλα αρχίζουν και τελειώνουν στις Βρυξέλλες. 
Προφανώς, υπάρχει ελληνική δικαιοσύνη. Προφανώς, υπάρχει ανεξάρτητη και αποτελεσματική ελληνική δικαιοσύνη. Θα σας συμβούλευα, ωστόσο, να μην την επικαλείστε μόνο στις αποφάσεις που σας αρέσουν και δεν μπορεί η επίκληση και η απεύθυνση να είναι επιλεκτική, αλλά συνολική και όταν έχουμε αποφάσεις πρωτόδικες και όταν έχουμε αποφάσεις του Αρείου Πάγου και όταν έχουμε αποφάσεις αστικές και όταν έχουμε αποφάσεις ποινικές, για να μπορούμε να συνεννοηθούμε. 
Και ναι, στον συνάδελφο του ΣΥΡΙΖΑ, θα έλεγα ότι εμείς είμαστε μετρημένοι στους σχολιασμούς μας για τις δικαστικές αποφάσεις, σε αντίθεση με εσάς. Τουλάχιστον έτσι, κύριε Ξανθόπουλε, αποφεύγουμε τον κίνδυνο να λέμε τα μεν και τα αντίθετά τους, όπως έχει συμβεί κατ’ επανάληψη με εσάς όπου η μία απόφαση είναι σωστή και είναι ανεξάρτητη η δικαιοσύνη, η άλλη, όμως, απόφαση δεν είναι σωστή και είναι χειραγωγούμενη. Λοιπόν, αυτού του τύπου η επιλεκτική, να πούμε, αναφορά και ο σχολιασμός δεν βοηθάνε. 
Να το πούμε ξεκάθαρα για τη συντριπτική πλειοψηφία των δικαστών μας, δεν μπορώ να πω όλη. Σε αυτόν τον κόσμο ζούμε, όχι στον ιδανικό, στον εξιδανικευμένο του ΚΚΕ. Σε αυτόν εδώ τον κόσμο θα υπάρχουν πάντοτε προβλήματα και ελλείμματα. Δεν είναι το τέλειο, δεν είναι το απόλυτο. Εμείς δεν είμαστε ούτε θεολόγοι, ούτε θεολογία κάνουμε, ούτε κομμουνισμό, εμείς οι φιλελεύθεροι. Αλλά η συντριπτική πλειοψηφία κάνει σωστά τη δουλειά της, υπό αντίξοες συνθήκες και, προφανώς, βγάζει αποφάσεις άλλοτε υπέρ, άλλοτε κατά, άλλοτε ψηλές, άλλοτε κοντές. 
Αυτό το αφήγημα, το οποίο επιχειρείτε εδώ και χρόνια να χτίσετε, το οποίο καταδικάστηκε πολιτικά το 2023 και είμαι βέβαιος ότι θα ξανακαταδικαστεί και το 2027, ότι στην Ελλάδα δεν υπάρχει κράτος δικαίου, διαψεύδεται από τα γεγονότα, διαψεύδεται από το σημερινό νομοθέτημα το οποίο έρχεται να ενισχύσει το κράτος δικαίου. 
Διαψεύδεται από όλες τις πρωτοβουλίες που έχει πάρει η Κυβέρνηση το τελευταίο διάστημα. Διαψεύδεται από τις Εκθέσεις της Ευρωπαϊκής Επιτροπής, οι οποίες μιλούν για αναβάθμιση στην Ελλάδα του κράτους δικαίου. Αλλά διαψεύδεται και από το βασικό μας έργο και προτεραιότητα, η οποία δεν είναι άλλη από την επιτάχυνση της δικαιοσύνης. Διότι το μείζον πρόβλημα κράτους δικαίου στην πατρίδα μας είναι αυτό, η ολιγωρία, η καθυστέρηση, η εξαντλητική καθυστέρηση που συχνά οδηγεί στην αρνησιδικία, της έκδοσης δικαστικών αποφάσεων. 
Κι εκεί πραγματικά έχουμε μια μικρή επανάσταση τα τελευταία δύο χρόνια με τον κ. Φλωρίδη και τον κ. Μπούγα. Και θέλω να τους συγχαρώ αμφότερους εκ μέρους της Κοινοβουλευτικής Ομάδας της Πλειοψηφίας για το σπουδαίο έργο που έχουν κάνει με απτά αποτελέσματα. Γιατί στις Εκθέσεις και του Συμβουλίου της Ευρώπης και της Ευρωπαϊκής Ένωσης, όπου το μείζον είναι οι καθυστερήσεις, η Ελλάδα μέχρι πρόσφατα ήταν πολύ κάτω από τον μέσο ευρωπαϊκό χρόνο. Να επιταχύνουμε, λοιπόν, ώστε ο Έλληνας πολίτης γρήγορα, αποτελεσματικά και ποιοτικά να λαμβάνει τη δικαιοσύνη που αξίζει και δικαιούται. 
Και βεβαίως διαψεύδεται το αφήγημά σας, κατ’ επανάληψη από τους διεθνείς δείκτες δημοκρατίας. Η Ελλάδα συγκαταλέγεται στις εικοσιτέσσερις όλες και όλες χώρες με ώριμη δημοκρατία σύμφωνα με τον Economist. Ο ελληνικός λαός μπορεί να περηφανεύεται ότι ανήκει στο 8% μόλις του παγκόσμιου πληθυσμού που διαβιεί υπό καθεστώς πλήρους, ώριμης δημοκρατίας. 
Δεν λέω ότι η δημοκρατία μας είναι τέλεια, δεν λέω ότι δεν έχει προβλήματα, δεν λέω ότι δεν πρέπει να την ενισχύουμε διαρκώς και αυτό κάνουμε και με τις πρόσφατες συνταγματικές αναθεωρητικές πρωτοβουλίες μας, όπως για παράδειγμα για την επιστολική ψήφο, ώστε να δώσουμε το δικαίωμα σε όλους, να κάνουμε πιο εύκολο σε όλους, την πρόσβαση στην κάλπη και μια σειρά από άλλα πράγματα που περιλαμβάνονται στην αναθεωρητική μας πρόταση για το Σύνταγμα. 
Μη μηδενίζουμε, όμως. Και σε μια εποχή αποδημοκρατικοποίησης οφείλουμε να πούμε ότι η Ελλάδα φυλάει Θερμοπύλες στις δημοκρατικές και φιλελεύθερες αξίες. Και αυτό είναι μία κατάκτηση όλου του ελληνικού λαού. 
Το συγκεκριμένο νομοσχέδιο, λοιπόν, έρχεται εδώ. Και χαίρομαι που η Αξιωματική Αντιπολίτευση χωρίς αμφισβητήσεις, θα υπερψηφίσει τον κύριο κορμό για την εισαγωγή της απαγόρευσης υποβολής καταχρηστικών αγωγών με στόχο τον εκφοβισμό δημοσιογράφων. Μακάρι να το έκαναν και τα άλλα κόμματα. Για μερικά έχω -η αλήθεια είναι- μια κατανόηση. Όταν διαρκώς η πολιτική τους -το είδαμε και χθες αυτό- είναι να εκφοβίσουν δημοσιογράφους, να κυνηγήσουν δημοσιογράφους, δεν μπορούν σήμερα να έρθουν εδώ και να υπερψηφίσουν, αλλά είναι θετικό που το ΠΑΣΟΚ, η Αξιωματική Αντιπολίτευση έρχεται και συναινεί.
Επιτρέψτε μου, όμως, πέρα από αυτά τα ειδικά, να αναφερθώ και σε διάφορα άλλα που ειπώθηκαν καθ’ όλη τη διάρκεια της συζήτησης σήμερα στην Ολομέλεια από το πρωί. Να ξεκινήσω εκφράζοντας και εγώ, εκ μέρους του συνόλου της Κοινοβουλευτικής Ομάδας της Νέας Δημοκρατίας, τη βαθύτατη λύπη, θα σας έλεγα τον συγκλονισμό όλων μας και θεωρώ τον συγκλονισμό ολόκληρου του ελληνικού λαού, για την απώλεια τριών συνανθρώπων μας, που πέσανε την ώρα του καθήκοντος, πυροσβέστες, στα δύσκολα πύρινα μέτωπα που έχουμε σε όλη τη χώρα. 
Γύρω, όμως, από την τραγωδία αυτή επιχειρήθηκε για μια ακόμα φορά σπέκουλα από την Αντιπολίτευση. Επιτρέψτε μου, λοιπόν, να πω, διότι ακούστηκε από διάφορους ότι δεν είναι αυτές οι προτεραιότητές μας, ότι από το 2019 και μετά, σε έναν τομέα όπου είχαμε μείνει πάρα πολύ πίσω -και το είχαμε δει αυτό στο Μάτι το 2018- στον τομέα της πολιτικής προστασίας, έχουν γίνει θαύματα. Καμία άλλη κυβέρνηση δεν έχει ξοδέψει πιο πολλά, δεν έχει επενδύσει πιο πολύ, δεν έχουν γίνει πιο πολλά έργα, δεν έχουν αγοραστεί περισσότερα μηχανήματα, εξοπλισμός, προσληφθεί προσωπικό από ό,τι η Κυβέρνηση της Νέας Δημοκρατίας το 2019 και μετά.
Αυτό δεν σημαίνει ότι λύσαμε το πρόβλημα. Και προφανώς οι κλιματικές συνθήκες θα το κάνουν ολοένα και οξύτερο. Η Αντιπολίτευση φαίνεται να μη βλέπει τι γίνεται στην υπόλοιπη Ευρώπη, όπου σήμερα η Ισπανία, η Γαλλία, είναι πραγματικά στις φλόγες. Είχαμε εκκενώσεις χωριών και πόλεων, εκατοντάδων χιλιάδων κατοίκων στη Γαλλία, με αποτέλεσμα να ζητήσουν συνδρομή από άλλες χώρες, μεταξύ των οποίων και την Ελλάδα.
 Η Ελλάδα, λοιπόν, σε σχέση με αυτούς -αν δείτε τον εξοπλισμό που έχει η Ισπανία, τον εξοπλισμό που έχει η Γαλλία- είναι πιο μπροστά. Χρειάζεται καλύτερος συντονισμός; Χρειάζεται. Χρειάζεται μεγαλύτερη συνεργασία με τις τοπικές κοινωνίες -είχαμε αυτό το περιστατικό στην Πάρο με τη χωματερή- στην τοπική αυτοδιοίκηση; Προφανώς. Αλλά έχει για πρώτη φορά μπει η πολιτική προστασία ως πραγματική προτεραιότητα. 
Και ναι, είναι προτεραιότητά μας, κύριε Παφίλη, και η άμυνα και η αποτροπή. Όχι γιατί είμαστε πολεμοχαρείς, αλλά για να διατηρούμε την ειρήνη και την ασφάλεια και τη σταθερότητα στην περιοχή, αλλά και την ασφάλεια και την ειρήνη του ελληνικού λαού. Έτσι δεν είναι; 
ΑΘΑΝΑΣΙΟΣ ΠΑΦΙΛΗΣ: Στη Σαουδική Αραβία.
ΔΗΜΗΤΡΙΟΣ ΚΑΙΡΙΔΗΣ: Και σ’ αυτό το πλαίσιο συντάσσονται μια σειρά από εξοπλισμούς, οι οποίοι είναι, θα σας έλεγα, το ελάχιστο και έξυπνες αγορές, οι οποίες αναβαθμίζουν πολλαπλασιαστικά την αποτρεπτική ικανότητα των ελληνικών Ενόπλων Δυνάμεων. Και βέβαια ο κ. Φλωρίδης είναι και αυτός μέρος της πολιτικής προστασίας, υπό την έννοια ότι έχουμε μία για πρώτη φορά μεγάλη αύξηση των ποινών για εμπρησμούς. 
Και για πρώτη φορά βλέπω, κύριε Φλωρίδη, -δεν το είχαμε στο παρελθόν- καταδίκες, προφυλακίσεις και φυλακίσεις εμπρηστών για εγκλήματα που συνδέονται γύρω από τον εμπρησμό, στέλνοντας το μήνυμα ότι εδώ τα πράγματα είναι σοβαρά και η πολιτεία παίρνει τον ρόλο της προληπτικής προστασίας πάρα πολύ σοβαρά.
(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)
Ειπώθηκαν πάρα πολλά για το νερό, με βάση και την προηγούμενη συζήτηση, η οποία ολοκληρώθηκε σήμερα το πρωί. Δεν θέλω να μπω σ’ αυτή την κουβέντα και να φύγουμε. Θα πω μόνο τούτο. Η δική μας παράταξη μπορεί να περηφανεύεται ότι είναι αυτή κατά βάση που έφτιαξε τις υποδομές και της ΕΥΔΑΠ και της ΕΥΑΘ: Στην ΕΥΔΑΠ τον Μόρνο, ο παλιός Καραμανλής, τον Εύηνο, ο παλιός Μητσοτάκης, στην ΕΥΑΘ την Αραβησσό, -εμείς που είμαστε από τη Βόρεια Ελλάδα το ξέρουμε- ο παλιός Καραμανλής, όλα τα μεγάλα έργα.
Προφανώς έχουμε πολλά προβλήματα, αλλά όλοι αναγνωρίζουμε ότι το νερό είναι δημόσιο αγαθό. Επειδή, όμως, είναι δημόσιο, δεν σημαίνει ότι δεν είναι πολύτιμο, ότι είναι άφθονο, ότι μπορεί να σπαταλιέται έτσι δίχως αύριο. Αντιθέτως, ακριβώς επειδή είναι δημόσιο και ακριβώς επειδή είναι υπερπολύτιμο, οφείλουμε να είμαστε εξαιρετικά αυστηροί στη διαχείρισή του. Και επιτρέψτε μου να πω ότι μέχρι σήμερα η εικόνα διαχείρισης των υδάτινων πόρων της πατρίδας μας, υπολείπεται πολύ του βέλτιστου και βεβαίως των αναγκών με βάση και τις αλλαγές τις κλιματικές που γίνονται. 
Ενδιαφέρον είναι ό,τι επιλέξατε να σχολιάσετε, αλλά και ό,τι επιλέξετε να μην σχολιάσετε από την επικαιρότητα. Δεν άκουσα κανέναν εκπρόσωπο της Αντιπολίτευσης να αναφέρεται σε αυτά που γίνονται σήμερα στη Θεούτα, στην Ισπανία. Δεν σας άκουσα. Λαλίστατοι για όλα τα άλλα, αλλά γι’ αυτήν την τρομερή μεταναστευτική κρίση που περνάει η Ισπανία σήμερα, δεν μιλήσατε. 
Και είναι φυσικό και επόμενο ότι δεν μιλήσατε. Διότι οι συγκρίσεις είναι καταλυτικές. Διότι εκεί που το ελληνικό κράτος φάνηκε έτοιμο και δεν αιφνιδιάστηκε στον Έβρο τον Μάρτιο του 2020, οι Ισπανοί φίλοι μας εμφανίζονται σήμερα ότι τους πιάσανε στον ύπνο. Είναι ο αδύναμος κρίκος στη νέα Ευρώπη των φυλασσόμενων συνόρων. Και είχαμε αυτή την κρίση με εξήντα χιλιάδες εισροή μέσα σε σχεδόν εικοσιτέσσερις ώρες, δεκαοχτώ νεκρούς και κατάσταση έκτακτης ανάγκης. 
Φανταστείτε τι θα γινόταν εδώ αν συνεχίζαμε τη δική σας πολιτική, κύριοι του ΣΥΡΙΖΑ. Διότι, θα πρέπει να ξέρετε ότι τα κυκλώματα επικοινωνούν. Ό,τι συμβαίνει εκεί, έχει αντίκτυπο εδώ και το ανάποδο. Και οι διακινητές ψάχνουν να βρουν τον αδύναμο κρίκο. Ψάχνουν να βρουν το ευάλωτο σημείο στη νότια περίμετρο της Ευρωπαϊκής Ένωσης και σήμερα αυτός είναι η Ισπανία. Δεν είναι πια η Ελλάδα, όπως ήταν επί των ημερών σας. Και αυτή η αντίστιξη είναι σημαντικό να λέγεται, σημαντικό να υπογραμμίζεται, πάντοτε με σεβασμό στα ανθρώπινα δικαιώματα και στο διεθνές δίκαιο. Αυτό είναι και το μεγάλο στοίχημα. Αλλιώς, το μεταναστευτικό εύκολα αντιμετωπίζεται, αν αυτά τα πετάξεις από το παράθυρο.    


Το θέμα είναι να τα ‘χεις και αυτά και ταυτόχρονα να έχεις και το σωστό αποτέλεσμα, όπως εμείς κάνουμε. 
Υπήρξε και μία αναφορά στο γεγονός ότι τα δικαστήρια δεσμεύονται δημοσιονομικά και «κακώς δεσμεύονται δημοσιονομικά», μας είπε ο κ. Παφίλης.
ΜΑΡΙΑ ΚΟΜΝΗΝΑΚΑ: Τα δικαστήρια βγάζουν αποφάσεις.
ΔΗΜΗΤΡΙΟΣ ΚΑΙΡΙΔΗΣ: Εγώ θα σας έλεγα ότι η δημοσιονομική πολιτική είναι συνυφασμένη με τη δημοκρατική αρχή, ότι η σύγχρονη δημοκρατία γεννήθηκε μέσα από την αρχή και την ανάγκη «κανένας φόρος, κανένα έξοδο, κανένα έσοδο χωρίς δημοκρατική εκπροσώπηση» και ότι ιδίως η εισοδηματική πολιτική -έτσι δημιουργήθηκε και η Γαλλική Εθνοσυνέλευση και το Αμερικανικό Κογκρέσο- θα πρέπει να καθορίζεται από τους εκλεγμένους εκπροσώπους του ελληνικού λαού, δηλαδή από τη Βουλή και όχι από μη εκλεγμένους δικαστές. 
Οι δικαστές μπορούν να μιλάνε και να αποφασίζουν για ζητήματα νομιμότητας. Θεωρώ ότι είναι μια μεγάλη αδυναμία το γεγονός ότι αποφασίζουν για τους μισθούς τους μέσα από μια περίτεχνη έτσι νομολογία…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καιρίδη. 
ΔΗΜΗΤΡΙΟΣ ΚΑΙΡΙΔΗΣ: Σας ευχαριστώ και εγώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ. 
Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας και μετά θα συνεχίσουμε με τις δευτερολογίες αντίστροφα.
Παρακαλώ, κύριε Καζαμία.
ΑΛΕΞΑΝΔΡΟΣ ΚΑΖΑΜΙΑΣ: Έφυγε ο κ. Φλωρίδης έντρομος για να μην ακούσει ξανά αυτά που του είπαμε λίγο πριν.
ΔΗΜΗΤΡΙΟΣ ΚΑΙΡΙΔΗΣ: Φεύγει και ο κ. Καιρίδης!
ΑΛΕΞΑΝΔΡΟΣ ΚΑΖΑΜΙΑΣ: Και ο κ. Καιρίδης ο οποίος μας είπε αρκετά φαιδρά λίγο πριν. Τον έφαγε πάλι ο κόφτης, τον οποίο ψήφισε υποτίθεται για να μη μιλάει πολύ η Πλεύση Ελευθερίας, αλλά συνέχεια εκείνον κόβει. Τελευταία φορά μας είπε ότι θα το μάθει κάποια στιγμή, αλλά τελικά φαίνεται πως είναι ανεπίδεκτος μαθήσεως. 
Κυρίες και κύριοι Βουλευτές, θα ήθελα να ξεκινήσω λέγοντας ότι η σκέψη μας είναι με τους πυροσβέστες που αγωνίζονται με αυτοθυσία στα μέτωπα της φωτιάς στον Άγιο Βασίλειο Βοιωτίας, στην Αργολίδα, στην Πάρο και ακόμη στο Ρέθυμνο. Τα τηλέφωνά μας χτύπησαν προ ολίγου γιατί δυστυχώς υπάρχει μέτωπο φωτιάς τώρα και στο Χαϊδάρι και δεν είναι δύο μέρες από τότε που χάσαμε τρεις πυροσβέστες. Η σκέψη μας είναι και με τους ανθρώπους που αγωνίζονται, αλλά και με τους πολίτες που δοκιμάζονται. Έχουν υπάρξει πολλές εκκενώσεις και οι πολίτες αυτοί ανησυχούν. Ελπίζουμε να αντιμετωπιστεί το μέτωπο της φωτιάς γρήγορα και αποτελεσματικά, ώστε οι άνθρωποι αυτοί να γυρίσουν στα σπίτια τους. 
Θα ήθελα να ξεκινήσω κάνοντας αναφορά σε σημαντικές εξελίξεις που αφορούν στο Κυπριακό και οι οποίες δυστυχώς δεν αναφέρθηκαν. Ο κ. Καιρίδης μάς ήθελε να σκεφτούμε περισσότερο για την Ισπανία. Υπάρχουν διεθνείς εξελίξεις στη γειτονιά μας που είναι κρίσιμες. Ο Γενικός Γραμματέας του ΟΗΕ έκανε, τις προηγούμενες ημέρες, επίσκεψη στην Κύπρο -διήμερη επίσκεψη από τις 27 μέχρι τις 29 Ιουλίου- έδωσε συνέντευξη Τύπου και έκανε σημαντικές δηλώσεις, μεταξύ των οποίων είναι και η δήλωσή του ότι υπάρχει συναίνεση ανάμεσα στον Πρόεδρο της Κυπριακής Δημοκρατίας, στον Πρόεδρο της τουρκοκυπριακής κοινότητας, αλλά και στις κυβερνήσεις των λεγόμενων τριών εγγυητριών δυνάμεων του 1960, δηλαδή στην Ελληνική Κυβέρνηση, την Τουρκική Κυβέρνηση και τη Βρετανική Κυβέρνηση, να υπάρξει μετά το καλοκαίρι, τον Σεπτέμβριο, διάσκεψη πέντε συν ένα, δηλαδή οι πέντε αυτοί οι εκπρόσωποι των τεσσάρων κυβερνήσεων και της τουρκοκυπριακής κοινότητας κάτω από την αιγίδα του ΟΗΕ. 
Η Πλεύση Ελευθερίας έχει αναφερθεί στο θέμα ήδη στη διάρκεια συνεδριάσεων. Αυτήν τη στιγμή, οι δύο βασικές δηλώσεις που θέλουμε να κάνουμε είναι:
Πρώτον, υποστηρίζουμε βεβαίως αυτές τις πρωτοβουλίες του ΟΗΕ, γιατί πιστεύουμε ότι μια δίκαιη λύση του Κυπριακού περνάει μέσα από την εφαρμογή των ψηφισμάτων του ΟΗΕ και την αποχώρηση των τουρκικών στρατευμάτων κατοχής.
Και δεύτερον, ζητούμε από τον κ. Γεραπετρίτη, τον Υπουργό Εξωτερικών, να συγκαλέσει, πριν από τη διάσκεψη αυτή, Εθνικό Συμβούλιο Εξωτερικής Πολιτικής, ώστε να μπορέσουν τα κόμματα να διατυπώσουν τις θέσεις τους για τις διαπραγματεύσεις -συνομιλίες πιο σωστά- που επίκεινται, αλλά και να ενημερωθούμε για τις προθέσεις και τις θέσεις της Ελληνικής Κυβέρνησης η οποία θα είναι μέσα στις διαπραγματεύσεις πέντε συν ένα. 
Είναι κρίσιμο το γεγονός διότι οι δηλώσεις του κ. Γκουτιέρες, στη συνέντευξη Τύπου που έδωσε μετά την επίσκεψή του στην Κύπρο, καθιστούν ξεκάθαρο ότι θέλει να έχει σύντομες διασκέψεις πέντε συν ένα, δηλαδή στις διασκέψεις όπου θα συνομιλήσουν για μία δίκαιη επίλυση του Κυπριακού. Είπε συγκεκριμένα: «Δεν θέλω να έχω περισσότερες πέντε συν ένα διασκέψεις χωρίς αποτελέσματα». Και αυτό σημαίνει ότι αν δεν προετοιμαστούμε καταλλήλως και αν δεν υπάρχει σαφής διαβούλευση και με τη συμμετοχή των κομμάτων, είναι πιθανόν να έχουμε μία πολύ γρήγορη εξέλιξη η οποία βεβαίως θα θέλαμε να μην οδηγήσει σε κακές εκπλήξεις, αποτυχίες και μακριά από μία δίκαιη επίλυση του Κυπριακού. 
Τώρα, κύριε Πρόεδρε, έρχομαι σε δύο θέματα τα οποία απασχόλησαν την επικαιρότητα:
Το ένα σχετίζεται με τον Πρωθυπουργό τον ίδιο, ο οποίος ενώ έχουμε σοβαρές εξελίξεις με τις πυρκαγιές στο μέτωπο της φωτιάς, εξελίξεις στο Κυπριακό και απογοητευτικές εξελίξεις όσον αφορά την κατάσταση της οικονομίας και την ακρίβεια, ο ίδιος βγάζει βιντεάκια. Έκανε τώρα ένα βίντεο στο οποίο λέει ότι θα απαλλάξει από φορολόγηση τα tips. Έτσι λέει τα φιλοδωρήματα, τα έχει κάνει tips. 
Αυτό είναι βέβαια ένα ευρύτερο φαινόμενο που μας απασχολεί, το ότι έχουμε αρχίσει να ακούμε από την Κυβέρνηση της Νέας Δημοκρατίας μία ολοένα και πιο εντατική κρεολική γλώσσα, κύριε Υφυπουργέ. Είναι δηλαδή τα tips, είναι η myAADE, είναι η myStreet εφαρμογή, η myCoast. Ξέρετε, έτσι μιλούσαν οι αποικιοκρατούμενοι, επειδή είχαν την ισχυρή επιρροή της ξένης αποικιακής δύναμης. 
Και αναρωτιόμαστε γιατί η Κυβέρνηση έχει πλέον εδραιώσει αυτήν την κρεολική γλώσσα, δηλαδή το μείγμα ελληνικών και αγγλικών, ακόμη και όταν ο Πρωθυπουργός απευθύνεται στον ελληνικό λαό. Μήπως η εξάρτηση τελικά έχει φτάσει τόσο βαθιά στη νοοτροπία και στην καθημερινή ζωή των κυβερνώντων και του Πρωθυπουργού;
Εν πάση περιπτώσει, στα tips, λέει ο κ. Μητσοτάκης, ότι αποφάσισε τώρα πως δεν θα φορολογεί κάτω από 500 ευρώ το μήνα και μάλιστα είπε ότι θα το υπολογίζει αυτό σε ετήσια βάση. Δηλαδή, όποιος παίρνει φιλοδώρημα και είναι εποχικός μέχρι και τις 6.000 ευρώ φιλοδωρήματα, δεν θα φορολογείται. Αναρωτιέμαι πραγματικά τι έγινε και το σκέφτηκε αυτό ο Πρωθυπουργός. Ο ίδιος λέει ότι φέτος το καλοκαίρι μίλησε με πολλά νέα παιδιά. Μόνο φέτος το καλοκαίρι μίλησε με πολλά νέα παιδιά; Τα άλλα καλοκαίρια δεν μιλούσε. 
Όμως, όταν έφερε αυτήν τη διάταξη, αυτό το μέτρο, να φορολογούνται τα φιλοδωρήματα από 300 ευρώ και πάνω και σε μηνιαία βάση, εμείς, κύριε Μπούγα, του είχαμε πει από την Πλεύση Ελευθερίας -γιατί εμείς μιλάμε πάρα πολύ με τα νέα παιδιά, όχι μόνο φέτος και το προηγούμενο καλοκαίρι και τον προπερασμένο χειμώνα, συνέχεια μιλάμε με τα νέα παιδιά και ξέραμε- ότι θα πρέπει να μην φορολογούνται τα φιλοδωρήματα.
Είπαμε επίσης ότι θα πρέπει, αν η Κυβέρνηση επιμένει -κάτι με το οποίο βεβαίως ήμασταν αντίθετοι-, τουλάχιστον να το υπολογίζει σε ετήσια βάση, κάτι το οποίο είναι δίκαιο. Όλος ο κόσμος φορολογείται σε ετήσια βάση. Εδώ πήγε να ξεζουμίσει πενταροδεκάρες η Κυβέρνηση και η ΑΑΔΕ και ο κ. Πιτσιλής από τα νέα παιδιά που δουλεύουν το καλοκαίρι για να βγάλουν ένα χαρτζιλίκι και άρχισε να τους φορολογεί τα φιλοδωρήματα και τώρα ο Πρωθυπουργός ανακάλυψε ότι τα νέα παιδιά δεν είναι πολύ ευχαριστημένα. 
Τι μεσολάβησε, όμως; Νομίζουμε ότι μεσολάβησε το γεγονός ότι σε μερικούς μήνες θα έχουμε εκλογές και τώρα σκέφτηκε ο κ. Μητσοτάκης να κάνει τον γενναιόδωρο και να ακούσει λίγο τα νέα παιδιά, μπας και βελτιώσει λίγο την επίδοση της Νέας Δημοκρατίας στις δημοσκοπήσεις. Αυτά όσον αφορά τα tips.
Έχουμε και δηλώσεις από τον κ. Μαρινάκη, ο οποίος και αυτός μας μίλησε για οικονομικά τα οποία είναι αρκετά περίεργα. Μας μίλησε για τα οικονομικά της Νέας Δημοκρατίας και μας είπε σε συνέντευξη που έδωσε ότι η Νέα Δημοκρατία δεν χρωστάει σήμερα 550 εκατομμύρια ευρώ στις τράπεζες. Αυτό πρέπει να είναι ρεκόρ, έτσι; Είναι όσος ο προϋπολογισμός του Υπουργείου Πολιτισμού. Αυτά είναι τα χρέη του κόμματος. Δεν χρωστάει -λέει- αυτά τα χρήματα επειδή έχει δανειστεί ο κ. Μητσοτάκης από τότε που έγινε Πρόεδρος της Νέας Δημοκρατίας το 2016, όχι. Το 2016 η Νέα Δημοκρατία χρωστούσε 239 εκατομμύρια. Αυτά έχουν υπερδιπλασιαστεί. 
Μάλιστα, ο κ. Μαρινάκης ισχυρίστηκε ότι ο κ. Μητσοτάκης έχει μειώσει τα λειτουργικά έξοδα της Νέας Δημοκρατίας κατά 80%. Μπράβο λιτότητα που έχετε στη Νέα Δημοκρατία! Κατά 80%! Αυτό πώς να το πιστέψουμε; Αλλά ας το πιστέψουμε.
Τελικά τι γίνεται, δηλαδή; Τα χρέη της Νέας Δημοκρατίας υπερδιπλασιάστηκαν σε δέκα χρόνια μόνο από τους τόκους; Τι επιτόκιο σας χρεώνουν οι τράπεζες; Σας χρεώνουν 25% τον χρόνο; Αν το κάνουν αυτό, σημαίνει ότι μάλλον δεν ξέρετε να διαπραγματεύεστε ένα λογικό επιτόκιο με τις τράπεζες, αλλά εμείς νομίζουμε ότι ξέρετε να διαπραγματεύεστε. Ξέρατε να διαπραγματεύεστε με πάρα πολύ πιο αποτελεσματικό τρόπο. 
Υποψιαζόμαστε ότι κάποιο λάθος έχει κάνει ο κ. Μαρινάκης στα οικονομικά του και κάτι μας κρύβει, το οποίο δεν βγάζει νόημα, αλλά το να έχουν αυξηθεί, υπερδιπλασιαστεί τα χρέη της Νέας Δημοκρατίας επί της Προεδρίας του Κυριάκου Μητσοτάκη και ταυτόχρονα να έχει κάνει και περικοπές, αυτό -ξέρετε- είναι πρόκληση στη νοημοσύνη του ελληνικού λαού και καλό θα είναι να μας δώσετε ένα καλύτερο αφήγημα και καλύτερα βεβαίως θα είναι να τα ξοφλήσετε μια ώρα αρχύτερα. 
Κύριε Μπούγα, για το νομοσχέδιο που αφορά τις αγωγές SLAPP θα πρέπει εδώ να πούμε ότι η Οδηγία της Ευρωπαϊκής Ένωσης, την οποίαν ενσωματώνετε με λίγη καθυστέρηση -γιατί έπρεπε να είχε ενσωματωθεί μέχρι τον Μάιο του ’26, τώρα έρχεστε με λίγη καθυστέρηση να την ενσωματώσετε- περιέχει και ένα άρθρο, το άρθρο 3, το οποίο άρθρο 3 στην Οδηγία -όχι στο νομοσχέδιό σας- λέει ότι μπορεί τα κράτη-μέλη να πάρουν και περισσότερα μέτρα για να υποστηρίξουν αυτούς που είναι θύματα από αγωγές SLAPP. Εσείς δεν έχετε πάρει κανένα, οπότε το άρθρο 3 της Οδηγίας της Ευρωπαϊκής Ένωσης στην πραγματικότητα δεν έχει ενσωματωθεί, ωστόσο στο δικό σας άρθρο 3 εδώ στο νομοσχέδιο λέτε ότι ενσωματώνετε το άρθρο 3. 
Αφού δεν έχετε κάνει τίποτα παραπάνω, γιατί λέτε ότι ενσωματώνετε το άρθρο; Δεν το έχετε ενσωματώσει, αλλά προσπαθείτε να δείξετε ότι λαμβάνετε υπόψη στην ενσωμάτωση όλα όσα λέει η Ευρωπαϊκή Ένωση, αλλά στην πράξη δεν δίνετε κανένα επιπλέον πλεονέκτημα στα θύματα των αγωγών SLAPP και φυσικά όλη η διαδικασία, έτσι όπως έρχεται, ελάχιστα προστατεύει αυτούς που είναι θύματα από τέτοιες αγωγές, από μεγάλα συμφέροντα, επιχειρήσεις και πιθανότατα κυβερνητικά συμφέροντα, τα οποία προσπαθούν να κάνουν άτομα ή Αρχηγούς κομμάτων της Αντιπολίτευσης, όπως της Πλεύσης Ελευθερίας, να μην κάνουν κριτική και να μη συμμετέχουν ελεύθερα στον δημόσιο διάλογο. 
Η πραγματικότητα είναι ότι η διαδικασία που προβλέπεται είναι να γίνεται μία πολύ γρήγορη δίκη ενώπιον ενός δικαστηρίου μέσα σε τριάντα μέρες, να έρχονται τα δύο μέρη, το μέρος που μηνύεται να λέει ότι μηνύεται για αγωγή SLAPP και το δικαστήριο να αποφασίζει, αλλά δεν υπάρχει ούτε κριτήριο για το πώς θα αποφασίζει αυτό το δικαστήριο ούτε κάποιο κίνητρο για να μπορεί το δικαστήριο να αποφασίσει υπέρ του εναγόμενου ο οποίος είναι θύμα αγωγής SLAPP. 
Θα μπορούσατε, για παράδειγμα, κύριε Μπούγα, να ζητούσατε αυτός που κάνει αγωγή SLAPP να πληρώνει μεγαλύτερη ποινή, αν τελικά κριθεί ότι η αγωγή αυτή ήταν για να φιμώσει το θύμα της αγωγής SLAPP, αλλά δεν το κάνετε. Μόνο τους βάζετε να πληρώσουν τα έξοδα της μίνι δίκης αυτής που γίνεται στην αρχή εντός τριάντα ημερών, για να κριθεί αν τελικά είναι καταχρηστική ή μη καταχρηστική η αγωγή που ασκείται. 
Αυτά προσποιούνται ότι ενσωματώνουν την Οδηγία, προσποιούνται ότι αντιμετωπίζουν το πρόβλημα, αλλά στην πραγματικότητα η Κυβέρνησή σας θέλει αυτές τις αγωγές, γιατί θέλει μια κοινωνία που ο ισχυρός να ορίζει τους κανόνες του παιχνιδιού και όποιος μικρός τολμήσει να ξεπεράσει αυτά που νομίζετε εσείς ότι είναι τα όρια της κριτικής, θα πρέπει να τιμωρείται με αυτές τις αγωγές. Δεν μας εκπλήσσει, με άλλα λόγια, ότι δεν κάνετε τίποτα επιπλέον και ότι δεν βάζετε ως αποτρεπτικό στοιχείο το να τιμωρείται με μεγαλύτερη οικονομική επιβάρυνση αυτός που κάνει αγωγές SLAPP. 
Κλείνοντας, κύριε Πρόεδρε και επειδή αυτή είναι η τελευταία μας συνεδρίαση πριν διακόψει η Βουλή τις εργασίες της για τις διακοπές, θα ήθελα βεβαίως να ευχηθώ στους κυρίους και κυρίες Βουλευτές καλή ανάπαυλα, αλλά να υπενθυμίσω ότι σύμφωνα με χθεσινά στατιστικά στοιχεία της Eurostat, το 47% των Ελλήνων δεν μπορούν να πάνε διακοπές πάνω από μία εβδομάδα. Αυτό συνιστά, κύριε Μπούγα, αύξηση από το 2023 και αυτά επί Κυβέρνησής σας, οπότε μην προσποιείστε ότι ο κόσμος περνάει καλύτερα με την οικονομική σας πολιτική. Ο κόσμος δυστυχώς περνάει χειρότερα. Το καλοκαίρι αυτό δεν θα είναι πολύ ευχάριστο για έναν μεγάλο αριθμό συμπολιτών μας. 
Σε κάθε περίπτωση, ευχόμαστε καλές διακοπές σ’ αυτούς που μπορούν να κάνουν και βελτίωση συνθηκών γι’ αυτούς που δεν μπορούν.
Σας ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
Θα ολοκληρώσουμε τη συνεδρίαση με τις δευτερολογίες των ειδικών αγορητών και εισηγητών.
Καλείται στο Βήμα η κ. Έλλη Ρούσσου, ειδική αγορήτρια της Πλεύσης Ελευθερίας.
Κυρία συνάδελφε, έχετε τον λόγο.
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. Θα συνεχίσω από εκεί που άφησα την πρώτη μου ομιλία. 
Δικαστικά έξοδα και κυρώσεις: Η προστασία του εναγομένου δεν μπορεί να είναι ουσιαστική, αν δεν προβλέπεται η πλήρης κάλυψη των εύλογων δικαστικών εξόδων και του κόστους νομικής εκπροσώπησης. Η χρηματική κύρωση που αναφέρεται στο νομοσχέδιο εις βάρος του ενάγοντα, το 1% επί του αιτήματος της αγωγής ή των 5.000 ευρώ, όταν η διαφορά δεν αποτιμάται σε χρήμα, βεβαίως δεν μπορεί να λειτουργήσει αποτρεπτικά. Για έναν οικονομικά ισχυρό ενάγοντα, δηλαδή αυτόν που κάνει την αγωγή, ένα τόσο περιορισμένο ποσό μπορεί να αντιμετωπίζεται απλώς ως ένα υπολογίσιμο κόστος της προσπάθειας φίμωσης που κάνει σε αυτόν που ασκεί την αγωγή του, στον ακτιβιστή, στον πολίτη, στον δημοσιογράφο. 
Οι κυρώσεις, λοιπόν, πρέπει να καθορίζονται με βάση την οικονομική δυνατότητα του ενάγοντα, την επαναληπτικότητα της συμπεριφοράς του, το ύψος της αξίωσης, την ένταση της οικονομικής και ψυχολογικής πίεσης που προκαλεί στον εναγόμενο δημοσιογράφο ή οποιονδήποτε άλλον έχει απέναντί του και την ηθική βλάβη που του προκαλεί. Οι κυρώσεις πρέπει να είναι αποτελεσματικές, αναλογικές και αποτρεπτικές, αλλιώς θα έχουμε τεράστιο πρόβλημα. 
Επίσης, πρέπει να υπάρχουν και κάποιες συνέπειες όταν ο ενάγων παραιτείται από την αγωγή ή περιορίζει το αίτημά του ή ανακαλεί μια διαδικαστική πράξη, γιατί εφόσον έχει ήδη επιτευχθεί μέρος αυτού του εκφοβιστικού αποτελέσματος, κρίνει ότι δεν χρειάζεται να προχωρήσει στην αγωγή. Και εκεί πέρα πρέπει να υπάρχουν κυρώσεις, διαφορετικά μπορεί ο καθένας να προκαλεί ζημία και έπειτα να παραιτείται από την αγωγή και να αποχωρεί από τη διαδικασία, χωρίς να έχει καμία ουσιαστική συνέπεια, χωρίς να αναγνωρίζει τι ζημία έχει προκαλέσει στον άλλον και τι ηθική βλάβη έχει προκαλέσει στον εναγόμενο που έχει απέναντί του.
Παράλληλα πρέπει να προβλεφθεί και μια διαδικασία αποζημίωσης στο θύμα, σ’ αυτόν που έχει απέναντι, δημοσιογράφο, πολίτη, ακτιβιστή κ.λπ., σε πλήρη αποζημίωση για την περιουσιακή και μη περιουσιακή ζημία που έχει υποστεί και να συμπεριλαμβάνεται σε αυτό η απώλεια εισοδήματος του χρόνου που έχει δαπανήσει για να μπορέσει να αντικρούσει αυτή την αγωγή, την επαγγελματική του ζημία, την ηθική του βλάβη. 
Το νομοσχέδιο δεν πρέπει να περιορίζεται μόνο στη θέσπιση αυτών των κανόνων. Μέσα από τη σύσταση που είχε δοθεί στα κράτη μέλη το 2022 είχε και ορισμένα πράγματα, παράλληλα μέτρα τα οποία πρέπει να τα εφαρμόσετε. Ένα ενιαίο και εύκολα προσβάσιμο εθνικό σημείο ενημέρωσης και υποστήριξης στο οποίο τα πρόσωπα που βρίσκονται αντιμέτωπα με στρατηγικές αγωγές να μπορούν να παίρνουν πληροφορίες για τα δικαιώματά τους, να μπορούν να ξέρουν τι διαθέσιμες διαδικασίες υπάρχουν για να μπορούν να προβούν, να έχουν νομική βοήθεια και να ξέρουν φορείς που μπορούν να τους στηρίξουν. 
Απαιτείται πραγματική πρόσβαση σε δωρεάν ή οικονομικά προσιτή νομική συνδρομή, οικονομική και ψυχολογική υποστήριξη και συνεργασία με δημοσιογραφικές ενώσεις, επιστημονικούς φορείς, συνδικαλιστικές οργανώσεις και οργανώσεις της κοινωνίας των πολιτών. Είναι, επίσης, αναγκαία η δημοσίευση σε εύκολα προσβάσιμη ηλεκτρονική μορφή των τελεσίδικων αποφάσεων των εφετείων και των ανωτάτων δικαστηρίων που αφορούν στρατηγικές αγωγές. 
Πρέπει να ξέρει ο κόσμος τη νομολογία, τι αποτελέσματα υπάρχουν. Η δημοσίευση αυτή θα συμβάλει στη διαμόρφωση μιας συνεκτικής νομολογίας στην ενημέρωση των επαγγελματιών, των δικηγόρων, των δικαστών και στην αποτελεσματικότερη προστασία των θυμάτων. 
Επίσης, χρειάζεται συστηματική και στοχευμένη εκπαίδευση δικαστών, εισαγγελέων, δικηγόρων και δημοσιογράφων, ώστε οι νέες διατάξεις να μην παραμείνουν άγνωστες ή να μην εφαρμόζονται με υπερβολικά στενό τρόπο. Προβλέπονται όλα στη σύσταση της 785/2022 της Ευρωπαϊκής Ένωσης. Χρειάζονται αυτά τα μέτρα για να μπορούν να αντιμετωπίσουν τα θύματα τις αγωγές αυτές από ισχυρούς παράγοντες. 
Αν εξετάσει κανείς τις επιμέρους διατάξεις αυτού του νομοσχεδίου όχι αποσπασματικά, αλλά σε συνδυασμό με τις πρόσφατες νομοθετικές πρωτοβουλίες του Υπουργείου Δικαιοσύνης διαπιστώνει ένα επαναλαμβανόμενο μοτίβο. Τι κάνει; Τη σταδιακή διεύρυνση της επιρροής της εκτελεστικής εξουσίας σε θεσμούς που εκ της φύσεώς τους απολαμβάνουν αυτονομία και λειτουργική ανεξαρτησία. Το βλέπουμε τώρα στο νομοσχέδιο με την παράταση της θητείας των δικαστών. Το βλέπουμε στην επέμβαση του τρόπου σύγκλησης της συνέλευσης των συμβολαιογράφων. Το είδαμε στον Υπουργό Υγείας ο οποίος παρενέβη στο αυτοδιοίκητο του επαγγελματικού σωματείου του πανελληνίου ιατρικού συλλόγου και διορίζει προσωρινές διοικήσεις. Πώς μπορεί να γίνονται αυτά; Καταργείτε το αυτοδιοίκητο με νόμους. 
Δεν είναι τυχαίο ότι η Ένωση Δικαστών προειδοποίησε πως η πρακτική αυτή έχει ξεπεράσει τα όρια της εξαίρεσης και διαμορφώνει τα χαρακτηριστικά ενός νέου κανόνα ουσιαστικής κατάργησης του αυτοδιοίκητου. 
Το ίδιο πνεύμα συναντάμε και στην ιατροδικαστική υπηρεσία. Με τον νόμο 5172/2025 ενισχύθηκε σημαντικά ο διοικητικός ρόλος του Υπουργείου Δικαιοσύνης στη λειτουργία της υπηρεσίας. Και σήμερα εισάγονται νέοι μηχανισμοί εποπτείας και αξιολόγησης. Με τι κριτήρια; Με τι έλεγχο; Ο έλεγχος και η εποπτεία είναι αναγκαίοι. Όμως όσο ενισχύεται αυτή η διοικητική εποπτεία που περνάτε στα άρθρα, τόσο μεγαλύτερη είναι η ανάγκη να θεσπίζονται σαφείς και αποτελεσματικές εγγυήσεις ότι η επιστημονική κρίση του δικαστή παραμένει απολύτως ανεξάρτητη από διοικητικές, πολιτικές επιρροές, κυβερνητικές επιρροές, επιρροές του Υπουργείου Δικαιοσύνης. 
Παράλληλα το ίδιο το Υπουργείο ρυθμίζει με το παρόν νομοσχέδιο, όπως σας είπα, ζητήματα που αφορούν στη σύγκληση της γενικής συνέλευσης των συμβολαιογράφων. Ενώ πριν λίγες μέρες ο νομοθέτης προχώρησε σε ρυθμίσεις για τον Πανελλήνιο Ιατρικό Σύλλογο συνέχεια προχωράει αυτό και παρεμβαίνει σε σύγκληση συνελεύσεων. Αυτό μας δημιουργεί έναν εύλογο προβληματισμό γι’ αυτή τη διαρκή τάση διεύρυνσης της κανονιστικής και διοικητικής παρέμβασης της εκτελεστικής εξουσίας σε θεσμούς που διέπονται από την αρχή της αυτοδιοίκησης. 
(Στο σημείο αυτό χτυπάει το κουδούνι λήξης της ομιλίας της κυρίας Βουλευτού)
Για την προστασία των ανηλίκων στις υπηρεσίες κοινωνικής δικτύωσης και στο ψηφιακό περιβάλλον, βεβαίως είμαστε σε αυτό σύμφωνοι αλλά τα παιδιά γνωρίζουμε ότι πλέον εκτίθενται σε έναν διαδικτυακό εκφοβισμό, παραβιάσεις της ιδιωτικής ζωής, στοχευμένες διαφημίσεις, εθιστικούς σχεδιασμούς, επιβλαβές περιεχόμενο, τα deep fakes, εφαρμογές τεχνητής νοημοσύνης και κινδύνους που συνδέονται με την υπερβολική χρήση. Μια γενική όμως ηλικιακή απαγόρευση δεν αποτελεί από μόνη της ολοκληρωμένη πολιτική προστασίας. Υπάρχει σοβαρός κίνδυνος οι περιορισμοί να παρακάμπτονται με ψευδή στοιχεία ηλικίας, εναλλακτικές εφαρμογές ή και λογαριασμούς τρίτων. Το αποτέλεσμα μπορεί να είναι η μετακίνηση των παιδιών σε λιγότερο ασφαλείς και λιγότερο εποπτευόμενες υπηρεσίες. 
Παράλληλα όμως, τα μέσα κοινωνικής δικτύωσης μπορούν να προσφέρουν και εκπαιδευτικό υλικό, δυνατότητες έκφρασης, επικοινωνίας και δίκτυα υποστήριξης, ιδιαίτερα για παιδιά που ζουν σε απομακρυσμένες περιοχές, παιδιά με αναπηρίες ή νέους που ανήκουν σε κοινωνικά ευάλωτες ομάδες. Γι’ αυτό δεν αρκούν αυτές οι διατάξεις. Χρειάζεται μια ειδική και τεκμηριωμένη αιτιολόγηση για την επιλογή του ηλικιακού ορίου και ένας σχεδιασμός. Κάθε μέτρο πρέπει να σέβεται τις αρχές της αναγκαιότητας, της αναλογικότητας και του βέλτιστου συμφέροντος του παιδιού. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την κ. Ρούσσου. 
Θα συνεχίσουμε τον κατάλογο των ειδικών αγορητών και εισηγητών. Αφού ολοκληρώσουν οι εισηγητές θα κάνει την ομιλία της η κ. Ζωή Κωνσταντοπούλου, η Πρόεδρος της Πλεύσης Ελευθερίας και θα κλείσει όπως πάντα ο Υπουργός.
Κύριε Ρούντα, έχετε τον λόγο. 
ΓΕΩΡΓΙΟΣ ΡΟΥΝΤΑΣ: Σας ευχαριστώ πολύ, κύριε Πρόεδρε. Δεν θα μακρηγορήσω. Θα είμαι πολύ σύντομος. Ούτως ή άλλως έχουμε τοποθετηθεί αναλυτικά για το παρόν νομοσχέδιο.
Το σημείο στο οποίο θα ήθελα να εστιάσω και το οποίο αποτέλεσε σημείο τριβής και κριτικής όχι μόνο στη σημερινή συνεδρίαση της παρούσας Ολομέλειας αλλά και σε πολλές άλλες συνεδριάσεις, αφορά στο ζήτημα της καλής νομοθέτησης. Εν προκειμένω, το ζήτημα με τις τροπολογίες οι οποίες έρχονται συνέχεια και είναι συντεταγμένες με τέτοιο τρόπο, ώστε να μην μπορούν να δώσουν τη δυνατότητα στους Βουλευτές να επιλέξουν τα άρθρα εκείνα τα οποία θεωρούν θετικά και να αποφύγουν να καταψηφίζουν τα άρθρα εκείνα τα οποία θεωρούν αρνητικά, είναι μία νομοθετική παγίδα η οποία τίθεται στους Βουλευτές εκ μέρους της εκάστοτε Κυβέρνησης. 
Μου έκανε επίσης εντύπωση, αν και το είχα ακούσει από Βουλευτές μεγαλύτερους από εμένα με πολύ περισσότερα χρόνια θητείας, ότι οι συνεδριάσεις και οι ψηφίσεις των νομοσχεδίων δεν γίνονται, όπως λέει ο Κανονισμός της Βουλής. Γίνονται fast track. Δεν γίνεται διαφορετική ψήφιση επί της αρχής και διαφορετική επί των άρθρων. Κάποια στιγμή θα πρέπει να επέλθει η κανονικότητα, η νομιμότητα και να τηρηθεί ο Κανονισμός της Βουλής, όπως πρέπει. Να εφαρμοστεί η νομοθετική λειτουργία, όπως ακριβώς πρέπει. 
Το δεύτερο ζήτημα αφορά στις νομοτεχνικές ρυθμίσεις. Πολλές φορές συμβαίνει αυτό και αποτελεί τροχοπέδη για τη σωστή νομοθέτηση. Επίσης κάποια στιγμή πρέπει να συζητηθεί ξανά το ζήτημα με τις επιτροπές οι οποίες γίνονται με fast track διαδικασίες. Ελπίζουμε και θα πιέζουμε συνέχεια ώστε όλα αυτά να διορθωθούν και η Βουλή να μπορέσει να επιτελέσει σωστά και με βάση τα κείμενα του Κανονισμού της Βουλής τη σωστή της λειτουργία. 
Δεν έχω να προσθέσω κάτι άλλο. Αυτά ήθελα να πω και θεωρώ ότι είναι πάρα πολύ σημαντικά. 
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Ρούντα. 
Κύριε Παπαηλιού, έχετε τον λόγο. (GA)
[bookmark: _Hlk234436186]ΓΕΩΡΓΙΟΣ ΠΑΠΑΗΛΙΟΥ: Κύριε Πρόεδρε, κυρίες και κύριοι συνάδελφοι, δεν πρόκειται να μακρηγορήσω γιατί τα είπαμε όλα και στην πρωτολογία και σε όλη τη διάρκεια της συζήτησης αυτού του νομοσχεδίου για τις στρατηγικές αγωγές προς αποθάρρυνση του κοινού. 
Αυτό το νομοσχέδιο στην ουσία, όμως, είναι ένα πολυνομοσχέδιο. Έχει έναν επικοινωνιακά θετικό τίτλο προστασίας από SLAPP αγωγές, στρατηγικές αγωγές, όπως είπα προηγουμένως. Εισάγονται, όμως, και ρυθμίσεις επί παντός επιστητού. Το καταψηφίζουμε επί της αρχής, διότι πέραν των ετερόκλητων προβλέψεων που περιλαμβάνει, περιλαμβάνει και ρυθμίσεις που είναι απαράδεκτες πολιτικά και συνταγματικά, όπως συμβαίνει με τα περισσότερα νομοσχέδια, ακόμη και του Υπουργείου Δικαιοσύνης. 
Εν προκειμένω, η παράταση της θητείας των διοικήσεων των δικαστηρίων με τρόπο που να καταργείται το αυτοδιοίκητο και να παραβιάζεται η διάκριση των αξιών, ο περιορισμός της άσκησης του δικαιώματος αναίρεσης, οι εκ νέου τροποποιήσεις του Κώδικα Πολιτικής Δικονομίας, με αποτέλεσμα αυτός να έχει χάσει πλέον τον χαρακτήρα του κώδικα και να έχει καταντήσει κουρελόχαρτο, όπως επίσης και η υπαγωγή διενέργειας κτηνιατρικών εξετάσεων στις ιατροδικαστικές υπηρεσίες, είναι ρυθμίσεις οι οποίες πάσχουν και οι οποίες δεν έχουν καμία σχέση ακόμα και με τον τίτλο του νομοσχεδίου.
 Όσον αφορά τις τροπολογίες, δυο κουβέντες μόνο. Δυστυχώς, μία λέξη αρμόζει και στις δύο τροπολογίες που καταθέσατε χθες το βράδυ και σήμερα, λίγο πριν την ολοκλήρωση της συζήτησης. Ντροπή! Αλλαγές στον Κώδικα Ποινικής Δικονομίας γίνονται στο πόδι. 
Στην πρώτη τροπολογία που καταθέσατε χθες το βράδυ φωτογραφίζετε συγκεκριμένη περίπτωση πολυισοβίτη, ίσως καθ’ υπόδειξη -δεν ξέρω τίνος- παρότι η νέα ρύθμιση δεν είναι βέβαιον ότι θα εκτελεστεί, θα εφαρμοστεί, λόγω αναδρομικότητας. Δεν ξέρουμε, βέβαια, τι θα σκαρφιστείτε, αν και εφόσον παραμείνετε στα πράγματα, ώστε η συγκεκριμένη τροπολογία να εφαρμοστεί και στη συγκεκριμένη περίπτωση. Η πολιτεία, κύριοι Υπουργοί, δεν εκδικείται. Απονέμει δικαιοσύνη. Και αυτή έχει χαρακτηριστικά ηθικής και επιείκειας. Η ποινή εκτίεται όπως προβλέπει ο νόμος. Τα υπόλοιπα είναι εκδίκηση. 
Τώρα όσον αφορά τη δεύτερη τροπολογία, εκεί περιλαμβάνεται ένα συνονθύλευμα ρυθμίσεων διαφόρων Υπουργείων, άσχετων με το υπό κρίση νομοσχέδιο. Κατατέθηκε και αυτή την τελευταία στιγμή. Δεν έχει καμία σχέση, επαναλαμβάνω, με το υπό κρίση νομοσχέδιο και βέβαια, αρνούμεθα να ψηφίσουμε και τη μία και την άλλη. 
Εν πάση περιπτώσει, νομίζω ότι αυτή η ιστορία της κακής νομοθέτησης πρέπει κάποια στιγμή να σταματήσει. Δυστυχώς, η κακή νομοθέτηση είναι σήμα κατατεθέν και του Υπουργείου Δικαιοσύνης. Αυτό προκύπτει και από αυτό που βιώνουμε εδώ στη Βουλή, αλλά προκύπτει και από εκθέσεις διεθνών οργανισμών, οι οποίοι επισημαίνουν ότι η κακή νομοθέτηση συνεχίζεται και είναι καθημερινή πρακτική της Κυβέρνησής σας. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παπαηλιού. 
Καλείται στο Βήμα η κ. Μαρία Κομνηνάκα, ειδική αγορήτρια του Κομμουνιστικού Κόμματος της Ελλάδας και ακολουθεί η κ. Λιακούλη.
Κυρία Κομνηνάκα, έχετε τον λόγο. 
ΜΑΡΙΑ ΚΟΜΝΗΝΑΚΑ: Ευχαριστώ, κύριε Πρόεδρε. 
Κύριε Υφυπουργέ, η κριτική που άσκησε ο Κοινοβουλευτικός μας Εκπρόσωπος, ο Θανάσης Παφίλης, για τον τρόπο που ήρθαν οι διάφορες διατάξεις στις τροπολογίες, αφορά κι εσάς ή μάλλον πρώτα απ’ όλα εσάς. Ποιος ο λόγος μετά από μια βδομάδα -όχι ότι ήταν και πολύς χρόνος, αλλά τέλος πάντων- που συζητάμε στην Επιτροπή ένα νομοσχέδιο με εκατόν ένα άρθρα, ό,τι διάταξη ήταν και δεν ήταν της αρμοδιότητας του Υπουργείου Δικαιοσύνης, ένα σωρό άσχετα κεφάλαια που στριμώχναμε και προσπαθούσαμε να προλάβουμε να τοποθετηθούμε γι’ αυτά, να φέρετε χθες τη νύχτα, μετά την ολοκλήρωση των Επιτροπών, άλλες τέσσερις διατάξεις του νομοσχεδίου και μάλιστα μεταξύ αυτών τροποποιήσεις του Ποινικού Κώδικα; Ποια είναι η επείγουσα ανάγκη, κύριε Υπουργέ, να τροποποιηθεί ο Ποινικός Κώδικας πριν χτυπήσει το κουδούνι, να σας το πω έτσι; 
Κάνατε -και σωστά- κριτική -κατ’ επανάληψη μάλιστα έχετε στήσει πολλές φορές τέτοιους καβγάδες- στον ΣΥΡΙΖΑ γιατί έφερε τις αλλαγές του Ποινικού Κώδικα λίγο πριν διαλύσει τη Βουλή κλπ. Εσάς, ποια ανάγκη σας υπαγορεύει να φέρετε δυο διατάξεις αλλαγής στους Ποινικούς Κώδικες; Είναι διατάξεις που χρήζουν σοβαρής συζήτησης και επιστημονικής τεκμηρίωσης. Εκτός, βεβαίως, αν είναι φωτογραφικές, που έχουμε και κάθε λόγο να το πιστεύουμε, ή και καθ’ υπόδειξη ή για τους γνωστούς λόγους εντυπώσεων που συνηθίζει, βεβαίως, η Κυβέρνηση να χρησιμοποιεί, κάνοντας κουρελόχαρτο στην κυριολεξία τους Ποινικούς Κώδικες.
 Και βεβαίως, στη γνωστή λογική -και γι’ αυτό λέμε ότι είναι και λόγοι εντυπώσεων- της αυστηροποίησης των ποινών, η ίδια η επιστήμη, αλλά και η εμπειρία έχει δείξει ότι ούτε προλαμβάνει το έγκλημα, ούτε αποτελεσματικά δρα στην αποτροπή της διάπραξης εγκλημάτων και μάλιστα σοβαρών, πολύ περισσότερο δεν είναι πανάκεια. Ούτε, βεβαίως, μπορείτε να ανεβοκατεβάζετε τις ποινές όπως σας βολεύουν, με βάση την επικαιρότητα ή και άλλες στοχεύσεις που έχετε. 
Στο άρθρο 1, για παράδειγμα, την αύξηση του ορίου πραγματικής έκτισης της ποινής για τη υφ’ όρον απόλυση, λέτε για τους λόγους στην αιτιολογική έκθεση, ανάμεσα σε άλλα, ότι το άρθρο 25 επιβάλει την αναλογική εφαρμογή ανάμεσα σε αυτούς που έχουν καταδικαστεί μία φορά ισόβια ή σε πολλαπλά ισόβια. Μα, αυτό ίσχυε και σήμερα. Δεν είναι αλήθεια ότι το κάνετε γι’ αυτόν τον λόγο. Και σήμερα υπήρχε η αναλογική διαφοροποίηση ανάμεσα στα είκοσι και στα είκοσι πέντε χρόνια αντίστοιχα. Ποιος είναι αυτός ο λόγος που ξαφνικά χθες το βράδυ σας ενέπνευσε να κάνετε αυτή την αλλαγή; Πραγματικά είναι γελοία και επικίνδυνα αυτά τα πράγματα, να κάνετε τέτοιου είδους τροποποιήσεις πραγματικά στο πόδι. 
Για να μην μιλήσω για την ιστορία για τη μαστροπεία. Βεβαίως, είναι σοβαρότατα αδικήματα και πρέπει να αντιμετωπίζονται με τις αυστηρότερες των ποινών κλπ. Όμως, χθες το βράδυ ξαφνικά ανακαλύψατε τα κυκλώματα μαστροπείας, το ξέπλυμα και είπατε να αυστηροποιήσετε τις ποινές; Σας προειδοποιούμε μην τολμήσετε -γιατί ειδικά ο κ. Φλωρίδης είναι γνωστός σε αυτά- να το χρησιμοποιήσετε και να πείτε αν ψηφίστηκαν ή δεν ψηφίστηκαν οι διατάξεις. Φέρνετε μια τροπολογία -ούτε καν τα άρθρα του Υπουργείου σας δεν μας δίνετε τη δυνατότητα να τα ψηφίσουμε χωριστά- την οποία δεν την υποστηρίξατε καν μέχρι τώρα. Δεν θα έχουμε ξανά τον λόγο. Δεν σηκωθήκατε ούτε εσείς ούτε ο κ. Φλωρίδης να πείτε ποιος είναι αυτός ο λόγος που επιβάλλει αυτή την αλλαγή στους κώδικες. Τολμήστε να πείτε ότι ξέρετε, δεν ψηφίσατε ή ψηφίσατε τα άρθρα που αφορούν επιβαρυντικές περιστάσεις για τη μαστροπεία. Πρέπει να υπάρχουν, αλλά φέρτε τα να τα συζητήσουμε στο επόμενο νομοσχέδιο. Έλεος! Δεν μπορεί να συνεχίσει αυτό το πράγμα. 
Εκτός βεβαίως ότι έχετε κάνει κουρελούδες στους κώδικες και δεν μπορεί να βγάλουν άκρη ούτε οι δικαστές, ούτε οι δικηγόροι, ούτε και ο απλός κόσμος για το τι ισχύει. 
Βεβαίως, το ίδιο ισχύει και για το άρθρο 3. Τι επιλεκτική μέριμνα είναι αυτή για την πρόσληψη άρον-άρον, χωρίς επαρκή εκπαίδευση, των εισαγγελέων στα δικαστήρια; Ποιος σας το επιβάλλει αυτό; Και αν, τέλος πάντων, είναι επιτρεπτές αυτές οι κατά παρέκκλιση συντμήσεις της διαδικασίας εκπαίδευσης, γιατί δεν τις κάνετε για την πρόσληψη των δικαστικών υπαλλήλων με τα τεράστια κενά που υπάρχουν στις υπηρεσίες; Δεν μπορούν να σταθούν αυτοί οι άνθρωποι. Και όλο αυτό το διάστημα λέτε ότι δεν μπορούμε να χρησιμοποιούμε κατά παρέκκλιση διαδικασίες. 
Δεν θα ψηφίσουμε αυτήν την τροπολογία, ακόμα και αν ορισμένα θέματα, ιδιαίτερα το ζήτημα της μαστροπείας, θα μπορούσαμε να το δούμε και να συμφωνήσουμε για τη σοβαρή αντιμετώπισή του, γιατί δεν αντιμετωπίζεται και μόνο με τις ποινές. Όμως δεν μπορούμε να σας ακολουθήσουμε σε αυτήν την τακτική που απ’ ό,τι φαίνεται είναι η προσφιλή σας και θα τη συνεχίσετε. 
Και πάω τώρα στη δεύτερη τροπολογία. Ο κ. Δήμας δεν είχε καν τα κουράγια να έρθει εδώ να υποστηρίξει το άρθρο που φύτεψε σχεδόν μεταμεσονύχτια, λίγο πριν τα μεσάνυχτα, στην τροπολογία με αυτά τα έξι διαφορετικά άρθρα όλων των Υπουργείων. 
Λέγατε όταν φέρνατε την ιδιωτικοποίηση της Εγνατίας Οδού στον γνωστό παραχωρησιούχο ΤΕΡΝΑ ότι το κάνετε για να αρθούν πολλά λεφτά στα κρατικά ταμεία, τα οποία θα πάνε στην απομείωση του κρατικού χρέους. Είναι άλλη συζήτηση. Δεν θα κουβεντιάσουμε τώρα αν έπρεπε ή δεν έπρεπε και πού θα πάνε τα λεφτά. Από αυτά τα πολλά λεφτά που θα ερχόντουσαν, τελικά πόσα έμειναν, κύριε Υπουργέ; Γιατί σήμερα ψηφίζετε να δίνετε μποναμά προίκα στον παραχωρησιούχο κάθε χρόνο 60 εκατομμύρια, τουλάχιστον για τέσσερα χρόνια, δηλαδή φτάσαμε στα 240 εκατομμύρια, συν τα 180 εκατομμύρια, τα οποία ήδη ρύθμισε η Κυβέρνηση να καταβληθούν στο παραχωρητήριο, άλλα πόσα έχουν δοθεί τα προηγούμενα χρόνια με άλλα διάφορα τερτίπια. Δηλαδή, δώρο η Εγνατία Οδός στην ΤΕΡΝΑ, δώρο και τα διόδια που θα εισπράττει όλα αυτά τα χρόνια και μετά μας λέτε ότι κάνατε την παραχώρηση για να έρθουν λεφτά στα ταμεία. Για εκεί βεβαίως δεν υπάρχουν ούτε δημοσιονομικά όρια, ούτε στενότητες που επικαλέστηκε προηγούμενα ο κ. Καιρίδης.
Θα καταθέσω στα Πρακτικά το δελτίο Τύπου που έβγαλε ο Σύλλογος Εργαζομένων στην Εγνατία Οδό, που αναφέρεται αναλυτικά σε αυτά, γιατί δεν έχω και τον χρόνο να τα αναπτύξω.
(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και θα πω μια κουβέντα ακόμα για τα άρθρα της τροπολογίας στο άρθρο 4. Εδώ ξέρετε, δεν σας φτάνει που στριμώχνετε σε μία τροπολογία άρθρο διαφορετικών Υπουργείων, τα στριμώχνετε και στο ίδιο άρθρο. Γιατί, βεβαίως, συμφωνούμε ότι σωστά καταργείται αυτή η υποχρέωση της μη προσκόμισης φορολογικής και ασφαλιστικής ενημερότητας στα προγράμματα των νέων αγροτών, αν και πρόκειται πραγματικά για κλασική περίπτωση «να σε κάψω Γιάννη, να σε αλείψω λάδι», γιατί τους νέους αγρότες η πολιτική σας στο πλαίσιο της ΚΑΠ είναι που τους εξοντώνει και όχι απλά δεν μπορεί να ζήσει, αλλά αδυνατεί πλέον να σταθεί στα πόδια του και να ανταποκριθεί και στις πιο στοιχειώδεις υποχρεώσεις του. 
Όμως, για ποιον λόγο βάζετε αυτήν την ιστορία με τα πρόστιμα στους βιοπαλαιστές αγρότες; Επειδή έγινε μια τυπική παράλειψη, ένα λάθος στη δήλωσή του, χωρίς δόλο, χωρίς να έχει κλέψει κανέναν και βεβαίως τη στιγμή που η μεγαλύτερη υποκρισία σας είναι ότι αντί να ψάχνετε τον πυρήνα του προβλήματος, ανοίγετε τελικά πολύ μεγαλύτερα παράθυρα να στραφείτε νομικά και οικονομικά, ακόμα και κατά του εργαζομένου, του μικρού λογιστή ενός γραφείου, που απλώς έκανε τη διεκπεραίωση και δεν μπορούσε να παρακολουθήσει αν θέλετε και όλες αυτές τις αλλαγές και είναι και ο τελευταίος τελικά τροχός της αμάξης σε όλη αυτή την ιστορία του ΟΠΕΚΕΠΕ που παλεύετε με τις διάφορες διατάξεις, να δείξετε ότι δήθεν αντιμετωπίζετε τη διαφθορά. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την κ. Κομνηνάκα.
Καλείται στο Βήμα η κυρία Ευαγγελία Λιακούλη, εισηγήτρια του ΠΑΣΟΚ. 
ΕΥΑΓΓΕΛΙΑ ΛΙΑΚΟΥΛΗ: Ευχαριστώ, κύριε Πρόεδρε. 
Σωστά οι συνάδελφοι της Αντιπολίτευσης σάς τα λένε, κύριε Υπουργέ, γιατί αυτό που κάνετε σήμερα δεν το καταλαβαίνουμε πραγματικά. Εντάξει, διακοπές σε λίγο στη Βουλή. Δεν σημαίνει όμως ότι διαλύεται το Σώμα. Το διαλύσατε σήμερα, το σανιδώσατε. Τι είναι αυτό; Είστε με φυσική παρουσία εδώ, όσο είστε τέλος πάντων, γιατί τον κ. Φλωρίδη μαύρα μάτια κάνουμε να τον δούμε και αν έρθει ένα πεντάλεπτο ευχαριστημένοι είμαστε. Εσείς, κύριε Μπούγα, έχετε τον βαρύ σταυρό που κουβαλάτε αντ’ αυτού, αλλά σε κάθε περίπτωση, όμως, οφείλετε εξηγήσεις. Έχουμε νομοσχέδιο. Πώς θα γίνει δηλαδή; Τι είμαστε; Παιδονόμοι να σας βάλουμε σε τάξη για το πώς το νομοσχέδιο αυτό θα το υποστηρίξετε σωστά στο Σώμα; 
Και εξηγούμαι. Είναι δυνατόν να έχετε φέρει δύο τροπολογίες και να μην τις έχει υποστηρίξει, κατ’ αρχήν τη δική σας τροπολογία, ο Υπουργός Δικαιοσύνης; Φέρατε μία τροπολογία που είναι βασική τροποποίηση του ποινικού δικαίου. Αφορά τους ισοβίτες, αφορά τον τρόπο έκτισης της ποινής, αφορά την αλλαγή των ορίων και δεν σηκωθήκατε να πείτε μία κουβεντούλα όλη μέρα; Δεν θα πείτε κάτι; Δηλαδή εμείς κάνουμε τώρα τα τελευταία μας λεπτά της συζήτησης, μιλάνε οι εισηγητές. Μα τι να σας πω γι’ αυτό, αφού δεν μου είπατε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Περιμένατε εμένα, κυρία Λιακούλη.
ΕΥΑΓΓΕΛΙΑ ΛΙΑΚΟΥΛΗ: Δεν μου είπατε τίποτα!
Γιατί μήπως εσείς τα ξέρετε, κυρία Πρόεδρε; 
Για πείτε μου τώρα, ποιος ο στόχος; Και τις πονηριές σας, πάλι. Βάλατε την έκτιση της ποινής στο πρώτο, βάλατε τη μαστροπεία στο επόμενο άρθρο, να μην μπορεί κανείς να πει όχι, δηλαδή παγίδα, και βάλατε βεβαίως και τη σύντμηση μετά για τους εισαγγελείς, δικαστές κ.ο.κ.. Και δεν είπατε τίποτα. Στη δεύτερη τροπολογία ήρθε ο κύριος Υπουργός Υγείας, ο κ. Άδωνις Γεωργιάδης και μίλησε για το πρώτο και δεύτερο άρθρο. Είπε τα δικά του μεταξύ των άλλων, για τα γυαλιά, για τις κάμερες, για το ότι είναι αμετανόητος, για το ότι θα τους παρακολουθεί όλους, για το ότι είναι δημόσιες οι συναθροίσεις, μετά είπε και δυο κουβέντες πάντως για το ένα και για το δύο. Οι άλλοι; Πού είναι οι άλλοι; Οι άλλοι πού είναι; 
Φέρατε ένα ολόκληρο νομοσχέδιο. Φέρατε άρθρο 1, φέρατε άρθρο 2, φέρατε άρθρο 3, «Χρηματοδότηση του Αναπτυξιακού Προγράμματος Δημοσίων Επενδύσεων του Υπουργείου Παιδείας», φέρατε άρθρο 4, «Μη απαίτηση προσκόμισης αποδεικτικού φορολογικού ασφαλιστικής ενημερότητας για δικαιούχους στο πλαίσιο στρατηγικού σχεδίου Κοινής Αγροτικής Πολιτικής για την ΚΑΠ», φέρατε άρθρο 5, «Διόρθωση του Πανοράματος», φέρατε άρθρο 6, «Μεταφορά διαθέσιμων εταιρείας ΕΓΝΑΤΙΑ ΟΔΟΣ ΑΕ», κοτζάμ νομοσχέδιο. Δηλαδή, αλήθεια λέτε τώρα ότι δεν θα έρθει κανένας από τους αρμόδιους Υπουργούς, να αιτιολογήσει για ποιον λόγο τελευταία ώρα άρον-άρον πριν να σφυρίξει τη λήξη ο διαιτητής και στην παράταση φέρνετε αυτό το ολόκληρο νομοσχέδιο να το περάσετε; Δεν θα το περάσετε. Θα το περάσετε με δική σας ευθύνη. Μπορεί κανείς και χωρίς καμία αιτιολόγηση; 
Τώρα σε ό, τι αφορά τα υπόλοιπα, ο κ. Καιρίδης κατ’ αρχάς μας είπε πόσο πολύ χαίρεται που συμφωνούμε στον βασικό πυλώνα του νομοσχεδίου που είναι οι SLAPP αγωγές. Να μην χαίρετε. Να μην χαίρεται και να μην τα χαιρετίζει αυτά. Τους στέλνω χαιρετίσματα. Έφυγε νωρίς. Αλλά θέλω να του πω ότι οι SLAPP αγωγές είναι 19 διατάξεις από τις 101 του νομοσχεδίου. Ποιος βασικός πυλώνας; Πού τα πουλάτε αυτά; Δεκανέα διατάξεις SLAPP είναι η ενσωμάτωση μίας Οδηγίας που την κουτσουρέψατε κιόλας. Δηλαδή κάνατε ερμηνείες, στο άρθρο 19 της Οδηγίας. Σας το 'πα κιόλας και δεν το διορθώσατε με νομοτεχνική. Η Ευρωπαϊκή διάταξη είναι κατά πολύ ευρύτερη αυτής που φέρνετε και θέλει ένα κέντρο προστασίας των SLAPP θυμάτων. Θέλει ένα κέντρο υποστήριξης, νομικής υποστήριξης, ψυχολογικής υποστήριξης, ένα κέντρο αναφοράς, λέει το πρωτότυπο κείμενο που διάβασα της Οδηγίας, κύριε Υπουργέ. Και παρόλα αυτά εσείς φέρνετε κουτσουρεμένη την ευρωπαϊκή Οδηγία. Την ενσωματώνετε που είναι υποχρέωσή σας από το 2024, πανηγυρίζετε που τα 19 άρθρα αυτά στο νομοσχέδιο -πυλώνας, λέει, του νομοσχεδίου-, εσείς θα ψηφίσετε. Όχι, είναι πολυνομοσχέδιο. Εμείς ψηφίζουμε τις SLAPP αγωγές, αλλά είμαστε αρνητικοί στο ερανιστικό σας, στην πραγματικότητα, νομοσχέδιο, στο οποίο φέρνετε πολλά και διάφορα και τινάζετε μάλιστα και την μπάγκα στον αέρα, σε πάρα πολλά σημεία. 
Θέλω να επισημάνω το εξής. Κύριε Μπούγα, κύριε Υφυπουργέ, ήσασταν εσείς σε όλες τις επιτροπές όταν συνεδρίαζαν. Τον κ. Φλωρίδη δεν τον είδαμε, δεν τον ακούσαμε. Σήμερα, επαναλαμβάνω, δεν ξέρουμε αν ο κύριος Υπουργός καταδεχτεί μέχρι το τέλος να έρθει εδώ και να τον ξαναδούμε. 
Θέλω, όμως, να πω το εξής: Δεν μίλησε μέχρι τώρα. Δεν μας είπε τίποτα ούτε για το νομοσχέδιο, ούτε για τίποτα. Θέλω, όμως, να διαχωρίσω, κάτι για να είμαι και δίκαιη σε ό,τι αφορά μαζί σας και στο αντικείμενό σας. 
Μας είπατε από την αρχή και στις επιτροπές ότι αρμόδιος για την ιατροδικαστική και την κτηνιατροδικαστική είναι ο κ. Φλωρίδης και δεν είστε εσείς. Δεν το έχετε αυτό το αντικείμενο εσείς. Πού γίνεται το μεγάλο «μπάχαλο» στο νομοσχέδιο; Στην ιατροδικαστική και την κτηνιατροδικαστική. Δηλαδή, πίσω από το «μπάχαλο» του νομοσχεδίου είναι ο ίδιος ο Υπουργός που το χειρίζεται, όπως μας λέτε. Τι χειρίζεται; Γιατί κοντέψατε να μας βγάλετε και τρελούς πριν από λίγο από ό,τι άκουγα και από τον Κοινοβουλευτικό σας Εκπρόσωπο κ.λπ. 
Στο άρθρο 68 του νομοσχεδίου συγκεκριμένα γράφετε: «Ιατροδικαστικές υπηρεσίες που υπάγονται στην Ιατροδικαστική Υπηρεσία του κράτους διενεργούν κτηνιατροδικαστικές πράξεις». Δηλαδή, τα κτηνιατροδικαστικά τα πάτε στις Ιατροδικαστικές Υπηρεσίες. Και συνεχίζετε: «Για τους σκοπούς της διερεύνησης δύναται να συνάπτονται μνημόνια συνεργασίας με ΑΕΙ». Τι έχετε αλλάξει από αυτά; Χωρίς υποδομές, χωρίς να έχετε απολύτως τίποτα, λέτε ότι συστήνετε στην πραγματικότητα κτηνιατροδικαστικές υπηρεσίες χωρίς υποδομές και χωρίς κτηνιατροδικαστές. Μάλιστα, λέτε πονηρά: «Θα πάρουμε και δεκατέσσερις…», κτηνιάτρους δηλαδή, εσείς υπονοείτε κι εμείς θα υποθέσουμε, ότι «…αυτοί θα γίνουν κτηνιατροδικαστές». 
Ποιον δουλεύετε; Δεν πρέπει ο Υπουργός να μιλήσει γι' αυτό; Ολόκληρη την ημέρα δεν μας είπε μια κουβεντούλα; Κάνουμε τις επιτροπές, μιλάμε, καταθέτουμε απορίες, ερωτήματα, έχουμε κενό τεράστιο κι εσείς δεν μας δίνετε ούτε μια σαφή κατεύθυνση για το τι στο καλό πρόκειται να κάνετε; 
Να σας πω και κάτι, που υποτιμά κι εμάς; Μας τηλεφωνούν οι κτηνίατροι, μας τηλεφωνούν οι ιατροδικαστές, τώρα, κατά τη διάρκεια της σημερινής συνεδρίασης και ρωτούν: Ποια είναι η εξέλιξη του θέματος; Δηλαδή τελικά θα συσταθεί ξεχωριστή υπηρεσία; Τελικά παραμένει αυτό το άρθρο 67 όπως ακριβώς είναι στο νομοσχέδιο; Θα γίνει άλλη υποδομή; Θα γίνουν κτηνιατροδικαστές; Θα τους φέρουμε από κάπου αλλού; Θα φτιάξουμε σεμινάρια; Θα φτιάξουμε σχολή; Κανείς δεν ξέρει. 
Εγώ είμαι εισηγήτρια στο νομοσχέδιο από την παράταξη του ΠΑΣΟΚ και δεν μπορώ να τους απαντήσω, γιατί κι εγώ δεν έχω καταλάβει μέχρι το πέρας της συνεδρίασης τι πράγματα μεθοδεύετε. Αυτή λοιπόν νομοθέτηση σοβαρή δεν είναι. 
Σας καλώ να σοβαρευτείτε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Λιακούλη. 
 Καλείται στο Βήμα η κ. Άννα Μάνη-Παπαδημητρίου, εισηγήτρια της Νέας Δημοκρατίας.
ΑΝΝΑ ΜΑΝΗ-ΠΑΠΑΔΗΜΗΤΡΙΟΥ: Ευχαριστώ, κύριε Πρόεδρε. 
Κατ' αρχάς, να πω ότι θεωρώ θετικό το γεγονός ότι κόμματα της Αντιπολίτευσης δήλωσαν πως θα υπερψηφίσουν τις διατάξεις του Α΄ μέρους του νομοσχεδίου, διατάξεις με τις οποίες ενσωματώνεται η σχετική Ευρωπαϊκή Οδηγία για την αντιμετώπιση των στρατηγικών αγωγών οι οποίες αποσκοπούν στην αποθάρρυνση του κοινού για συμμετοχή στον δημόσιο διάλογο, διατάξεις τις οποίες φέρνει προς ψήφιση η Κυβέρνηση δια του Υπουργείου Δικαιοσύνης.
Δεν θα το επεσήμανα αυτό αν δεν είχε διατυπωθεί επανειλημμένα μέσα στην Αίθουσα ο ισχυρισμός ότι η Οδηγία εισάγεται δήθεν καθυστερημένα και κατόπιν πίεσης, γιατί σε καμία περίπτωση δεν ισχύει κάτι τέτοιο. 
Όπως δήλωσε και ο ίδιος ο Υπουργός κ. Φλωρίδης -και μάλιστα καταθέτοντας και στα Πρακτικά της Βουλής σχετικό έγγραφο- και όπως, όμως, μας είχε δηλώσει και ο κύριος Υφυπουργός κατά τις συνεδριάσεις της επιτροπής η αρμόδια Νομοπαρασκευαστική Επιτροπή είχε ήδη συσταθεί εδώ και μήνες, από τον Ιανουάριο του έτους, και σε καμία περίπτωση δεν είναι η ενσωμάτωση αυτής της Οδηγίας  εκπρόθεσμη. Αντιθέτως, το έχουμε πει πολλές φορές αυτό, η Ελλάδα συγκαταλέγεται σε λίγες χώρες της Ευρωπαϊκής Ένωσης από τις οποίες έχουν προχωρήσει στην ενσωμάτωση της σχετικής Οδηγίας. Επιπλέον, η χώρα μας δεν περιορίστηκε μόνο στην ενσωμάτωση της Οδηγίας, αλλά επέκτεινε και το προστατευτικό της πλαίσιο και στις αμιγώς εσωτερικές υποθέσεις.
Και θα ήθελα, κυρίες και κύριοι συνάδελφοι, στο σημείο αυτό να υπενθυμίσω ότι μόλις πριν από μια εβδομάδα, κατά τη συζήτηση για την Αναθεώρηση του Συντάγματος, η Νέα Δημοκρατία πρότεινε να τεθούν προς αναθεώρηση τα άρθρα 14 και 15 του Συντάγματος, με στόχο τη διεύρυνση και την ενίσχυση της συνταγματικής προστασίας της ελευθερίας της έκφρασης και της ελευθερίας του Τύπου. Η πρόταση αυτή δεν έτυχε της απαιτούμενης συναίνεσης από τα κόμματα της Αντιπολίτευσης.
Θεωρώ λοιπόν ότι είναι τουλάχιστον αντιφατικό να ασκείται σήμερα κριτική για ζητήματα προστασίας της ελευθερίας της έκφρασης, όταν πριν από λίγες ημέρες απορρίφθηκε μια πρόταση που κινούνταν ακριβώς προς την κατεύθυνση της περαιτέρω θεσμικής της θωράκισης.
Θα πω λίγα λόγια για το Β΄, εξίσου σημαντικό, μέρος του νομοσχεδίου, το οποίο από ό,τι κατάλαβα από τις τοποθετήσεις των συναδέλφων δεν θα το υπερψηφίσουν. Αναφέρομαι στο μέρος που αναμορφώνεται το πλαίσιο συμμόρφωσης της διοίκησης προς τις δικαστικές αποφάσεις.
Όλοι γνωρίζουμε ότι υπάρχουν συμπολίτες μας οι οποίοι έχουν προσφύγει στη δικαιοσύνη, δικαιώθηκαν και παρά ταύτα εξακολουθούν να περιμένουν την εκτέλεση της απόφασης. Γι’ αυτό, και παρόλο που υφίσταται σχετικό νομικό πλαίσιο, αυτό αναμορφώνεται και ορίζεται ρητά ότι οι φορείς του δημόσιου τομέα οφείλουν να συμμορφώνονται χωρίς καθυστέρηση στις δικαστικές αποφάσεις.
Επίσης, παρόλο που ασκήθηκε μόνο αρνητική κριτική για τις τροπολογίες, εγώ θα ήθελα να αναφερθώ κατ’ αρχάς στην τροπολογία που αφορά το Υπουργείο Αγροτικής Ανάπτυξης και Τροφίμων, γιατί είναι μια πολύ θετική τροπολογία η οποία προβλέπει τη μη προσκόμιση από τους νέους αγρότες αποδεικτικών φορολογικής και ασφαλιστικής ενημερότητας. Πρόκειται για μια ρύθμιση η οποία ενισχύει τον πρωτογενή τομέα παραγωγής που έχει τόσο πολύ ανάγκη η χώρα μας.
Επίσης, θέλω να αναφερθώ και στο άρθρο 2 της τροπολογίας του Υπουργείου Δικαιοσύνης, για το οποίο επίσης μόνο αρνητική συζήτηση έγινε. Τι προβλέπει το άρθρο 2 της τροπολογίας; Με τη ρύθμιση αυτή, θεσπίζεται διακεκριμένη κακουργηματική μορφή μαστροπείας όταν η πράξη τελείται από περισσότερα του ενός πρόσωπα που έχουν οργανωθεί με σκοπό την τέλεση περισσότερων πράξεων μαστροπείας και για τη διευκόλυνση ή τη συγκάλυψή τους χρησιμοποιείται νόμιμη οικονομική δραστηριότητα και ιδίως υλικοτεχνική ή ψηφιακή υποδομή.
Η ρύθμιση αφορά τα ενήλικα θύματα οργανωμένων μορφών μαστροπείας, ιδίως ευάλωτες γυναίκες, ημεδαπές και αλλοδαπές. Αντιμετωπίζεται, επομένως, αυστηρότερα η οργανωμένη δράση κυκλωμάτων που χρησιμοποιούν σύγχρονες υποδομές και φαινομενικά νόμιμες δραστηριότητες για να διευκολύνουν ή να αποκρύπτουν την εκμετάλλευση των θυμάτων τους. Είναι μια απολύτως θετική ρύθμιση.
Και θα ήθελα κλείνοντας να κάνω μια αναφορά για να απαντήσω στην κριτική που διατυπώθηκε από συναδέλφους ότι δήθεν η ακρόαση των φορέων ήταν ελλιπής. Τα πραγματικά δεδομένα διαψεύδουν αυτήν την κριτική. Κατ’ αρχάς, θέλω να χαιρετήσω τη νομοτεχνική βελτίωση η οποία κατατέθηκε και σύμφωνα με την οποία γίνεται δεκτή η πρόταση των φορέων της ΕΣΗΕΑ και άλλων φορέων που παραστάθηκαν και διατύπωσαν τις απόψεις τους, να συμπεριληφθούν στις διατάξεις του πρώτου μέρους και εκκρεμείς δίκες, πρόταση η οποία έγινε δεκτή από την ηγεσία του Υπουργείου, πάντα σεβόμενοι την ανησυχία των φορέων, αλλά και με τήρηση των δικονομικών κανόνων.
Και να υπενθυμίσω στους συναδέλφους οι οποίοι υποστηρίζουν ότι υπήρξε ελλιπής και ανεπαρκής η ακρόαση των φορέων, ότι παραστάθηκαν και διατύπωσαν τις απόψεις τους, κατά τη συνεδρίαση της αρμόδιας επιτροπής, περισσότεροι από δέκα φορείς και προσκλήθηκαν γύρω στους δεκατρείς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σκοτωθήκατε! Τόσοι πολλοί ήταν;
ΑΝΝΑ ΜΑΝΗ-ΠΑΠΑΔΗΜΗΤΡΙΟΥ: Κυρία Πρόεδρε…
Ναι, βεβαίως, διότι ο Κανονισμός της Βουλής προβλέπει να προσκληθούν δέκα φορές κατά κανόνα. Προσκλήθηκαν περισσότεροι από ό,τι προβλέπει ο Κανονισμός, προσήλθαν στην επιτροπή, διατύπωσαν τις απόψεις τους και πάρα πολλές από αυτές τις απόψεις εισακούστηκαν από την ηγεσία του Υπουργείου.
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Παπαδημητρίου. 
Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σήμερα, 31 Ιουλίου του 2026 -με κοιτάζετε έντρομος, κύριε Μπούγα, δεν ξέρω τι περιμένετε, αλλά ησυχάστε και ο κ. Φλωρίδης είναι γύρω-γύρω από την Ολομέλεια, δεν μπαίνει μέσα, δεν θέλω να πω τι θυμίζει, αλλά είναι πράγματι εντυπωσιακή αυτή η συνθήκη- στην άδεια Βουλή, βρίσκεται μία Βουλευτής από την Κοινοβουλευτική Ομάδα της Νέας Δημοκρατίας, μία και μόνη, γι’ αυτό είπε ότι θα μιλήσει από τη θέση της, ώστε να μην χρειάζεται να χειροκροτηθεί. Αλλά, βέβαια, μιλώντας από τη θέση σας φαίνεται το κενό πίσω και γύρω σας.
(Χειροκροτήματα από την πτέρυγα της Πλεύσης Ελευθερίας)
Ευχαριστώ πολύ.
Είναι μία μεγάλη δυσκολία και δίλημμα και όση σκηνοθεσία και αν γίνει, τελικώς αυτό το οποίο παραμένει ως κύμβαλο αλαλάζον, είναι αυτό το απόλυτο κενό δικαιοκρατικής αντίληψης, το απόλυτο κενό αισθήματος δημοκρατικής λειτουργίας, σεβασμού προς τη Βουλή, σεβασμού προς τους πολίτες που εξέλεξαν τη Βουλή και όλους εμάς, συνολικά δημοκρατικής παιδείας, κουλτούρας και αισθήματος σεβασμού στα ανθρώπινα δικαιώματα, στις δημοκρατικές ελευθερίες, στις εγγυήσεις λειτουργίας της δημοκρατίας. 
Οπότε ας αρχίσω από την αναφορά που έγινε στο τέλος, περί της προτάσεως της Νέας Δημοκρατίας για την Αναθεώρηση του Συντάγματος, για να πω ότι μόνοι σας την ψηφίσατε. Για την ακρίβεια, κύριε Μπούγα, όχι μόνοι σας ακριβώς, αλλά και με κάποιους πρώην Σπαρτιάτες που έχουν ενταχθεί ως εφεδρείες ενταχθεί στις τάξεις της Νέας Δημοκρατίας. Γιατί το Ανώτατο Ειδικό Δικαστήριο ακύρωσε την εκλογή του αρχηγού και δύο ακόμη Βουλευτών των Σπαρτιατών, δεχόμενο ενστάσεις που έγιναν για τη διαδικασία εκλογής τους, αλλά επειδή δεν είχαν γίνει ενστάσεις για τους υπολοίπους, άφησε τους υπολοίπους. 
Εσείς δε, αντί να πράξετε τα νόμιμα, είπατε βολική η Βουλή με διακόσιους ενενήντα επτά, μας συμφέρει. Αυξάνουμε έτσι την αναλογία των εδρών μας επί του συνόλου και παίρνουμε τσόντα και αυτούς που περίσσεψαν και θέλουν να ενταχθούν στις τάξεις μας, μεταξύ των οποίων τον θιασώτη του πιο φανατικού χρυσαυγίτη, του Κασιδιάρη. 
Με αυτούς ψηφίσατε, κυρία Μάνη - Παπαδημητρίου, την Αναθεώρηση του Συντάγματος, με τους αγαπητικούς του Παπαδόπουλου, με τον εντεταλμένο εκπρόσωπο, τον Βορίδη, τον εντεταλμένο εκπρόσωπο του δικτάτορα Γεωργίου Παπαδόπουλου. 
Τι περιμένατε; Ότι η δημοκρατική Αντιπολίτευση θα ψηφίσει μαζί σας με τα ορφανά της χούντας; Είναι ποτέ δυνατόν να περιμένατε ότι η δημοκρατική Αντιπολίτευση θα μπορούσε ποτέ να συρθεί στην αντιδημοκρατική προσπάθειά σας να κακοποιήσετε το Σύνταγμα και να περιστείλετε δικαιώματα και ελευθερίες. Γιατί ξέρουμε πάρα πολύ καλά -όσο κι αν προφασίζεστε ότι θέλετε να ενισχύσετε την ελευθερία του λόγου- ότι εσείς έχετε περιστείλει την ελευθερία του λόγου και εδώ μέσα στη Βουλή. 
Έχετε βάλει κόφτη, κάτι το οποίο δεν τόλμησε ούτε σκέφτηκε ποτέ κανείς να κάνει. Και γιατί τον βάλατε τον κόφτη; Γιατί δεν μπορούσε, λέει, ο Πρωθυπουργός να περιμένει να μας ακούει. Πού είναι ο Πρωθυπουργός που δεν μπορούσε να περιμένει; Έχει άλλες δουλειές τώρα. 
Την ώρα, βέβαια, που έχει άλλες δουλειές ο Πρωθυπουργός -και γενικά όλοι κάνουν δουλειές και δουλίτσες- στην Αναθεώρηση του Συντάγματος που προτείνατε, θέλατε να συνταγματοποιήσετε και το ρουσφέτι. Και έχετε προεξάρχοντα ιεροκήρυκα του ρουσφετιού -που είναι λέει και πρακτική από αρχαιοτάτων χρόνων ο νομομαθής ιστοριοδίφης, Άδωνις Γεωργιάδης- έχετε, λοιπόν, και τον Γεωργιάδη να λέει ότι «αλίμονο, ρουσφέτια να 'χαμε να λέγαμε και άλλα θα κάνουμε και είναι ιερό μας καθήκον» και όχι απλώς ρουσφέτια, αλλά και μεσολαβήσεις σε εταιρείες διαφθορείς, όπως είναι η Novartis, που είναι διεθνώς καταγεγραμμένη ως εταιρεία διαφθορέας, τιμωρημένη στις Ηνωμένες Πολιτείες της Αμερικής, που ο Αντιπρόεδρος της Νέας Δημοκρατίας ευθέως ομολόγησε ότι λειτουργούσε ως μεσάζων -και εξακολουθεί να λειτουργεί ως μεσάζων- για να δίνει η Novartis χρήματα σε δημοσιογράφους. 
Κάπως έτσι, λοιπόν, μεταβαπτίζονται δημοσιογράφοι διάφορα εντεταλμένα πρόσωπα, που δεν έχουν καμία σχέση με δημοσιογραφία, με τους μαχόμενους δημοσιογράφους, οι οποίοι δεν είναι ούτε φερέφωνα ούτε εξαπτέρυγα ούτε μίσθαρνα όργανα ούτε κονδυλοφόροι του κ. Μητσοτάκη. Οι πραγματικοί δημοσιογράφοι δίνουν μάχη ύπαρξης, αυτολογοκρίνονται πάρα πολύ -όπως έχει καταγράψει το Human Rights Watch- για να αποφύγουν και να προστατευθούν από SLAPP στοχοποίηση. 
Δεν μας είπατε όμως τίποτα από όλα αυτά, ασκείτε δικαίωμα σιωπής, κύριε Μπούγα, και εσείς που είστε έτσι πιο ευγενής ομολογώ. Δεν θα σας κατατάξω στην ίδια κατηγορία με τον Φλωρίδη και ποιεί τη νήσσαν κυρίως και ο ίδιος ο Πρωθυπουργός την ώρα που ο Κυβερνητικός Εκπρόσωπος από την ενημέρωση των πολιτικών συντακτών απειλεί ευθέως και στοχοποιεί δημοσιογράφους που δεν του κάνουν τα χατίρια, ειδικά έναν δημοσιογράφο, τον Χρήστο Αβραμίδη, τον οποίο απειλεί, του λέει θα σου κάνω ποινικό, είναι ποινικά αυτά που κάνετε, τον λοιδορεί, υποτιμά την νοημοσύνη του. Του λέει ότι δεν καταλαβαίνει και θα του το εξηγήσει ξανά γιατί δεν καταλαβαίνει, που είναι σκαιά συμπεριφορά προς δημοσιογράφο. Την ίδια ώρα επίσης τον επιτιμά ότι έχει άλλα κίνητρα, ότι θέλει να εκμεταλλευθεί νεκρούς, τα ίδια δηλαδή που λέει η Κυβέρνηση στην Αντιπολίτευση. Δεν θέλετε να αντιμετωπίσετε τη SLAPP μεθοδολογία γιατί εξάλλου εσείς την ακολουθείτε. 
Εγώ είμαι το κατ’ εξοχήν πρόσωπο, μαζί φυσικά με δημοσιογράφους που έχουν δυσαρεστήσει την Κυβέρνηση, που γίνομαι δέκτης αυτής της SLAPP μεθοδολογίας. Όπως στοχοποιείτε και στοχοποιεί ο Δημητριάδης, στοχοποιούν όλα αυτά τα πρόσωπα που θα έπρεπε να έχουν ελεγχθεί, στοχοποιούν δημοσιογράφους, στοχοποιούν αντιπάλους, έτσι και εσείς οργανώνετε ψευδοδιώξεις, ψευδοπειθαρχικά, ψευδοαγωγές -η Συρεγγέλλα, Βουλευτής σας και πρώην γραμματέας του κόμματός σας και πρώην υπάλληλος της ΕΥΠ και πρώην υποδεχόμενη στο γραφείο της, μαζί με την κ. Σεμερτζίδου, έτερα πρόσωπα και πρώην και πρώην αγωγή- βάζετε παρένθετα πρόσωπα τα οποία προσεταιρίζεστε να κάνουν αγωγές στην Αντιπολίτευση. 
Εγώ προσωπικά νομίζω -θα καταγράψω και θα κάνουμε ένα ωραίο βίντεο- ότι δεν υπάρχει προηγούμενο τέτοιου είδους SLAPP στοχοποίησης πολιτικού αντιπάλου σε διαχρονικό επίπεδο και νομίζω ότι θα μείνετε στην ιστορία.
Όμως να είστε σίγουροι ότι είναι οι τελευταίες σημαίες της Πομπηίας. Τελειώνει η εξουσία σας, είτε γρήγορα είτε πιο γρήγορα. Πάντως τελειώνει. Και αν δεν σκέφτεστε εκτροπή -που ελπίζω να μην τη σκέφτεστε με όλους αυτούς τους χουντικούς που έχετε περιμαζέψει και τους θάλπετε- θα πρέπει σιγά σιγά να τα μαζεύετε. 
Και όταν θα τα μαζεύετε, να εξηγήσετε και στους πολίτες γιατί την ώρα που καίγεται ο τόπος, καίγεται η χώρα μας, γιατί την ώρα που πάλι έχουμε φωτιά στην Αττική, γιατί την ώρα που καίγονται ζωντανοί πυροσβέστες στο Ρέθυμνο και άλλος χάνει την ζωή του από εισπνοή τοξικών καπνών και μάλιστα πάτε να το συγκαλύψετε και αυτό… 
Τι διοχετεύσατε; Ότι ήταν από παθολογικά αίτια για εικοσιεπτάχρονο παιδί μάχιμο. Ότι από παθολογικά αίτια έφυγε και δεν ήτανε τρεις, λοιπόν, αλλά ήτανε δύο! Ούτε ο Τσίπρας! Ούτε ο Τσίπρας! Ο Τσίπρας παρίστανε ότι δεν ξέρει τίποτα, έλεγε ότι δεν ξέρει για νεκρούς. Εσείς ενώ λέτε «Ξέρουμε» -και εκείνος ήξερε-, θέλετε να μεταβάλετε τα αίτια θανάτου. 
Και βέβαια αυτό δεν το κάνετε μόνο τώρα. Είναι οργιώδης η ενεργοποίηση του κ. Φλωρίδη και της Γενικής Γραμματέως του Υπουργείου Δικαιοσύνης Γιαβή. Και είναι οργιώδεις οι παρεμβάσεις του στο πεδίο της ιατροδικαστικής όπου έχει χρίσει υπευθυνοϋπεύθυνο έναν ιατροδικαστή που θα έπρεπε να ελέγχεται, τον Νικόλαο Καρακούκη. 
Βέβαια εκεί τα βρίσκετε πάλι με τον Τσίπρα. Έτσι δεν είναι, κύριε Μπούγα; Γιατί τη σύζυγο Καρακούκη, τη Λεπενιώτη, την πρώην δικαστή, την έχει ως εξαπτέρυγό του, υπεύθυνη για θέματα δικαιοσύνης, ο Τσίπρας. Α, δεν το είχατε πει; Τι θα πείτε τώρα; Πώς γίνεται τον σύζυγο να έχει ο Φλωρίδης επιτετραμμένο και εξαπτέρυγό του και την σύζυγο να έχει ο Τσίπρας επιτετραμμένη και εξαπτέρυγό του; Καρακούκης και Λεπενιώτη. 
Τα ξέρετε, κυρία Λιακούλη; Δεν τα ξέρατε; Δικηγόροι είμαστε. Αντιπρόεδρος του Αρείου Πάγου έφτασε η κ. Λεπενιώτη. Κοντέψαμε να την «λουστούμε» και Πρόεδρο του Αρείου Πάγου. «Λουστήκαμε» την Κλάπα. Συναγωνίζονταν οι δυο τους το 2023 σε ψήφους. «Λουστήκαμε» την Κλάπα. Και τώρα θέλει ο Τσίπρας να «λουστούμε» ενδεχομένως και τη Λεπενιώτη. 
Έχετε μία ανίερη συμμαχία. Όσο και αν παριστάνετε ότι είστε αντίπαλοι, ξέρουμε πάρα πολύ καλά ότι ο ένας εξυπηρετεί τον άλλο. Ο Μητσοτάκης εξυπηρετεί τον Τσίπρα, τον οποίο ποτέ δεν ήλεγξε για το έγκλημα στο Μάτι, ούτε και για τις αλλαγές στον Ποινικό Κώδικα, με τις οποίες πέσανε στα «μαλακά» και απαλλάχθηκαν μεγαλοκατηγορούμενοι για οικονομικά αδικήματα. 
Τίποτα δεν κάνατε και τίποτα δεν είπατε τότε. Ούτε βεβαίως για τίποτε άλλο! Και αντίστοιχα ο Τσίπρας δεν είπε το παραμικρό δυόμισι χρόνια εδώ στη Βουλή, ούτε για τα Τέμπη, ούτε για τον ΟΠΕΚΕΠΕ, ούτε για τις υποκλοπές, ούτε για τίποτα, τίποτα, τίποτα. Βωβός. Νομίζω ότι δεν έχει υπάρξει τέτοιο προηγούμενο και είναι βεβαίως χαρακτηριστικό και ιδιαιτέρως αποκαλυπτικό.
Θέλει μεγάλο θράσος, λοιπόν, την ώρα που καίγεται ο τόπος, εσείς να προσπαθείτε με κρυμμένες διατάξεις να εξυπηρετήσετε και πάλι συμφέροντα. Εγώ θα καταθέσω στα Πρακτικά το διάβημα που έκανα στις 24 Αυγούστου του 2023, πριν από τρία χρόνια, στην Εισαγγελέα του Αρείου Πάγου τότε, Αδειλίνη, να εξετάσει τις κακουργηματικές ευθύνες γύρω από τις πυρκαγιές, οι οποίες με έναν συστηματικό τρόπο αφήνονται να εξαπλώνονται και την ίδια ώρα πρόσωπα εμπλεκόμενα σε μεγάλες πυρκαγιές και καταστροφές προάγονται από τις κυβερνήσεις. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ξέρετε τι έκανε η κ. Αδειλίνη με αυτό το διάβημα; Πήγα, την είδα, της κατέθεσα διάβημα, έκανα δηλώσεις, της ζήτησα να συσχετιστούν όλες οι δικογραφίες, γιατί για το Γύθειο, ας πούμε, που χάσαμε έναν μάχιμο πυροσβέστη, υπάρχουνε οι μαγνητοφωνήσεις Ματθαιόπουλου, του καταδικασμένου πρώην Αρχηγού της Πυροσβεστικής, που έλεγε ότι αφήνουν επίτηδες -οι υψηλόβαθμοι, όχι οι μάχιμοι πυροσβέστες- να καούν περιοχές για να «τορπιλίσουν» την εξέλιξη ανταγωνιστών τους στην ιεραρχία. Ελέγχθηκαν ποτέ αυτά; Όχι, προάγετε αυτούς που εμπλέκονται. Αυτή είναι η πραγματικότητα. 
Και δυστυχώς, εγώ λυπάμαι, θα ήθελα να μην κλείσει η Βουλή, γιατί αισθάνομαι ότι παραδίδεται η χώρα σε μία περίοδο αρκετά παρατεταμένη, κατά την οποία δεν είναι καθόλου καλά τα πράγματα και στο πεδίο των πυρκαγιών και στο πεδίο συνολικά της πολιτικής προστασίας και εσείς επιδιώκετε την αφωνία και τη μη διακίνηση της πληροφορίας και των ειδήσεων. 
Και προσπαθείτε να ξεγελάσετε την ώρα που τι κάνετε με αυτό το νομοσχέδιο; Σας τα είπα, κύριε Μπούγα, και στην Επιτροπή, γιατί είμαι η μόνη Αρχηγός που έρχομαι και στις Επιτροπές. Τι κάνετε; Πρώτον, παρεμβαίνετε στην Ευρωπαϊκή Εισαγγελία και βάζετε το πόδι σας εκεί, γιατί σας έχει ενοχλήσει. Παρεμβαίνετε στις διοικήσεις των δικαστηρίων και παρατείνετε για έναν χρόνο μέχρι τον Σεπτέμβρη του 2027 τη θητεία των εκλεγμένων εκπροσώπων των διοικήσεων Εισαγγελιών και Πρωτοδικείων, ουσιαστικά δηλαδή κάνετε ένα πραξικόπημα κατά του αυτοδιοίκητου στη δικαιοσύνη και το κάνετε εν ώρα εκλογών και προεκλογικής περιόδου, την ώρα που οι Εισαγγελίες και τα Πρωτοδικεία επιλαμβάνονται και της παραλαβής των σάκων και της διασταύρωσης των αποτελεσμάτων και τόσων, τόσων άλλων πραγμάτων. Δεν πιστεύω να μας θεωρείτε ηλίθιους! 
Παρεμβαίνετε επίσης στις Εισαγγελίες με τροπολογία και συντέμνετε να ανεβαίνουν στην έδρα οι εισαγγελείς πριν ολοκληρώσουν την εκπαίδευσή τους. Και είναι η τρίτη συνεχόμενη φορά που το κάνετε, με αποτέλεσμα να στέλνετε απαράσκευους λειτουργούς να ανεβαίνουν στις έδρες και μετά να ζητάτε και τα ρέστα από αυτή την κατάσταση. 
Τι άλλο κάνετε; Παρεμβαίνετε στα ζητήματα αδειών και όλοι καταλαβαίνουμε ότι το κάνετε για λόγους σπέκουλας και κομματικού ακροατηρίου. Αλλά ξέρετε; Την ώρα που έχει χάσει τη ζωή της άλλη μία κρατούμενη στις φυλακές -το ξέρετε- και είναι σε αναβρασμό οι κρατούμενοι και οι κρατούμενες, γιατί δεν έχετε το δικαίωμα να θέτετε σε διακύβευση τη ζωή ανθρώπων που βρίσκονται υπό κράτηση -την ελευθερία τους στερούμε, όχι τη ζωή τους, ούτε την αξιοπρέπειά τους-, την ώρα αυτή εσείς σπεκουλάρετε με τον θεσμό των αδειών και της υφ’ όρον απόλυσης, που είναι θεσμοί πάρα πολύ μεγάλης σημασίας για να παίζετε μ’ αυτούς. 
Για τη διάταξη ως προς τη μαστροπεία, είστε αστείοι! Είναι όλα σας τα στελέχη φωτογραφημένα με τον Μίσχο. Εδώ μέσα στη Βουλή είχατε τον επί εννέα μήνες μετά την καταγγελία που σας έγινε γνωστή, τον παιδοβιαστή και βιαστή και κακοποιητική αστυνομικό. Για να μην συζητήσω ποιους άλλους έχετε μέσα στη Βουλή. Θα έρθω και σ’ αυτό στη συνέχεια. Και φέρνετε μια διάταξη για τη μαστροπεία, που, κύριοι, δεν είναι διάταξη τόσο αθώα, διότι περιορίζει το αξιόποινο κακουργήματος που μπορεί να τιμωρείται με βαρύτερη ποινή στα οκτώ έτη. Άρα χωρίς καμία τύψη εμείς αυτή την τροπολογία, που ούτως ή άλλως δεν διαχωρίζει τα άρθρα, θα την καταψηφίσουμε. 
Όπως, επίσης, θα καταψηφίσουμε συνολικότερα την πολιτική σας, συνολικότερα την άδεια Βουλή, συνολικότερα αυτή την καταρράκωση κάθε έννοιας δημοκρατίας και ευχόμαστε στους πολίτες να έχουν φρόνημα υψηλό. Εμείς θα μείνουμε κοντά τους και τον Αύγουστο και θα είμαστε εδώ στις επάλξεις μέχρι να σας ρίξουμε. 
Σας ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την Πρόεδρο της Πλεύσης Ελευθερίας.
Τη συνεδρίαση θα κλείσει ο Υφυπουργός με την ομιλία του.
Ορίστε, έχετε τον λόγο.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Σας ευχαριστώ, κύριε Πρόεδρε.
Κυρίες και κύριοι συνάδελφοι, με την ολοκλήρωση της συζήτησης του παρόντος σχεδίου νόμου ολοκληρώνεται μία ουσιαστική κοινοβουλευτική διαδικασία, μία κοινοβουλευτική διαδικασία συζητήσεων και στην επιτροπή, κυρίως στην επιτροπή, προβληματισμών αλλά και ζωντανού δημόσιου διάλογου. Θέλω να ευχαριστήσω και τους φορείς που έλαβαν μέρος στην επιτροπή μας, αλλά και τους συναδέλφους Βουλευτές για τις εποικοδομητικές παρατηρήσεις τους επί όλων των διατάξεων και, βεβαίως, όπως γνωρίζετε, έχουν γίνει αρκετές βελτιώσεις από το αρχικό κείμενο. 
Επιλέξαμε από την πρώτη στιγμή να επιλύσουμε τα διαχρονικά προβλήματα της ελληνικής δικαιοσύνης, όχι με αποσπασματικές παρεμβάσεις, αλλά με ένα συνεκτικό σχέδιο μεταρρυθμίσεων που ενισχύουν την αποτελεσματικότητά της και ασφαλώς το κράτος δικαίου στην Ελλάδα. Στο πλαίσιο αυτών των μεταρρυθμίσεων είναι και το συζητούμενο σχέδιο νόμου για τις καταχρηστικές αγωγές, όπου αποτελεί τον βασικό άξονα του σχεδίου νόμου με την ενσωμάτωση της 1069 του 2024 κοινοτικής Οδηγίας. 
Αξίζει να υπενθυμίσω, κυρίες και κύριοι συνάδελφοι, κατά τη συζήτηση στην Ολομέλεια, ότι η ενσωμάτωση της κοινοτικής Οδηγίας βρήκε ευρύτατη αποδοχή από όλες κοινωνικές ομάδες, ιδιαίτερα δε από τις δημοσιογραφικές ενώσεις, τους ερευνητές αλλά και όσους θέλουν να συμμετέχουν ελεύθερα στον δημόσιο διάλογο. Επίσης, εκπρόσωποι του νομικού κόσμου, όπως ο Πρόεδρος της Εταιρείας Νομικών Βορείου Ελλάδας, ο κ. Αρβανιτάκης, αλλά και εκ μέρους της Ολομέλειας των Δικηγορικών Συλλόγων, επικρότησαν την Οδηγία, τις ρυθμίσεις της, ιδιαίτερα το πρώιμο στάδιο ελέγχου του αβάσιμου, του προφανώς αβάσιμου ή του προφανώς απαράδεκτου των αγωγών, έτσι ώστε καταχρηστικές αγωγές να απορρίπτονται, όπως άλλωστε ζητά και η Οδηγία σε ένα πρώιμο στάδιο και να μην καταταλαιπωρείται ο εναγόμενος με προφανώς αβάσιμες ή απαράδεκτες αγωγές.
Πρέπει, επίσης, να πω κάτι το οποίο έγινε ευμενώς αποδεκτό και επίσης χαρακτηρίστηκε με πολύ καλούς χαρακτηρισμούς από τους φορείς και αφορά στην επέκταση της κανονιστικής ισχύος της Οδηγίας, όχι μόνο στις διασυνοριακές υποθέσεις όπως αυτή ορίζει, αλλά και στις εθνικές υποθέσεις. Ακούσαμε ως κριτική στην επιτροπή και επαναλήφθηκε και στην Ολομέλεια σήμερα «μα καλά, γιατί δεν την επεκτείνετε και στις ποινικές υποθέσεις;». 
Η απάντηση, λοιπόν, είναι η εξής. Πρώτον, το κανονιστικό εύρος της Οδηγίας αφορά μόνο τις αστικές υποθέσεις. Δεύτερον, ήδη η χώρα μας με τον νόμο 5090 του 2024 έχει καταργήσει, όπως ξέρετε, το άρθρο 362 που είναι το αδίκημα της απλής δυσφήμισης. Δεν είναι μόνο το γεγονός ότι πολλές εκκρεμείς υποθέσεις καταργήθηκαν με την κατάργηση του άρθρου 362, αλλά και το γεγονός ότι πολλές αστικές αξιώσεις έχασαν τη νομική τους βάση, με αποτέλεσμα για τους εναγόμενους πλέον να μην υπάρχει η δυνατότητα να ζητηθεί εκ μέρους των εναγόντων αποζημίωση. Η επιλογή αυτή έχει επικροτηθεί εκ μέρους όλων των εκπροσώπων του Τύπου και των μέσων μαζικής ενημέρωσης. 
Επίσης, δεσμευθήκαμε για μεταβατικές διατάξεις σε ό,τι αφορά τις εκκρεμείς υποθέσεις. Σε συνεννόηση, επίσης, με τις ενώσεις, φέραμε τις μεταβατικές διατάξεις έτσι ώστε να ρυθμίσουμε την τύχη των υποθέσεων που εκκρεμούν ενώπιον των ελληνικών δικαστηρίων και με τις οποίες οι ενάγοντες ζητούν αποζημιώσεις για αγωγές, τις οποίες τα δικαστήρια χαρακτηρίζουν ως καταχρηστικές. 
Ο δεύτερος σημαντικός άξονας σχεδίου νόμου είναι η συμμόρφωση της διοίκησης προς τις δικαστικές αποφάσεις. Είναι αναμφίβολο, κυρίες και κύριοι συνάδελφοι, και νομίζω ότι άπαντες το συνομολογούμε, ότι μια δικαστική απόφαση η οποία δεν εκτελείται, παραμένει ανεκτέλεστη, όχι μόνο δεν αποκαθιστά την αδικία, τουναντίον την παρατείνει. 
Τέσσερις είναι οι βασικοί άξονες του κεφαλαίου που αφορά στην συμμόρφωση της διοίκησης. Άξονας πρώτος, η δυνατότητα υποκατάστασης της διοίκησης από τον Δικαστή Συμμόρφωσης υπό τις προϋποθέσεις που ορίζει το άρθρο 25. Άξονας δεύτερος, η πρόβλεψη για πρώτη φορά επαναλαμβανόμενης κύρωσης μέχρι να συμμορφωθεί τελικά η διοίκηση. Άξονας τρίτος, είναι η ενίσχυση της πειθαρχικής ποινικής, αλλά και αστικής ευθύνης του οργάνου που δεν συμμορφώνεται προς τη δικαστική απόφαση και άξονας τέταρτος, η πρόβλεψη της δυνατότητας του Ακυρωτικού Δικαστή του Συμβουλίου της Επικρατείας να διατάξει ήδη με την ακυρωτική του απόφαση τη λήψη κατάλληλων μέτρων για τη συμμόρφωση της διοίκησης.
Επειδή ο χρόνος δεν είναι επαρκής, θα προσπαθήσω να αναφερθώ σε όλα τα ζητήματα τα οποία ετέθησαν. Θητείες των Τριμελών Συμβουλίων Διοίκησης. Κυρίες και κύριοι συνάδελφοι, δεν καταργούμε το αυτοδιοίκητο, όπως ανακριβώς ελέχθη. Παρατείνουμε τις θητείες των διοικήσεων των μεγάλων δικαστηρίων, επειδή αυτό επιτάσσει η εύρυθμη εφαρμογή των διατάξεων του δικαστικού χάρτη. 
Και υπενθυμίζω, το είπα και στην επιτροπή, ότι έχουμε μείζονες αλλαγές στα μεγάλα δικαστήρια. Έχουμε το νέο δικαστικό Μέγαρο Πειραιά, έχουμε την επέκταση της τοπικής αρμοδιότητας του Πρωτοδικείου Πειραιά σε όλο το παραλιακό μέτωπο, μια μεγάλη διεύρυνση που αφορά περίπου ενάμιση εκατομμύριο πολιτών και βεβαίως τη μετακόμιση, τη μεταστέγαση στα δικαστήρια της Θεσσαλονίκης, στο νέο Δικαστικό Μέγαρο. 
Όλα αυτά επιτάσσουν να μην υπάρξει αλλαγή στις διοικήσεις. Ποτέ δεν αλλάζεις τον καπετάνιο όταν το καράβι βρίσκεται σε φουρτούνα. Αυτός, λοιπόν, είναι ο πραγματικός λόγος, η εύρυθμη συνέχιση λειτουργίας του δικαστικού χάρτη και οι αλλαγές οι οποίες θα γίνουν και αφορούν τις μετεγκαταστάσεις στα μεγάλα δικαστήρια της χώρας. 
Διαμεσολάβηση. Ακούστηκε η κριτική ότι τάχα δίνουμε δικαιοδοτικό έργο στους διαμεσολαβητές. Οι διαμεσολαβητές δεν έχουν διαπλαστικό, δεν έχουν δικαιοδοτικό ρόλο, έχουν διαγνωστικό ρόλο. Θέλουμε να απαλλάξουμε τους πολίτες από μια δαπανηρή δικαστική διαδικασία, οι οποίοι καίτοι έχουνε δικαιώματα, συμβόλαια, τίτλους σε ακίνητα που έχουν χαρακτηριστεί ως αγνώστου ιδιοκτήτη στο Κτηματολόγιο, καταταλαιπωρούνται σήμερα για την αναγνώριση αυτών των δικαιωμάτων τους. Καίτοι το Δημόσιο δεν αντιδικεί, δεν έχει τη δυνατότητα να αποδείξει δικά του δικαιώματα κυριότητας για πολλά χρόνια. Τους απαλλάσσουμε, λοιπόν, με τη σύντομη και απλή διαδικασία της διαμεσολάβησης που αποτελεί τίτλο εκτελεστό και τακτοποιούνται οι κτηματολογικές εγγραφές.
Ζήτημα το οποίο τέθηκε, οι συμβολαιογράφοι. Οι συμβολαιογράφοι έχουν με δικό τους αίτημα λάβει μεγάλη ύλη, την οποία οι ίδιοι μας ζήτησαν και είναι σύμφωνα με τον νόμο άμισθοι δημόσιοι λειτουργοί. Εξ αυτού του λόγου, λοιπόν, έχουν δικαιώματα, έχουν όμως και ευθύνες. Ήδη έχουμε δεχθεί το αίτημά τους και έχουμε περιορίσει την ευθύνη τους για τη δημοσίευση διαθηκών μόνο για ελαφρά αμέλεια. Και βάζουμε ένα όριο έτσι ώστε οι αποφάσεις της Γενικής τους Συνέλευσης να είναι αντιπροσωπευτικές. Υπενθυμίζω ότι το όριο αυτό ισχύει ήδη και στο εργατικό δίκαιο, όπου απαιτείται, τουλάχιστον, το 1/4 των οικονομικώς τακτοποιημένων μελών για τη λήψη απόφασης στις εργατικές ενώσεις και στα εργατικά σωματεία. 
Για την αναίρεση, ένας τελευταίος λόγος. Επειδή τέθηκε, κυρίες και κύριοι συνάδελφοι, δεν περιορίζουμε την πρόσβαση στον Άρειο Πάγο. Αντίθετα, βάζουμε φίλτρα όπως υπάρχουν σε όλα τα ευρωπαϊκά δίκαια, έτσι ώστε να αναβαθμιστεί και να βελτιωθεί ποιοτικά η λειτουργία του Ανωτάτου Δικαστηρίου και έχουμε προβλέψει τις εξής εξαιρέσεις. 
Εξαιρούμε από τη ρύθμιση τις εργατικές διαφορές, δίνουμε δυνατότητα προσφυγής στο Συμβούλιο του Αρείου Πάγου, σε τριμελές συμβούλιο, έτσι ώστε εξατομικευμένα να κρίνει αν επιβάλλεται η άσκηση αναιρέσεως στη συγκεκριμένη υπόθεση και, βεβαίως, υπάρχει και η διέξοδος της αναίρεσης υπέρ του νόμου. 
Επειδή ο χρόνος εξαντλείται, θα ήθελα να ευχαριστήσω την εισηγήτριά μας και τους εισηγητές των υπολοίπων κομμάτων και όλους τους συναδέλφους Βουλευτές για τις εποικοδομητικές παρατηρήσεις τους και να σας καλέσω να υπερψηφίσετε το συζητούμενο σχέδιο νόμου. 
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις».
Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.
Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εκατό άρθρα, δύο τροπολογίες, το ακροτελεύτιο άρθρο και το σύνολο.
(ΨΗΦΟΦΟΡΙΑ)


ΠΡΟΕΔΡΕΥΩΝ (Βασίλειος Βιλιάρδος): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:


(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Βασίλειος Βιλιάρδος): Μετά την ολοκλήρωση της ψηφοφορίας, το σχέδιο νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Βασίλειος Βιλιάρδος): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι.
ΠΡΟΕΔΡΕΥΩΝ (Βασίλειος Βιλιάρδος): Το Σώμα παρέσχε τη ζητηθείσα εξουσιοδότηση κατά πλειοψηφία.
Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος και ώρα 18:53΄ λύεται η συνεδρίαση για την Τετάρτη 26 Αυγούστου 2026 και ώρα 9:00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.
Καλές διακοπές σε όλους! Καλό καλοκαίρι!

Ο ΠΡΟΕΔΡΟΣ                                                                  ΟΙ ΓΡΑΜΜΑΤΕΙΣ


